
Capitolul I. În care o corabie necunoscută, cu un căpitan 
necunoscut, pluteşte pe o mare necunoscută, în căutarea 
unei insule necunoscute 


În acea dimineaţă de 9 Septembrie 1831, căpitanul ieşi din 
cabină la orele 6 şi se urcă pe dunetă. 

Soarele se ivea la răsărit — mai bine zis refracția razelor sale se 
înălța deasupra păturilor joase ale atmosferei, fiindcă discul său 
mai întârzia sub orizont. 

O prelungă dâră de aburi luminoşi mângâia suprafaţa mării, larg 
vălurită de vântul de dimineaţă cu un plescăit abia auzit. 

După o noapte liniştită, se părea că ziua va fi frumoasă, una din 
acele zile de septembrie de care se bucură uneori, către sfârşitul 
sezonului cald, zona temperată. 

Căpitanul îşi potrivi luneta la ochiul drept şi, făcând o jumătate 
de întoarcere, plimbă obiectivul pe circumferința de-a lungul 
căreia marea se contopea cu cerul. 

Lăsând apoi luneta jos, se apropie de omul de la cârmă, un 
bătrân cu barba zbârlită, a cărui privire ageră răzbătea de sub 
pleoapele care tot clipeau. 

— Când ai intrat în cart? îl întrebă. 

— La ora patru, căpitane. 

Cei doi bărbaţi vorbeau o limbă destul de aspră pe care nici un 
european, englez, francez, german sau de alt neam, nu ar fi 
recunoscut-o, afară doar dacă ar fi trecut vreodată prin agenţiile 
comerciale din Levant. Trebuie că era un fel de dialect turc 
amestecat cu siriana. 

— Nimic nou? 

— Nimic, căpitane. 

— Şi nici o corabie în zare, de astăzi dimineaţă?... 

— Una singură... o corabie mare cu trei catarge, care ne venea 
din coastă, împotriva vântului. Am făcut un sfert de întoarcere pe 
dunga vântului, ca să trec cât mai departe posibil. 

— Bine ai făcut. Şi acum?... 

Căpitanul cercetă cu o deosebită atenţie orizontul de jur 
împrejur. Apoi: 

—  Pregătiţi-vă să viraţi! strigă el cu un glas puternic. 

Oamenii de cart se ridicară. Cârma fu pusă sub vânt, frânghiile 
pânzei din faţă lăsate să alunece în jos, întinzând în acelaşi timp 
brigantina. Vasul se întoarse şi-şi luă drumul către nord-vest, cu 
murele la babord. Era un bric-goeletă de patru sute de tone, un 
vas de comerţ din care, cu câteva modificări, s-ar fi putut face un 

iaht de plăcere. Căpitanul avea în subordine un maistru şi 
cincisprezece oameni — echipaj suficient pentru manevre, alcătuit 
din marinari voinici al căror costum — bluza marinărească şi 
bereta, pantaloni largi şi cizme gudronate — îl amintea pe acela al 
marinarilor din Europa orientală. 

Pe tabloul de la pupa acestui bric-goeletă sau pe bastingajele 
exterioare de la prova, nici un nume. Nici un pavilion. Dealtfel, 
pentru a nu fi silită să trimită sau să primească vreun salut, la 
oricât de mare depărtare omul de cart ar fi semnalat vreun vas, 
goeleta îşi schimba ruta. 

Să fi fost un vas-pirat — se mai întâlneau pe atunci, prin acele 
locuri — căruia îi era teamă să nu fie urmărit?... Nu. În zadar s-ar 
fi căutat arme la bordul său, şi cu un echipaj atât de puţin 
numeros nu s-ar aventura o corabie să înfrunte riscurile unei 
asemenea meserii. 

Să fi fost un vas de contrabandă, încălcând legea de-a lungul 
unui litoral sau de la o insulă la alta? 

Nicidecum, şi dacă cei mai pricepuţi vameşi ar fi cercetat cala, 
ar fi răscolit încărcătura, ar fi sondat baloturile, ar fi 
percheziţionat lăzile, nu ar fi descoperit nici o marfă suspectă. La 
drept vorbind, vasul nici nu avea vreo încărcătură. Provizii pentru 
mai mulţi ani, butoaie cu vin şi rachiu în fundul calei; în spate, sub 
dunetă, trei butoaie cu doage de stejar, cu cercuri solide de fier... 
Evident, rămânea destul loc pentru lest — un lest trainic, de fontă, 
care permitea acestei corăbii să aibă o bogată velatură. 

Poate că i-ar fi putut trece cuiva prin gând că aceste trei butoaie 
sunt pline cu praf de puşcă sau cu te miri ce altă substanţă 
explozibilă?... Sigur că nu, fiindcă nimeni nu lua nici o măsură de 
prevedere când intra în cămara în care erau depozitate. 

Dealtfel, nici unul dintre marinari nu ar fi putut da vreo lămurire 
în privinţa asta — nici asupra goeletei, nici, asupra motivelor care 
o făceau să-şi schimbe direcţia de îndată ce se zărea vreo corabie, 
nici asupra acelui du-te-vino care-i caracteriza plutirea de 
cincisprezece luni încoace, nici măcar în preajma căror locuri se 
afla la această dată, plutind când cu toate pânzele sus, când 
micşorând viteza, fie străbătând o mare interioară, fie pe valurile 
unui ocean fără margini. De câteva ori, în timpul acestei 
inexplicabile călătorii, se zărise uscatul, dar căpitanul se 
îndepărtase de el cât putuse de repede. Fuseseră semnalate 
câteva insule, dar tot el, cu o scurtă învârtitură de cârmă, le 
ocolise. Dacă cineva ar fi cercetat jurnalul de bord, ar fi 
observat ciudate schimbări de direcţie, nejustificate nici de 
schimbările vântului, nici de aspectul cerului. Era o taină între 
acest căpitan — un bărbat de patruzeci şi şase de ani, cu părul 
zburlit — şi un personaj impozant care tocmai apărea în această 
clipă în deschizătura capotului. 

—  Nimic?... întrebă el. 

— Nimic, excelenţă, fu răspunsul. O ridicare din umeri, 
însemnând oarecare dezamăgire, puse capăt acestei discuții în 
care încăpuseră doar trei cuvinte. Apoi, personajul pe care 
căpitanul îl onorase cu acest titlu cobori din nou scara capotului şi 
se întoarse în cabina sa. Acolo, întins pe divan, păru că se lasă în 
voia unui fel de toropeală. Cu toate că stătea nemișcat, ca şi când 
somnul pusese stăpânire pe el, totuşi nu dormea. Se vedea bine că 
este obsedat de o idee fixă. 

Să tot fi avut cincizeci de ani. Statura înaltă, capul puternic, 
părul bogat şi cărunt, barba mare, răsfirată pe piept, ochii negri 
însufleţiţi de o privire ageră, întreaga sa înfăţişare mândră, dar 
vădit întristată, mai curând descurajată, ţinuta sa demnă îl arătau 
ca pe un bărbat de origine nobilă. Costumul său, cu neputinţă de 
recunoscut. Un burnuz larg, de culoare închisă, cu găetane la 
mâneci, cu ciucuri de paiete multicolore, îl îmbrăca de la umeri 
până la glezne, iar pe cap purta o bonetă verzuie cu ciucure 
negru. 

Două ore mai târziu, un băieţandru îi servi prânzul pe o masă de 
ruliu, fixată de duşumeaua cabinei acoperită de un covor gros şi 
mătăsos, smălţat cu flori. În afară de cafeaua fierbinte şi aromată 
din două ceşcuţe de argint fin cizelat, de celelalte mâncăruri 
meşteşugit pregătite, din care se compunea masa, de-abia se 
atinse. Apoi îi fu aşezat în faţă vasul unei narghilele în jurul căreia 
pluteau aburi înmiresmaţi şi, cu muştiucul de chihlimbar între 
buzele care descopereau o dantură strălucitor de albă, înconjurat 
de fumul parfumat al lataki-ului!, îşi reluă visarea. 

Se scurse astfel o parte din zi, în timp ce goeleta, uşor legănată 
de unduirile hulei, îşi urma nehotărâtul său drum pe întinsul 
acestei mări. 

Către ora patru excelenţa-sa se sculă, făcu câţiva paşi, se opri în 
faţa hublourilor întredeschise în bătaia brizei, îşi plimbă privirea 
către orizont şi se opri apoi în faţa unui fel de trapă ascunsă de un 
colţ al covorului. Această trapă, care se deschidea dacă apăsai cu 
piciorul pe unul din colţurile sale, dădea la iveală intrarea în 
cămara cu provizii care se afla sub duşumeaua cabinei. 

Acolo, unul lângă altul, erau rânduite cele trei butoaie ferecate 
de care s-a pomenit. Personajul nostru, aplecat asupra trapei, 
rămase câteva minute în această atitudine, ca şi când vederea 
acestor butoaie l-ar fi hipnotizat. 

Şi, ridicându-se, şopti: 

— Nu... nici o şovăială! Dacă nu găsesc o insulă necunoscută pe 
care să le pot ascunde în taină, le arunc mai bine în mare! 

Închise din nou trapa peste care trase din nou colţul covorului 
şi, îndreptându-se către scara capotului, se urcă pe dunetă. 


1 Soi de tutun din Orient. 


Erau orele cinci după-amiază. În atmosferă, nici o schimbare. Un 
cer împestriţat cu norişori albi şi cenuşii. Abia înclinat sub o briză 
uşoară, cu murele la babord, vasul lăsa în urma lui o dantelă 
subţire de spumă care se destrăma în freamătul valurilor. 

Excelenţa-sa parcurse încet cu privirea orizontul tras parcă cu 
compasul pe un fond de azur foarte limpede. De acolo, de unde 
era, un uscat de înălţime mijlocie s-ar fi putut zări de la o distanţă 
de patrusprezece sau cincisprezece mile. Dar linia cerului şi a apei 
nu era întreruptă de nici un relief. 

Atunci, apropiindu-se, căpitanul fu întâmpinat cu aceeaşi 
neocolită întrebare: 

—  Nimic?... 

Ceea ce aduse acelaşi neschimbat răspuns: 

— Nimic, excelenţă. 

Timp de câteva minute personajul rămase tăcut. Se duse apoi să 
se aşeze pe una din băncile de la pupa, în timp ce căpitanul 
înfrunta bătaia vântului mânuindu-şi luneta cu o mână înfrigurată. 

—  Căpitane!... spuse el în curând, după ce privirea sa mai 
cercetă o ultimă dată spaţiul. 

— Ce doreşte excelenţa-voastră? 

— Să ştiu exact unde suntem. 

Căpitanul luă o hartă marină şi o întinse pe platbord. 

— Aici, răspunse el, arătând cu creionul locul unde se întretăiau 
un meridian şi o paralelă. 

— La ce distanţă de această insulă... la răsărit?... 

— La douăzeci şi două de mile. 

— Şi de uscatul ăsta? 

— În jur de douăzeci şi şase... 

— Nimeni de pe corabie nu ştie prin ce locuri navigăm acum? 

— Nimeni, doar dumneavoastră şi cu mine, excelenţă. 

— Nici măcar marea pe care o străbatem? 

—  Cutreierăm de atâta timp prin fel de fel de locuri, încât nici 
cel mai bun marinar nu ar fi în stare să o spună. 

— Ah, de ce nu am eu norocul să dau peste o insulă 
necunoscută încă navigatorilor şi dacă nu o insulă, măcar o 
insuliţă, măcar o stâncă pe care numai eu să o ştiu? Aş fi îngropat 
acolo aceste comori şi câteva zile de drum mi-ar fi fost de ajuns, 
când ar fi sosit timpul să le iau înapoi... dacă acest timp va mai 
veni vreodată! 

Acestea fiind zise, personajul căzu din nou într-o tăcere adâncă 
şi se duse să se aplece peste bastingaje. După ce observă 
adâncurile lichide, transparente, pe care privirea putea să le 
cerceteze până la o adâncime de mai mult de optzeci de picioare, 
se întoarse parcă scos din fire. 

— Ei bine... exclamă el, iată prăpastia căreia îi voi încredința 
bogăţiile mele! 

— Nu vile va mai restitui niciodată, excelenţă! 

— Eh, mai bine să piară decât să cadă în mâini duşmane sau 
nevrednice! 

— Cum veţi binevoi. 

— Dacă până deseară nu descoperim prin aceste locuri nici o 
insuliţă, cele trei butoaie vor fi aruncate în mare! 

— La ordinele dumneavoastră! răspunse căpitanul care dădu 
ordin să se vireze împotriva vântului. 

Personajul se întoarse la pupa şi, rezemându-şi coatele de 
platbord, căzu din nou în acea visătoare somnolenţă care îi era 
obişnuită. 

Soarele cobora repede. La acea dată de 9 septembrie, 
precedând cu cincisprezece zile echinocțiul, discul lui avea să 
dispară la câteva grade vest, adică în dreptul unui punct care 
tocmai atrăsese atenţia căpitanului. Să fi existat în acea direcţie 
vreun promontoriu înalt, legat de ţărmul vreunui continent sau al 
vreunei insule? Greu de presupus, fiindcă harta nu indica nici un 
uscat pe o rază de cincisprezece-douăzeci de mile prin aceste 
locuri des străbătute de vase de comerţ şi, ca atare, foarte 
cunoscute de navigatori. Să fie oare o stâncă izolată, un colţ de 
stâncă care se înălța cu câţiva stânjeni deasupra valurilor şi care 
ar fi oferit locul potrivit, în zadar căutat până atunci de excelența- 
sa ca să-şi îngroape comorile?... Nu se vedea nimic asemănător pe 
hărţile hidrografice, foarte precise, ale acestei porţiuni de mare. O 
insuliţă, cu nelipsitele stânci care o înconjoară, cu mişcătorul ei 
brâu de stropi şi talazuri, nu ar fi putut scăpa cercetării 
marinarilor. Hărțile ar fi arătat precis cum este situată. Or, după 
harta sa, căpitanul putea să afirme că nu se afla nici măcar un stei 
pe această întindere, al cărei vast perimetru îl îmbrăţişa privirea 
sa. 

"Mi s-a părut!" se gândi el aţintindu-şi din nou luneta spre locul 
bănuit, după ce şi-o mai regla o dată. 

În adevăr, în obiectivul lunetei nu se contura nimic, nici măcar o 
linie, oricât de slabă ar fi fost. 

În clipa aceea, la orele şase şi câteva minute, discul soarelui 
începu să muşte din orizont, sfârâind, dacă ar fi să credem spusele 
de demult ale ibericilor, atunci când se întâlni cu marea. 

La apusul precum şi la răsăritul lui, refracția mai păstra 
imaginea soarelui pe cer, deşi el se afla sub orizont. 

Materia luminoasă, proiectată oblic pe suprafaţa valurilor, se 
întindea ca un diametru lung de la apus la răsărit. Ultimele 
licăriri, asemănătoare unor dungi de foc, tremurau uşor în adierea 
abia simțită a brizei. 

Această strălucire se stinse brusc când marginea superioară a 
discului, atingând dunga .apei, îşi aruncă raza verde. Coca 
bricului-goeletă se întunecă, în timp ce pânzele de sus se 

împurpurau de ultimele raze. 

În clipa în care perdelele apusului erau tocmai să cadă, din 
mizenă se făcu auzit un glas: 

— Ohe! 

— Ce s-a întâmplat? întrebă căpitanul. 

— Uscat la tribord! 

Uscat, şi chiar în direcția în care i se păruse căpitanului că 
zăreşte, câteva minute mai înainte, vagi contururi?... Nu se 
înşelase, deci. 

La strigătul marinarului de pe catarg, oamenii de cart se 
repeziseră pe punte şi priveau spre apus. Căpitanul, cu luneta în 
bandulieră, apucă sarturile catargului mare, se căţără sprinten pe 
treptele de frânghie, încălecă pe verga de care se lega săgeata 
velei mici şi cu lentila lunetei la ochi cercetă orizontul în partea 
care-i fusese indicată. 

Marinarul nu greşise. La o distanţă de şase până la şapte mile, 
apărea la suprafaţă un fel de insuliţă, al cărei profil se contura în 
negru pe culorile tari ale cerului. S-ar fi zis că este o stâncă de 
înălţime mijlocie, înconjurată de un nor de vapori sulfuroşi. 
Cincizeci de ani mai târziu, un marinar ar fi afirmat că nu era 
decât fumul unui steamer mare care străbătea largul. Dar în 1631 
nimănui nu-i trecea prin gând că într-o zi oceanele vor fi 
străbătute de aceste uriaşe maşini plutitoare. 

Dealtfel, căpitanul nu avu decât timpul să vadă, nicidecum să 
reflecteze. Insuliţa semnalată se şterse aproape imediat în 
umbrele înserării. Dar nu mai avea nici o importanţă. El o văzuse, 
şi o văzuse bine. În privinţa asta nu mai putea fi nici o îndoială. 

Căpitanul cobori din nou pe dunetă, şi personajul pe care acest 
incident îl trezise din somnolenţă îi făcu semn să se apropie. Şi 
mereu aceeaşi întrebare: 

— Ei bine? 

— Da, excelenţă. 

— Uscat în zare?... 

— O insuliţă, cel puţin. 

— La ce distanţă? 

— La aproximativ şase mile către apus. 

— Şi harta nu arată nimic în această direcţie? 

— Nimic. 

— Eşti sigur de calculul tău? 

— Sigur. 

— Ar fi vorba deci de o insuliţă necunoscută? 

— Aşa cred. 

— S-ar putea oare?... 

— Da, excelență, dacă această insuliță s-a format mai de 
curând. 

— De curând? 


— Aşa îmi vine să cred, fiindcă mi s-a părut învăluită în vapori 
vulcanici. Prin aceste locuri forţele plutonice se fac destul de des 
simţite şi se manifestă prin mişcări ale scoarţei submarine. 

— Măcar de ar fi aşa cum spui tu, căpitane! Nici nu mi-aş dori 
altceva mai bun, decât unul din aceste blocuri ieşite deodată din 
mare. Nu ar fi al nimănui. 

— Sau, în orice caz, ar aparţine primului ocupant, excelenţă. 


— Atunci, eu aş fi acela. 

— Da... dumneavoastră. 

—  Îndreaptă-te direct către uscat. 

— Direct... dar cu prudenţă! răspunse căpitanul. Goeleta 
noastră ar putea să se zdrobească de stâncile care înaintează, 
poate, până în larg. Eu zic să aşteptăm lumina zilei pentru a 
recunoaşte locurile şi a ne apropia de insuliţă. 

— Să aşteptăm... îndreptându-ne către ea... 

— La ordinele dumneavoastră! 

Asta însemna să procedeze ca un marinar încercat. O corabie nu 
poate porni la întâmplare peste adâncuri necunoscute. La 
apropierea de un uscat pe care nu-l cunoaşte, nu trebuie să 
meargă decât cu ajutorul sondei şi să se teamă de noapte. 

Personajul se întoarse deci în cabina sa şi chiar dacă somnul ar 
fi izbutit să-i închidă pleoapele, musul nu ar fi avut nevoie să-l 
trezească în revărsatul zorilor; avea să fie pe dunetă înainte de 
răsăritul soarelui. 

În ceea ce îl priveşte pe căpitan, el nici nu vru să părăsească 
puntea, nici să lase şefului de echipaj grija de a veghea până 
dimineaţa. Încet, noaptea coborî. Puțin câte puţin, orizontul pălea, 
în timp ce, treptat, perimetrul său se îngusta. La zenit, ultimii 
norişori, plini încă de o lumină difuză, nu întârziară să se stingă. 
De o oră, briza abia mai adia. Nu rămăseseră decât pânzele 
necesare pentru a păstra manevra cârmei şi a menţine goeleta pe 
direcţie. 

În acest timp, pe cer se aprinseseră primele stele. La nord, 
Steaua Polară, ca un ochi nemişcat şi fără vreo strălucire 
deosebită, în timp ce Arcturus strălucea cu putere în continuarea 
curbei făcută de Ursa Mare. Opusă Stelei Polare, Casiopeia îşi 
înscria scânteietorul său dublu V. Dedesubt, Capella apărea exact 
în locul în care răsărise în ajun, în care va răsăriri a doua zi, cu 
cele patru minute în avans cu care îşi începe ziua ei siderală. La 
suprafaţa mării adormite se aşternuse acea ciudată torpoare care 
însoţeşte căderea nopţii. 

La prova, sprijinit în coate, căpitanul stătea tot atât de neclintit 
ca şi cabestanul de care se rezema. Cu capul nemişcat, el nu se 
gândea decât la acel punct zărit în apusul nedesluşit. Acum îl 
încercau îndoielile, îndoieli din acelea pe care întunericul le face 

şi mai sâcâitoare. Nu se lăsase oare amăgit de o părere? Era oare 
adevărat că o nouă insuliţă apăruse în acel loc? Da... fără doar şi 
poate. Cunoştea aceste locuri, le străbătuse doar de sute de ori... 
Calculul îi indicase, cu o aproximaţie de o milă, poziţia ei, iar de 
uscatul cel mai apropiat îl despărţeau opt sau zece leghe... Dar 
dacă nu se înşelase, dacă în acel loc apăruse din măruntaiele 
mării o insulă, nu s-ar putea ca ea să fie şi ocupată? Adică, nici un 
navigator să nu-şi fi înfipt aici pavilionul? Englezii, aceşti 
cunoscuţi strângători de zdrenţe ai oceanului, repede ar fi pus 
mâna pe o asemenea insuliţă de pe căile maritime şi ar fi aruncat- 
o în traista lor!... Nu se va zări oare un foc care să arate luare în 
stăpânire?... Era foarte posibil ca apariţia acestui conglomerat 
stâncos să fi avut loc acum câteva săptămâni sau câteva luni, şi 
atunci cum a scăpat el de privirile marinarilor, de sextantul 
hidrografilor? 

Toate aceste frământări şi nelinişti erau pricina tulburării 
căpitanului şi a nerăbdării sale în aşteptarea dimineţii. Dealtfel, 
nimic nu mai arăta direcţia insuliţei — nici măcar o urmă a acelor 
aburi în care ea păruse învăluită şi care ar fi putut să coloreze 
întunericul cu o nuanţă ca de funingine. Peste tot, văzduh şi apă, 
contopite în aceeaşi beznă. 

Orele se scurgeau. Constelaţiile circumpolare descriseseră un 
sfert de cerc în jurul axei firmamentului. Către orele patru, către 
est-nord-est albi prima geană de lumină. Această lumină îngădui 
să se zărească şi câţiva norişori agitaţi la zenit. Mai lipseau numai 
câteva grade pentru ca soarele să atingă orizontul. Dar pentru ca 
un marinar să regăsească insuliţa — dacă ea exista într-adevăr — 
nu avea nevoie de atât de multă lumină. 

În acest moment, înaltul personaj apăru din deschizătura 
capotului şi se duse să ia loc pe dunetă, unde se afla şi căpitanul. 

—  Ei?... Această insuliţă?... întrebă el. 

— Iat-o, excelenţă, răspunse căpitanul arătându-i o îngrămădire 
de stânci la mai puţin de două mile. 

— Să acostăm... 

— La ordinele dumneavoastră. 


Capitolul II. În care sunt date câteva explicaţii necesare 


Să binevoiască cititorul să nu se mire peste măsură dacă la 
începutul acestui capitol intră în scenă Mehmet-Ali. Oricare ar fi 
fost faima ilustrului paşă în istoria Levantului, el nu va apare în 
această povestire decât în treacăt, şi numai ca urmare a relaţiilor, 
neplăcute dealtfel, pe care înaltul personaj îmbarcat pe goeletă le 
avusese cu acest întemeietor al Egiptului modern. 

La acea epocă Mehmet-Ali nu începuse încă să cucerească — 
datorită armatei fiului său Ibrahim — Siria şi Palestina, care 

aparţineau lui Mahmud, suveranul celor două Turcii, din Asia şi 
din Europa. Dimpotrivă, sultanul şi paşa erau buni prieteni, unul 
dându-i celuilalt cuvenitul ajutor pentru a cotropi Moreea şi a 
spulbera năzuinţele de independenţă ale micului regat al Greciei. 

Timp de câţiva ani, Mehmet-Ali şi Ibrahim stătură liniştiţi în 
paşalâcul lor. Dar fără îndoială că această stare de vasalitate, 
care-i făcea doar simpli supuşi ai Porții, le nemulţumea ambiția şi 
nu aşteptau decât prilejul — ba chiar îl căutau — pentru a rupe 
aceste legături atât de trainic ţesute de-a lungul secolelor. 

În Egipt trăia pe atunci un personaj a cărui avere, adunată de-a 
lungul a nenumărate generaţii, se număra printre cele mai mari 
din ţară. Locuia la Cairo. Se numea Kamylk-Paşa şi lui i se adresa 
căpitanul goeletei cu titlul de excelenţă. 

Era un om instruit, înclinat îndeosebi spre ştiinţele matematice 
şi către aplicaţiile practice sau abstracte ale acesteia. Înainte de 
toate însă, era oriental până în adâncul sufletului, cu inimă de 
otoman, deşi egiptean din naştere. Astfel că, înțelegând că 
încercările Europei occidentale de a supune popoarele din Levant 
vor întâmpina o mai mare rezistenţă la sultanul Mahmud decât la 
Mehmet-Ali, se aruncă cu trup şi suflet în luptă. Născut în 1780, 
dintr-un neam de soldaţi, nu avea nici douăzeci de ani când s-a 
înrolat în armata lui Djezzar, unde prin curajul său îşi cuceri 
destul de repede titlul şi gradul de paşă. În 1799, îşi riscă de sute 
de ori viaţa luptând împotriva francezilor conduşi de Bonaparte 
ajutat de Kleber, Lannes, Bon şi Murat. După bătălia de la El- 
Arish, făcut prizonier odată cu turcii, ar fi putut să-şi recapete 
libertatea dacă ar fi vrut să semneze angajamentul de a nu mai 
lupta împotriva soldaţilor Franţei. Dar, hotărât să lupte până la 
capăt, mizând pe o necrezută întoarcere a norocului, încăpățânat 
în tot ce făcea ca şi în ideile sale, refuză să-şi dea cuvântul. Izbuti 
să scape şi, mai înverşunat ca oricând, fu întâlnit în diverse 
ciocniri care au pecetluit conflictul dintre cele două puteri. 

După căderea Jaffei, la 6 martie, el a fost printre luptătorii care 
s-au predat cu condiţia de a li se dărui viaţa. Când prizonierii, în 
număr de 4.000, în cea mai mare parte albanezi sau arnăuţi, fură 
aduşi în faţa lui Bonaparte, acesta fu destul de nemulţumit de 
atare captură, gândindu-se că aceşti soldaţi de temut s-ar putea 
duce să întărească garnizoana paşei de la Saint-Jean d'Acre. Aşa 
că, vrând să arate cât de neînduplecaţi sunt ei, cuceritorii 
francezi, dădu ordin să fie împuşcaţi cu toţii. 

De data asta nu li se mai oferea — aşa cum se întâmplase cu 
prizonierii de la El-Arish — să li se redea libertatea cu condiţia de 
a nu mai lupta. Nu! Erau osândiţi la moarte. Au căzut, aşadar, pe 
prundiş, iar acei pe care gloanţele nu-i atinseseră, crezând că vor 
fi cruţaţi, îşi găsiră moartea pe măsură ce înaintau către mal. 

Dar nu în acest loc şi în acest chip i-a fost dat lui Kamylk-Paşa să 

piară. S-au găsit oameni, francezi — e bine să o amintim, spre 
cinstea lor — pe care acest măcel, impus poate de necesităţile 
războiului, i-a îngrozit. Aceşti oameni de treabă izbutiră să salveze 
câţiva prizonieri. Unul din ei, un matelot din marina comercială, 
dând în timpul nopţii târcoale stâncilor, unde s-ar fi putut adăposti 
câţiva nenorociţi, l-a ridicat pe Kamylk-Paşa, grav rănit de un 
glonte. L-a transportat într-un loc sigur, l-a îngrijit, l-a vindecat. 
Putea acesta să uite vreodată un asemenea serviciu? Nu... Cum l-a 
răsplătit şi în ce împrejurări a făcut-o?... lată obiectul acestei 
ciudate şi adevărate povestiri. 

Pe scurt, după trei luni, Kamylk-Paşa era pe picioare. Campania 
lui Bonaparte dăduse greş în faţa cetăţii Saint-Jean d'Acre. Sub 
comanda lui Abdallah, paşa Damascului, armata turcă trecuse, la 
4 aprilie, Iordanul, iar pe de altă parte, escadra engleză de la 
Sydney-Smith patrula prin apropierea Siriei. Aşa că, cu toate că 
Bonaparte expediase divizia Kleber cu Junot, cu toate că se 
deplasase în persoană la locul bătăliei, cu toate că îi zdrobise pe 
turci în bătălia de la muntele Tabor, când se repezi să amenințe 
din nou Saint-Jean d'Acre era prea târziu. Sosise acolo o întărire 
de douăsprezece mii de oameni, ciuma îşi făcuse apariţia şi, la 20 
mai, Bonaparte se hotări să ridice asediul. 

Kamylk-Paşa crezu atunci că se poate aventura să se întoarcă în 
Siria. Să revină în Egipt, ţară atât de mult frământată în acea 
epocă, ar fi fost cea mai mare nesocotinţă. Era mai potrivit să 
aştepte. Şi Kamylk-Paşa aşteptă cinci ani. Datorită averii sale, a 
putut să ducă o viaţă îmbelşugată în diferitele provincii, la adăpost 
de lăcomia egipteană. Anii aceştia s-au făcut remarcaţi prin 
intrarea în scenă a fiului unui simplu agă, de a cărui vitejie în 
bătălia de la Abukir, în 1799, se dusese vestea. Mehmet-Ali 
începuse să se bucure de o atât de mare influenţă, încât izbuti să-i 
facă pe mameluci să se revolte împotriva guvernatorului Khosrew- 
Paşa, să-i aţâţe împotriva şefului lor, să-l detroneze pe Kurşid, 
succesorul lui Khosrew, şi în cele din urmă să se proclame el — în 
1806, cu consimţământul înaltei Porţi — vicerege. 

Djezzar, protectorul lui Kamylk-Paşa, murise cu doi ani mai 
înainte. Văzându-se prea singur în această ţară, acesta se gândi că 
nu-l mai pândeşte nici o primejdie dacă s-ar întoarce la Cairo. 

Avea atunci 27 ani şi alte noi moşteniri făcuseră din el unul din 
personajele cele mai bogate din Egipt. Nesimţind nici o înclinaţie 
pentru căsătorie, fiind o fire puţin comunicativă, iubind viaţa 
retrasă, păstrase însă un interes deosebit pentru meşteşugul 
armelor. Aşa că, a şteptând să se ivească prilejul de a-şi folosi 
talentul, vru să-şi cheltuiască energia, atât de firească la vârsta 
lui, în lungi şi îndepărtate călătorii. 

Dar, întrucât Kamylk-Paşa nu avea moştenitori direcţi, cui îi va 
reveni această uriaşă avere? Existau oare rude colaterale care 

erau îndreptăţite să o primească? 

Un oarecare Murad, născut în 1786, deci mai tânăr decât el cu 
şase ani, îi era văr. Despărţiţi prin părerile lor politice, deşi 
amândoi locuiau la Cairo, nu se vedeau. Kamylk-Paşa era devotat 
intereselor otomane şi acest devotament — se ştie — îl dovedise. 
Murad, atât prin vorbele, cât şi prin faptele sale, lupta împotriva 
influenţei otomane şi nu întârzie să devină sfetnicul cel mai de 
nădejde al lui Mehmet-Ali, pe vremea uneltirilor acestuia 
împotriva sultanului Mahmud. 

Or, acest Murad, singura rudă a lui Kamylk-Paşa, pe atât de 
sărac pe cât de bogat era celălalt, nu se putea bizui pe averea 
vărului său decât dacă între ei intervenea o împăcare. Asta însă nu 
avea să se întâmple. Dimpotrivă, duşmănia, ura chiar, cu toate 
manifestările ei de violenţă, avea să sape o prăpastie şi mai 
adâncă între cei doi, singurii membri ai acestei familii. 

Trecură astfel optsprezece ani, de la 1806 la 1824, timp în care 
domnia lui Mehmet-Ali nu fu tulburată de războaie din afară. In 
schimb el avu de luptat împotriva influenţei tot mai mari şi a 
acţiunilor de temut ale mamelucilor, complicii săi, cărora le datora 
tronul. Un măcel general care a avut loc în 1811, în întregul Egipt, 
îl eliberă de această supărătoare poliţie. După asta, lungi ani de 
pace le fură asiguraţi supuşilor viceregelui, ale cărui relaţii cu 
Poarta rămâneau foarte bune — cel puţin în aparenţă, fiindcă 
sultanul nu avea încredere în vasalul său, şi nu fără temei. 

Kamylk-Paşa a fost deseori ţinta duşmăniei lui Murad. Incurajat 
de dovezile de simpatie pe care i le dădea viceregele, nu înceta să- 
şi aţâţe stăpânul împotriva bogatului egiptean. li reamintea 
acestuia că vărul său Kamylk-Paşa era un partizan al lui Mahmud, 
un prieten al turcilor, că îşi vărsase sângele pentru ei. Dacă te-ai fi 
luat după cele spuse de el, ar fi însemnat că era un personaj 
periculos, un om care trebuia supravegheat... poate un spion... 
Acea enormă avere într-o singură mână constituia o primejdie... În 
sfârşit, Murad spunea tot ceea ce ar fi fost de natură să trezească 
lăcomia unui suveran atotputernic, fără principii şi fără scrupule. 

Lui Kamylk-Paşa nu-i prea păsa de toate astea. In singurătatea 
în care trăia la Cairo, ar fi fost greu să i se întindă o cursă în care 
el să se lase prins. Când părăsea Egiptul, o făcea numai pentru 
lung călătorii. Atunci, pe o corabie al cărei proprietar era, 
comandate de căpitanul Z6 — cu cinci ani mai tânăr decât el şi de 
un devotament care ar fi rezistat oricărei încercări — îşi purta pe 
mările Asiei Africii şi Europei existenţa sa fără nici un ţel, plină de 
o trufaşi indiferenţă pentru omenire. 

În legătură cu aceasta, este cazul să ne întrebăm dacă nu cumva 
îl uitase chiar şi pe marinarul care-i salvase viaţa în măcelul 
ordonat de Bonaparte. Uitat?... Nu, fără îndoială. Astfel de servicii 
nu se uită. Dar aceste servicii şi-au primit ele, oare, răsplata? S-ar 

putea să nu şi-o fi primit. Să se fi gândit Kamylk-Paşa să 
recunoască mai târziu şi nu aştepta decât prilejul să o facă, dacă 
vreodată ar fi ajuns, în plimbările lui pe mări, până în apele 
franceze? Cine ar fi putut să spună?... 

Dealtfel, către 1812, în timpul şederilor sale la Cairo, bogaţi 
egiptean nu-şi mai putu ascunde că era supravegheat 
îndeaproape. 

Mai multe călătorii, pe care voise să le facă, îi fuseseră interzise 
din porunca viceregelui. Datorită necontenitelor uneltiri ale 
vărului său, libertatea îi era ameninţată. 

În 1823, Murad, care avea treizeci şi şapte de ani, se căsători în 
condiţii care îi asigurau, din păcate, prea puţin o situaţie 
materială deosebită. Se căsătorise cu o tânără felahă, aproape o 
sclavă. Nu era de mirare că voia să-şi continue întortocheatele-i 
uneltiri prin care nădăjduia — folosindu-se de influenţa pe care o 
avea pe lângă Mehmet-Ali şi fiul său Ibrahim — să compromită 
situaţia lui Kamylk-Paşa. 

În vremea aceasta, Egiptul era în pragul unui şir de lupte în care 
oştile sale aveau să strălucească în chip deosebit. În 1824, Grecia 
se ridică împotriva sultanului Mahmud, iar acesta ceru ajutor 
vasalului său împotriva răzvrătiţilor. Urmat de o flotă de 120 
corăbii, Ibrahim s-a îndreptat către Moreea unde a şi debarcat. 

Iată, deci, pentru Kamylk-Paşa prilejul de a da din nou vieţii sale 
un pic de interes, de a se amesteca din nou în aceste periculoase 
expediţii — părăsite de el timp de douăzeci de ani — cu atât mai 
multă ardoare cu cât era vorba de a întări drepturile Porții, 
compromise de revolta din Peloponez. Încercă să se înroleze în 
armata lui Ibrahim, dar fu refuzat. Incercă să lupte ca ofiţer în 
trupele sultanului: fu din nou refuzat. Nu era oare acest lucru 
urmarea amestecului nefast al celor ce ţineau să nu piardă din 
ochi ruda milionară? 

Lupta grecilor pentru independenţă trebuia să se sfârşească, de 
astă dată, în folosul acestei eroice naţiuni. După trei ani, în timpul 
cărora grecii au fost sălbatic hărţuiţi de către trupele lui Ibrahim, 
atacul flotelor franceză, engleză şi rusă laolaltă a nimicit marina 
otomană în bătălia de la Navarin, în anul 1827, silindu-l pe 
vicerege să-şi recheme, în Egipt, corăbii şi oşti. Ibrahim s-a întors 
atunci la Cairo urmat de Murad, care luase parte la campania din 
Peloponez. 

Din acea zi, situaţia lui Kamylk-Paşa se înrăutăţi. Ura lui Murad 
se dezlănţui cu atât mai violentă, cu cât la începutul anului 1829, 
din căsătoria sa cu tânăra felahă, i se născu un fiu. Familia îi era 
în creştere, nu averea. Trebuia ca aceea a vărului său să treacă în 
mâinile lui Murad. Viceregele nu s-ar fi împotrivit acestui jaf. 
Asemenea complezenţe s-au mai văzut în Egipt, se mai văd încă şi 
în ţări cu o civilizaţie mai puţin orientală. A nu se uita că 

vlăstarului lui Murad i se dădu numele de Sauk. 

Aşa stând lucrurile, Kamylk-Paşa înţelese că nu-i rămâne decât o 
singură cale de urmat: să-şi adune averea, în cea mai mare parte 
alcătuită din diamante şi pietre preţioase, şi să o scoată din Egipt. 

Ceea ce a şi făcut, cu tot atâta grijă cât şi pricepere, datorită 
ajutorului unor străini din Alexandria, cărora egipteanul li s-a 
putut destăinui. Încrederea nu i-a fost înşelată şi totul se petrecu 
în cea mai mare taină. Cine erau aceşti străini, căror naţionalităţi 
aparţineau ei?... Numai Kamylk-Paşa, el singur, o ştia. 

Dealtfel, trei butoiaşe, cu două rânduri de căptuşeli şi bine 
ferecate, semănând cu balercile în care se păstrează vinurile de 
Spania, fuseseră de ajuns ca să cuprindă toate acele bogății. După 
ce fură îmbarcate în taină, la bordul unui speronare napolitan, 
proprietarul lor, împreună cu căpitanul Z6, izbuti să se strecoare 
la rândul său, nu fără a fi scăpat din mii de primejdii, fiindcă 
fusese urmărit de la Cairo la Alexandria şi spionat îndeaproape de 
când ajunsese în acest oraş. 

Cinci zile mai târziu, speronarele napolitan îl lăsa în portul 
Latakieh; de acolo, Kamylk-Paşa se duse la Alep, pe care îl alesese 
ca noua sa reşedinţă. Acum, în Siria, sub protecţia fostului său 
general Abdallah, ajuns paşă la Saint-Jean d'Acre, de ce s-ar mai fi 
temut de Murad? Cum ar fi putut Mehmet-Ali, oricât ar fi fost el 
de îndrăzneţ, să-l mai lovească, în fundul unei provincii asupra 
căreia îşi întindea atotputernica jurisdicție înalta Poartă? 

Şi totuşi aceasta avea să fie cu putinţă. 

Într-adevăr, chiar în acest an — 1830 — Mehmet-Ali rupea 
legăturile sale cu sultanul. Ruperea legăturilor de vasalitate, care 
îl legau de Mahmud, alipirea Siriei la posesiunile Egiptului, a 
deveni — poate — suveranul imperiului otoman, toate aceste 
gânduri nu erau prea îndrăzneţe pentru ambiția viceregelui. 

Pretextul nu fu greu de găsit. 

Asupriţi de agenţii lui Mehmet-Ali, unii felahi fuseseră nevoit: să 
se refugieze în Siria, sub protecţia lui Abdallah. Viceregele ceri 
extrădarea acelor ţărani. Paşa din Saint-Jean d'Acre refuză. Atunci 
Mehmet-Ali ceru sultanului încuviințarea de a-l sili pe Abdallah cu 
armele. Mahmud răspunse mai întâi că felahii, fiind supuşi turci 
nu aveau de ce să fie predaţi viceregelui Egiptului. Dar puţin timp 
după asta, dornic să-şi asigure ajutorul lui Mehmet-Ali, sau cel 
puţin neutralitatea acestuia, foarte curând după revolta paşei din 
Scutari, îi acordă încuviințarea cerută. 

Felurite întâmplări, între care ivirea holerei pe meleagurile 
Levantului, întârziară plecarea lui Ibrahim în fruntea unei armate 
de 32.000 de oameni şi a 22 corăbii de război. Kamylk-Paşa avu 
răgazul să se gândească la primejdiile ce l-ar fi aşteptat odată cu 
debarcarea egiptenilor în Siria. 

Avea atunci cincizeci şi unu de ani, şi cincizeci şi unu de ani de 

viaţă frământată duc pe om aproape în pragul bătrâneţii. Foarte 
obosit, foarte descurajat, foarte dezamăgit, nemaidorindu-şi decât 
odihna pe care sperase să o găsească în acest liniştit oraş Alep, şi 
iată că evenimentele se întorceau împotriva sa. 

Era oare prudent să rămână la Alep în clipa în care Ibrahim se 
pregătea să cotropească Siria? Fără îndoială, era vorba numai de 
o acţiune de represiune împotriva paşei din Saint-Jean d'Acre. Dar 
după ce îl va fi prădat pe Abdallah, viceregele îşi va putea stăpâni 
armata victorioasă? Nu va folosi el prilejul pentru a încerca şi 
cucerirea Siriei întregi, la care nu încetase să râvnească? Iar după 
cetatea Saint-Jean d'Acre nu vor fi amenințate de soldaţii lui 
Ibrahim şi oraşele Damasc, Sidon, Alep? Mai mult chiar, era de 
aşteptat acest lucru. 

Kamylk-Paşa luă de data aceasta o hotărâre definitivă. Nu atât 
pe el îl urmăreau ci mai ales averea lui, râvnită de Murad şi pe 
care această rudă căuta să i-o smulgă, cu riscul ca jumătate din ea 
să fie nevoit să o cedeze viceregelui. Ei bine, trebuia să facă să 
dispară această avere, trebuia să o adăpostească într-un loc atât 
de tainic, încât nimeni să nu o poată descoperi. Apoi o să vadă ce 
o mai fi. Mai târziu — fie că s-ar hotări să părăsească această ţară, 
cu toate că era foarte legat de ea, fie că va deveni din nou destul 
de sigură pentru a se putea stabili acolo în toată liniştea — ar fi 
putut să-şi ia comoara înapoi din locul unde ar fi îngropat-o. 
Căpitanul Z6 îi încuviinţă planurile şi-i propuse să le îndeplinească 
în aşa fel, încât taina să nu poată fi niciodată dezvăluită. Fu 
cumpărat un bric-goeletă. Se alcătui un echipaj din felurite 
elemente, marinari care nu aveau nici o legătură între ei, nici 
măcar de naţionalitate. Butoiaşele fură îmbarcate fără ca cineva 
să poată bănui ce era înăuntru. La data de 13 aprilie, vasul, pe 
care Kamylk-Paşa se îmbarcă în portul Latakieh, ieşi în larg. 

Se ştie, hotărârea lui de nestrămutat era de a descoperi o 
insuliţă a cărei existenţă să nu fie cunoscută decât de el şi de 
căpitanul Z6. Era deci important ca echipajul să fie în asemenea 
măsură dezorientat, încât să nu poată aprecia direcţia urmată de 
goeletă. Şi căpitanul Z6 şi-a pus timp de cincisprezece luni planul 
în aplicare, schimbând direcţia, când într-o parte, când într-alta. 
leşise oare din Mediterana, şi după ce ieşise se întorsese iarăşi? 
Nu cumva cutreierase toate mările vechiului continent? Poate că 
naviga în apele Europei când apăruse acea insuliţă în zare? Ceea 
ce era sigur, este că bricul-goeletă fusese purtat pe rând în 
diferite clime, prin zone cu totul diferite, şi cel mai bun marinar de 
la bord nu ar fi putut spune unde se afla în prezent. Cu provizii 
suficiente pentru mai mulţi ani, nu acostau la vreun țărm decât 
pentru aprovizionarea cu apă de băut, apoi se îndepărtau repede 
de această sursă de alimentare pe care numai căpitanul Z6 o 
cunoştea. 

Se mai ştie că bogatul egiptean trebuise să plutească mult pe 
ape până să găsească o insuliţă după placul său, şi tocmai atunci 
când se pregătea să-şi arunce bogăţiile în mare, insuliţa, căutată 
cu atâta nerăbdare, apăruse în sfârşit. 

Acestea erau evenimentele legate de istoria Egiptului şi Siriei, 
care meritau să fie cunoscute. Mai departe va fi prea puţin vorba 
despre ele. Povestirea va deveni mai colorată decât s-ar putea 
crede după acest început atât de grav... Dar totul trebuia clădit pe 
o bază solidă — ceea ce a făcut autorul, sau cel puţin a încercat să 
facă. 


Capitolul III. În care insuliţa necunoscută este 
transformată într-un seif straşnic încuiat 


Căpitanul Z6 dădu ordin cârmaciului să reducă velatura, pentru 
a putea stăpâni vasul. Dinspre nord-est, în zori, adia o briză 
uşoară. Bricul-goeletă se putea apropia de insuliţă având întinse 
doar focul cel mare, gabia şi vela mică, celelalte pânze aflându-se 
pe funii. Dacă marea s-ar fi înfuriat, corabia ar fi găsit adăpost 
împotriva talazurilor chiar la țărmurile insuliţei. 

În timp ce Kamylk-Paşa, cu coatele pe parapetul dunetei, privea 
cercetător în jur, căpitanul stătea la prova şi manevra, ca orice 
marinar prudent în preajma unei insule a cărei aşezare nu se afla 
trecută pe nici o hartă. 

Aici era într-adevăr pericolul. Sub aceste ape liniştite, fără 
stânci la suprafaţă, este greu să dibui stâncile de sub apă. Nici un 
semn care să arate canalul de plutire. Se părea că accesul este 
foarte uşor. Nici urmă de stânci. Şeful echipajului, care aruncă 
sonda, nu dădu nicăieri de vreo înălţare bruscă a fundului mării. 

Iată acum şi înfăţişarea insuliţei văzută de la o milă depărtare — 
la o oră când soarele o lumina pieziş, de la est la vest — desprinsă 
din vălul de pâclă ce o acoperea în zorii zilei. 

Era într-adevăr o insuliţă, nimic altceva decât o insuliţă fără 
însemnătate, pe care nici un stat nu s-ar fi gândit să o ia în 
stăpânire, în afară, bineînţeles, de hrăpăreaţa Anglie. Şi cea mai 
bună dovadă că acest conglomerat de stânci era necunoscut de 
navigatori şi de hidrografi, că nu putea să figureze nici pe cele mai 
moderne hărţi era faptul că Marea Britanie nu făcuse încă din ea 
un alt Gibraltar pentru a stăpâni aceste ţinuturi. Fără îndoială că 
era situată în afara drumurilor maritime şi, dealtfel, de-abia 
apăruse. 

În înfăţişarea ei generală, insuliţa arăta ca un podiş destul de 
uniform, al cărui perimetru măsura aproape trei sute de stânjeni, 
un oval neregulat de o sută cincizeci stânjeni lungime şi între 
şaizeci şi optzeci stânjeni lăţime. Nu era deloc una din aceste 
aglomerări de roci frământate, îngrămădite una peste alta şi care 

par că desfid legile echilibrului. Nici o îndoială că venea dintr-o 
reaşezare lină şi treptată a scoarţei pământeşti. Originea ei nu 
trebuia atribuită câtorva presiuni bruşte, ci unei foarte încete 
apariţii din adâncurile mării. Marginile sale nu erau crestate de 
scobituri mai mult sau mai puţin adânci sau de numeroşi zimţi. 
Fără nici o asemănare cu unele scoici pe care natura le creează cu 
nesfârşita şi capricioasa ei fantezie, insuliţa avea totuşi un fel de 
simetrie asemănătoare. valvei superioare a _ unei stridii sau 
carapacei unei broaşte țestoase. Această carapace se rotunjea 
înălțându-se către centru în asemenea fel, încât punctul său 
culminant se ridica cu aproximativ o sută cincizeci de picioare 
deasupra nivelului mării. 

Creşteau arbori pe suprafaţa ei?... Nici măcar unul. Urme de 
vegetaţie? Nici una. Urme ale unei explorări?... In nici un colţ al 
ei. Această insulă nu fusese locuită niciodată şi nici nu ar fi putut 
să fie. Dată fiind aşezarea ei, ce nu figura pe hărţi, precum şi 
ariditatea ei de marmură, Kamylk-Paşa nu putea găsi ceva mai 
bun pentru a garanta siguranţa, secretul averii pe care voia să o 
încredinţeze măruntaielor pământului. 

"Îţi vine să crezi că natura a creat-o anume!" îşi spunea 
căpitanul Z6. 

În acest timp, bricul-goeletă plutea încet, strângând puţin câte 
puţin ce-i mai rămăsese din pânze. Apoi, când fu la numai o 
distanţă de două sute de metri de insuliţă, răsună ordinul de 
ancorare. Şi imediat, desprinsă de gruie, trăgând lanţul prin nară, 
ancora sa înfipt în pământ la o adâncime de douăzeci şi opt de 
braţe. 

Se vedea bine cum coastele acestei mase stâncoase erau 
deosebit de abrupte, pe această parte cel puţin. O corabie s-ar fi 
putut apropia mai mult, ba chiar să şi înainteze pe lângă mal, fără 
teama de a atinge fundul apei. Cu toate acestea, era mai bine să 
păstreze distanţa. 

După ancorare şeful de echipaj puse să se strângă ultimele vele 
şi căpitanul Z6 se urcă din nou pe dunetă. ] 

— Să pregătesc barca cea mare, excelenţă? Întrebă el. 

— Nu... yola. E mai bine să fim numai noi doi când debarcăm. 

— La ordin. 

Puțin mai târziu, căpitanul şedea la prova yolei cu două vâsle 
uşoare în mână, iar Kamylk-Paşa la pupa. In câteva minute, mica 
ambarcaţiune acostase în spatele unei crestături, acolo unde 
coborârea era mai uşoară. O ancoră mică fu puternic înfiptă într-o 
crăpătură şi excelenţa-sa îşi luă în stăpânire insula. 

Nu fu înălţat nici un pavilion şi nu fu trasă nici o lovitură de tun 
în această împrejurare. Nu era vorba de un stat care făcea act de 
prim-ocupant: era un particular care debarca cu gândul de a pleca 
după trei-patru ore. Mai întâi Kamylk-Paşa şi căpitanul Z6 băgară 

de seamă că, fără a se sprijini pe o bază nisipoasă, coastele insulei 
ieşeau din mare cu o înclinaţie de cincizeci până la şaizeci de 
grade. Deci nici o îndoială că formarea ei se datora unei înălţări a 
fundului submarin. 

Îşi începură explorarea de jur împrejur, călcând pe un soi de 
cuarţ cristalizat, neatins de nici o urmă. În nici un loc litoralul nu 
părea a fi fost ros de acidul talazurilor. Pe solul uscat şi de natură 
cristalină nu se vedea alt lichid decât apă stătută pe fundul 
bălților mici, rămase din ultimele ploi. Vegetaţia nu se arăta nici 
măcar prin prezenţa acelor licheni, acelor muşchi marini, molotri 
sau alte plante destul de primare pentru a creşte printre stâncile 
unde vântul a adus câteva seminţe. Scoici — vii sau moarte — 
deloc, o ciudăţenie într-adevăr inexplicabilă. Ici-colo, murdărie de 
păsări care se datora celor câteva perechi de goelanzi şi 
pescăruşi, singurii reprezentanţi ai vieţii animale prin aceste 
locuri. 

Îndată ce terminară înconjurul insuliţei, Kamylk-Paşa şi 
căpitanul se îndreptară către ridicătura rotundă din centrul ei. În 
nici o parte marginile malului nu arătaseră urmele unei vizite mai 
proaspete sau mai vechi care să-i fi atins suprafaţa. Peste tot 
aceleaşi stânci neumblate, şi, dacă ni se permite această expresie, 
aceeaşi puritate de cristal. Nici o urmă, nici o pată. 

După ce urcară cocoaşa care se înălța în mijlocul acestei 
carapace, se aflară cu aproximativ o sută cincizeci de picioare mai 
sus de nivelul oceanului. Unul lângă altul, cercetau, curioşi, 
orizontul care se oferea privirilor lor. 

Pe vasta întindere lichidă care răsfrângea razele soarelui, nu se 
zărea nici o fărâmă de uscat. Aşadar, insuliţa nu făcea parte din 
acele ciclade care cuprind mai mulţi sau mai puţini atoli. Nici o 
creastă nu se înălța peste această parte a mării. Cu luneta la ochi, 
căpitanul Z6 căuta zadarnic vreo pânză pe această imensă 
suprafaţă. Era pustie, şi bricul-goeletă nu risca să fie văzut în cele 
câteva ore cât avea să rămână ancorat la o sută de metri de 
coastă. 

— Eşti sigur de poziţia geografică în care ne găsim astăzi, 9 
septembrie?... îl întrebă atunci Kamylk-Paşa. 

— Sigur, excelenţă, răspunse căpitanul Z6. Dealtfel, pentru mai 
multă siguranţă, am să refac calculul. 

— În adevăr, ar fi mai bine. Dar cum se face că această insuliţă 
nu a fost menţionată pe hartă? 

— Fiindcă, după părerea mea, a apărut foarte de curând. În 
orice caz, să fim mulţumiţi că nu figurează pe hartă şi că suntem 
siguri că o să o găsim la locul ei în ziua când veţi binevoi să ne 
întoarcem... 

— Da, căpitane, când vor fi trecut aceste vremuri tulburi! Ce-mi 
pasă mie dacă comoara mea rămâne îngropată nenumărați ani sub 

aceste stânci! Nu va fi ea mai în siguranţă decât în casa mea din 
Alep? Aici nu vor putea ajunge vreodată nici viceregele, nici fiul 
său Ibrahim, nici acest ticălos de Murad, ca să mă despoaie! 
Averea mea în mâna lui Murad? Prefer să o înghită adâncul 
mărilor! 

—  Soluţie cu totul neplăcută, răspunse căpitanul Z6, fiindcă 
marea nu mai restituie cele ce au fost încredințate adâncurilor 
sale. Este deci binevenită descoperirea acestei insulițe. Ea, cel 
puţin, vă va păstra bogăţiile cu credinţă şi vi le va restitui. 

— Să mergem, spuse Kamylk-Paşa, ridicându-se. Totul trebuie 
făcut repede şi este mai bine ca vasul nostru să nu fie zărit... 

— La ordinele dumneavoastră. 

— La bord nu ştie nimeni unde suntem? 

— Repet excelenţei-sale, nimeni. 

— Nici măcar pe ce mare? 

— Nici măcar pe ce mare a Lumii Vechi sau Noi. Sunt 
cincisprezece luni de când cutreierăm oceanele, şi în 
cincisprezece luni o corabie poate străbate depărtări mari între 
continente, fără să-şi dea seama. 

Kamylk-Paşa şi căpitanul Z6 coborâră spre cotitura unde îi 
aştepta yola lor. 

În clipa când să se îmbarce, căpitanul spuse: 

— Şi odată această operaţie terminată, excelenţa-voastră se va 
îndrepta către Siria?... 

— Nu este în intenţia mea. Înainte de a mă întoarce la Alep, am 
să aştept ca soldaţii lui Ibrahim să fi evacuat provincia şi ca ţara, 
sub conducerea lui Mahmud, să-şi fi găsit liniştea. 

— V-aţi gândit vreodată că s-ar putea să fie anexată 
posesiunilor viceregelui? 

— Nu, pe profetul nostru, nu! exclamă Kamylk-Paşa, pe care 
această presupunere îl făcu să-şi piardă obişnuitul lui sânge rece. 
Pentru o perioadă de timp, al cărui sfârşit sper să ajung să-l văd, 
este posibil ca Siria să fie anexată domeniului lui Mehmet-Ali, 
fiindcă necunoscute sunt căile lui Allah! Dar să nu treacă iarăşi şi 
pentru totdeauna în puterea sultanului?!... Allah nu ar vrea asta! 

— Şi, unde socoteşte excelenţa-voastră să se refugieze când va 
fi părăsit mările?... 

— Nicăieri... Nicăieri! Fiindcă averea mea va fi în siguranţă 
printre stâncile acestei insulițe, o să rămână aici! Noi însă, 
căpitane Z6, o să navigam mai departe, aşa cum am făcut-o de 
atâţia ani împreună... 

— La ordinele dumneavoastră! 

În scurt timp, Kamylk-Paşa şi tovarăşul său fură din nou la bord. 

Către orele nouă, căpitanul trecu la o primă cercetare a soarelui, 
cercetare menită a stabili longitudinea, adică ora locului; această 
cercetare urma să fie completată printr-o alta, la prânz, în clipa 

trecerii astrului la meridian şi care avea să-i dea latitudinea. Îşi 
ceru sextantul, luă înălţimea soarelui şi, aşa cum îi spusese 
excelenţei-sale, se strădui ca operaţiunea să fie cât mai exactă. 
După ce îşi notă rezultatul, căpitanul cobori în cabină cu scopul de 
a pregăti calculele care trebuiau să precizeze poziţia insuliţei, 
poziţie ce urma a fi definitiv calculată după obţinerea înălţimii 
meridianului. 

Dar, mai înainte de asta, dădu ordin ca şalupa să fie încărcată. 
Trebuiau să fie îmbarcate cele trei butoiaşe depozitate în cămară 
precum şi uneltele: târnăcoape, hârleţe, sape şi cimentul necesar 
îngropării comorii. 

Înainte de ora zece, totul era gata. Şase marinari, sub 
conducerea şefului de echipaj, se urcară în şalupă. Ei nu bănuiau 
în nici un chip ce conţineau butoiaşele şi nici pentru ce se duceau 
să le îngroape în acel colţ. Asta nu-i interesa şi nici nu-i neliniştea. 
Obişnuiţi să asculte orbeşte, marinarii erau ca nişte maşini care 
funcționau fără a pune întrebări. 

Kamylk-Paşa şi căpitanul se instalară la pupa şalupei şi în câteva 
bătăi de vâsle ajunseră la insuliţă. 

Trebuiau, în primul rând, să găsească un loc potrivit pentru 
săpat o groapă, nici prea aproape de malurile amenințate de 
valurile mării pe timpul rău al echinocţiului, nici prea sus, pentru 
a evita unele alunecări de teren. Locul acesta îl găsiră chiar la 
poalele unei stânci abrupte, pe una din coastele îndreptate către 
sud-est ale insuliţei. 

La ordinul căpitanului Z6, oamenii debarcară butoaiele şi 
uneltele, şi veniră şi ei. Începură apoi să sape în locul ales. Era o 
muncă destul de grea. Cuarțul cristalizat este o materie dură. Pe 
măsura ce cazmaua le făcea să sară, ţăndările erau adunate cu 
grijă fiindcă aveau să le folosească la umplerea gropii, după ce 
butoaiele vor fi fost puse acolo. Le-a trebuit nu mai puţin de două 
ceasuri ca să sape o groapă a cărei adâncime măsura între cinci şi 
şase picioare şi tot atât de largă — un adevărat mormânt în care 
somnul unui răposat nu ar fi fost vreodată tulburat de vuietul 
furtunilor. 

Kamylk-Paşa se ţinea deoparte, gânditor, cu sufletul întristat de 
cine ştie ce obsesie dureroasă. Se întreba, poate, dacă nu ar face 
mai bine să se culce şi el alături de comorile lui, pentru a-şi dormi 
somnul de veci?... Şi, într-adevăr, unde ar fi găsit el un adăpost 
mai sigur împotriva nedreptăţii şi a perfidiei oamenilor?... 

Când butoiaşele fură coborâte în fundul gropii, Kamylk-Paşa le 
mai privi o ultimă dată. În acea clipă, căpitanului Z6 îi trecu prin 
gând — într-atât de ciudată i se păru privirea excelenţei-sale — că 
avea să contramandeze ordinele date, să renunţe la acest proiect, 
să pornească din nou pe mare cu bogăţiile sale... 

Nu, căci cu un gest îi îndemnă pe oameni să continue. Atunci 

căpitanul fixă solid cele trei butoaie, unul lângă altul, sprijinindu- 
le cu bucăţi de cuarţ, apoi le acoperi cu var stins. Şi foarte repede 
totul alcătui o masă la fel de compactă ca şi stânca insulei. Apoi, 
pe deasupra, grămezi de pietre cimentate între ele umplură cu 
totul groapa. După ce vânturile şi ploile vor fi măturat locul, ar fi 
fost cu neputinţă să mai descoperi unde a fost îngropată comoara. 

Totuşi trebuia făcut un semn, un semn care să nu se şteargă, pe 


care cel interesat să-l poată recunoaşte într- 
o zi. Aşa că, pe peretele vertical al stâncii ce se 
înălța în spatele gropii, şeful echipajului săpă, 
cu ajutorul unei dălţi, o monogramă al cărei 


identic facsimil iată-l: 


Erau cei doi K din numele lui Kamylk-Paşa legaţi între ei, aidoma 
felului în care semnă totdeauna egipteanul. 

Nu mai aveau nici un motiv să mai rămână pe insulă. Comoara 
era acum sigilată în fundul acelei gropi. Cine ar fi putut să o 
descopere în acest loc, cine ar fi putut să o smulgă din această 
ascunzătoare necunoscută?... Nu, aici era în siguranţă, şi dacă 
Kamylk-Paşa sau căpitanul Z6 ar fi luat taina cu ei în mormânt, 
putea veni şi sfârşitul lumii fără ca nimeni să o fi putut afla 
vreodată. 

Şeful echipajului îşi îmbarcă oamenii, în timp ce excelenţa-sa şi 
căpitanul mai rămaseră pe o stâncă a litoralului. 

Câteva minute mai târziu, şalupa veni să-i ia şi-i duse la bricul 
goeletă care-i aştepta. 

Erau orele unsprezece şi patruzeci şi cinci. Vremea se arăta 
minunată. Pe cer, nici un nor. In mai puţin de un sfert de oră 
soarele avea să ajungă la meridian. Căpitanul se duse să-şi caute 
sextantul şi se pregăti să ia înălţimea meridiană. După ce o 
calculă, deduse şi latitudinea de care se folosi ca să afle şi 
longitudinea, calculând şi unghiul orar din observaţia făcută la ora 
nouă. Obţinu astfel poziţia insuliţei cu o aproximaţie care nu putea 
să depăşească o jumătate de milă. 

Tocmai terminase de calculat şi se pregătea să urce pe punte, 
când se deschise uşa cabinei. Apăru Kamylk-Paşa. 

— Ai calculat poziţia?... întrebă el. 

— Da, excelenţă. 

— Dă-mi-o! 

Căpitanul îi întinse foaia de hârtie pe care îşi înscrisese 
calculele. Kamylk-Paşa o citi cu atenţie, ca şi când ar fi vrut să-şi 

întipărească în minte poziţia insulei. 

— Să păstrezi cu sfinţenie această hârtie, îi spuse el 
căpitanului. Cât despre jurnalul de bord în care ai consemnat de 
cincisprezece luni drumul nostru... 

— Acest jurnal, excelenţă, nu-l va avea nimeni, niciodată... 

— Şi ca să fii cu totul sigur, distruge-l chiar acum. 

— La ordinele dumneavoastră. 

Căpitanul Z6 luă registrul pe care erau înscrise diferitele direcţii 
urmate de bricul-goeletă prin tot atâtea mări. Îl rupse şi-i arse 
paginile la flacăra unui felinar. După aceea Kamylk-Paşa şi 
căpitanul se întoarseră pe dunetă şi o parte din zi nava rămase pe 
loc, acolo unde era ancorată. 

Pe seară, către orele cinci, pe cer, către apus, începură să se 
adune norii. Prin îngustele crăpături dintre ei, soarele arunca 
mănunchiuri de raze care presărau marea cu fluturi de aur. 

Ca un marinar căruia nu-i place cum arată timpul, căpitanul Z6 
clătină din cap. 

— Excelenţă, spuse el, boarea asta aduce vânt mare... poate 
chiar vijelie peste noapte! Insuliţa nu ne oferă nici un adăpost şi, 
înainte de a se lăsa cu totul întunericul, putem să ne îndepărtăm 
de ea cu vreo zece mile... 

— Dar nu ne mai reţine nimic aici, căpitane, răspunse Kamylk- 
Paşa. 

— Atunci să plecăm. 

— Te mai întreb o dată, nu ai nevoie să-ţi verifici poziţia prin 
longitudine şi latitudine? 

— Nu, excelenţă, sunt sigur de calculele mele, cum sunt sigur 
că sunt copilul mamei mele... 

— Atunci, să mergem! 

— La ordinele dumneavoastră. 

Pregătirile se făcură repede. Ancora se înălţă din mare. Cu 
pânzele în bătaia vântului, se luă direcţia spre apus... 

În picioare, la pupa, Kamylk-Paşa urmări cu privirea insuliţa 
necunoscută — atât cât lumina nedesluşită a înserării îi mai schiţa 
contururile. Apoi, grămada de stânci dispăru în ceaţă. Bogatul 
egiptean era sigur însă că, atunci când va vrea, o va regăsi... şi 
odată cu ea comoara pe care el i-o încredinţase — comoară 
valorând o sută de milioane de franci, în aur, diamante şi pietre 
preţioase. 


Capitolul IV. În care jupân Antifer şi barcazierul Gildas 
Tregomain, doi prieteni care nu se aseamănă deloc, sunt 
prezentaţi cititorului 


În fiecare sâmbătă către orele opt seara, pe când îşi fuma pipa 
— o adevărată lulea cu ţeava scurtă — jupân Antifer intra într-o 

furie nebună, din care, un ceas mai târziu, ieşea roşu ca un rac. 
după ce îşi descărcase năduful pe capul vecinului şi prietenul său, 
barcazierul Gildas Tregomain. Şi din ce i se stârnea furia?... Din 
pricină că nu izbutea să găsească ceea ce căuta într-un atlas 
vechi, în care una din hărţi era întocmită după proiecția 
planisferică a lui Mercator. 

—  Afurisită latitudine! strigă el. Latitudinea dracului!... Chiar 
dacă ar trece prin cuptorul lui Belzebut şi tot va trebui să o 
urmăresc de la un capăt la altul! 

Şi aşteptând să-şi pună în aplicare acest proiect, zgâria cu 
unghia numita latitudine. Aşa că harta despre care vorbim era 
mâzgălită cu vârful creionului şi găurită de împunsăturile 
compasului ca o strecurătoare de cafea. 

Latitudinea căreia i se adresau mustrările violente ale jupânului 
Antifer era înscrisă pe o bucată de pergament galben — un galben 
ce s-ar fi putut lua la întrecere cu acela al unei foarte vechi bucăţi 
dintr-un steag spaniol — şi suna cam aşa: 

Douăzeci şi patru grade, cincizeci şi nouă minute nord 

Dedesubt, într-un colţ al pergamentului, erau scrise cu cerneală 
roşie următoarele cuvinte: 

Să fie atent fiul meu, să nu uite 

Şi jupân Antifer nu uita niciodată să strige: 

— Fii liniştit, tată iubit, că n-am uitat-o... şi nici nam să uit 
vreodată latitudinea ta! Dar cei trei sfinţi patroni ai mei să mă 
binecuvânteze dacă ştiu la ce-mi poate folosi! 

Şi în seara aceasta, la 23 Februarie 1862, jupân Antifer se lăsa 
pradă obişnuitei sale mânii. Clocotind de furie, înjură ca un 
cârmaci căruia i-a scăpat din mână o frânghie de ridicat pânzele, 
sfărâmă pietricica ce-i scrâşnea în dinţi, îi căşună pe pipa ce i se 
stingea pentru a douăzecea oară şi pe care şi-o reaprinse stricând 
o cutie de chibrituri, sparse un ghioc mare ce împodobea căminul, 
aruncă atlasul într-un colţ, scaunul într-altul, bătu din picior de se 
zguduiră grinzile din tavan şi răcni cu un glas obişnuit să domine 
urletele vijeliilor, făcându-şi dintr-o foaie de carton, răsucită ca un 
cornet, o porta-voce: 

— Nanon!... Enogate! 

Enogate şi Nanon, ocupate, una să tricoteze, cealaltă să calce 
lângă vatra din bucătărie, socotiră că era timpul să intervină întru 
potolirea stihiilor domestice dezlănţuite. 

Închipuiţi-vă una din acele case bătrâneşti din Saint-Malo, 
clădită din granit, cu faţada spre strada Hautes-Salles, cu parter şi 
două etaje, cuprinzând fiecare câte două camere şi al cărei al 
doilea etaj domina drumul de rond al meterezelor. Parcă o şi 
vedeţi, cu zidurile ei de piatră groase cât să nu le pese de 
proiectilele vremurilor de altădată, cu ferestrele înguste cu gratii 
de fier, cu uşa groasă făcută din inimă de stejar, împodobită cu o 

armătură de metal şi înzestrată cu un ciocan şi o placă de metal 
care se aude — când jupân Antifer este cel care le foloseşte — de 
la Saint-Servan, cu acoperişul ei de ardezie străpuns de lucarne 
prin care trece uneori luneta bătrânului marinar ieşit la pensie! 

Această casă, pe jumătate cazemată, pe jumătate bastion, se 
înrudea cu meterezele care formau o centură în jurul oraşului, în 
care un îngust spaţiu liber oferea ochiului, până în depărtare, o 
privelişte minunată: la dreapta Grand Be, un colţ din Cezembre, 
Vârful Decolle şi Capul Frehel; la stânga, coasta şi stăvilarul, gura 
râului Rance, plaja de la Prieure, lângă Dinard, până la cenuşiul 
dom din Saint-Servan. 

Altădată, Saint-Malo fusese o insulă şi s-ar fi putut ca jupânului 
Antifer să-i fi părut rău după acel timp când s-ar fi putut socoti 
insular. Dar anticul Aaron ajungând peninsulă, marinarul trebuise 
să se resemneze. Dealtfel, ai tot dreptul să fii mândru când eşti 
copilul cetăţii acesteia — Armor — care a dat Franţei atâţia mari 
bărbaţi — printre alţii pe Duguay-Trouin!, a cărui statuie bravul 
nostru marinar o saluta ori de câte ori traversa piaţa Lamennais, 
şi, deşi acest scriitor nu-l interesa în nici un chip, Chateaubriand, 
din a cărui operă nu cunoştea decât ultima sa lucrare, vrând noi 
să spunem prin asta, modestul şi trufaşul său mormânt ridicat pe 
insuliţa Grand-Be, care dealtfel poartă numele ilustrului autor. 
Jupân Anitifer (Pierre-Servan-Malo) era atunci în vârstă de 
patruzeci şi şase de ani. De optsprezece luni ieşise la pensie, 
având o oarecare bunăstare care-i ajungea lui şi familiei sale. O 
rentă de câteva mii de franci, iată ce-i adusese navigarea la bordul 
a două sau trei corăbii pe care le comandase şi pentru care Saint- 
Malo fusese totdeauna portul de bază. Aceste corăbii, aparţinând 
firmei Le Baillif, făceau marele cabotaj” pe Marea Mânecii, Marea 
Nordului, pe Baltica şi chiar pe Mediterană. Inainte de a ajunge la 
această înaltă situaţie, jupân Antifer, pe vremea când era în 
armată, străbătuse lumea în lung şi-n lat. 

Bun marinar, întreprinzător, aspru cu alţii dar şi cu el însuşi, 
înfruntând totdeauna direct pericolul, avea un curaj mai presus de 
orice încercare, o tenacitate care nu se dădea bătută în faţa nici 
unei piedici şi o încăpățânare de breton get-beget. Să fi dus el 
dorul mării? Nu, fiindcă o părăsise în plină putere a vârstei! Să fi 
avut sănătatea vreun amestec în această hotărâre? Nu. 
Nicidecum! Aşa cum era croit, părea clădit din cel mai curat 
granit al coastelor armoricane; fiindcă era de ajuns să-l priveşti, 
să-l auzi, să primeşti o strângere de mână de a sa, cu care dealtfel 
nu se arăta deloc zgârcit. IÎnchipuiţi-vă un om îndesat, de statură 


1 Marinar francez, născut la Saint-Malo. S-a remarcat în 
războaiele din timpul lui Ludovic al XIV-lea. 

> Navigaţie pentru transportul de mărfuri de la un port la altul, de- 
a lungul coastei. 

mijlocie, cu o înfăţişare puternică. lată mai amănunţit 
semnalmentele: căpăţâna celtică, coamă aspră şi zburlită ca un 
arici, faţa arsă de soare, tăbăcită, fiartă şi răsfiartă în clocotul apei 
de mare pe care soarele latitudinilor joase o înfierbânta; un colan 
de barbă aspră ca lichenii de pe stânci, ale cărei fire cărunte se 
potriveau cu părul de pe cap; ochii aprigi, adevărate rubine 
arzând sub arcada sprâncenelor, cu irisul de un negru de antracit 
şi o pupilă ce scapără scântei pisiceşti; un nas gros la vârf dar 
lung, destul de lung, având două adâncituri la rădăcină, aproape 
de ochi ca solniţele unei mârţoage bătrâne; toţi dinţii solizi şi 
sănătoşi, scrâşnind sub încleştarea fălcilor, cu atât mai mult cu cât 
proprietarul lor ţinea în permanenţă o pietricică în gură; urechi 
păroase, cu pavilionul ca un cornet, cu lobii atârnând, dintre care 
unul, cel drept, purta un cercel de aramă în care era încrustată o 
ancoră; în sfârşit trupul, mai degrabă un trunchi uscat, înfipt pe 
coapse nervoase, bine cumpănite pe suporturile lor puternice şi 
deschizându-se într-un unghi care să-i permită să facă faţă 
tangajului şi raliului corăbiei. În tot acest întreg se întrevede o 
vigoare puţin obişnuită, datorită muşchilor răsuciţi ca fasciile unui 
lictor roman, şi sănătatea omului care bea şi mănâncă bine, care 
încă multă vreme va avea dreptul la un certificat de sănătate. Dar 
ce freamăt, ce nervozitate, ce neastâmpăr închide în ea această 
alcătuire fizică şi morală, care, cu patruzeci şi şase de ani înainte, 
fusese înscrisă în registrele parohiei sub grăitoarele nume de 
Pierre-Servan-Malo Antifer. 

Şi în această seară el se zbătea, se zvârcolea şi casa cea solidă 
se cutremura, de-ai fi crezut că la temelia ei ar fi izbucnit una din 
acele cumplite furtuni de echinocţiu, ale cărei valuri se înalţă 
până la cincizeci de picioare şi acoperă cu spumă jumătate din 
oraş. 

Nanon, văduva lui Le Goât, avea patruzeci şi opt de ani şi era 
sora zgomotosului nostru marinar. Soţul ei, simplu muncitor pe 
uscat, contabil la casa Le Baillif, mort de tânăr, îi lăsase o fiică 
Enogate pe care o luase în grija lui unchiul Antifer — care îşi 
îndeplinea conştiincios şi de bună voie obligaţiile de tutore. Nanon 
era o femeie de treabă, iubindu-şi fratele, tremurând înaintea lui, 
plecându-se sub vijelioasele-i furtuni. 

Enogate, fermecătoare cu părul ei blond, ochii albaştri, carnaţia 
proaspătă, cu chipul ei inteligent, cu graţia ei firească, era mai 
îndrăzneață decât mama ei, înfruntându-l uneori pe teribilul ei 
tutore. 

Dealtfel, acesta o adora şi socotea că ea trebuie să fie cea mai 
fericită dintre fetele din Saint-Malo, aşa cum era una dintre cele 
mai frumoase. Dar poate că fericirea, aşa cum o înţelegea el, nui 
se potrivea deloc nepoatei şi pupilei sale. Cele două femei se iviră 
în pragul odăii, una cu lungile andrele de tricotat, cealaltă cu 


26 


fierul de călcat pe care tocmai îl luase de pe jeratic. 

— Fi, ce s-a întâmplat? întrebă Nanon. 

— Latitudinea mea... infernala mea latitudine! răspunse jupân 
Antifer. Şi îşi repezi o lovitură de pumn care ar fi făcut să 
trosnească oricare altă cutie craniană în afară de cea pe care i-o 
dăruise natura. 

—  Unchiule, spuse Enogate, chiar dacă această latitudine îţi dă 
atâta bătaie de cap, ăsta nu-i un motiv să răscoleşti toată odaia. 

Strânse apoi de pe jos atlasul, în timp ce Nanon aduna, una câte 
una, bucăţelele ghiocului făcut fărâme de parcă sărise în aer sub 
puterea unui exploziv. 

—  Dumneata l-ai spart, unchiule? 

— Eu, fetiţo, şi dacă ar fi făcut-o altul decât mine, nu i-ar fi 
mers deloc bine. 

— Atunci de ce ai dat cu el de pământ?... 

— Fiindcă mă mânca mâna! 

—  Ghiocul ăsta era un cadou de la fratele nostru, spuse Nanon, 
şi nu ai făcut deloc bine... 

— Ei şi?... Chiar dacă mi-ai spune până mâine dimineaţă că n- 
am făcut bine, tot n-o să se dreagă! 

— Ce o să spună vărul meu Juhel? exclamă Enogate. 

— N-o să spună nimic şi ar face bine să nu spună nimic! ripostă 
jupân Antifer, arătându-şi părerea de rău că nu are în faţă decât 
două femei asupra cărora nu era potrivit să-şi verse mânia. Şi, de 
fapt, unde se află Juhel?... 

— Ştii doar, unchiule, că a plecat la Nantes, răspunse tânăra 
fată. 

— Nantes]... Asta-i ceva nou! Şi ce are de făcut la Nantes?... 

— Chiar dumneata l-ai trimis, unchiule... ştii... examenul de 
căpitan de cursă lungă... 

— Căpitan de cursă lungă... căpitan de cursă lungă! mormăi 
jupân Antifer. Nu i-ar fi fost de-ajuns să fie ca mine, căpitan de 
cabotaj?... 

— Frate, interveni timid Nanon, chiar după îndemnul tău... tu ai 
vrut... 

— Ei aş... fiindcă am vrut eu... grozav motiv!... Şi dacă n-aş fi 
vrut eu, el nu ar fi plecat totuşi... la Nantes?... Dealtfel, o să fie 
respins... 

— Nu, unchiule. 

— Ba da, nepoată... şi dacă va fi... o să-i pregătesc o primire... 
ca în toiul furtunii!... 

Evident, cu un asemenea om nu era chip să te înţelegi. Pe de o 
parte el nu voia ca Juhel să se prezinte la examenul de căpitan de 
cursă lungă şi pe de alta, dacă ar fi căzut, numitul Juhel avea să 
aibă parte de o predică în care aceşti măgari de examinatori, 
aceşti negustori de hidrografie ar fi fost făcuţi cu ou şi cu oţet. 

Dar Enogate avea, fără îndoială, presimţirea că tânărul nu va fi 
respins, în primul rând fiindcă era vărul ei, apoi fiindcă era un 
băiat inteligent şi studios şi în sfârşit fiindcă el o iubea, ea îl iubea 
şi trebuiau să se căsătorească. Găsiţi, dacă puteţi, alte trei motive 
mai întemeiate decât acestea de mai sus. 

Este potrivit să adăugăm că Juhel era nepotul jupânului Antifer, 
care îi fusese tutore până la majorat. Orfan din fragedă copilărie 
prin moartea maică-si, o morlesiană care plătise cu viaţa venirea 
lui pe lume, şi prin cea a tatălui, locotenent de marină, răposat 
câţiva ani mai târziu, Juhel rămăsese de mic copil în grija 
unchiului său Antifer. Nu ar fi deci de mirare că îi era scris să se 
facă marinar. Dealtfel, Enogate avea dreptate să creadă că va 
obţine fără greutate brevetul de căpitan de cursă lungă. Unchiul, 
nici el, nu se îndoia; dar era prea prost dispus ca să recunoască. Şi 
cu atât mai mult dorea aceasta tânăra maluină, cu cât căsătoria 
hotărâtă de multă vreme între vărul ei şi ea avea să urmeze de 
îndată, după obţinerea brevetului mai sus pomenit. Cei doi tineri 
se iubeau cu acea sinceră şi curată dragoste care poate împlini 
fericirea a două vieţi. Nanon vedea cu bucurie apropiindu-se ziua 
când avea să fie celebrată această unire atât de dorită de întreaga 
familie. De unde ar mai fi putut veni vreo piedică, de vreme ce 
şeful atotputernic, unchi şi tutore în acelaşi timp, îşi dăduse 
consimţământul... sau cel puţin avea de gând să şi-l dea când 
viitorul soţ va fi fost căpitan? Se înţelege de la sine că Juhel îşi 
făcuse toată ucenicia mai întâi ca mus şi ucenic la bordul 
corăbiilor casei Baillif, matelot în slujba statului şi trei ani 
locotenent în marina comercială. Nu-i lipseau nici practica, nici 
teoria. De fapt, jupân Antifer se arăta foarte mândru de nepotul 
său. Dar cine ştie dacă nu cumva visa pentru el o căsătorie mai 
bogată, Juhel fiind un băiat fără pereche, tot aşa cum pentru 
nepoata sa poate ar fi dorit o partidă mai bogată fiindcă în toată 
mahalaua nu era o fată mai drăgălaşă. 

— Şi nici chiar în Ille-et-Vilaine, spunea el încruntându-şi 
sprâncenele, hotărât să împingă această afirmaţie până ar fi 
cuprins întreaga Bretanie. 

Şi dacă din întâmplare i-ar fi căzut în mâini un întreg milion — el 
care era fericit cu renta sa de cinci mii de livre — nu ar fi fost 
imposibil să-şi piardă capul lăsându-se pradă unor vise nesăbuite. 

În acest timp, Enogate şi Nanon făcură puţină rânduială în odaia 
acestui om de temut, dacă în mintea lui nu puteau face; deşi 
tocmai acolo ar fi trebuit dereticat, frecat, şters praful... măcar 
pentru a goni fluturaşii care se aciuiseră acolo şi chiar păianjenii 
de pe tavan... 

Cât despre jupân Antifer, el se învârtea de colo-colo, 
rostogolindu-şi ochii care mai scăpărau, luminaţi încă de fulgere 
— dovadă că furtuna nu era pe sfârşite şi că un trăsnet putea să 

cadă oricând. Şi când îşi privea barometrul atârnat în perete, 
părea că furia sa se dublează, fiindcă cinstitul şi scrupulosul 
instrument se menținea la timp frumos. 

— Aşadar, Juhel nu s-a întors încă?... întrebă el, întorcându-se 
către Enogate. 

— Nu, unchiule. 

— Şi este ora zece! 

— Nu, unchiule. 

— O să vedeţi că o să piardă trenul! 

— Nu, unchiule! 

— Ia ascultă, ai sfârşit odată cu "Nu, unchiule"? 

— Nu, unchiule! 

Cu toate semnele desperate pe care i le făcea Nanon, tânăra 
bretonă era hotărâtă să-şi apere vărul împotriva acuzațiilor 
nedrepte ale acestui unchi atât de apucat. Hotărât lucru, fulgerul 
şi trăsnetul nu erau departe. Dar nu exista oare vreun paratrăsnet 
care să scoată toată electricitatea adunată în jupân Antifer? 

Ba da, poate că da. Tocmai de aceea Nanon şi fiica ei se grăbiră 
să-i dea ascultare, când, cu o voce de stentor, el strigă: 

—  Chemaţi-l pe Tregomain! 

leşiră repede amândouă din odaie, deschiseră uşa care da în 
stradă şi dădură fuga să-l caute pe Tregomain. 

— Dumnezeule! Numai de-ar fi acasă! îşi spuneau ele. 

Era acasă, şi cinci minute mai târziu se afla în faţa prietenului 
său Antifer. 

Gildas  Tregomain: cincizeci şi unu de ani. Trăsături 
asemănătoare cu ale vecinului său: este burlac ca şi el, a navigat 
ca şi el, nu mai navighează ca şi el, a ieşit la pensie ca şi el, este 
ca şi el din Saint-Malo. Asemănările se opresc aici. Într-adevăr, 
Gildas Tregomain este pe atât de blajin pe cât de aprig este jupân 
Antifer, pe atât de înţelept pe cât de puţin este jupân Antifer, pe 
atât de îngăduitor pe cât de supărăcios este jupân Antifer. Aceasta 
în ceea ce priveşte latura sufletească, în ceea ce priveşte fizicul, 
cei doi cumetri se deosebesc şi mai mult, dacă e cu putinţă. Cu 
toate acestea sunt foarte legaţi; această prietenie, atât de 
justificată din partea jupânului Antifer faţă de Gildas Tregomain, 
ar părea mai puţin justificată din partea lui Gildas Tregomain faţă 
de Pierre Antifer. Fiindcă era limpede că nu-i uşor să fii prietenul 
unui asemenea om. 

Am spus că Tregomain navigase pe vremuri, dar sunt navigatori 
şi navigatori. Dacă jupân Antifer cutreierase, cât fusese militar şi 
în marina comercială, înainte de a veni în cabotaj, principalele 
mări de pe glob, nu acelaşi lucru se întâmpla cu vecinul lui, Gildas 
Tregomain; scutit de armată ca fiu de văduvă şi netrebuind să 
plece ca matelot al statului, el nu fusese niciodată pe mare. 

Nu! Niciodată! Zărise Marea Mânecii de pe înălțimile de la 

Cancale şi chiar ale Capului Frehel, dar fără să se aventureze în 
larg. Născut în cabina ţipător vopsită a unui barcaz, pe un 
asemenea barcaz îşi petrecuse viaţa. La început luntraş, apoi 
stăpân al Fermecătoarei Amelie, el plutea urcând şi urcând mereu 
pe Rance, de la Dinard la Dinan, de la Dinan la Plumaugat, pentru 
a cobori din nou cu o încărcătură de scânduri, de vinuri sau de 
cărbune, după cum era cererea. Abia dacă cunoştea celelalte râuri 
ale departamentelor Ille-et-Vilaine şi Cotes-du-Nord. Era un dulce 
marinar de apă dulce, nimic mai mult, în timp ce jupân Antifer era 
cel mai sărat dintre marinarii de apă sărată; era un simplu luntraş 
pe lângă un maestru al cabotajului. De aceea, în prezenţa 
prietenului şi vecinului său care nu se jena să-l ţină la distanţă, el 
cobora pavilionul. 

Gildas Tregomain locuia într-o căsuţă cochetă şi atrăgătoare la o 
sută de paşi de aceea a jupânului Antifer, la capătul străzii 
Toulouse, aproape de zidul de fortificaţii. De o parte, avea vederea 
către gurile râului Rance, iar de cealaltă parte o avea către larg. 
Proprietarul căsuţei era un om puternic, nemaipomenit de spătos, 
cu nişte umeri laţi de aproape un metru, înalt de cinci picioare şi 
şase şchioape, cu un piept cât o casă de bani, veşnic ferecat într-o 
vestă uriaşă cu două rânduri de nasturi de os şi o bluză castanie, 
totdeauna foarte curată, cu o cută mare în spate şi la răscroiala 
mânecilor. Din acest trunchi porneau braţe solide care ar fi putut 
folosi în chip de coapse unui om de talie mijlocie şi terminate cu 
mâini uriaşe, care ar fi putut servi drept picioare unui grenadier 
din vechea gardă. Se înţelege că, cu asemenea mâini, picioare şi 
muşchi, Gildas 'Tregomain era înzestrat cu o forţă herculeană. Era 
însă un Hercule bun. Nu abuza niciodată de puterea lui şi nu-ţi 
strângea mâna decât cu degetul mare şi arătătorul, de teamă să 
nu-ţi strivească degetele. Puterea sălășluia în el ca adormită, fără 
izbucniri neaşteptate. 

Dacă l-am compara cu o maşină, nu ne-ar face să ne gândim la 
un ciocan pneumatic care izbeşte fierul cu o putere năprasnică, ci 
mai curând la una din acele prese hidraulice, care îndoaie la rece 
tabla cea mai rezistentă. Asta se datora sângelui său care circula 
bogat şi generos, molcom şi puţin nepăsător. 

Pe temelia umerilor se rotunjea un cap mare, purtând o pălărie 
înaltă cu boruri largi, cu părul lins, cotleţii favoriţilor subţiri, cu 
unul din acele nasuri încovoiate care dau caracter profilului, o 
gură zâmbitoare, cu buza de sus mai retrasă, cu cea de jos ieşind 
în afară, cu mici cute de grăsime sub bărbie, dinţi frumoşi, albi, în 
afară de un incisiv de sus care-i lipsea, din acei dinţi care nu 
muşcă şi pe care nu i-a întinat niciodată fumul de pipă, ochi 
limpezi şi blajini sub sprâncenele stufoase şi roşcate, un ten 
cărămiziu, datorit brizei de pe Rance şi nu asprelor rafale ale 
oceanului. 

Aşa era Gildas Tregomain, unul din acei oameni de treabă 
despre care se spune: "Du-te la prânz, du-te la ora două, o să-l 
găseşti totdeauna gata să-ţi vină în ajutor". Era, în acelaşi timp, şi 
un fel de stâncă de neclintit, de care în zadar se loveau furtunile 
jupânului Antifer. Se trimetea după el când pe vecinul lui îl 
apucau hachiţele şi el venea să înfrunte talazurile năvalnice ale 
acestui tumultuos personaj. Astfel fiind, fostul proprietar al 
Fermecătoarei Amelie era adorat în casă de către Nanon, care-şi 
făcea din el un zid de apărare, de Juhel, care-i păstra o prietenie 
filială, de Enogate, care nu se sfia deloc să-l sărute pe cei doi 
obraji bucălaţi şi pe fruntea nebrăzdată de nici o cută, semn de 
netăgăduit al unui temperament calm şi împăciuitor, după spusele 
fizionomiştilor. 

Deci, în acea seară, către orele patru şi jumătate, luntraşul urca 
scara de lemn care ducea la camera de la primul etaj, făcând să 
trosnească treptele sub pasul lui greoi. Apoi, împingând uşa, se 
află deodată în faţa lui Pierre Antifer. 


Capitolul V. În care lui Gildas Tregomain îi este greu să 
nu-l contrazică pe jupân Antifer 


— În sfârşit, ai sosit, stimabile! 

— Am alergat îndată ce m-ai chemat, prietene... 

— Mult timp ţi-a trebuit! 

— Numai cât am venit până aici. 

— Într-adevăr, parcă ai fi călătorit pe Fermecătoarea Amelie. 

Gildas Tregomain nu luă în seamă această aluzie la mersul 
foarte încet al barcazurilor, comparat cu acela al vaselor de mare. 
Înţelese că vecinul său era prost dispus, lucru ce nu-l mai putea 
mira, şi îşi promise să fie răbdător, ceea ce îi intra în fire. 

Jupân Antifer îi întinse un deget pe care prietenul său îl strânse 
uşurel între degetul mare şi arătătorul uriaşei sale mâini. 

— Hei, nu aşa tare, ce dracu! Totdeauna strângi prea tare! 

— Iartă-mă, n-am făcut-o dinadins. 

— Nuar fi lipsit decât asta! 

Apoi, cu un gest, jupân Antifer îl pofti pe Gildas Tregomain să ia 
loc la masa din mijlocul odăii. 

Supus, luntraşul se aşeză pe scaun, cu picioarele îndoite, cu 
tălpile în afară, bine înşurubate în ghetele fără tocuri, cu imensa 
batistă întinsă pe genunchi — o batistă de bumbac cu floricele 
roşii şi albastre, împodobită în fiecare colţ cu câte o ancoră. 

Această ancoră avea darul să-l facă pe jupân Antifer să ridice din 
umeri... O ancoră la un luntraş!... De ce nu un arbore trinchet, de 
ce nu un arbore mare sau un arbore artimon la un barcaz? 

— [Iei un coniac, stimate? întrebă el aducând două păhărele şi o 
sticlă. 

— Ştii şi tu, prietene, că nu beau niciodată nimic. Ceea ce nu-l 
împiedică pe jupân Antifer să umple cele două degetare. Conform 
unui obicei statornicit de zece ani, după ce îşi bău paharul său, îl 
goli şi pe acela al lui Gildas Tregomain. 

— Şi acum, să stăm de vorbă. 

— Despre ce?... răspunse luntraşul, care ştia foarte bine cu ce 
scop fusese chemat. 

— Despre ce, stimate?... Şi despre ce ai vrea tu să vorbim dacă 
nu despre... 

— Adevărat! Ai găsit pe această faimoasă latitudine punctul 
care te interesează?... 

— Dacă l-am găsit?... Şi cum vrei tu să-l găsesc? Ascultând 
pălăvrăgeala acestor două muieri care erau adineauri aici... 

— Buna Nanon şi drăgălaşa mea Enogate. 

— Oh! Ştiu eu... Tu eşti totdeauna dispus să le ţii parte 
împotriva mea... Dar nu despre asta este vorba... Uite că se 
împlinesc opt ani de când tatăl meu Thomas a murit şi tot opt ani 
de când chestiunea asta se lungeşte aşa, fără să înainteze un pas... 
Dar trebuie să se sfârşească odată!... 

— Eu... spuse luntraşul clipind din ochi, aş sfârşi-o... lăsându- 
mă păgubaş!... 

— Ce spui, stimate, ce tot spui? Şi cu sfaturile date de taică- 
meu pe patul de moarte, ce faci?... Doar sunt sfinte lucrurile 
astea! 

— Păcat că bietul om nu a vorbit mai desluşit... 

— Nu a vorbit mai desluşit fiindcă nu a ştiut mai mult!... Mii de 
draci, o să ajung şi eu la ultima suflare fără să fi aflat mai mult? 

Gildas Tregomain fu pe punctul de a-i spune că foarte probabil 
aşa avea să fie... şi chiar era de dorit. Se stăpâni totuşi pentru a 
nu-l întărită şi mai mult pe clocotitorul său adversar. 

Dealtfel, iată ce se întâmplase cu câteva zile înainte ca Thomas 
Antifer să treacă pe lumea cealaltă. 

Era în anul 1854, an pe care bătrânul marinar nu avea să-l 
trăiască până la capăt în această tristă lume. Astfel că, simţindu- 
se foarte bolnav, crezu că trebuie să-i încredinţeze fiului său o 
poveste a cărei taină îi fusese cu neputinţă să o pătrundă. 

Cu cincizeci şi cinci de ani mai înainte, în 1799, pe când era în 
slujba marinei comerciale, cutreierând prin ţinuturile Levantului, 
Thomas Antifer naviga în apropierea coastelor Palestinei în ziua în 
care Bonaparte dăduse ordin să fie împuşcaţi prizonierii din Jaffa. 
Unul din aceşti nenorociţi care se refugiase pe o stâncă, unde îl 
aştepta fără doar şi poate o moarte sigură, fu cules de marinarul 
francez în timpul nopţii, îmbarcat pe corabia acestuia, unde îi fură 
tămăduite rănile şi, în sfârşit, se însănătoşi după o bună îngrijire. 

Prizonierul, destăinuindu-se salvatorului său, îi spuse că se 
numeşte Kamylk-Paşa, că este originar din Egipt şi, când îşi luă 

rămas bun, îl asigură pe bravul maluin că nu o să-l uite. La 
momentul potrivit, acesta va primi dovezile recunoştinţei sale. 

Thomas Antifer se despărţi de Kamylk-Paşa, îşi urmă cursul 
călătoriei sale, se gândi mai mult sau mai puţin la făgăduielile 
care-i fuseseră făcute şi în cele din urmă se resemna să le dea 
uitării, fiindcă păreau că nu se vor realiza niciodată. 

Aşa că, atunci când se retrase la pensie, bătrânul marinar se 
întoarse la Saint-Malo nemaigândindu-se la altceva decât la 
pregătirea pentru marină a fiului său 

Pierre şi împlinise şaizeci şi şapte de ani când, în iunie, îi sosi o 
scrisoare. 

De unde să-i fi venit această epistolă scrisă în limba franceză?... 
Dacă te luai după timbre, era sigur că venea din Egipt. Ce 
cuprindea?... Foarte simplu, următoarele: 

Căpitanul Antifer este rugat să-şi noteze în carnet această 
latitudine, 24 grade 59 minute nord, care latitudine va fi 
completată de o longitudine ce îi va fi comunicată ulterior. Va 
binevoi să nu o uite şi să o tăinuiască în acelaşi timp... Este vorba, 
în ceea ce îl priveşte, de un foarte mare interes. Suma enormă în 
aur, diamante şi pietre preţioase pe care această latitudine şi 
această longitudine i-o vor dărui într-o zi, nu va fi decât o dreaptă 
răsplată pentru serviciile ce le-a făcut prizonierului din Jaffa. 

Această scrisoare era semnată doar de un dublu K, formând o 
monogramă. Şi iată că închipuirea bunului nostru marinar — el 
care era un tată vrednic de fiul său — se aprinse. Aşadar, după 
patruzeci şi trei de ani, Kamylk-Paşa îşi aducea aminte! Dar mult 
timp îi mai trebuise! Fără îndoială felurite piedici îl făcuseră să 
întârzie în Siria, a 

— Și acum, să stăm de vorbă 


3 “yi 


o 


P ee ee EE m P ma 3 TREIA 
- > ri re a Ser sd PA z 

i ra i F = Pa e 

i wt wa = AA Ba 


ez di 


cărei situaţie politică nu fusese definitivată decât în 1840 prin 
tratatul de la Londra, semnat la 15 iulie şi în profitul sultanului. 

Acum, Thomas Antifer era în posesia unei latitudini care trecea 
printr-un anumit punct al globului pământesc, în care punct 
Kamylk-Paşa îngropase o întreagă avere!... În mintea lui nu putea 
fi vorba decât de milioane. 1 se poruncise, totodată, să păstreze cel 
mai adânc secret asupra acestei afaceri până la sosirea 
mesagerului care trebuia să-i aducă într-o zi longitudinea promisă. 
Aşa că nu spuse nimănui nimic, nici măcar fiului său. A aşteptat. A 
aşteptat timp de doisprezece ani şi dacă ar fi fost să aibă o soră 
Anne, urcată într-un turn, soru-sa Anne, n-ar fi văzut venind pe 
nimeni! Şi cu toate acestea, era oare cu putinţă, dacă ajungea la 
sfârşitul existenţei sale, să ia acest secret cu el în mormânt, 
înainte de a fi deschis uşa trimisului paşei?... Nu! Nici gând! Îşi 
spuse că acest secret trebuia să fie încredinţat celui căruia îi 
revenea să profite de el în locul lui, adică fiului său, Pierre-Servan- 
Malo. De aceea, în 1854, bătrânul marinar, în vârstă pe atunci de 
optzeci şi unu de ani, simțind că nu mai are decât câteva zile de 
trăit, nu mai şovăi şi destăinui fiului şi unicului său moştenitor 
intenţiile lui Kamylk-Paşa. Îl puse să jure — aşa cum i se ceruse şi 
lui — să nu uite niciodată cifrele acestei latitudini, să păstreze cu 
sfinţenie scrisoarea semnată cu dublu K şi să aştepte cu toată 
încrederea sosirea mesagerului. 

Apoi, vrednicul marinar închise ochii şi fu înmormântat în cavoul 
familiei, plâns de ai săi şi regretat de toţi cei care îl cunoscuseră. 

Îl cunoaştem şi pe jupân Antifer şi ne putem închipui uşor ce 
urmări avu o asemenea destăinuire asupra minţii sale, asupra 
închipuirii sale uşor de înflăcărat şi de ce arzătoare dorinţe fu 
cuprinsă întreaga sa fiinţă. În gând, el înzeci milioanele întrezărite 
de tatăl său. Şi din Kamylk-Paşa făcu un fel de nabab din "O mie şi 
una de nopţi". Nu mai visa decât aur şi pietre preţioase, îngropate 
într-o peşteră a lui Ali-Baba! Dar, ţinând seama de nerăbdarea 
care-l caracteriza şi de firea sa iute, îi fu cu neputinţă să păstreze 
tăcerea, aşa cum făcuse taică-său. Tatăl putuse să stea 
doisprezece ani fără să-i scape un cuvânt, fără să se destăinuiască 
nimănui, fără a face vreo încercare de a afla ce ar fi putut 
deveni semnatarul scrisorii cu dublu K!... Fiul, însă, nu. Aşa că, în 
1855, în cursul uneia din călătoriile sale prin Mediterana, după ce 
făcu escală la Alexandria, el se informă, cu toată iscusinţa de care 
era în stare, de acest Kamylk-Paşa. 

Existase el oare?... În această privinţă, nici o îndoială, fiindcă 
bătrânul marinar avea o epistolă scrisă de mâna lui. Mai trăia şi 
acum?... Grea întrebare, care îl frământa pe jupân Antifer în chip 
deosebit. Informaţiile obţinute îl nedumeriră cu totul. 9 

Kamylk-Paşa dispăruse de vreo douăzeci de ani şi nimeni nu-i 
putu spune ce se întâmplase cu el. Cumplită lovitură sub linia de 

plutire a jupânului Antifer! Cu toate acestea nu se scufundă. 
Dealtfel, chiar dacă nu află nimic despre Kamylk-Paşa, era de la 
sine înţeles că în 1842 mai trăia, o dovedea faimoasa scrisoare. 
Fusese, probabil, silit să părăsească ţara din motive pe care nimic 
nu-l silea să le mărturisească. 

Când va veni vremea, mesagerul, purtător al interesantei 
longitudini multaşteptate, se va înfățișa din partea sa şi fiindcă 
tatăl nu mai era în viaţă, fiul va fi acela care îl va primi, şi nu ne 
îndoim că îi va face o bună primire. Jupân Antifer se întoarse deci 
la Saint-Malo şi, deşi nu-i venea uşor, nu spuse nimănui nimic. Mai 
navigă o bucată de vreme până în 1857, epocă în care îşi părăsi 
meseria şi de atunci trăi retras în familia sa. 

Dar ce existenţă nesuferită! Fără o activitate, fără un rost, era 
tot timpul obsedat de aceeaşi idee fixă! Cele douăzeci şi patru de 
grade şi cele cincizeci şi nouă de minute îi bâzâiau fără încetare în 
jurul capului ca nişte muşte sâcâitoare!... În sfârşit, având 
mâncărime de limbă, el îşi încredința taina surorii sale, apoi 
nepoatei, nepotului şi lui Gildas Tregomain. Astfel că aşa-zisul 
secret, sau cel puţin o parte din el, nu întârzie să fie cunoscut de 
întreg oraşul, ba chiar până dincolo de Saint-Malo şi de Dinard. Se 
duse deci vestea că o avere imensă, necrezut de mare, trebuia să 
cadă, de pe o zi pe alta, în mâinile jupânului Antifer, că această 
avere nu putea să-i scape... Şi nu bătea vreodată cineva în uşă 
fără ca el să nu spere să fie salutat cu aceste cuvinte: 

"Iată longitudinea pe care o aştepţi!" 

Trecură câţiva ani. Mesagerul lui Kamylk-Paşa nu dădea semne 
de viaţă. Nici un străin nu trecu pragul casei. lar jupân Antifer nu- 
şi mai găsea astâmpăr. Familia sa începu să se îndoiască de 
existenţa acestei averi şi scrisoarea îi părea a fi o simplă 
mistificare. Gildas Tregomain, ferindu-se să-i arate acest lucru, îl 
socotea pe prietenul său un mare naiv, fapt dureros pentru 
breasla atât de demnă de stimă a marinarilor de cabotaj. 

Dar el, Pierre-Servan-Malo, nu se dădea bătut. Nimic nu-i putea 
zdruncina încrederea. Era ca şi când ar fi şi avut-o, averea aceea 
de nabab, şi nu trebuia să-l contrazici deloc în această privinţă 
dacă ţineai să nu stârneşti o furtună. 

Aşa că, în seara aceea, aflându-se faţă în faţă la masa pe care se 
clătinau cele două păhărele de coniac, luntraşul era ferm hotărât 
să nu provoace o explozie în pulberăria vecinului său. 

— Haide, îi spuse jupân Antifer privindu-l în ochi, răspunde-mi 
fără ocoluri, fiindcă uneori te faci că nu înţelegi! La urma urmei, 
căpitanul Fermecătoarei Amelie nici nu a avut vreodată prilejul să- 
şi calculeze poziţia... Nu între malurile unui râuleţ ca Rance ai de 
luat înălţimea, să observi soarele, luna, stelele... 

Şi enumerând toate aceste operaţiuni care alcătuiesc fondul 
hidrografici, fiți siguri că  Pierre-Servan-Malo înţelegea să 

demonstreze marea diferenţă dintre un căpitan de cabotaj şi 
stăpânul unui barcaz. 

Resemnat, bunul  Tregomain urmărea  surâzând dungile 
multicolore ale batistei sale întinsă pe genunchi. 

— Mă asculţi, sau nu, luntraşule? 

— Da, prietene! 

— Ei bine, o dată pentru totdeauna: te întreb, ştii tu exact ce 
este o latitudine?... 

— Aşa şi aşa. 

— Ştii tu că este un cerc paralel cu ecuatorul şi că se împarte în 
trei sute şaizeci de grade, adică douăzeci şi unu de mii şase sute 
şaizeci minute de arc, ceea ce înseamnă un milion două sute 
nouăzeci şi şase de secunde?... 

— Cum să nu ştiu? răspunse cu un zâmbet blajin Gildas 
Tregomain. 

— Şi ştii tu că un arc de cincisprezece grade corespunde unui 
timp de o oră şi unul de cincisprezece secunde unui timp de o 
secundă?... 

— Vrei să le spun pe dinafară?... 

— Nu! Nu-i nevoie. Ei bine, în ce mă priveşte, ştiu de existenţa 
acestei latitudini de douăzeci şi patru de grade, cincizeci şi nouă 
de minute la nord de ecuator. Şi pe această paralelă care cuprinde 
trei sute şaizeci de grade — fii atent, trei sute şaizeci de grade! — 
se află trei sute cincizeci şi nouă de care nu mă sinchisesc, ca de o 
ancoră care şi-a pierdut cârligele! Dar este unul, unul singur, pe 
care nu-l cunosc, pe care nu am să-l cunosc decât atunci când mi 
se va spune longitudinea care îl întretaie... şi acolo... în acel loc, 
sunt milioane... Nu zâmbi... 

— Nu zâmbesc, prietene. 

— Da, milioane, care sunt ale mele, pe care voi avea dreptul să 
mă duc să le dezgrop, în ziua în care am să ştiu în ce loc sunt 
îngropate... 

— Ei bine, răspunse blând luntraşul, trebuie să aştepţi cu 
răbdare mesagerul care îţi va aduce vestea cea bună... 

— Cu răbdare... cu răbdare!... Dar ce o fi curgând în vinele 
tale?... 

— Probabil că limonadă, doar limonadă, răspunse Gildas 
Tregomain. 

— [Iar într-ale mele, argint viu... praf de puşcă topit în sângele 
meu... şi n-am cum să stau liniştit... mă macin... mă mistui... 

— Ar trebui să te potoleşti. 

— Să mă potolesc?... Uiţi oare că suntem în '62... că tatăl meu a 
murit în '54, că deţinea acest secret din '42... şi că în curând se 
vor împlini douăzeci de ani de când aşteptăm dezlegarea acestei 
blestemate ghicitori?... 

— Douăzeci de ani, murmură Gildas Tregomain. Cum trece 

timpul! Acum douăzeci de ani mai comandam încă Fermecătoarea 
Amelie... 

— Cine îţi vorbeşte de Fermecătoarea Amelie? exclamă jupân 
Antifer. Despre Fermecătoarea Amelie este vorba, sau despre 
latitudinea de care se pomeneşte în această scrisoare?... 

Şi flutură prin faţa ochilor care clipeau ai luntraşului faimoasa 
scrisoare, îngălbenită deja, pe care se vedea monograma lui 
Kamylk-Paşa. 

— Da... această scrisoare... această blestemată scrisoare, reluă 
el, această afurisită de scrisoare pe care uneori am poftă să o rup, 
să o fac scrum... 

— Şi poate că ar fi mai înţelept... îndrăzni să spună luntraşul. 

— Destul... stimate Tregomain, continuă jupânul Antifer, cu 
ochii aprinşi şi glasul tunător, să nu cumva să-mi mai răspunzi 
vreodată aşa cum ai făcut-o adineauri! 

— Niciodată! 

— Şi dacă, într-o clipă de nebunie, aş vrea să distrug această 
scrisoare care pentru mine este un act de proprietate, dacă aş fi 
atât de nesocotit ca să uit cele ce-mi datorez mie şi alor mei, şi 
dacă nu mă vei împiedica... 

— Te voi împiedica, prietene, te voi împiedica... se grăbi să 
răspundă Gildas Tregomain. 

Foarte întărâtat, jupân Antifer îşi luă paharul cu coniac şi ciocni 
cu acela al luntraşului: 

— İn sănătatea ta, stimate! 

— ina ta! răspunse Gildas Tregomain, care ridică paharul până 
la înălţimea ochilor, apoi îl puse din nou pe masă. 

Pierre-Servan-Malo rămăsese pe gânduri răvăşindu-şi părul cu o 
mână înfrigurată, murmurând cuvinte întretăiate de înjurături şi 
de suspine, purtându-şi de colo-colo pietricica printre dinţi. 

— Ştii măcar pe unde trece această blestemată de paralelă... 
această latitudine de douăzeci şi patru, cincizeci şi nouă nord? 

— Cum să nu ştiu? îi răspunse luntraşul, care îndurase această 
mică lecţie de geografie de o sută de ori. 

— Nu are importanţă, stimate! Este unul din lucrurile pe care 
niciodată nu le ştii destul de bine! 

Şi deschizând atlasul la harta planisferei care înfăţişa sferoidul 
terestru, spuse pe un ton care nu admitea nici îndoială, nici 
replică: 

— Priveşte! 

Gildas Tregomain privi. 

— Vezi aici Saint-Malo, nu-i aşa? 

— Da, şi iată şi Rance... 

— Nu-i vorba de Rance! O să mă vâri în păcat cu Rance a ta!... 
Acum, prinde meridianul Parisului şi coboară până la paralela 
douăzeci şi patru. 


38 


— Cobor. 

— Treci prin Franţa, Spania... intră în Africa... Treci de 
Algeria... ajungi la tropicul Cancerului... Acolo... deasupra 
Tombuctului... 

— Am ajuns. 

— Iată-ne în sfârşit şi pe această latitudine. 

— Da... suntem pe ea. 

— Să pornim acum spre est... Să sărim peste toată Africa şi 
Marea Roş ie... să străbatem repede Arabia, mai sus de Mecca... 
salutăm imamul! din Mascat... sărim India, lăsând Bombay şi 
Calcutta la tribord... atingem sudul Chinei, insula Formosa, 
Oceanul Pacific, grupul Sandwich... Eşti atent? 

— Mai întrebi! răspunse Gildas Tregomain, ştergându-şi ţeasta 
cu uriaşa lui batistă. 

— Fi bine, iată-te acum în America, în Mexic... apoi în golf... pe 
urmă aproape de Havana... Te arunci peste strâmtoarea Floridei... 
te avânţi pe Oceanul Atlantic... mergi de-a lungul Canarelor... 
ajungi în Africa... urci pe meridianul Parisului şi te-ai întors la 
Saint-Malo, după ce ai făcut ocolul lumii pe a douăzeci şi patra 
paralelă. 

— Uf! făcu îngăduitorul luntraş. 

— Şi acum, reluă jupân Antifer, după ce am traversat cele două 
continente, Atlanticul, Pacificul, Oceanul Indian ale căror insule se 
numără cu miile, poţi să-mi spui tu, luntraşule, unde-i locul cu 
milioanele?... 

— lată ceva ce nu ştiu... 

— Şi ceva ce vom şti... 

— Da... ceva ce vom şti când mesagerul... 

Jupân Antifer luă şi cel de al doilea pahar cu coniac, pe care 
proprietarul barcazului Fermecătoarea Amelie nu-l atinsese. 

— În sănătatea ta! 

— În sănătatea ta! răspunse Gildas Tregomain, ciocnind 
paharul gol de acela al prietenului său. 

Bătuse tocmai ora zece. O puternică lovitură de ciocan zgudui 
uşa din stradă. 

— O fi omul cu longitudinea! strigă prea-nervosul maluin. 

— Oh! făcu prietenul său care nu-şi putu stăpâni această uşoară 
exclamaţie de îndoială. 

— Şi de ce nu?... strigă jupân Antifer ai cărui obraji se făcură 
stacojii. 

—  Într-adevăr!... De ce nu?... răspunse înţelegătorul luntraş, 
care schiţă chiar un început de salut pentru a-l primi pe 
aducătorul unei asemenea veşti bune. 

De la parter se auziră deodată strigăte — strigătele bucurie, ce-i 
drept — dar care, venind din partea lui Nanon şi Enogate, nu 


1 Preot mahomedan. 

puteau fi adresate unui trimis al lui Kamylk-Paşa. 

— El este... el este! repetau cele două femei. 

— El?... El?... întrebă jupân Antifer. 

Tocmai se îndrepta spre scară când uşa odăii sale se deschise. 

— Bună seara, unchiule, bună seara! 

Glasul vesel şi mulţumit al celui care vorbise avu darul să-l 
scoată din sărite pe unchiul cu pricina. 

"EI" era Juhel. Tocmai sosise. Nu pierduse trenul de Nantes, nici 
măcar examenul, căci strigă fericit: 

—  Reuşit, unchiule, reuşit! 

—  Reugşit, repetară în cor bătrâna şi fata. 

—  Reugşit... ce? răspunse jupân Antifer. 

—  Reuşit la examenul de căpitan de cursă lungă, cu nota cea 
mai mare! 

Şi cum unchiul său nu-i deschidea braţele, Juhel căzu în cele ale 
lui Gildas Tregomain, care îl strânse la piept mai să-i taie 
răsuflarea. 

— Vezi că-l înăbuşi, Gildas, îi spuse Nanon. 

— Abia de-l strânsei! răspunse zâmbind fostul proprietar al 
barcazului Fermecătoarea Amelie! 

În acest timp Juhel îşi veni în fire după ce răsuflă de câteva ori 
din greu, şi, întorcându-se către jupân Antifer care se plimba de 
colo-colo, zise: 

— Şi acum, unchiule, pe când căsătoria?... 

— Care căsătorie?... 

— Căsătoria mea cu scumpa mea Enogate, răspunse Juhel. Nu 
ne-am înţeles? 

— Da... înţeles... afirmă Nanon. 

— Doar dacă Enogate nu s-a răzgândit de când sunt căpitan de 
cursă lungă. 

— Oh! Juhel! răspunse fata întinzându-i o mână în care bunului 
Tregomain — aşa a pretins el, cel puţin — i se păru că vede chiar 
inima ei. 

Jupân Antifer nu răspundea şi părea că aşteaptă să vadă 
dincotro bate vântul. 

— Ce zici, unchiule?... stărui tânărul. 

Şi trupul lui bine făcut parcă se înălţă mândru, cu chipul 
strălucind de bucurie, cu ochii scânteind de fericire. 

— Nu ai spus chiar dumneata, unchiule: o să facem nunta după 
ce vei reuşi la examenul de căpitan şi data o vom fixa când te 
întorci? 

— Cred că aşa ai spus, prietene! îndrăzni să-şi dea părerea şi 
luntraşul. 

— Ei bine... am reuşit, repetă Juhel, şi m-am întors... şi dacă nu 
ai nimic împotrivă, o să facem nunta în primele zile ale lunii 
aprilie... 

— Peste opt săptămâni? De ce nu peste opt zile... peste opt 
ceasuri, peste opt minute?... 

— Doamne!... Dacă s-ar putea asta, unchiule, nu eu aş fi cel 
care să mă plâng... 

— Vai! Dar trebuie timp! adăugă şi Nanon. Sunt de făcut 
pregătiri... cumpărături... 

— Da... trebuie să-mi fac şi eu o haină nouă spuse Gildas 
Tregomain, viitor cavaler de onoare. 

— Atunci... la 5 aprilie?... întrebă Juhel. 

— Fie... încheie jupân Antifer, care se simţea încolţit de-a 
binelea. 

— Ah, scumpul meu unchi! strigă Enogate sărindu-i de gât. 

— Ah, scumpul meu unchi! strigă şi Juhel. 

Şi cum îl săruta pe un obraz în timp ce Enogate îl săruta pe 
celălalt, se prea poate ca obrajii lor să se fi întâlnit... 

— Ne-am înţeles, reluă unchiul, la 5 aprilie... dar cu o condiţie... 

— Fără condiţii... 

— O condiţie? se sperie Gildas Tregomain, căruia tot îi mai era 
teamă de cine ştie ce năzbâtie din partea prietenului său. 

— Da... o condiţie... 

— Şi care, unchiule?... întrebă Juhel a cărui sprinceană şi 
începuse să se încrunte. 

—  Aceea ca, până atunci, să nu primesc longitudinea... 

Răsuflară cu toţii uşuraţi. 

— Da... dal... răsună răspunsul într-un singur glas. Şi într- 
adevăr, ar fi fost crud să-i răpeşti jupânului 

Antifer această mulţumire. Dealtfel, mai putea crede cineva că 
mesagerul lui Kamylk-Paşa, aşteptat de douăzeci de ani, o să pice 
tocmai acum, înainte de data hotărâtă pentru căsătoria celor doi 
tineri? 


Capitolul VI. Prima ciocnire dintre Occident şi Orient — în 
care Orientul este bine zgâlţâit de Occident 


Se scurse o săptămână. Nici umbră de mesager. Gildas 
Tregomain susţinea că l-ar fi mirat mai puţin dacă l-ar fi văzut pe 
profetul Ilie coborând din cer. Dar se ferea cu grijă să-şi spună 
părerea faţă de jupân Antifer, în această exprimare biblică. 

În ceea ce îi priveşte pe Juhel şi Enogate, nici unul din ei nu se 
gândea la trimisul lui Kamylk-Paşa, o fiinţă pur şi simplu 
închipuită, şi nu el ar fi putut să le tulbure sau să le întârzie 
căsătoria proiectată!... Nu! Ei continuau să-şi pregătească 
plecarea în fermecătoarea ţară a căsătoriei, a cărei longitudine o 
cunoştea tânărul, iar fata cunoştea latitudinea, ţară care le va fi 
uşor de găsit combinând aceste elemente geografice! Şi erau 
siguri că această combinare se va face la 5 aprilie. 

Cât despre jupân Antifer, el devenise mai puţin sociabil, mai 
neprietenos, mai mult ca oricând nu putea vorbi nimeni cu el. 
Data căsătoriei se apropia în fiecare zi cu douăzeci şi patru de ore. 
Câteva săptămâni încă şi logodnicii vor fi uniţi prin legături de 
nedesfăcut. Frumoasă izbândă, într-adevăr! În fond, nu unchiul 
fusese cel care visase pentru ei — atunci când va fi bogat — 
căsătorii minunate? Şi dacă ţinea la milioanele lui, la nevăzutele 
lui milioane care-i aparţineau, nu era cu gândul de a se bucura 
numai el să trăiască în belşug, să locuiască în palate, să se plimbe 
cu trăsura, să mănânce în farfurii de aur sau să poarte butoni de 
diamante la plastron... Nu, Dumnezeule mare! Dar se gândea să-l 
căsătorească pe Juhel cu o prinţesă şi pe Enogate cu un prinţ! Ce 
vreţi? Era slăbiciunea lui, ideea lui fixă. Şi iată că apăruse 
pericolul ca dorinţa lui să nu se realizeze, dacă mesagerul nu 
sosea în timp util, şi din pricina câtorva cifre, combinate cu cele 
pe care le avea deja, ascunzătoarea lui Kamylk-Paşa nu-şi va mai 
goli decât prea târziu comorile în puşculiţa lui... 

Jupân Antifer era tot timpul furios. Nu avea astâmpăr să stea în 
casă. Dealtfel, pentru liniştea tuturor, era mai bine să bată 
drumurile pe afară. Nu era văzut decât la orele de masă, şi atunci 
chiar era foarte grăbit. Ori de câte ori putea, blajinul Gildas 
Tregomain era gata să primească "loviturile de mistreț", cu 
speranţa că va provoca o destindere, aducându-i astfel o uşurare 
prietenului său care însă îl trimitea la toţi dracii. Pe scurt, se 
temeau cu toţii să nu cadă bolnav. Singura lui ocupaţie era aceea 
de a cerceta zilnic peronul gării la sosirea trenurilor şi cheiurile 
Sillon la sosirea pacheboturilor, încercând să descopere printre 
cei care debarcau vreun chip exotic, putând să fie acela al 
trimisului lui Kamylk-Paşa — un egiptean, fără îndoială, sau un 
armean, în sfârşit, un personaj străin care ar fi putut fi recunoscut 
după chipul său, după accentul sau costumul său şi care ar întreba 
vreun comisionar de adresa lui Pierre-Servan-Malo-Antifer... 

Dar nimic!... Nu! Nimic din toate astea! Normanzi, bretoni, apoi 
englezi sau norvegieni, oricâţi ai fi vrut!... Un călător venit însă 
din Europa orientală, un maltez, un levantin? Nici urmă... 

În ziua de 9 ale acestei luni februarie, după masa de prânz în 
timpul căreia nu-şi descleştase gura, decât doar pentru a bea şi a 
mânca, jupân Antifer îşi făcea obişnuita plimbare, plimbarea lui 
Diogene care căuta un om. Dacă nu purta un felinar aprins ziua în 
amiaza mare, după exemplul celui mai mare filozof al antichităţii, 
avea în schimb doi ochi ageri, cu lumina scăpărând, care l-ar fi 
ajutat să-l recunoască şi de departe pe acela pe care îl aştepta cu 
atâta nerăbdare. 

A luat-o de-a curmezişul străzilor înguste ale oraşului, mărginite 
de casele înalte de granit şi pietruite cu bolovani ascuţiţi. A 
coborât prin strada Du Bey către scuarul Duguay-Trouin, a privit 

ora pe ornicul de la sub prefectură, s-a îndreptat către piaţa 
Chateaubriand, a ocolit chioşcul de sub umbrarul platanilor 
desfrunziţi, a trecut prin poarta tăiată în zidul fortificaţiei şi a 
ajuns pe cheiul Sillon. 

S-a uitat în dreapta, s-a uitat în stânga, în spate, pe când trăgea 
din pipă cu răsuflări scurte, pripite. Ici-colo, era salutat de către 
vreun trecător, el fiind unul din bărbaţii de seamă din Saint-Malo, 
respectat şi prețuit. Dar câte saluturi nu lăsă el fără răspuns, 
nedându-şi nici măcar seama că fusese salutat! Efect al ideii sale 
fixe şi a lipsei sale de atenţie. 

În port, mulţime de vase, ambarcaţiuni cu pânze, steamere cu 
trei catarge, bricuri, goelete, şalupe de cărăuşie. Marea fiind în 
reflux, trebuiau două sau trei ore pentru ca vasele, semnalate de 
semafoare în larg, să poată înainta. 

Jupân Antifer socoti deci că ar fi mai înţelept să se ducă la gară 
să aştepte sosirea expresului. O să aibă el mai mult noroc astăzi 
decât în atâtea săptămâni până acum? 

Vai nouă, cât de supusă greşelii este fragila maşinărie 
omenească! Jupân Antifer nu băgă de seamă că de vreo douăzeci 
de minute era urmărit de un individ, demn, într-adevăr, de luare- 
aminte. 

Era un străin, un străin cu un fes roşcat cu ciucure pe cap, 
înfăşurat într-o redingotă lungă, închisă până în gât la un singur 
rând de nasturi, purtând un pantalon bufant care îi cădea pe nişte 
pantofi lătăreţi ca nişte papuci. Individul — nu prea tânăr!... între 
şaizeci, şaizeci şi cinci de ani, puţin adus de spate, ţinându-şi 
mâinile lungi şi osoase strânse la piept. Sar fi putut să fie 
levantinul aşteptat sau nu, în orice caz nu încăpea îndoială că 
venea din ţările scăldate de Mediterana orientală, un egiptean, un 
armean, un sirian, un otoman... 

Pe scurt, străinul îl urmărea pe jupân Antifer cu un pas 
nehotărât, aci parcă vrând să-l oprească, aci renunțând de teamă 
să nu greşească. În sfârşit, la cotul cheiului, grăbi pasul, îl depăşi 
pe maluin, se întoarse şi reveni atât de repede pe urma propriilor 
lui paşi încât cei doi se loviră unul de altul. 

—  Dracu' să-l ia de neghiob!... strigă jupân Antifer, zgâlţâit de 
lovitură. 

Frecându-se apoi la ochi şi ferindu-şi privirea cu palma streaşină 
la frunte, din gură îi ţâşniră, ca gloanţele dintr-un revolver, aceste 
vorbe: 

— Ce?... Ah... Oh!... El?... Să fie oare el?... Cu siguranţă este 
trimisul lui dublu K... 

Dacă era trimisul cu pricina, trebuie să recunoaştem că nu arăta 
prea grozav, cu faţa lui spână, cu obrajii numai creţuri, nasul 
ascuţit, urechile blegi, buzele subţiri, bărbia ţuguiată, ochi 
lunecoşi, tenul de lămâie veche, răscoaptă, în sfârşit un chip care 

nu prea inspira încredere, într-atât prefăcătoria şi viclenia se 
oglindeau în el. 

— Nu cumva am onoarea să mă adresez, aşa cum mi-a spus mai 
adineauri un matelot binevoitor, domnului Antifer? blogodori el 
într-o franţuzească jalnică, de ale cărei stângăcii este mai bine să-l 
scutim pe cititor, limbaj, dealtfel, foarte uşor de înţeles chiar şi de 
un breton. 

—  Antifer Pierre-Servan-Malo! i se răspunse. Şi dumneata? 

—  Ben-Omar... 

— Un egiptean?... 

— Notar la Alexandria şi locuind în prezent la hotelul Union, 
strada Poissonnerie. 

Un notar cu cipilică roşie! Evident, în ţările din Orient, notarii 
nu pot avea tipul sui generis şi obişnuit al notarului francez cu 
cravată albă, haine negre, purtând ochelari cu ramă de aur. Este 
şi aşa de mirare că supuşii faraonilor au şi ei conţopiştii lor. 

Jupân Antifer nu se îndoi nici o clipă că are în faţă pe misteriosul 
mesager, aducătorul faimoasei longitudini, Mesia anunţat cu 
douăzeci de ani mai înainte, prin scrisoarea lui Kamylk-Paşa. Cu 
toate acestea, în loc să se aprindă cum ar fi fost de temut, în loc 
de a-l hărţui cu întrebări pe acest Ben-Omar, fu destul de stăpân 
pe sine pentru a-l lăsa pe celălalt să vorbească, într-atât viclenia 
întipărită pe faţa acestei mumii vii te îndemna la prudenţă. 
Niciodată Gildas Tregomain nu l-ar fi putut crede pe prietenul său 
în stare de o asemenea cuminţenie. 

— Ei bine, ce doriţi de la mine, domnule Ben-Omar? întrebă 
jupân Antifer, văzând cum se frământa egipteanul. 

— Să stăm puţin de vorbă, domnule Antifer. 

—  Vreţi să veniţi la mine acasă?... 

— Nu... aş prefera să fie într-un loc unde să nu ne poată auzi 
nimeni. 

— Este vorba deci de un secret?... 

— Da şi nu... mai degrabă de un târg... 

La acest cuvânt, jupân Antifer tresări. Hotărât lucru, dacă acest 
cetăţean îi aducea longitudinea, s-ar părea că nu avea de gând să 
i-o dea degeaba. Şi totuşi, scrisoarea lui Kamylk-Paşa nu pomenea 
nimic de un târg. 

"Atenţie la cârmă, îşi spuse el, să nu-l lăsăm să aibă avantajul 
vântului". 

Apoi, adresându-se interlocutorului său şi arătându-i un colţ 
pustiu, la capătul cel mai îndepărtat al portului, zise: 

— Să mergem acolo. O să fim destul de singuri ca să putem 
vorbi fără să ne audă cineva. Dar să ne grăbim fiindcă este un ger 
uscat care te taie la obraz! 

Nu aveau de făcut decât aproximativ douăzeci de paşi. Pe vasele 
ancorate la chei, nu se vedea nimeni. Vameşul de serviciu se 

plimba cam la o sută cincizeci de metri de acolo. Într-o clipă 
ajunseră în acel colţ pustiu şi se aşezară pe un ciot de catarg. 

— Vă convine aici, domnule Ben-Omar? întrebă Pierre-Servan- 
Malo. 

— Da... oh! Foarte bine! 

— Şi acum vorbiţi, dar vorbiţi limpede, într-o limbă desluşită, 
nu aşa cum fac sfincşii dumneavoastră care se distrează spunând 
cimilituri bieţilor oameni. 

— Nu o să mă feresc, domnule Antifer, şi o să vorbesc deschis, 
răspunse Ben-Omar, pe un ton care nu părea deloc a fi acela al 
sincerităţii. 

Tuşi de două-trei ori şi apoi spuse: 

— Ați avut un tată. 

— Da, aşa se obişnuieşte la noi în ţară. Şi apoi?... 

— Am auzit că a murit?... 

— A murit acum opt ani. Şi apoi?... 

— A navigat?... 

— Aşa s-ar părea, fiindcă era marinar. Şi apoi?... 

— Pe ce mări?... 

— Pe toate. Şi apoi?... 

— Astfel că... i s-a întâmplat să ajungă şi prin Levant?... 

— Şi prin Levant, ca şi prin părţile Apusului. Şi apoi?... 

— În timpul acestor călătorii, continuă notarul, căruia aceste 
prea scurte răspunsuri nu-i permiteau să prindă firul, în timpul 
acestor călătorii nu s-a aflat oare acum vreo şaizeci de ani pe 
coastele Siriei?... 

— Poate că da, poate că nu. Şi apoi?... 

Aceşti "apoi" ajungeau la Ben-Omar ca nişte ghionturi în coastă 
şi chipul i se descompunea în cele mai nebănuite strâmbături. 

"Ocoleşte, omule, îşi zicea jupân Antifer, ocoleşte cât vrei. Dacă 
tu crezi că am să-ţi ajut să ieşi la mal!..." 

Notarul înţelese, în cele din urmă, că trebuie sa meargă mai 
direct la ţintă. 

— Ştiţi, spuse el, că tatăl dumneavoastră a avut prilejul să facă 
un serviciu... un mare serviciu... cuiva... exact pe coastele Siriei? 

— Habar n-am. Şi apoi?... 

— Ah! făcu Ben-Omar foarte mirat de răspuns. Şi nu ştiţi dacă a 
primit o scrisoare de la Kamylk-Paşa? 

— Un paşă? 

— Da. 

— Cu câte cozi? 

— Asta nu interesează, domnule Antifer. Important pentru mine 
este să ştiu dacă tatăl dumneavoastră a primit scrisoarea care 
conţinea informaţii de mare valoare... 

— Eu nu ştiu nimic. Şi apoi?... 

— Nu aţi căutat prin hârtiile lui?... Nu se poate ca această 

scrisoare să fi fost distrusă... Ea cuprindea, vă repet, o informaţie 
de foarte mare importanţă.... 

— Pentru dumneavoastră, domnule Ben-Omar?... 

— Şi pentru dumneavoastră, domnule Antifer, fiindcă... în 
sfârşit... tocmai această scrisoare am sarcina să o găsesc... Ea ar 
putea face obiectul unui târg... 

Şi într-o clipă, în mintea jupânului Antifer se făcu lumină: 
însemna că nişte oameni oarecare, al căror trimis era Ben-Omar, 
trebuie că erau în posesia longitudinii care-i lipsea lui şi fără de 
care nu puteau să calculeze poziţia locului în care se aflau 
milioanele. 

— Ticăloşii! murmură el. Vor să-mi smulgă secretul, să-mi 
cumpere scrisoarea şi apoi să se ducă să-mi dezgroape comoara! 

Poate că nu judeca tocmai greşit! 

Pe când discuţia ajunsese la acest punct, jupân Antifer şi Ben- 
Omar auziră paşii unui bărbat care, venind într-acolo, o luă apoi 
după colţul cheiului, în direcţia gării. Tăcură sau cel puţin notarul 
îşi întrerupse la jumătate fraza pe care o începuse. S-ar fi putut 
crede că aruncă o privire trecătorului cu pricina şi îi face un 
anumit semn, de dezamăgire sau de negaţie, de care acesta din 
urmă păru foarte contrariat, într-adevăr, trecătorului îi scăpă un 
gest de ciudă şi, grăbind pasul, nu întârzie să dispară. 

Era un străin în vârstă de treizeci şi trei de ani, îmbrăcat ca 
egiptenii, negricios la faţă, cu ochii negri şi iuți, înalt de statură, 
bine făcut, cu o căutătură hotărâtă, întreaga sa înfăţişare fiind 
prea puţin atrăgătoare, aproape sălbatică. Să se fi cunoscut oare 
notarul şi cu el? Tot ce se putea. Să fi vrut ei să se prefacă în acel 
moment că nu se cunosc? Asta era sigur. 

Oricum, jupân Antifer nu observă câtuşi de puţin această 
manevră — doar o privire şi un gest, nimic mai mult — şi reluă 
convorbirea. 

— Acum, domnule Ben-Omar, spuse el, vreţi să-mi explicaţi de 
ce ţineţi atât de mult să intraţi în posesia acestei scrisori, să ştiţi 
ce cuprinde, şi aceasta până-ntr-atâta încât să vreţi — dacă aş 
avea-o — să mi-o cumpăraţi?... 

— Domnule Antifer, îi răspunse notarul, destul de încurcat, 
printre clienţii mei, l-am avut şi pe un oarecare Kamylk-Paşa. 
Însărcinat să-i reprezint interesele... 

— Spuneţi că l-aţi avut?... 

— Da... şi ca mandatar al moştenitorilor săi... 

—  Mogştenitorii săi?... strigă jupân Antifer cu o tresărire care îl 
miră pe notar. A murit, deci?... 

— A murit! 

— Atenție! murmură Pierre-Servan-Malo, făcând săi 
scrâşnească, pietricica în dinți. Kamylk-Paşa este mort... Iată ceea 
ce e bine să nu uit, şi dacă cumva se pune ceva la cale... 

— Aşadar, domnule Antifer, îl întrebă Ben-Omar, aruncându-i o 
privire pe furiş, dumneavoastră nu aveţi această scrisoare... 

— Nu. 

— Păcat, fiindcă moştenitorii lui Kamylk-Paşa care doresc să 
strângă tot ce ar putea să le aducă aminte de preaiubita lor rudă... 
— Ah! Numai pentru aducere aminte?... Ce inimi minunate!... 

— Numai pentru asta, domnule Antifer, şi aceste inimi 
minunate, aşa cum spuneţi şi dumneavoastră, nu ar fi ezitat să vă 
ofere o sumă frumuşică pentru a intra în stăpânirea acestei 
scrisori. 

— Cât mi-ar fi dat?... 

— La ce bun, dacă tot nu o aveţi? 

— Spuneti-mi, totuşi... 

— Oh! Câteva sute de franci... 

— Pfui!... făcu jupân Antifer. 

— Poate chiar câteva mii... 

— Ei bine, făcu jupân Antifer, care, la capătul răbdării, îl apucă 
pe Ben-Omar de gât, îl smuci spre el şi-i strecură în ureche, nu 
fără a-şi înfrânge o violentă dorinţă de a-l muşca, ei bine... 
scrisoarea aceea... oam! 

— O aveţi? 

— Scrisoarea parafată cu un dublu K. 

— Da... dublu K! Aşa semna clientul meu! 

— O am... am citit-o şi am răscitit-o... Şi ştiu sau mai curând 
bănuiesc de ce ţineţi atât de mult s-o aveţi! 

— Domnule!... 

— Şi nu o s-o aveţi! 

—  Refuzaţi?... 

— Da, bătrânule Omar, doar dacă mi-o cumpăraţi... 

—  Cât?... întrebă notarul, care îşi şi duse mâna la buzunar 
pentru a-şi scoate punga. 

— Cât? Cincizeci de milioane de franci! Ben-Omar sări ca ars, 
în timp ce jupân Antifer, cu gura deschisă, cu buzele răsfrânte, 
arătându-şi toţi dinţii, îl privea aşa cum, fără îndoială, nu fusese 
niciodată privit. 

Apoi, pe un ton sec, ton de comandă marinărească, adăugă: 

— Dacă îţi place! Dacă nu... 

— Cincizeci de milioane! repetă notarul năuc. 

— Nu te tocmi, domnule Omar, n-ai să obţii vreo reducere, nici 
măcar de cincizeci de centime! 

— Cincizeci de milioane?... 

— Atâta face... şi în bani peşin... aur sau bancnote... sau un cec 
pentru Banca Franţei. 

Buimăcit o clipă, notarul îşi recapătă, încetul cu încetul, sângele 
rece. Nu mai era nici o îndoială că acest blestemat de marinar ştia 
cât de importantă trebuie să fi fost această scrisoare pentru 

moştenitorii lui Kamylk-Paşa... Şi într-adevăr, nu conţinea ea toate 
lămuririle necesare pentru căutarea comorii? Manevra făcută cu 
scopul de a pune mâna pe scrisoare fusese zădărnicită. Maluinul 
era prudent. Trebuia să izbutească să-i cumpere această 
scrisoare, adică această latitudine care ar fi completat 
longitudinea care se afla în posesia lui Ben-Omar. Ne-am putea 
însă întreba cum de ştia Ben-Omar că Pierre Antifer deţine 
această scrisoare? Nu cumva era el, fostul notar al bogatului 
egiptean, mesagerul care, potrivit ultimelor dorinţe ale lui 
Kamylk-Paşa avea sarcina să aducă longitudinea aşteptată?... O s- 
o aflăm fără întârziere. 

În orice caz, oricare ar fi fost scopul lui Ben-Omar, dacă acţiona 
sau nu la îndemnul moştenitorilor defunctului, notarul înţelesese 
că scrisoarea nu putea fi căpătată decât cu aur. Dar cincizeci de 
milioane... 

Aşa că, luându-şi un aer şiret şi dulceag, spuse: 

— Mi se pare că aţi spus cincizeci de milioane, domnule 
Antifer? 

— Aşa am spus. 

— Ei, este unul din cele mai hazlii lucruri pe care lam auzit în 
viaţa mea... 

— Vrei să auzi acum, domnule Ben-Omar, un alt lucru şi mai 
hazliu? 

— Bucuros. 

— Fi bine, eşti un pungaş bătrân, un ticălos, un crocodil bătrân 
din Nil... 

— Domnule... 

—  Fie!... Mă opresc!... Un moşneag pescuind în apă tulbure, 
care a vrut să-mi smulgă secretul în loc să mil spună pe al său... 
secretul pe care, presupun, aveai misiunea de a mi-l comunica... 

—  Presupuneţi? 

— Presupun ceea ce este! 

— Nu... ceea ce vă place să vă închipuiţi?... 

— Destul, pungaş neruşinat! 

— Domnule... 

—  Retrag cuvântul neruşinat, din bună-cuviinţă! Şi acum, vrei 
să-ţi spun ce-ţi stă 

la inimă să afli din scrisoarea mea?... 

Să fi crezut notarul că Pierre-Servan-Malo, sfârşind fraza, era pe 
cale de a se da de gol? Fapt este că ochii lui mici sticliră ca două 
rubine. 

Nu! Maluinul, oricât de pornit ar fi fost şi cu toate că se vedea 
cum furia îi şi aprinsese chipul, se stăpâni aşteptând. 

— Da... ceea ce îţi stă la inimă, bătrân Omar ce te afli, şi care 
nici îmbrăcat americăneşte n-ai fi mai breaz, nu sunt frazele 
cuprinse în această scrisoare, fraze care amintesc serviciile făcute 
de tatăl meu celui care semnează cu dublu K. Nu! Ci sunt cele 
patru cifre... mă auzi bine?... cele patru cifre... spuse jupân 
Antifer. 

— Cele patru cifre?... murmură Ben-Omar. 

— Da... cele patru cifre din ea şi pe care nu o să ţi le dau decât 
cu douăsprezece milioane şi jumătate pentru fiecare! Şi acum, am 
vorbit destul!... Bună seara!... 

Înfundându-şi mâinile în buzunare, jupân Antifer făcu câţiva paşi 
şuierând melodia lui preferată, a cărei origine nimeni, nici măcar 
el, nu o cunoştea şi care amintea mai degrabă lătratul unui câine 
rătăcit decât melodiile lui Aubert. 

Împietrit, Ben-Omar părea că a prins rădăcini în acel loc, ca un 
zeu al căminului sau ca o bornă de şosea. El, care socotise că o să- 
l] poată păcăli uşor pe tontul de marinar, ca pe un oarecare felah 
— şi numai Mahomet ştie pe câţi din aceşti nenorociţi ţărani, pe 
care nefericita lor soartă îi mânase la biroul său de notariat, unul 
din cele mai de seamă din Alexandria, îi jumulise! 

Îl privea cu un ochi rătăcit, buimac, pe maluinul care se 
îndepărta cu pasul lui greoi, legănându-se din şolduri, săltându-şi 
umerii, când pe unul, când pe celălalt, ca şi când prietenul său 
Tregomain ar fi fost acolo, gata să asculte una din obişnuitele lui 
predici. 

Deodată jupân Antifer se opri locului. Se ivise în calea lui vreo 
piedică? Da!... Piedica era o idee care tocmai îi trecuse prin cap... 
Uitase ceva, uşor însă de remediat prin câteva cuvinte. 

Se întoarse deci către notarul tot atât de neclintit ca şi 
fermecătoarea Daphne? atunci când, spre cumplita dezamăgire a 
lui Apollo, se preschimbase în laur. 

— Domnule Ben-Omar, spuse el. 

— Ce doriţi?... 

— Am uitat să-ți strecor ceva la ureche... 

— Anume?... 

— Numărul... 

— Ah, numărul?! reluă Ben-Omar. 


1 Auber Jacques — compozitor francez (1689-1753). 
Personaj mitologic, nimfa preschimbată în laur în clipa în care 
era să fie prinsă de Apollo. 

— Numărul casei mele... Strada Hautes-Salles, numărul 3. E 
bine să-mi cunoşti adresa şi fii sigur că, în ziua în care vei veni, o 
să fii bine primit. 

— Când o să viu?... 

— Cu cele cincizeci de milioane în buzunar! 

Şi de data asta, jupân Antifer o porni din nou la drum, în timp ce 
notarul se prăbuşea implorându-l pe Allah şi pe profetul său. 


Capitolul VII. În care un secretar cam nervos, sub numele 
de Nazim, se face, vrând-nevrând, acceptat de Ben-Omar 


În noaptea de 9 februarie, călătorii din hotelul Union, care erau 
găzduiţi în apartamentele ce dădeau spre Piaţa Jacques-Coeur, s- 
ar fi trezit din cel mai adânc somn dacă uşa odăii cu numărul 17 
nu ar fi fost foarte bine închisă şi acoperită de o perdea groasă 
care împiedica gălăgia dinăuntru să răzbată în afară. În adevăr, 
doi bărbaţi, sau cel puţin unul din ei îşi dădea frâu liber furiei, 
unor reproşuri şi unor ameninţări care dovedeau o enervare 
ajunsă la culme. Celălalt se străduia să-l calmeze, dar nu izbutea 
deloc, cu rugăminţile lui în care se simţea teama. Era, dealtfel, 
prea puţin probabil ca cineva să fi înţeles această furtunoasă 
discuţie purtată în limba turcă, puţin cunoscută celor născuţi în 
Occident. Este adevărat că, din când în când, se amestecau şi 
unele expresii franţuzeşti, arătând că cei doi străini s-ar fi înţeles 
tot aşa de bine dacă s-ar fi exprimat în această nobilă limbă. 

În şemineu ardea un foc zdravăn şi o lampă pusă pe o măsuţă 
lumina nişte hârtii pe jumătate ascunse în despărţiturile unei 
gentuţe cu încuietoare, roasă de cât fusese purtată. 

Unul din aceste personaje era Ben-Omar. Buimăcit, privea cu 
ochii plecaţi la flăcările din vatră, mai puţin vii, desigur, decât cele 
care scăpărau în ochii arzători ai tovarăşului său. 

Acesta era străinul, cu o expresie sălbatică, cu o înfăţişare 
dubioasă, căruia notarul îi făcuse un semn imperceptibil atunci 
când el şi cu jupân Antifer discutau la capătul cheiului. 

— Aşadar, ai dat greş?... 

— Da, excelenţă, şi Allah îmi este martor... 

— Nu am ce să fac cu mărturia lui Allah şi nici cu a altcuiva! 
Fapt este că nu ai izbutit... 

— Spre marea mea părere de rău. 

— Acest maluin, arde-l-ar dracii, (asta o spuse în franţuzeşte) a 
refuzat să-ţi dea scrisoarea? 

— A refuzat! 

— Şi să ţi-o vândă? 

— Să ovândă?... La asta s-ar fi învoit... 

— Şi tu nu ai cumpărat-o, nepriceputule?... Nu ai pus mâna pe 

ea... Şi te arăţi în faţa mea fără să mi-o aduci? 

— Ştiţi cât cere pe ea, excelenţă? 

— Oricât ar fi cerut... 

— Cincizeci de milioane de franci! 

— Cincizeci de milioane... 

Şi din gura egipteanului ţâşniră înjurăturile ca şi ghiulelele unei 
fregate care trage şi de la babord, şi de la tribord. Apoi, după ce 
îşi încărcă din nou tunurile, bubui: 

— Atunci, notar tâmpit, acest marinar ştie cât de importantă 
poate să fie pentru el toată afacerea?... 

— Ştie foarte bine! 

— Mahomet să-l strângă de gât... şi pe tine odată cu el! strigă 
furiosul personaj, măsurând odaia în lung şi-n lat. Sau, mai bine, 
ţie o să-ţi port eu de grijă, fiindcă te fac răspunzător de toate 
nenorocirile ce vor veni... 

— Dar nu-i vina mea, excelenţă!... Nu cunoşteam toate 
secretele lui Kamylk-Paşa... 

— Ar fi trebuit să i le cunoşti, să i le smulgi încă de pe când 
trăia, fiindcă erai notarul lui... 

Şi sabordurile aruncară din nou o încărcătură de înjurături. 

Acest înfricoşător personaj nu era altul decât Sauk, fiul lui 
Murad, vărul lui Kamylk-Paşa. Avea treizeci şi trei de ani. Tatăl 
său murind, el rămase singurul moştenitor direct al bogatei sale 
rude şi ar fi moştenit uriaşa avere, dacă această avere nu ar fi fost 
pusă la adăpost de lăcomia sa. Se ştie pentru ce şi în ce condiţii. 

lată, dealtfel, pe scurt, cum s-au petrecut lucrurile după ce 
Kamylk-Paşa părăsise Alepul, luându-şi cu el comorile, cu gândul 
de a le ascunde în măruntaiele vreunei insule necunoscute. 

La câtva timp după asta, în octombrie 1831, Ibrahim, urmat de 
douăzeci şi două de corăbii purtând treizeci de mii de oameni, 
cucerise Gaza, Jaffa şi Haifa, iar Saint-Jean d'Acre căzuse în 
mâinile sale în anul următor, la 27 martie 1832. 

Se părea deci că aceste teritorii ale Palestinei şi Siriei aveau să 
fie definitiv smulse înaltei Porţi, când amestecul puterilor 
europene îl opriră pe fiul lui Mehmet-Ali în drumul lui spre 
cuceriri. În 1833, cei doi potrivnici, sultanul şi viceregele, fură 
siliţi să recunoască tratatul de la Kataye şi lucrurile rămaseră aşa. 

Din fericire pentru siguranţa sa, în timpul acestei perioade atât 
de tulburi, Kamylk-Paşa, după ce-şi pusese bogăţiile la adăpost în 
acea groapă pecetluită cu dublul său K, îşi continuase călătoriile, 
încotro l-a purtat goeleta sa condusă de comandantul Z6... Pe ce 
ape, mai apropiate sau mai îndepărtate de continente, cutreierase 
el oare?... Să fi mers el până la capătul Asiei şi până la celălalt 
capăt al Europei?... Nimeni din echipaj nu cobora vreodată pe 
uscat şi marinarii habar nu aveau în ce regiuni din Occident sau 
din Orient, din miazăzi sau miazănoapte îi purta fantezia 

stăpânului lor. 

Dar după aceste nenumărate rătăciri, Kamylk-Paşa făcu 
imprudenţa de a se întoarce spre porturile Levantului. Tratatul de 
la Kataye oprind înaintarea lui Ibrahim, iar partea de nord a Siriei 
plecându-se sultanului, bogatul egiptean putea să creadă că 
întoarcerea sa la Alep era ferită de primejdii. 

Din păcate însă, în mijlocul anului 1834, vasul său, împins de un 
vânt neprielnic, ajunse în apele portului Saint-Jean d'Acre. Flota 
lui Ibrahim, mereu la pândă, patrula de-a lungul litoralului şi 
tocmai atunci Murad, învestit de Mehmed cu înalte funcţii oficiale, 
se afla la bordul uneia dintre corăbiile de război. 

Bricul-goeletă purta la pic culorile otomane. Să se fi ştiut oare că 
aparţine lui Kamylk-Paşa? Totuna. Oricum, în cele din urmă fu 
urmărit, acostat şi luat cu asalt printr-un atac la bord, nu fără a se 
fi apărat cu înverşunare, ceea ce duse la masacrarea echipajului, 
distrugerea corăbiei, capturarea proprietarului şi a căpitanului 
său. 

Murad îl recunoscu numaidecât pe Kamylk-Paşa. Libertatea lui 
era pentru totdeauna pierdută. Câteva săptămâni mai târziu, 
căpitanul Z6 şi cu el fură conduşi în taină în Egipt, unde fură 
închişi în fortăreaţa din Cairo. 

Kamylk-Paşa înţelese că era pierdut. Nici măcar nu-i trecu prin 
minte să-şi răscumpere libertatea cu preţul averii sale — sau, mai 
degrabă, atât de îndârjită îi era firea şi atât de neclintită voinţa de 
a nu da nimic din avuţia sa, încât se închista într-o încăpățânare 
pe care numai fatalismul otoman ar putea să o justifice. 

Cu toate acestea, anii pe care îi petrecu în închisoarea din Cairo 
fură foarte grei, tot timpul carceră, despărţit de căpitanul Z6 pe a 
cărui tăcere, însă, se putea bizui. Totuşi, după opt ani, în 1842, 
datorită bunăvoinţei unui paznic, a putut să trimită mai multe 
scrisori unor persoane faţă de care voia să-şi arate recunoştinţa, 
printre altele şi lui Thomas Antifer din Saint-Malo. Un plic 
conţinând dispoziţiile sale testamentare ajunse de asemenea în 
mâinile lui Ben-Omar, care fusese altădată notarul său în 
Alexandria. 

Trei ani mai târziu, în 1845, murind căpitanul Z6, Kamylk-Paşa 
rămase singurul care cunoştea unde era situată insuliţa cu 
comoara. Dar, pe zi ce trecea, sănătatea lui era tot mai şubredă şi 
asprimea captivităţii sale avea să scurteze o existenţă care ar fi 
numărat încă mulţi ani dacă nu ar fi fost închisă între zidurile unei 
temnițe. În sfârşit, în anul 1852, după optsprezece ani de 
puşcărie, uitat de cei ce-l cunoscuseră, muri la vârsta de şaptezeci 
şi doi de ani, fără ca amenințările sau schingiuirile să-i fi putut 
smulge secretul. 

În anul următor, ticălosul său văr îl urmă în mormânt, fără să se 
fi bucurat de acele imense bogății pe care le râvnise. 

Dar Murad lăsase un fiu, pe acest Sauk, în care se regăseau 
toate apucăturile rele ale tatălui său. Cu toate că nu avea mai mult 
de douăzeci şi trei de ani, el dusese o viaţă dezmăţată şi sălbatică 
printre bandiții de tot felul care mişunau atunci în Egipt. Fiind 
singurul moştenitor al lui Kamylk-Paşa, lui i-ar fi revenit 
moştenirea dacă unchiul său nu ar fi izbutit să o sustragă lăcomiei 
lui. Astfel că furia, turbarea lui nu cunoscură margini când 
moartea lui Kamylk-Paşa făcu să dispară — aşa credea el, cel 
puţin — pe unicul deţinător al secretului acestei imense averi. 

Se scurseră zece ani şi Sauk nici nu se mai gândea la ce se 
putuse întâmpla cu moştenirea despre care este vorba. 

Închipuiţi-vă deci ce efect a avut o veste venită ca din senin în 
mijlocul vieţii aventuroase pe care o ducea, veste care avea să-l 
arunce în viitoarea atâtor neprevăzute întâmplări! 

În primele zile ale anului 1862, Sauk primi o scrisoare prin care 
era invitat să se ducă imediat la biroul notarului Ben-Omar, pentru 
o afacere importantă. 

Sauk îl cunoştea pe acest notar, din cale afară de fricos şi de 
lichea, pe care o fire hotărâtă ca a lui îl putea influenţa cu totul. 
Se duse deci la Alexandria şi îl întrebă destul de grosolan pe Ben- 
Omar pe ce motiv şi-a permis să-l cheme la biroul lui. 

Ben-Omar, care îl ştia în stare de orice pe sălbaticul lui client, 
chiar de a-l strânge de gât într-o clipită, îl primi cu slugărnicie. Îşi 
ceru iertare că l-a deranjat şi-i spuse cu un glas mieros: 

— Dar, nu-i aşa că m-am adresat singurului moştenitor al lui 
Kamylk-Paşa?... 

— Într-adevăr, singurul moştenitor, exclamă Sauk, fiindcă sunt 
fiul lui Murad care îi era văr. 

— Sunteţi sigur că nu mai există nici o altă rudă cu drepturi la 
succesiune în afară de dumneavoastră? 

— Nici una. Kamylk-Paşa nu are alt moştenitor decât pe mine. 
Numai că, unde este moştenirea?... 

— Iat-o... la dispoziţia excelenţei-voastre! 

Sauk luă plicul pecetluit pe care i-l întindea notarul. 

— Ce cuprinde plicul ăsta?... întrebă el. 

— Testamentul lui Kamylk-Paşa. 

—  Şicum a ajuns în mâinile tale? 

— L-a făcut să-mi parvină la câţiva ani după ce a fost închis în 
fortăreaţa din Cairo. 

— Cam pe când? 

— Acum douăzeci de ani. 

— Douăzeci de ani! exclamă Sauk. Şi el a murit încă de acum 
zece ani... şi tu ai aşteptat... 

— Citiţi, excelenţă! 

Sauk citi menţiunea juridică de pe plic, care spunea că 
testamentul nu va putea fi deschis decât la zece ani după decesul 

testatorului. 

— Kamylk-Paşa a murit în 1852, spuse notarul, suntem în 1862 
şi de aceea am invitat-o pe excelenţa-voastră... 

—  Blestemat formalist! strigă Sauk. De zece ani aş fi putut să 
iau în stăpânire moştenirea... 

— Dacă dumneavoastră sunteţi cel pe care Kamylk-Paşa l-a 
lăsat moştenitorul său... adăugă notarul. 

— Dacă sunt eu?.. Şi cine ar putea fi oare?.. Tare aş vrea să 
ştiu... 

Şi când voia să rupă peceţile plicului, Ben-Omar îl opri spunând: 

— În interesul dumneavoastră, excelenţă, este mai bine ca 
lucrurile să se petreacă legal, în prezenţa martorilor... 

Şi deschizând uşa, Ben-Omar îi prezentă doi negustori din 
cartier pe care îi rugase să-l asiste în această împrejurare. După 
ce cei doi notabili putură să constate că plicul era intact, fu 
deschis. Conţinutul său era următorul: 

Numesc ca executor testamentar al meu pe Ben-Omar, notardin 
Alexandria, căruia îi va reveni un procent de unu la sută din 
averea mea formată din aur, diamante, pietre preţioase, a 
cărorvaloare poate fi apreciată la o sută milioane de franci. În luna 
septembrie 1831, cele trei butoiaşe conținând această comoară au 
fost ascunse într-o groapă săpată la capătul de sud al unei 
anumite insulițe. Poziţia geografică a insuliţei va fi uşor de găsit, 
combinând longitudinea de cincizeci şi patru de grade şi cincizeci 
şi şapte de minute la est de meridianul Parisului, cu latitudinea 
trimisă în secret, în 1842, lui Thomas Antiferdin Saint-Malo, 
Franța. Ben-Omar va trebui să ducă personal această longitudine 
numitului Thomas Antifer, sau, în caz că acesta ar fi murit, să i-o 
aducă la cunoştinţă moştenitorului lui cel mai apropiat. In afară de 
aceasta, Ben-Omar mai are obligaţia de a-l însoţi pe numitul 
moştenitor în timpul cercetărilor care vor duce la descoperirea 
comorii, ce se află la baza unei stânci marcată cu dublul K al 
numelui meu. Deci, excluzând pe nevrednicul meu văr Murad, şi 
pe fiul său, nu mai puţin nevrednicul Sauk, Ben-Omar va face 
toate demersurile pentru a se pune în legătură cu Thomas Antifer 
sau moştenitorii săi direcţi, conformându-se indicaţiilor formale ce 
se vor primi ulterior, în cursul mai sus menționatelor cercetări. 

Aceasta este voința mea şi vreau ca ea să fie respectată 
întocmai, atât în toate clauzele cât şi în toate urmările sale... 

KAMYLK-PAŞA 

Inutil să insistăm asupra primirii pe care Sauk o făcu acestui 
ciudat testament şi asupra plăcutei surprize încercată de Ben- 
Omar în legătură cu comisionul de unu la sută, adică un milion, ce 
trebuia să-i revină după scoaterea la lumină a moştenirii. Trebuia 
însă să fie găsită comoara, şi comoara nu putea fi găsită decât 
calculând poziţia insuliţei pe care era îngropată, prin combinarea 

longitudinii indicată în testament cu latitudinea ale cărei cifre le 
cunoştea numai Thomas Antifer. Pe scurt, planul lui Sauk fu 
repede înjghebat şi, sub groaznice ameninţări, Ben-Omar fu silit 
să devină complicele său. In urma cercetărilor, aflară că Thomas 
Antifer murise în 1854, lăsând un singur fiu. Era vorba să se ducă 
să-l întâlnească pe acest fiu, Pierre-Servan-Malo, să-l manevreze 
cu pricepere cu scopul de a-i smulge secretul acestei latitudini 
trimise tatălui său şi să se ducă să ia în stăpânire uriaşa moştenire 
din care Ben-Omar şi-ar fi reţinut comisionul. Este ceea ce au şi 
făcut Sauk şi notarul, fără să piardă o zi. După ce au părăsit 
Alexandria, au debarcat la Marsilia, au luat expresul de Paris, apoi 
trenul spre Bretania şi au ajuns chiar în acea dimineaţă la Saint- 
Malo. 

Nici Sauk, nici Ben-Omar nu se îndoiau că au să obţină de la 
maluin scrisoarea a cărei valoare poate că el nu o cunoştea şi care 
cuprindea preţioasa latitudine — chiar dacă, la nevoie, ar fi trebuit 
să o cumpere. 

Ştim însă cum dăduse greş încercarea. 

Şi nu este de mirare că excelenţa-sa îşi ieşise din fire şi că, în 
izbucnirile sale violente, tot atât de cumplite pe cât de 
neîndreptăţite, încerca să-l facă pe Ben-Omar răspunzător de 
acest eşec. 

Acesta era deci motivul scenei viforoase din camera de hotel, 
care din fericire nu răzbătea prin pereţi şi din care nefericitul de 
notar nu credea că va mai scăpa cu viaţă... 

— Da, repeta Sauk, numai prostia ta este de vină că n-am 
reuşit! N-ai ştiut cum să procedezi!... Te-ai lăsat păcălit, tu, un 
notar, de un matelot prăpădit! Dar ţine minte ce ţi-am spus... Vai 
de tine dacă nu pun mâna pe milioanele lui Kamylk-Paşa!... 

— Vă jur, excelenţă... 

— Şi eu îţi jur că, dacă nu-mi ajung scopul, o să-mi plăteşti!... Şi 
încă scump... 

Şi Ben-Omar nu se îndoia că Sauk este omul care ştie să-şi ţină 
jurămintele! 

— Credeţi poate, excelenţă, spuse el atunci, încercând să-l 
îmblânzească pe Sauk, că acest marinar nu este decât un biet 
pârlit, unul din acei mizeri felahi, uşor de speriat sau de înşelat?... 

— Puțin îmi pasă! 

— Nu!... Este un om violent, teribil... care nu vrea să ştie de 
nimic... 

Ar fi putut să adauge: "un om în felul dumneavoastră", dar se 
stăpâni să-şi completeze astfel spusele, şi nu întâmplător. 

— Cred, deci, reluă el, că va trebui să ne resemnăm... Abia 
îndrăzni să-şi sfârşească gândul. 

— Să ne resemnăm! strigă Sauk izbind cu pumnul în masa care 
făcu să se cutremure lampa, al cărei abajur se sparse... Să ne 

resemnăm să pierdem o sută de milioane? 

— Nu... nu... excelenţă, se grăbi să răspundă Ben-Omar. Să ne 
resemnăm... în a-i face acestui breton... cunoscută longitudinea pe 
care testamentul îmi ordonă să i-o... 

— Pentru ca el să profite, imbecilule, şi să se ducă să dezgroape 
milioanele! 

La drept vorbind, furia este un rău sfătuitor. Sauk, căruia nu-i 
lipsea nici inteligenţa, nici viclenia, sfârşi prin a înţelege acest 
lucru. Se calmă atât cât îi stătea în putinţă şi reflectă la 
propunerea, foarte judicioasă dealtfel, pe care tocmai o rostise 
Ben-Omar. 

Era sigur că, ţinând seama de caracterul maluinului, nu avea să 
scoată de la el nimic prin viclenie şi că trebuia lucrat mai abil. 

Iată, aşadar, planul hotărât între excelenţa-sa şi prea-umilul său 
servitor, care, vrând-nevrând, trebuia să-i fie complice: să se ducă 
din nou, a doua zi dimineaţa, la jupân Antifer, să-i comunice 
longitudinea insuliţei, aşa cum era menţionată în testament, să 
afle în acelaşi timp care era latitudinea. Apoi, cu aceste două date 
obţinute, Sauk va încerca să o ia înaintea legatarului, în aşa fel 
încât să pună mâna pe moştenire. Dacă aceasta nu va fi cu 
putinţă, atunci va găsi mijlocul de a-l însoţi pe jupân Antifer în 
timpul căutărilor sale, pentru a încerca să-şi însuşească comoara. 

Dacă — şi totul era cu putinţă — insuliţa s-ar fi aflat în nişte 
ţinuturi îndepărtate, planul putea să aibă şanse de reuşită şi 
afacerea putea să se termine în profitul lui Sauk. 

Şi, când se hotări definitiv asupra acestei soluţii, Sauk adăugă: 

— Mă bizui pe tine, Ben-Omar, şi te sfătuiesc să fii cinstit, 
altfel... 

— Excelenţă, puteţi fi sigur... Dar îmi făgăduiţi că îmi voi încasa 
comisionul?... 

— Da... fiindcă, conform testamentului, acest comision ţi se 
cuvine... cu condiţia precisă că nu-l vei pierde din ochi nici o clipă 
pe domnul Antifer în timpul călătoriei sale. 

— Nu-l voi pierde! 

— Nici eu... Te însoțesc! 

— Dar în ce calitate... sub ce nume? 

— În calitate de prim-secretar al notarului Ben-Omar şi sub 
numele de Nazim! 

—  Dumneavoastră?!... 

Şi acest "dumneavoastră", aruncat cu un glas desperat, arăta 
limpede toate pacostele şi sudălmile pe care nefericitul Ben-Omar 
le întrevedea în viitor! 


Capitolul VIII. Unde asistăm la executarea unui quator! 
1 Bucată muzicală vocală sau instrumentală, compusă din patru 


părți. 


57 


fără muzică, în care Gildas Tregomain consimte să-şi cânte 
partitura 


Când ajunse în faţa porţii, jupân Antifer o deschise, intră în 
curte, apoi în sufragerie, se aşeză la un colţ al șemineului şi-şi 
încălzi picioarele fără să scoată o vorbă. 

Enogate şi Juhel stăteau de vorbă lângă fereastră; el nici nu-i 
băgă în seamă. 

Nanon, în bucătărie, pregătea cina şi el nici nu o întrebă, cum 
obişnuia, de zeci de ori, dacă "o să fie în curând gata?" 

Pierre-Servan-Malo era, evident, dus pe gânduri. Fără îndoială, 
nu avea chef să le povestească surorii, nepotului şi nepoatei ce se 
alesese din întâlnirea lui cu Ben-Omar, notarul lui Kamylk-Paşa. 

În timpul mesei, jupân Antifer, atât de vorbăreţ de obicei, 
rămase tăcut. Uitând chiar să se servească de câte două ori din 
fiecare fel de mâncare, se mulţumi să înghită una după alta câteva 
duzini de stridii, pe care le scotea din carapacea verzuie cu 
ajutorul unui ac lung cu gămălie de aramă. 

Juhel îi adresă cuvântul de câteva ori; nu răspunse. 

Enogate îl întrebă ce are; păru că nu aude. 

— Stai, frate, ce-i cu tine?... îl întrebă Nanon când se ridică de 
la masă, pregătindu-se să se ducă în odaia lui. 

— Îmi creşte o măsea de minte! răspunse el. 

Şi fiecare se gândi, în sinea lui, că nu era prea devreme, dacă 
totuşi acest lucru îl putea face mai înţelept măcar la bătrâneţe. 

Apoi, fără ca să-şi mai aprindă pipa pe care seara şi dimineaţa o 
fuma cu plăcere pe metereze, urcă scara fără să spună noapte 
bună nimănui. 

— Unchiul este cam dus pe gânduri, observă Enogate. 

— O fi intervenit ceva nou? murmură Nanon pe când strângea 
masa. 

— Poate că ar trebui să ne ducem să-l căutăm pe domnul 
Tregomain, replică Juhel. 

Adevărul este că jupân Antifer era mai chinuit, mai frământat, 
mai măcinat de nelinişte ca oricând, de când aştepta pe mult- 
doritul mesager. Nu fusese el oare lipsit de prezenţă de spirit, de 
supleţe în întrevederea sa cu Ben-Omar? Procedase bine 
arătându-se atât de categoric, de neînduplecat faţă de acel 
individ, în loc de a-l îmbuna, de a discuta asupra principalelor 
puncte ale afacerii, de a cădea de acord? A fost oare nimerit din 
partea lui să îl facă pungaş, ticălos, crocodil şi cum îi venise la 
gură? Nu ar fi fost mai bine să nu se arate atât de interesat de 
moştenire, ci să se fi târguit, la nevoie să fi tărăgănat, să pară 
dispus a da această scrisoare ca şi când nu ar fi cunoscut 
importanţa ei şi să nu ceară, într-o clipă de furie, cincizeci de 
milioane? Desigur, valora atâta, nu era nici o îndoială! Ar fi fost 

însă mai înţelept să procedeze cu mai multă îndemânare. Şi dacă 
notarul, atât de bruftuluit, ar fi refuzat să se mai expună încă o 
dată unei asemenea primiri? Dacă îşi făcea bagajele, dacă pleca 
din Saint-Malo, dacă se întorcea la Alexandria, ce ar mai fi atunci 
de făcut? Jupân Antifer avea să fugă după longitudinea lui până în 
Egipt?... 

Aşa că, la culcare, îşi administră câţiva pumni binemeritaţi. Nu 
închise ochii toată noaptea. A doua zi luă hotărârea să-şi schimbe 
tactica, să dea fuga pe urmele lui Ben-Omar, să-l facă să uite 
printr-o vorbă bună brutalitatea din ajun, să încerce o învoială, 
făcând unele mici concesii... 

Dar cum se gândea la toate astea, pe când se îmbrăca, către 
orele opt dimineaţa, iată că luntraşul împinse binişor uşa odăii. 

Nanon trimisese să-l caute şi el, drăguţul, venise pregătit să 
primească loviturile vecinului său. 

— Ce te-aduce, patroane?... 

— Valul, prietene, răspunse Gildas Tregomain, cu speranţa că 
această expresie marinărească îl va face să zâmbească pe 
interlocutorul său. 

—  Valul?... răspunse acesta aspru. Ei bine, pe mine o să mă 
ducă refluxul. 

— Te pregăteşti să ieşi?... 

— Da, cu sau fără voia, ta, luntraşule. 

— Unde te duci? 

—  Unde-mi place. 

— Bineînțeles că nu în altă parte... Şi nu vrei să-mi spui şi mie 
ce ai de făcut?... 

— Vreau să încerc să dreg o prostie... 

— Vezi să nu faci una şi mai mare!... Acest răspuns, cu toate că 
fusese formulat numai aşa, în general, nu înseamnă că nu îl 
nelinişti pe jupân Antifer. Se hotărî deci să-i împărtăşească 
prietenului cele întâmplate. Aşa că, făcându-şi în continuare 
toaleta, îi povesti întâlnirea sa cu Ben-Omar, încercarea lui Ben- 
Omar de a-i smulge latitudinea şi oferta sa de a-i vinde scrisoarea 
lui Kamylk-Paşa pentru cincizeci de milioane. 

— Şi el trebuie că s-a tocmit, îi răspunse Gildas Tregomain. 

— Nici nu a avut timp, fiindcă eu i-am întors imediat spatele — 
aici am greşit eul... 

— Aşa cred şi eu. Deci, acest notar a venit special la Saint-Malo 
ca să pună mâna pe scrisoare?... 

— Absolut special, în loc să-şi facă datoria de a-mi comunica 
cele ce trebuia să-mi comunice. Acest Ben-Omar este mesagerul 
anunţat de Kamylk-Paşa şi aşteptat de douăzeci de ani... 

— Aha! Este deci serioasă treaba asta? nu se putu împiedica să 
spună Gildas Tregomain. 

Această remarcă îi atrase din partea jupânului Antifer o privire 

atât de crâncenă şi Pierre-Servan-Malo îi aruncă un epitet atât de 
dispreţuitor, încât celălalt îşi plecă ochii şi, împreunându-şi 
mâinile pe vasta rotunjime a pântecului, începu să-şi învârtească 
degetele mari. Într-o clipă, jupân Antifer termină cu îmbrăcatul, îşi 
luă pălăria când, se deschise din nou uşa odăii. Apăru Nanon. 

— Ce s-a mai întâmplat?... o întrebă fratele său. 

— E jos un străin... vrea să-ţi vorbească! 

— Cum îl cheamă?... 

— Poftim! 

Şi Nanon îi întinse o carte de vizită pe care erau tipărite aceste 
cuvinte: Ben-Omar, notar din Alexandria. 

— Ele! strigă jupân Antifer. 

— Cine? întrebă Gildas Tregomain. 

— Omar, despre care vorbeam... Ah, e mai bine aşa! Dacă s-a 
întors, este semn bun! Spune-i să urce, Nanon. 

— Dar nu este singur... 

— Nu este singur? exclamă jupân Antifer. Cine o fi cu el? 

— Un bărbat mai tânăr... pe care nu-l cunosc... şi care de 
asemenea pare a fi străin... 

— Aşa! Sunt doi?... Ei bine, vom fi şi noi doi pentru a-i primi... 
Rămâi cu mine, luntraşule! 

— Cum?... Vrei?... 

Un gest poruncitor îl ţintui locului pe vrednicul vecin. Alt gest îi 
arătă lui Nanon că oaspeţii pot să urce. 

Peste un minut aceştia erau poftiţi în camera a cărei uşă fu 
închisă cu grijă. 

Dacă secretele care aveau să fie dezvăluite ar fi ajuns la urechile 
cuiva, înseamnă că ele vor fi trecut prin gaura cheii. 

— Ah, dumneavoastră sunteţi, domnule Ben-Omar? spuse jupân 
Antifer pe un ton degajat şi trufaş, pe care desigur că nu l-ar fi 
folosit dacă el ar fi făcut primul pas, ducându-se la hotelul Union. 

— Chiar eu, domnule Antifer. 

— Şi persoana care vă însoţeşte?... 

— Este primul meu secretar. 

Jupân Antifer şi Sauk, care fu prezentat sub numele de Nazim, 
schimbară o privire destul de indiferentă. 

— Secretarul dumneavoastră ştie despre ce este vorba?... 
întrebă maluinul. 

— Da, ştie, şi nu mă pot lipsi de ajutorul lui în această 
chestiune. 

— Fie, domnule Ben-Omar. Vreţi să-mi spuneţi cu ce prilej am 
cinstea să vă văd la mine? 

— O nouă întrevedere pe care aş vrea să o am cu 
dumneavoastră, domnule Antifer... cu dumneavoastră singur, 
adăugă el aruncând o privire piezişă lui Gildas Tregomain, ale 
cărui degete mari se răsuceau de zor în rotirea lor nevinovată. 

— Gildas Tregomain, prietenul meu, răspunse jupân Antifer, 
fostul căpitan al barcazului Fermecătoarea Amelie, care de 
asemenea ştie despre ce este vorba şi a cărui prezenţă este tot 
atât de necesară ca şi aceea a secretarului dumneavoastră, 
Nazim... 

De o parte era Sauk, de cealaltă Tregomain. Ben-Omar nu avea 
ce să mai zică. 

Cele patru personaje se aşezară de îndată în jurul mesei pe care 
notarul îşi puse gentuţa. 

Apoi, în odaie se lăsă un fel de tăcere, în aşteptarea ca unul sau 
altul să îndrăznească să înceapă. 

În cele din urmă, jupân Antifer fu cel care rupse tăcerea 
adresându-se lui Ben-Omar: 

— Presupun că secretarul dumneavoastră vorbeşte franţuzeşte? 

— Nu, răspunse notarul. 

—  Inţelege, măcar... 

— Deloc. 

Asupra acestui lucru Sauk şi Ben-Omar se înţeleseseră dinainte, 
în speranţa că, neavând a se teme că este înţeles de falsul Nazim, 
jupân Antifer o să lase să-i scape, poate, unele cuvinte de pe urma 
cărora s-ar fi putut trage folos. 

Şi acum, daţi-i drumul, domnule Ben-Omar, spuse ca în 
treacăt jupân Antifer. Doriţi să reluăm discuţia de acolo de unde 
am întrerupt-o ieri? 

— Fără îndoială. 

— Atunci, îmi aduceţi cele cincizeci de milioane... 

— Să fim serioşi, domnule... 

— Da, să fim serioşi, domnule Ben-Omar. Prietenul meu 
Tregomain nu este dintre acei oameni care sunt dispuşi să-şi 
piardă timpul cu glume fără rost. Nu-i aşa, Iregomain? 

Niciodată luntraşul nu a avut o ţinută mai impunătoare, o 
înfăţişare mai gravă, şi când îşi înfăşură apendicele nazal în 
faldurile drapelului — vrem să spunem ale batistei sale — 
niciodată nu scosese sunete mai magistrale. 

— Domnule Ben-Omar, reluă jupân Antifer, silindu-se să 
vorbească nepăsător, aşa cum buzele lui nu prea erau învăţate să 
vorbească, mi-e teamă că între noi doi este o neînțelegere... 
Trebuie să o risipim, fiindcă altfel nu vom ajunge la nimic bun. 
Dumneata ştii cine sunt eu, eu ştiu cine eşti dumneata... 

— Un notar... 

— Un notar care este în acelaşi timp un trimis al defunctului 
Kamylk-Paşa şi a cărui sosire familia mea o aşteaptă de douăzeci 
de ani. 

— Iartă-mă, domnule Antifer, dar, chiar dacă este aşa, nu-mi 
era îngăduit să vin mai devreme... 

Şi pentru ce?... 

— Fiindcă numai de cincisprezece zile ştiu, deschizând 
testamentul, în ce condiţii a primit tatăl dumitale această 
scrisoare. 

— Ah! Scrisoarea cu dublul K?... Ne întoarcem iar la ea, 
domnule Ben-Omar? 

— Da, şi singurul meu gând, venind la Saint-Malo, era să iau 
legătura... 

— Va să zică ai făcut această călătorie numai în acest scop? 

— Numai. 

În timpul acestui schimb de întrebări şi răspunsuri, Sauk 
rămânea nepăsător, având aerul că nu înţelege nici o iotă din cele 
ce se vorbeau. Îşi juca rolul atât de firesc încât Gildas Tregomain, 
care îl privea pe furiş, nu putu să surprindă nimic care să-i dea de 
bănuit. 

— Haide, domnule Ben-Omar, reluă Pierre-Servan-Malo, eu am 
pentru dumneata cel mai adânc respect şi ştii că nu mi-aş îngădui 
să-ţi adresez vreun cuvânt urât... 

Şi afirma acest lucru cu o uimitoare îndrăzneală, el care în ajun 
îl făcuse pungaş, mumie, crocodil etc... 

— În acelaşi timp, adăugă el, nu mă pot opri să nu-ţi atrag 
atenţia că ai minţit... 

— Domnule!... 

— Da... că ai minţit ca un cambuzier, afirmând că ai făcut atâta 
drum numai ca să cunoşti conţinutul scrisorii mele! 

— Pot să jur! făcu notarul ridicând mâna. 

— Jos cleştele, bătrâne Omar!, strigă jupân Antifer, care 
începea să se înfierbânte din nou, în ciuda frumoaselor sale 
hotărâri. Ştiu foarte bine de ce ai venit... 

—  Crede-mă... 

— Şi din partea cui vii... 

— Nimeni, vă asigur... 

— Ba da, din partea răposatului Kamylk-Paşa... 

— Dara murit de zece ani! 

— Nu interesează! Pentru îndeplinirea ultimelor sale dorinţe 
eşti astăzi aici, la Pierre-Servan-Malo, fiul lui Thomas Antifer, 
căruia ai sarcina nu să-i ceri scrisoarea despre care este vorba, ci 
să-i comunici anumite cifre... 

— Cifre? 

— Da... cifrele unei longitudini de care am nevoie pentru a 
completa latitudinea pe care Kamylk-Paşa i-a trimis-o acum 
douăzeci de ani omului de omenie care a fost tatăl meu! 

— Frumos răspuns! spuse calm Gildas Tregomain, scuturându- 
şi batista ca şi când ar fi trimis un semn semafoarelor de pe 
coastă. 

În acest timp, aşa-zisul secretar continua să pară cu totul 


1 Omar — în limba franceză — rac; de aici aluzia la cleşte. 

nepăsător, deşi acum nu se mai îndoia că jupân Antifer cunoaşte 
toată situaţia. 

— Dumneata, domnule Ben-Omar ai vrut să inversezi rolurile, 
încercând să-mi furi latitudinea... 

— Să fur? 

— Dal... Să furi! Şi probabil pentru a trage nişte foloase la care 
numai eu am dreptul! 

— Domnule Antifer, răspunse Ben-Omar pierzându-şi cumpătul, 
credeţi-mă, îndată ce mi-aţi fi dat scrisoarea... v-aş fi dat cifrele... 

—  Recunoşti deci că le ai?... 

Notarul era strâns cu uşa. Oricât de priceput ar fi fost să iasă 
din încurcătură, simţi că adversarul îl are la mână şi că cel mai 
bun lucru ar fi să se supună, aşa cum fusese convenit în ajun între 
el şi Sauk. Aşa că, atunci când jupân Antifer îi spuse: 

— Haide, domnule Ben-Omar, dă cărţile pe faţă! Destul cu 
ocolişul, mai bine spune adevărul! 

— Fie! răspunse el. 

Îşi deschise geanta şi scoase din ea o foaie de pergament 
brăzdată de rândurile unui scris mare. 

Era testamentul lui Kamylk-Paşa, redactat, precum se ştie, în 
limba franceză şi de care jupân Antifer luă pe loc cunoştinţă. După 
ce îl citi în întregime cu glas tare, în aşa fel încât Gildas 
Tregomain să nu piardă nici un cuvânt din cele ce erau cuprinse în 
testament, îşi trase din buzunar carnetul pentru a-şi nota cifrele 
indicând longitudinea insuliţei — cele patru cifre pentru care şi-ar 
fi dat degetele de la mâna dreaptă, câte unul pentru fiecare din 
ele. Apoi, ca şi când ar fi fost pe corabia sa, încercând să-şi 
calculeze poziţia, strigă: 

— Atenţie, luntraşule! 

— Atenție! repetă Gildas Tregomain, care de asemenea îşi 
scosese din adâncimile jachetei sale un carnet. 

— Prinde-o!... 

Şi este cazul să spunem că această prețioasă longitudine — 
54°57 la est de meridianul Parisului — a fost prinsă cu cea mai 
mare grijă. 

Pergamentul se întoarse apoi din nou la notar care-l aşeză în 
despărţiturile gentuţei, care gentuţă trecu apoi sub braţul falsului 
secretar Nazim, tot atât de nepăsător ca şi un bătrân evreu de pe 
timpul lui Abraham, care s-ar fi trezit în mijlocul Academiei 
Franceze. 

intre timp, întrevederea ajungea la punctul care-i interesa pe 
Sauk şi Ben-Omar. Jupân Antifer cunoştea meridianul şi paralela 
insuliţei; nu-i mai rămânea decât să întretaie pe hartă aceste două 
linii, pentru a-i găsi poziţia la punctul de întâlnire. Era chiar foarte 
grăbit să treacă la această operaţie. Şi când se ridică în picioare, 
atât jumătatea de salut pe care o făcu cât şi gestul schiţat arătau 

limpede spre scară. Era evident că Sauk şi Ben-Omar erau invitaţi 
să se retragă. 

Luntraşul urmărea aceste manevre cu o privire atentă şi 
surâzătoare. Cu toate acestea, nici notarul, nici Nazim nu păreau 
dispuşi să se ridice. Că gazda lor îi dădea afară, asta era evident. 
Dar ei sau nu o înţeleseseră, sau nu voiau să o înţeleagă. Ben- 
Omar, destul de încurcat, simţea că privirea lui Sauk îi ordona — 
hotărât — să pună o ultimă întrebare. N-avu încotro şi spuse: 

— Acum, după ce mi-am îndeplinit misiunea încredinţată de 
testamentul lui Kamylk-Paşa... 

— Nu ne mai rămâne decât să ne luăm, politicos, rămas bun 
unii de la alţii, răspunse Pierre-Servan-Malo, şi primul tren fiind la 
orele zece şi treizeci şi şapte... 

— Cu începere de ieri, zece douăzeci şi trei, rectifică Gildas 
Tregomain. 

— Într-adevăr, zece douăzeci şi trei şi nu vreau să vă fac, 
scumpe domn Ben-Omar, pe dumneata ca şi pe secretarul 
dumitale Nazim, să pierdeţi acest expres... 

Piciorul lui Sauk începu să bată pe podea un tact grăbit în 
măsura doua a patra şi, cum se uita şi la ceas, s-ar fi putut crede 
că-l îngrijorează plecarea... 

— Dacă aveţi de predat bagaje, continuă jupân Antifer, este 
chiar timpul... 

— Cu atât mai mult, adăugă luntraşul, cu cât în gara asta 
lucrurile merg mai încet. 

Ben-Omar se hotări atunci să vorbească din nou şi, ridicându-se 
pe jumătate, spuse coborând ochii: 

— Să am iertare, dar mi se pare că nu ne-am spus totul... 

— Dimpotrivă, domnule Ben-Omar, în ceea ce mă priveşte, nu 
mai am a vă cere nimic. 

— Îmi rămâne, cu toate acestea, să vă spun o chestiune, 
domnule Antifer... 

—  M-aş mira, domnule Ben-Omar, dar, în sfârşit, dacă asta este 
părerea dumitale, să auzim... 

— V-am comunicat cifrele  longitudinii menționate în 
testament... 

— Da, fireşte, iar prietenul meu Tregomain şi cu mine le-am 
înscris fiecare în carneţelul său. 

— Acum urmează să mi le faceţi cunoscute pe acelea care sunt 
menţionate în scrisoarea... 

— Ín scrisoarea adresată tatălui meu?... 

— Chiar aşa. 

— Iartă-mă, domnule Ben-Omar! răspunse jupân Antifer 
încruntând sprâncenele. Aveai sau nu dumneata sarcina să-mi 
aduci longitudinea de care vorbeam?... 

— Da, şi această sarcină mi-am îndeplinit-o... 

— Cu tot atâta zel cât şi bunăvoință, trebuie să recunosc. Dar, 
în ceea ce mă priveşte, nu am văzut nicăieri, nici în testament, nici 
în scrisoare, că eu trebuie să comunic cuiva cifrele latitudinii care 
a fost trimisă tatălui meu! 

— Cu toate acestea... 

— Cu toate acestea, dacă ai vreo indicație în acest sens, o vom 
putea discuta... 

— Mi se pare... replică notarul, că între oameni care se 
stimează... 

—  Greşit ţi se pare, domnule Ben-Omar. Stima nu are nimic de 
a face cu cele ce discutăm noi, presupunând că am avea-o unul 
pentru altul... 

Se vedea bine la jupân Antifer că enervarea, care începea să ia 
locul nerăbdării, nu avea să întârzie să se manifeste. Aşa că, 
dornic de a evita o izbucnire, Gildas Tregomain se duse să le 
deschidă uşa pentru a le grăbi celor doi plecarea. Sauk nu se 
mişcase. Dealtfel, nu el trebuia — în dubla lui calitate de secretar 
şi străin — să facă prima mişcare, atâta timp cât patronul său nu i- 
ar fi făcut semn. 

Ben-Omar se ridică de pe scaun, îşi frecă fruntea, îşi îndreptă 
ochelarii pe nas şi, cu tonul unui om ce se resemnează în faţa 
inevitabilului, spuse: 

-—Iertaţi-mă, domnule Antifer, sunteţi într-adevăr hotărât să nu- 
mi încredinţaţi... 

— Cu atât mai hotărât, domnule Ben-Omar, cu cât scrisoarea lui 
Kamylk-Paşa impunea tatălui meu, în privinţa aceasta, un secret 
absolut şi, la rândul său, tatăl meu mi-a impus acelaşi secret. 

— Ei bine, domnule Anitifer, continuă atunci Ben-Omar, îmi 
permiteţi să vă dau un sfat? 

— Care? 

— Acela de a nu da curs acestei afaceri. 

— Şi pentru ce? 

— Fiindcă s-ar putea să întâlniți în drumul dumneavoastră 
persoane în stare să vă facă să regretaţi... 

— Adică cine?... 

— Sauk, chiar fiul vărului lui Kamylk-Paşa, dezmoştenit în 
favoarea dumneavoastră şi care nu e deloc omul... 

— Nu cumva îl cunoaşteţi dumneavoastră pe acest fiu?... 

— Nu... răspunse notarul, dar ştiu că este un adversar de 
temut... 

— Ei bine, dacă îl întâlniți vreodată pe acest Sauk, spuneţi-i din 
partea mea că nu-mi pasă de el şi nici de toţi Sauk-ii Egiptului! 

Nazim nici nu clipi. Apoi Pierre-Servan-Malo înainta pe palier 
strigând: 

— Nanon! 

Notarul se îndreptă către uşă şi de data aceasta Sauk, care din 

nebăgare de seamă răsturnase un scaun, îl urmă nu fără o 
furioasă dorinţă de a-i da un brânci să se ducă de-a rostogolul pe 
scară. 

Dar când să treacă pragul, iată că Ben-Omar se mai opri o dată 
şi adresându-se jupânului Antifer pe care nu îndrăznea să-l 
privească în faţă, îi spuse: 

— Nu aţi uitat, domnule, una din clauzele testamentului lui 
Kamylk-Paşa?... 

— Care, domnule Ben-Omar? 

—  Aceea care mă obligă să vă însoțesc până în clipa în care veţi 
lua în posesie moştenirea şi să fiu prezent atunci când vor fi 
dezgropate cele trei butoaie... 

— Ei bine, o să mă însoţeşti, domnule Ben-Omar. 

— Dar atunci va trebui să ştiu încotro o să vă duceţi... 

— O să ştii când vom fi ajuns. 

— Şi dacă este la capătul lumii?... 

— O să fie la capătul lumii! 

— Fie... Dar să nu uitaţi că nu mă pot lipsi de primul meu 
secretar... 

— O să fie aşa cum vei voi şi eu mă voi simţi la fel de onorat să 
călătoresc în tovărăşia lui ca şi într-a dumitale! 

Apoi, aplecându-se peste balustrada scării, strigă: "Nanon!" 
pentru a doua oară, cu un glas poruncitor, vrând să arate prin asta 
că este la capătul răbdării. 

Nanon se arătă de îndată. 

—  Luminează calea acestor domni! spuse jupân Antifer. 

— Acum? Ziua în amiaza mare? răspunse Nanon. 

—  Luminează, te rog! 

Şi după o asemenea poftire de a o lua din loc, Sauk şi Ben-Omar 
părăsiră această casă atât de puţin primitoare, a cărei uşă se 
trânti cu putere în urma lor. Atunci pe jupân Antifer îl cuprinse 
una din acele bucurii nebuneşti de care rareori avusese parte în 
viaţă. Dar, în adevăr, dacă nici în această zi nu ar fi fost fericit, 
când ar fi mai avut vreodată prilejul să mai fie? 

Faimoasa lui longitudine, aşteptată cu atâta nerăbdare, o avea în 
sfârşit! Avea să poată preschimba în realitate ceea ce până atunci 
nu fusese pentru el decât un vis! Averea aceasta de necrezut era a 
lui, nu depindea decât de graba cu care se va duce să o caute pe 
insuliţa unde îl aştepta. 

— O sută de milioane... o sută de milioane! Repeta el. 

— Adică o mie de sute de mii de franci, adăugă luntraşul. 

În clipa aceea, nemaiputându-se stăpâni, jupân Antifer sări într- 
un picior, apoi pe celălalt, se lăsă pe vine, se ridică, se legănă din 
şolduri, se învârti ca un simplu giroscop, dar nu pe acelaşi plan, se 
porni în sfârşit pe unul din acele dansuri marinăreşti, pe care 
mateloţii de la prova le numesc în fel şi chip. 

Apoi, târând în vârtejul ameţitor muntele de .om care era Gildas 
Tregomain, îl sili să se mişte cu o asemenea repeziciune, încât 
casa se zgudui până în temelii. 

Şi domnul Antifer striga în gura mare, de făcea să se cutremure 
geamurile: 

— A mea e lon... Lon la; A mea e gi... Lon li! 

A mea e gi... longitudinea mea. 


Capitolul IX. În care un punct de pe o hartă din atlasul 
jupanului Antifer este atent însemnat cu creion roşu 


În timp ce unchiul lor se dezlănţuia în această farandolă în doi, 
Enogate şi Juhel se duseseră împreună la primărie şi la biserică. 
La primărie, slujbaşul stării civile pentru căsătorii — bătrân 
conţopist având în grija sa fabricarea lunilor de miere — le arătase 
strigările afişate în cadrul publicaţiilor. La catedrală, vicarul le 
făgăduise o slujbă cântată, predică, orgă, clopote — adică tot 
tacâmul matrimonial al lui Saint-Jean. Cât de fericiţi vor fi aceşti 
veri, cu dispensa obţinută de la Monsenior! Şi cu câtă nerăbdare 
aşteptau, mai făţişă la Juhel, mai sfioasă la Enogate, data de 5 
aprilie, smulsă şovăielilor unchiului lor! Şi apoi, ce de pregătiri, 
trusoul miresei, găteli şi mobile pentru frumoasa cameră de la 
primul etaj, pe care generosul Tregomain o înfrumuseţa în fiecare 
zi cu mărunţişuri adunate pe vremuri de la locuitorii de pe Rance, 
între altele o mică statuetă a Fecioarei, care împodobea cabina 
barcazului Fermecătoarea Amelie şi pe care ţinea să o dăruiască 
tinerilor căsătoriţi! Nu era el confidentul lor şi unde ar fi găsit ei 
un om mai bun şi mai sigur pentru speranţele şi proiectele lor de 
viitor? Şi de douăzeci de ori pe zi, cu orice prilej, vrednicul luntraş 
le spunea: 

— Ce nu aş da să ştiu această căsătorie făcută... să vă ştiu 
trecuţi pe la primar şi pe la preot... 

— Pentru care motiv, dragă Gildas?... întrebă fata, cam 
neliniştită. 

— Este atât de ciudat prietenul Antifer când începe să bată 
câmpii şi o ia razna cu milioanele lui! 

Asta era şi părerea lui Juhel. Când depinzi de un unchi — 
minunat om, dar puţin cam scrântit — nu eşti sigur de nimic, atât 
timp cât acel "da" sacramental nu a fost rostit. 

Şi apoi, când este vorba de o familie de marinari, nici nu e timp 
de pierdut. Sau trebuie să rămâi burlac, cum a rămas şeful de 
cabotaj şi căpitanul barcazului, sau trebuie să te căsătoreşti de 

îndată ce acest lucru este permis şi posibil. 

Precum se ştie, Juhel trebuia să se îmbarce, în calitate de 
secund, pe o corabie cu trei catarge aparţinând firmei Baillif. 
Aşadar, câte luni de-a rândul, câţi ani chiar, cutreierând mările la 
mii de leghe de soţie şi copii — dacă Dumnezeu le-ar fi 
binecuvântat căsătoria, şi cine nu ştie că Dumnezeu nu-şi 
negustoreşte binecuvântarea perechilor de prin porturile militare 
şi comerciale! Fără îndoială că Enogate se obişnuise cu gândul că 
lungile călătorii îl vor duce pe soţul ei departe de ea, altfel nici nu 
s-ar fi putut. Un motiv în plus ca să nu piardă nici o zi, căci vor 
veni destule când vor fi despărțiți. 

Despre acest viitor vorbeau tânărul căpitan şi logodnica lui, pe 
când se întorceau în acea dimineaţă acasă, după ce îşi 
terminaseră treburile. Şi mare le fu mirarea când văzură doi 
străini ieşind din casa din strada Hautes-Salles, care se 
îndepărtau gesticulând furioşi. Ce să caute aceşti oameni la jupân 
Antifer? Juhel avu o presimţire că se petrecuse ceva neobişnuit. 

Şi nu mai avu mei o îndoială când, împreună cu Enogate, auzi 
tărăboiul care venea de sus, cântecul improvizat al cărui refren 
răsuna până la capătul meterezelor. 

Să-şi fi pierdut unchiul lor minţile? Nu cumva obsesia acelei 
longitudini îi provocase vreo leziune cerebrală? Să fi dat oare 
peste el, dacă nu nebunia marinarilor, nebunia bogăţiei?... 

— Ce s-a întâmplat oare, mătuşă? o întrebă Juhel pe Nanon. 

— Unchiul vostru este cel care dănţuieşte, copii. 

— Nu-i el în stare să zguduie casa atât de tare!... 

— Nuel, Tregomain. 

— Cum? Tregomain dănţuieşte şi el? 

— Vezi bine, ca să nu-l contrazică pe unchiul nostru, îl lămuri 
Enogate. 

Urcară toţi trei la primul etaj şi văzându-l pe jupân Antifer cum 
ţopăie, le trecu prin gând — auzindu-l cântând cât îl ţinea gura — 
că nu mai este în toate minţile: 

— A mea e lon... Lon la! A mea e gi... Lon li! 

Şi, în unison cu el, roşu ca racul, gâfâind, ameninţat de 
apoplexie, minunatul Tregomain îi ţinea isonul: 

— Da, da, e a lui longitudinea lui!... 

O străfulgerare lumină deodată mintea lui Juhel. Aceşti doi 
străini pe care îi văzuse ieşind din casă... Să fi venit în sfârşit 
blestematul de mesager al lui Kamylk-Paşa?... 

Tânărul păli şi-l opri pe jupân Antifer în mijlocul unei piruete. 

—  Unchiule, îi strigă el, o ai?... 

— O am, nepoate! 

— O are, murmură Gildas Tregomain. 

Şi se lăsă să cadă pe un scaun care, neputându-i opune 
rezistenţă, se sfărâmă sub el. 

Câteva clipe mai târziu, îndată ce unchiul îşi putu trage sufletul, 
Enogate şi Juhel aflară tot ce se întâmplase încă din ajun, despre 
sosirea lui Ben-Omar şi a secretarului său, încercarea de a smulge 
scrisoarea lui Kamylk-Paşa, conţinutul testamentului, 
determinarea exactă a longitudinii pentru poziţia insuliţei unde 
era îngropată comoara... Lui jupân Antifer nu-i rămânea decât să 
se aplece ca să oia!... 

— Ei, unchiule, acum când au aflat unde e cuibul, aceşti doi 
indivizi o să ţi-o ia înainte! 

— Mai încet, nepoate! strigă jupân Antifer ridicând din umeri. 
Mă crezi atât de neghiob încât să le fi dat cheia de la casa de 
bani?... Afirmaţie pe care Gildas Tregomain o întări scuturând din 
cap. 

— ... 0 casă de bani care închide în ea o avere de o sută de 
milioane!... 

Şi acest cuvânt "milioane" creştea şi se umfla în gura lui Pierre- 
Servan-Malo în asemenea măsură, încât ameninţa să-l înăbuşe. 

Oricum însă, dacă se aştepta ca această veste să fie primită cu 
strigăte de entuziasm, fu numaidecât dezamăgit. Cum! O ploaie de 
aur, de care şi Danae ar fi fost geloasă, un potop de diamante şi 
pietre preţioase cădea asupra casei umile din strada Hautes- 
Salles, şi nici unul nu întindea mâna ca să le prindă, şi acoperişul 
nu se spărgea pentru a le lăsa să pătrundă înăuntru până la 
ultimul strop?... 

Da! Aşa a fost. Vorbelor împănate cu milioane — rostite victorios 
de către autorul lor — le urmă o tăcere de gheaţă. 

— Asta-i bună! strigă el privindu-şi pe rând sora, nepotul, 
nepoata şi prietenul, dar ce-aveţi de-mi arătaţi mutrele astea, de 
parcă aţi avea vânt potrivnic? 

Cu toate aceste mustrări violente, chipurile nu-şi schimbară 
"direcţia vântului". 

— Cum, reluă jupân Antifer, eu vă aduc vestea că sunt bogat 
precum Cresus, că o să mă întorc din Eldorado încărcat cu atâta 
aur cât nici la cel mai nabab dintre nababi nu o să găsiţi, şi voi nici 
nu mă îmbrăţişaţi ca să mă felicitaţi?... 

Nici un răspuns. Nimic decât ochi plecaţi şi chipuri abătute. 

— Ei bine, Nanon?... 

— Da, frate, răspunse sora, sigur că este o avere frumuşică. 

— Frumuşică! Să mănânci pe zi, timp de un an, mai mult de trei 
sute de mii de franci, dacă vrei! Şi tu, Enogate, şi tu, de 
asemenea, găseşti că este o avere frumuşică? 

— Doamne, unchiule, răspunse tânăra fată, dar nu-i nevoie să fii 
atât de bogat... 

— Da, ştiu,... cunosc refrenul! Bogăția nu face fericirea! Este de 
asemenea şi părerea dumneavoastră, domnule căpitan de cursă 
lungă? se întoarse unchiul, întrebându-l direct pe nepotul său. 

— Părerea mea, răspunse Juhel, este că acest egiptean ar fi 
trebuit să-ţi lase, pe deasupra, prin testament, şi titlul de paşă, 
fiindcă atât bănet şi fără titlu... 

— He!... He!... Antifer-Paşa! făcu zâmbind luntraşul... 

— Ia spune, strigă jupân Antifer cu tonul cu care se comanda 
înfăşurarea pe jumătate a pânzei de gabie, ia spune, fostule 
căpitan al Fermecătoarei Amelie, ai chef să glumeşti? 

— Eu, bunul meu prieten? replică Gildas Tregomain. Ferească 
Dumnezeu!... Şi fiindcă eşti atât de fericit că eşti de o sută de ori 
milionar, eu te felicit de o sută de milioane de ori. 

Oare, în definitiv, de ce primea familia cu atâta răceală marea 
fericire a şefului ei?... 

Poate că el, la urma urmei, nu se mai gândea la minunatele lui 
planuri de căsătorie pentru nepoata şi nepotul său? Poate că 
renunţase să rupă sau cel puţin să amâne căsătoria lui Juhel cu 
Enogate, cu toate că longitudinea sosise înainte de 5 aprilie? La 
drept vorbind, asta era teama care-i necăjea atât de tare pe 
Enogate şi Juhel, pe Nanon şi Gildas Tregomain. 

Acesta din urmă vru să-l facă pe prietenul său să se explice... 
Era mai bine să se ştie la ce trebuiau să se aştepte. Măcar s-ar fi 
putut discuta şi, din una în alta, să-l facă să înţeleagă pe acest 
teribil unchi, în loc să-l lase să fiarbă în propria lui zeamă. 

— Să vedem, prietene, spuse el îndoindu-şi spinarea, să 
presupunem că ai toate aceste milioane... 

— Să presupunem, luntraşule... şi de ce să presupui?... 

— Ei bine, să zicem că le ai... Un om de treabă, ca tine, obişnuit 
cu o viaţă modestă — ce ai să faci cu ele? 

— Ceo să-mi placă, răspunse scurt jupân Antifer. 

— Doar nu ai să cumperi tot Saint-Malo... 

— Tot Saint-Malo şi tot Saint-Servan şi tot Dinard, dacă aşa 
vreau eu, şi chiar caraghioasa aia de Rance care nu are apă decât 
când se îndură fluxul să-i aducă! 

El ştia că, insultând Rance, îl mâhnea pe cel care navigase în sus 
şi în jos pe încântătorul râuleţ timp de douăzeci de ani. 

— Aşa o fi! replică Tregomain înţepat. Dar tot nu ai să mănânci 
o îmbucătură mai mult şi nu o să bei o înghiţitură în plus, afară 
doar dacă ai să-ţi cumperi un stomac în plus... 

— O să-mi cumpăr ce o să-mi placă, marinar de apă dulce, şi 
dacă şi printre ai mei întâmpin împotrivire, dacă sunt înfruntat... 

Asta o spunea la adresa celor doi logodnici. 

— ... o să-mi toc suta mea de milioane, o s-o risipesc, o s-o fac 
scrum, praf am s-o fac, şi Juhel şi Enogate nu au să aibă nimic din 
cele cincizeci pe care socoteam să le las fiecăruia, într-o zi, 
moştenire... 

— Adică, vrei să spui, o sută la amândoi, prietene... 

— Dece? 

— Fiindcă au să se căsătorească... Se atingea problema 
arzătoare. 

— Ehei, luntraşule, strigă jupân Antifer cu o voce de stentor, 
caţără-te pe vela mare a trinchetului şi uită-te dacă nu sunt acolo! 

Era un fel de a-l trimite la plimbare pe Gildas Tregomain — 
bineînţeles la figurat, fiindcă ar fi fost cu neputinţă să ridici 
ditamai namila ca luntraşul în vârful unui catarg, fără ajutorul 
unei macarale. 

Nici Nanon, nici Juhel, nici Enogate nu îndrăzneau să se 
amestece în discuţie. După cât era de palid tânărul căpitan, se 
vedea bine că abia îşi stăpânea furia gata să izbucnească. 

Dar luntraşul nu era omul care să-i părăsească în largul mării şi, 
apropiindu-se de prietenul său, zise: 

— Cu toate astea, tu ai promis... 

— Ce am promis?... 

— Să consimţi la căsătoria lor... 

— Da... dacă nu sosea longitudinea; şi cum longitudinea a 
sosit... 

— Un motiv în plus să le asiguri fericirea... 

— În regulă, luntraşule, în regulă... De aceea Enogate se va 
căsători cu un prinţ... 

— Dacă s-o mai găsi... 

— Şi Juhel cu o prinţesă... 

— Cele de măritat s-au isprăvit! replică Gildas Tregomain, care 
nu mai găsea argumente. 

— Când vii cu cincizeci de milioane zestre, se găsesc, nu avea 
grijă! 

— Atunci caută... 

— O să caut... şi am să găsesc... şi încă în almanahul Gothon! 
Voia să spună almanahul Gotha acest catâr încăpățânat greu de 
scos din ale lui, care voia cu orice chip să amestece sângele 
princiar cu cel al Antiferilor. 

Dealtfel, nevrând să mai lungească vorba care putea să lunece în 
ceartă şi hotărât să nu cedeze în problema căsătoriei, lăsă să se 
înţeleagă — oh! foarte categoric— că dorea să rămână singur în 
odaia sa, adăugind că până la cină nu o să mai fie acasă pentru 
nimeni. 

Gildas Tregomain socoti prudent să nu-l contrazică, aşa că se 
întoarseră cu toţii în sala de la parter. 

De fapt, toată această mică lume era desperată şi frumoşii ochi 
ai tinerei fete erau plini de lacrimi. Şi asta îl scotea din fire pe 
Gildas Tregomain: 

— Nu-mi place să văd pe cineva plângând, chiar când are 
necazuri... 

— Dar, bunul meu prieten, spuse ea, totul este pierdut! Unchiul 
nostru nu o să renunţe... Averea asta i-a sucit minţile... 

— Da, întări Nanon, şi când fratele meu şi-a vârât ceva în cap... 

Juhel nu scotea nici o vorbă. Umbla încoace şi încolo prin odaie, 
încrucişându-şi şi desfăcându-şi braţele, închizând şi deschizând 
palmele. Deodată începu să strige: 

— La urma urmei, nu-i el stăpân aici!... Şi nu am nevoie de 
consimţământul lui ca să mă căsătoresc!... Sunt major... 

— Dar Enogate nu este, îi atrase atenţia luntraşul, şi în 
calitatea lui de tutore poate să se opună... 

— Da... şi noi toţi depindem de el, adăugă Nanon plecând capul. 

— Aşa că eu sunt de părere, îi sfătui Gildas Tregomain, că ar fi 
mai bine să nu-l înfruntaţi făţiş... S-ar putea să-i mai treacă din 
pandalii, mai ales dacă o să vă prefaceţi că sunteţi de acord... 

— Cred că aveţi dreptate, domnule Tregomain, spuse Enogate, 
şi cred că o să câştigăm mai mult cu vorba bună decât cu cearta, 
cel puţin aşa trag nădejde. 

— Dealtfel, adăugă luntraşul, milioanele astea nici nu le are 
încă!... 

— Nu, întări Juhel, şi, cu toată latitudinea şi longitudinea lui, s- 
ar putea să nu-i fie deloc uşor să pună mâna pe ele! O să-i 
trebuiască timp, nu glumă... 

— Mult de tot... murmură fata. 

— Din păcate, da, scumpa mea Enogate, şi asta înseamnă 
amânări şi iar amânări!... Ah, unchi afurisit!... 

— Şi afurisitele astea de bestii care au venit din partea acelui 
afurisit de paşă! bombăni Nanon. Ar fi trebuit să-i iau la goană cu 
mătura... 

— Oricum, în cele din urmă tot s-ar fi întâlnit cu el, replică 
Juhel, şi acest Ben-Omar, care îşi are comisionul lui în 
această afacere, nu s-ar fi lăsat cu una, cu două... 

— Şi atunci, unchiul o să plece?... întrebă Enogate. 

— S-ar putea, răspunse Gildas Tregomain, fiindcă o să ştie unde 
este situată insuliţa! 

— Am să mă duc cu el, hotărî Juhel. 

— Tu, Juhel! exclamă tânăra fată. 

— Da... nu se poate altfel... Vreau să fiu lângă el, să nu-l las să 
facă vreo prostie... sau să-l aduc înapoi... dacă o zăbovi prea mult 
prin cine ştie ce coclauri... 

— Bine gândit, băiatul meu, spuse luntraşul. 

— Cine ştie pe unde s-o lăsa târât tot alergând după această 
comoară şi ce primejdii o să înfrunte... 

Enogate rămase foarte tristă, deşi înţelesese că numai bunul 
simţ îi inspirase lui Juhel această hotărâre şi poate că aşa avea să 
mai scurteze din călătorie. Tânărul căpitan o mângâie cât putu de 
bine. Avea să-i scrie des... O să o ţină la curent cu tot ce avea să 
se întâmple... Nanon o să fie lângă ea, ca şi domnul Tregomain, 
dealtfel... care o să vină să le vadă în fiecare zi... 

— Bizuie-te pe mine, fata mea, răspunse luntraşul, foarte 
înduioşat, ai să vezi cum am să te distrez! Tu nu cunoşti isprăvile 
Fermecătoarei Amelie, nu-i aşa? 

Nu, Enogate nu le cunoştea, fiindcă el nu îndrăznise niciodată, 
de frica jupânului Antifer, să i le povestească. 

— Ei bine, am să ţi le povestesc... Sunt foarte interesante... Şi 
timpul o să treacă... Într-o zi o să-l vedem pe prietenul nostru 
întorcându-se cu milioanele lui sub braţ... sau cu traista goală... 
Bravul nostru Juhel nu va face decât un salt de acasă până la 
catedrala din Saint-Malo... şi nu eu voi fi acela care să vă fac să 
zăboviţi... Dacă vrei, cât au să lipsească ei, îmi comand hainele de 
nuntă şi le îmbrac în fiecare dimineaţă... 

— Heil... Luntraşule! 

Glasul binecunoscut îi făcu pe toţi să tresară. 

— lată că mă cheamă, spuse Gildas Tregomain. 

— Ce o fi vrând?... întrebă Nanon. 

— După glas, parcă nu ar fi furios, adăugă Enogate. 

— Nu, răspunse Juhel, parcă-i mai mult nerăbdător decât 
furios... 

— Tregomain, vii odată?... 

— Vin! strigă Gildas Tregomain. 

Şi scara prinse a geme sub pasul lui. 

O clipă mai târziu, jupân Antifer îl împinse înăuntru pe uşa odăii 
sale, pe care o închise cu grijă. Apoi, trăgându-l în faţa mesei pe 
care era atlasul deschis la harta planisferică şi întinzându-i un 
compas, spuse: 

— Tine! 

—  Compasul?... 

— Da! răspunse jupân Antifer cu glas întretăiat. Această 
insuliţă... insuliţa cu milioanele... am vrut să-i aflu poziţia... 

— Şi nu este pe hartă? strigă Gildas Tregomain, cu un glas care 
arăta mai curând bucurie decât mirare. 

— Cine îţi spune asta? ripostă jupân Antifer. Şi de ce nu s-ar 
găsi, luntraş nenorocit? 

— Atunci... este? 

— Dacă este?... Te cred şi eu că este... Dar sunt atât de 
enervat... îmi tremură mâna... compasul ăsta parcă îmi arde 
degetele... nu-l pot plimba pe hartă... 

— Să te ajut, prietene? 

— Dacă eşti în stare... 

— Del... făcu Gildas Tregomain. 7 

— Vezi bine! Pentru un fost marinar de pe Rance!... In sfârşit, 
încearcă... o să vedem... Ține bine compasul... şi urmăreşte cu 
vârful al cincizeci şi patrulea meridian — mai bine zis al cincizeci 
şi cincilea, fiindcă insuliţa este la cincizeci şi patru grade şi 
cincizeci şi şapte de minute... 

Aceste cifre ale longitudinii începură să tulbure mintea 
minunatului prieten. 

— Cincizeci şi şapte de grade şi cincizeci şi patru de minute? 
întrebă el, căscând ochii. 

— Nu... dobitocule! strigă jupân Antifer... Exact pe dos... 
Haide... dă-i drumul!... 

Gildas Tregomain puse vârful compasului în partea de vest a 
hărţii. 

— Nu, urlă prietenul lui, nu la vest!... La est de meridianul 
Parisului... mă auzi, nerodule!... La est... la est! 

Năucit de atâtea bruftuieli, Gildas Tregomain nu mai era bun de 
nimic. O ceaţă deasă i se lăsă pe ochi, pe frunte îi apărură 
broboane de sudoare şi compasul îi tremura în mână ca discul 
unei sonerii electrice. 

— Dar prinde odată al cincizeci şi cincilea meridian! răcni jupân 
Antifer. Începe din partea de sus a hărţii... şi coboară până acolo 
unde o să dai de paralela douăzeci şi patru! 

— Paralela douăzeci şi patru? bâlbâi Gildas Tregomain. 

— O să mă omoare cu zile, mizerabilul! Da... şi în punctul în 
care se întretaie, acolo se află insuliţa... 

—  Insuliţa... 

— Ce faci... cobori? 

— Cobor... 

— Uf, uite că netotul urcă! 

Adevărul era că luntraşul nu mai ştia ce-i cu el şi părea şi mai 
puţin în stare decât prietenul său să rezolve problema despre care 
era vorba. Amândoi erau într-un hal fără de hal, agitaţi, cu nervii 
care vibrau asemenea unor corzi de contrabas într-un final de 
uvertură. 

Lui jupân Antifer îi trecu prin gând că o să înnebunească. Aşa 
că, luă singura hotărâre pe care o putea lua. 

— Juhel! strigă el cu un glas care răsună ca şi când ar fi folosit 
o porta-voce. 

Tânărul căpitan apăru aproape imediat. 

— Ce doreşti, unchiule? 

— Juhel... unde este insuliţa lui Kamylk-Paşa? 

— În punctul în care longitudinea se întretaie cu latitudinea... 

— Ei bine... caut-o... 

Ai fi crezut că jupân Antifer avea să-şi completeze formula 
vânătorească prin cunoscuta poruncă: 

— Şi... "aport"... 

Juhel nu ceru nici o explicaţie. Tulburarea unchiului său îi arăta 
limpede despre ce era vorba. După ce luă compasul cu o mână 
care nu tremura, puse vârful la începutul celui de al cincizeci şi 
cincilea meridian, în partea de nord a hărţii, şi începu să-i 
urmărească traseul, coborând. 

— Spune pe unde trece! porunci jupân Antifer. 

— Da, unchiule, răspunse Juhel. Şi începu să înşire: 

— Pământul lui Franz-Josef, în marea Arctică. 

— Bine. 

— Marea Barentz. 

— Bine. 

— Novaia Zemlia. 

— Şi apoi? 

— Marea Kara. 

— Şi după aceea? 

— Rusia septentrională din Asia. 

— Ce oraşe străbate? 

— Mai întâi Ecaterinenburg. 

— Şi apoi? 

— Lacul Aral. 

— Mai departe! 

— Kiva în Turkestan. 

— Şi am ajuns?... 

— Aproape! Herat în Persia. 

— Tot n-am ajuns?... 

— Ba da! Mascat, la capătul de sud-est al Arabiei. 

— Mascat! strigă jupân Antifer venind mai aproape, ca să se 
aplece peste hartă. 

În adevăr, cel de al cincizeci şi cincilea meridian cu cea de a 
douăzeci şi patra paralelă se întretăiau pe teritoriul imamului din 
Mascat, în partea golfului Oman, în faţa golfului Persic, care 
desparte Arabia de Persia. 

—  Mascat! repetă jupân Antifer. 

— Mascot? întrebă Gildas Tregomain, care nu auzise bine. 

— Nu Mascot... Mascat, luntraşule! urlă prietenul său, ai cărui 
umeri se ridicară până la urechi. 

De fapt, nu aveau decât o coordonată aproximativă, fiindcă nu 
era indicată decât prin grade, fără a fi calculată până la minute de 
arc. 

— Aşadar, Juhel, să fie la Mascat?... 

— Da, unchiule, cu o aproximaţie de o sută de kilometri. 

— Şi nu poţi preciza mai bine?... 

— Ba da, unchiule... 

— Atunci, dă-i drumul, Juhel!... Hai!... Nu vezi că fierb de 
nerăbdare? 

Şi fără îndoială că un cazan încins la fel de tare ar fi făcut, fără 
doar şi poate, explozie. 

Juhel luă din nou compasul; ţinând apoi seama de minutele 
latitudinii şi longitudinii, izbuti să determine poziţia cu o 
asemenea aproximaţie încât diferenţa nu putea fi mai mare de 
câţiva kilometri. 

— Şi, atunci?... întrebă jupân Antifer. 

— Atunci, unchiule, locul nu este chiar pe teritoriul imamului 
din Mascat, spuse el. Este puţin mai la răsărit, în golful Oman... 

— Zăul! 

— De ce... zău? întrebă Gildas Tregomain. 

— Fiind vorba de o insuliţă, nu o putem afla în plin continent, 
fostule căpitănaş al Fermecătoarei Amelie. 

Aruncase vorbele pe un ton imposibil de redat şi cu totul pe 
nedrept, fiindcă, orice s-ar spune, un barcaz nu este un şlep. 

— Mâine, adăugă jupân Antifer, începem să ne pregătim de 
plecare. 

— Ai dreptate, răspunse Juhel, hotărât să nu-şi contrazică 
unchiul. 

— Să vedem dacă nu cumva găsim la Saint-Malo vreo corabie 
care pleacă la Port-Said. 

— O să fie cel mai bun mijloc de transport, fiindcă o zi mai mult 
sau mai puţin... 

— Nu, nu!... Nu o să-mi fure nimeni insuliţa! 

— Sau ar trebui să fie un pungaş grozav! îl luă pe Gildas 
Tregomain gura pe dinainte, remarcă pe care jupân Antifer o 
primi cu o nouă ridicare din umeri. 

— Tu vii cu mine, Juhel, spuse jupân Antifer. 

— Da, unchiule, răspunse tânărul căpitan, potrivit celor ce 
hotărâse. 

— Şi tu, luntraşule, de asemenea... 

—  Eu?!... exclamă Gildas Tregomain. 

— Da... tul... 

Cele două cuvinte fură rostite pe un ton atât de poruncitor, încât 
capul minunatului om se aplecă de la sine, de sus în jos, în semn 
de încuviinţare. 

Şi el care socotea să profite de absenţa lui Pierre-Servan-Malo 
pentru a o înveseli pe sărmana Enogate, povestindu-i isprăvile 
Fermecătoarei Amelie pe apele blânde ale râului Rance! 


Capitolul X. Care cuprinde, pe scurt, călătoria cu 
steamerul Steersman din Cardiff, între Saint-Malo şi Port- 
Said 


La 2 februarie, steamerul englez Steersman!-părăsea cheiul din 
Saint-Malo în timpul fluxului de dimineaţă. Era un cargo de 
cărbuni de nouă sute de tone din portul Cardiff, făcând călătorii 
numai între Newcastle şi Port-Said. De obicei, acest cargo nu 
făcea nici o escală. De data asta, însă, o avarie neînsemnată, o 
scurgere la condensatori, îl obligase să facă unele reparaţii. Şi în 


1 'Timonierul (n.a.). 

loc să se ducă la Cherbourg, căpitanul făcuse un ocol pe la Saint- 
Malo, vrând să-şi vadă acolo un vechi prieten. Patruzeci şi opt de 
ore mai târziu, steamerul putuse ieşi din nou în larg, şi capul 
Frehel, în clipa când îl semnalăm cititorilor noştri, îi şi rămăsese 
în urmă cam cu vreo treizeci mile la nord-est. Şi de ce menţionăm 
acest vas de cărbuni, mai mult decât un altul, dacă ţinem seama 
că pe Marea Mânecii trec sute de asemenea vase şi că Regatul 
Unit le foloseşte pentru a exporta rodul măruntaielor sale 
carbonifere în toate părţile lumii? 

Pentru ce?... Fiindcă la bord se afla jupân Antifer şi cu el, 
nepotul său Juhel şi cu ei, prietenul Gildas 'Tregomain. Cum de se 
afla el la bordul unui steamer englez, în loc de a fi instalat mai 
confortabil în vagoanele Companiilor de Căi Ferate? Ce naiba! 
Când îi este dat cuiva să aducă dintr-o călătorie o sută de 
milioane, îşi poate îngădui măcar să trăiască bine, să nu se uite la 
cheltuială! 

Şi aşa ar fi făcut şi jupân Antifer, moştenitorul bogatului Kamylk- 
Paşa, dacă nu i s-ar fi oferit ocazia să călătorească în condiţii 
foarte plăcute. 

Căpitanul Cip, care comanda Steersman, era o veche cunoştinţă 
a jupânului Antifer. Aşa că, în timpul escalei sale, englezul nu uită 
să-i facă o vizită maluinului şi se înţelege de la sine că a fost bine 
primit în strada de pe Hautes-Salles. Când a aflat că prietenul său 
se pregătea să plece la Port-Said, el îi oferi, în schimbul unui preţ 
convenabil, să călătorească la bordul vasului său. Era o navă 
bună, care, pe o mare calmă, înainta cu unsprezece noduri şi 
căreia, în general, nu-i trebuiau decât treisprezece sau 
patrusprezece zile pentru a parcurge cele cinci mii cinci sute mile 
care despart Marea Britanie de răsăritul Mediteranei. Este 
adevărat că Steersman nu era potrivit pentru transportul de 
călători. Dar marinarii nu sunt prea pretenţioşi. 

Se putea amenaja oricând o cabină cât de cât ca lumea şi 
traversarea se putea efectua fără transbordare, ceea ce nu era 
lipsit de unele avantaje. Se înţelege deci că jupân Antifer s-a lăsat 
ispitit. Să se închidă ca într-o carceră între pereţii strâmţi ai unui 
vagon, atâta amar de drum, nu i-ar fi făcut plăcere. "Mai bine 
două săptămâni petrecute pe o navă bună, în mijlocul brizei 
răcoroase a mării, decât şase zile în fundul unei cutii pe roate, să 
respiri fum de zgură şi praf de cărbune", îşi spunea jupân Antifer. 
Tot aşa gândea şi Juhel, dacă nu şi luntraşul, al cărui câmp de 
navigaţie se mărginise între malurile râului Rance. Cu atâtea căi 
ferate în Europa occidentală şi orientală, acesta socotise că cea 
mai mare parte a călătoriei o vor face cu trenul, dar prietenul său 
hotărâse altfel: o zi mai mult sau mai puţin?... Că au să ajungă 
într-o lună sau două, insuliţa tot acolo o să fie, la locul ştiut. 
Nimeni, în afară de jupân Antifer, Juhel şi Gildas Tregomain, nu-i 

cunoştea poziţia. Comoara, îngropată de treizeci şi unu de ani în 
ascunzătoarea ei însemnată cu dublu K, nu risca nimic dacă 
aştepta câteva săptămâni mai mult... 

lată de ce, oricât de grăbit era, Pierre-Servan-Malo acceptase 
propunerea căpitanului Cip în numele prietenilor săi şi al lui 
însuşi, şi iată de ce Steersman a trebuit să fie semnalat atenţiei 
cititorului. 

Aşadar, jupân Antifer, nepotul Juhel şi prietenul său Gildas 
Tregomain, înarmaţi cu o frumuşică sumă în aur pe care luntraşul 
a pus-o bine în centura de la brâu, înzestrați cu un excelent 
cronometru, cu un sextant lucrat de un meşter renumit şi cu 
volumul "Cunoaşterea timpului", în vederea viitoarelor lor 
cercetări, luând pe deasupra o sapă şi un târnăcop cu care să 
poată săpa în pământul insuliţei, se îmbarcară tustrei pe vasul 
care transporta cărbuni. Era un vas minunat şi bine condus, cu un 
echipaj compus din doi mecanici, patru fochişti şi vreo zece 
marinari. Vrând-nevrând, căpitanul /Fermecătoarei Amelie a 
trebuit să-şi înfrângă neplăcerea şi să se avânte într-o călătorie pe 
mare, să înfrunte mâniile lui Neptun, el care nu răspunsese 
vreodată decât vrăjitelor zâmbete ale încântătoarelor undine!. 
Când jupân Antifer i-a poruncit să-şi facă bagajele şi să şi le ducă 
la bordul vasului, el nu a îndrăznit să mai spună nimic. Şi ce 
mişcător rămas bun şi-au luat unii de la alţii! Enogate ţinută cu 
dragoste la piept de Juhel, Nanon împărțindu-se între frate şi 
nepot, Gildas Tregomain având grijă să nu-i strângă prea tare pe 
cei care avuseseră curajul să i se arunce în braţe... În sfârşit se 
făcu auzită şi asigurarea că absenţa va fi de scurtă durată, că nu 
vor trece nici şase săptămâni şi familia va fi din nou laolaltă, în 
casa din strada Hautes-Salles... Şi atunci, milionar sau nu, vor şti 
să-l facă pe jupân Anitifer să încuviinţeze căsătoria atât de 
nefericit amânată... Apoi, nava se îndreptă spre vest şi tânăra fată 
o urmări cu privirea până când catargele sale dispărură la 
orizont... 

Ia să vedem! Oare vasul Steersman uitase cele două personaje 
— a căror importanţă nu este deloc mică — ce aveau obligaţia să-l 
însoţească pe moştenitorul lui Kamylk-Paşa?... 

În adevăr, notarul Ben-Omar şi Sauk — aşa-zisul Nazim — nu 
erau la bord. Să fi scăpat ei plecarea vasului?... 

De fapt, nimic nu-l putuse convinge pe notar să se urce pe 
steamer. La venire, în călătoria dintre Alexandria şi Marsilia, 
fusese atât de bolnav cum nici măcar unui notar nu i-ar fi permis 
să fie. Aşa că acum, când ghinionul îl obliga să meargă până la 
Suez şi de acolo... cine ştie unde... se jurase să nu mai folosească, 
atâta vreme cât o să poată ocoli drumurile pe apă, decât căile de 
uscat. Dealtfel, Sauk nu-i arătase nici cea mai mică împotrivire, iar 


1 Zânele apelor, în mitologia germană. 


78 


în ceea ce îl priveşte pe jupân Antifer, el nu ţinea deloc să-l aibă 
pe Ben-Omar tovarăş de călătorie. Aşa că se mulţumise să-i dea 
întâlnire către sfârşitul lunii la Suez, fără să-i spună că de acolo 
vor trebui să meargă până la Mascat... Abia atunci notarul avea să 
fie silit să înfrunte mânia perfidei stihii! 

Jupân Antifer chiar adăugase: 

— Deoarece clientul dumitale te-a însărcinat, în calitate de 
executor testamentar, să fii de faţă la dezgroparea moştenirii, n-ai 
decât să fii! Dar, deşi împrejurările ne obligă să călătorim 
împreună, să rămânem fiecare la locul nostru, mai ales că nu 
doresc defel să fac o mai amplă cunoştinţă cu secretarul dumitale. 

Recunoaştem, după această observaţie atât de amabil 
exprimată, pe necioplitul nostru maluin. 

Reiese, din cele spuse, că Sauk şi Ben-Omar părăsiseră Saint- 
Malo înainte de plecarea vasului Steersman, şi acesta era motivul 
pentru care nu figurau printre călătorii căpitanului Cip — lucru de 
care, dealtfel, nimeni nu se gândea să se plângă. Oricum, se ştie 
că de teama de a nu-şi pierde comisionul dacă nu asista la 
dezgroparea comorii, iar pe de altă parte, sub neîndurata voinţă a 
lui Sauk, Ben-Omar nu ar fi renunţat la tovărăşia jupânului 
Antifer. Avea să ajungă chiar înaintea lui la Suez, unde o să-l 
aştepte cu destulă nerăbdare. 

În acest timp, vasul Steersman înainta cu toată iuţeala de-a 
lungul coastei franceze. Vânturile din sud nu-l scuturau prea tare, 
căci găsea, într-o oarecare măsură, adăpost de-a lungul țărmului. 
Gildas Tregomain nu putea fi decât mulţumit. Işi propusese să 
tragă foloase de pe urma acestei călătorii, studiind obiceiurile şi 
datinile diferitelor popoare din ţările pe care soarta îl obliga să le 
străbată. Dar cum se avânta pentru prima dată în larg, se temea 
să nu sufere de rău de mare. De aceea îşi plimba privirea 
cercetătoare, dar şi temătoare în acelaşi timp, până la acel 
îndepărtat orizont unde apa se contopea cu cerul. Nu încerca însă 
bietul om să o facă pe marinarul, nici să înfrunte ruliul şi tangajul 
cutreierând încoace şi-ncolo puntea steamerului. Într-adevăr, 
picioarele lui, obişnuite cu duşumeaua nemişcată a barcazului, şi- 
ar fi pierdut repede punctul de sprijin. Aşezat la pupa, pe o bancă 
de pe dunetă, sprijinit în coate sau agăţat de odgoane, părea 
resemnat cu soarta sa, fapt care îi atrăgea glumele usturătoare 
ale nemilosului Pierre-Servan-Malo. 

— Ce zici, luntraşule, merge?... 

— Până acum nu am de ce să mă plâng. 

— Ei, cred şi eu... până acum plutim ca pe apă dulce fiindcă 
mergem pe lângă coastă, şi tu ai putea chiar să te crezi pe 
Fermecătoarea Amelie, între malurile înalte ale micei tale Rance! 
Dar ia să vină un vânt din nord şi marea să-şi scuture puricii, 
atunci ai vedea tu cum nici nu ai avea timp să te scarpini! 

— Eu nu am purici, prietene. 

— Este un fel de a vorbi, dar să te văd când o să ajungem pe 
Ocean, după ce vom fi ieşit din Mânecuţă... 

— Crezi că am să fiu bolnav? 

— Şi încă cum, îţi dau şi-n scris! 

Trebuie să recunoaştem că jupân Antifer avea un anume fel — 
care era numai al lui — de a linişti oamenii. De aceea Juhel, 
crezând că trebuie să îndulcească neplăcutele efecte ale acestor 
preziceri, spuse: 

— Unchiul meu exagerează, domnule Tregomain, şi nu o să fiţi 
mai bolnav... 

— Decât un marsuin?... Este tot ce doresc, răspunse luntraşul 
arătând spre doi-trei din aceşti clovni ai mării, care ţopăiau prin 
dâra de spumă lăsată de Steersman. 

Către seară, nava trecu de cele mai îndepărtate puncte ale 
Bretaniei. Deoarece se angajase pe canalul Four, ocrotit de 
înălțimile din Ouessant, marea nu-i fu prea neprielnică, deşi avea 
vânt potrivnic. Între orele opt şi nouă, călătorii noştri se duseră la 
culcare lăsând steamerul să depăşească în timpul nopţii Capul 
Saint-Mathieu, intrarea îngustă de la Brest,  golfuleţul 
Douarnenez, curentul puternic din Sein, şi să se îndrepte, prin 
Iroise, către sud-vest. 

Luntraşul visă că era bolnav de moarte. Din fericire, nu fusese 
decât un vis. Dimineaţa, cu toate că nava sălta de la un capăt la 
altul, legănându-se de la pupa la prova, afundându-se în golfurile 
valurilor şi ridicându-se apoi pe creste, pentru ca iarăşi să 
coboare, el nu şovăi să urce pe punte. 

Dacă tot îi fusese scris să-şi încheie cariera de marinar cu o 
călătorie pe mare, măcar să-şi întipărească în minte toate 
peripeţiile prin care trecea! Iată-l deci apărând pe ultimele trepte 
ale capotului, ieşind ca din pământ, până la mijloc. Şi pe cine-i fu 
dat să-l vadă întins pe punte, galben ca ceara şi bolborosind ca un 
butoi care se goleşte?... 

Pe jupân Antifer în persoană, Antifer Pierre-Servan-Malo, istovit 
ca o lady firavă, care traversează strâmtoarea de la Boulogne la 
Folkestone, pe furtună! 

Şi ce de înjurături — marinăreşti şi de uscat, în acelaşi timp! Şi 
cu ce foc se porni să blesteme zărind, între două icneli, faţa 
liniştită şi trandafirie a prietenului său, care nu părea să simtă nici 
cea mai uşoară ameţeală. 

— Da... mii de trăsnete! strigă el. Aşa-i că nu-ţi vine să 
crezi? ...Fiindcă n-am mai pus piciorul de zece ani pe un vas... eu... 
maistru de cabotaj... bolnav mai rău ca un luntraş... 

— Dar... eu nu sunt bolnav, îndrăzni să spună Gildas 
Tregomain, schiţând unul din zâmbetele lui blajine. 

— Nu eşti!... Şi de ce nu eşti? 

— Mă mir şi eu, prietene. 

— Că doar Rance a ta nu a semănat niciodată cu marea asta 
turbată de la Iroise! 

— Niciodată. 

— Şitu nici nu te-ai schimbat la faţă, măcar... 

— Îmi pare rău, răspunse Gildas Tregomain, fiindcă asta se 
pare că te supără. 

Se poate oare închipui un soi mai bun de om pe suprafaţa lumii 
noastre dintre pământ şi cer decât luntraşul? 

Să ne grăbim însă să adăugăm că acest rău al jupânului Antifer 
trecu repede. Inainte ca Steersman să fi depăşit Capul Ortegal, la 
nord-vest de Spania, pe când mai plutea încă pe întinsul golfului 
Gasconiei, atât de teribil bântuit de valurile Atlanticului, maluinul 
îşi recăpătase piciorul şi stomacul lui de marinar. I se întâmplase 
ceea ce se întâmplă multor navigatori, chiar celor mai încercaţi, 
când nu au mai fost o vreme pe mare. Umilirea sa nu a fost însă 
dintre cele mai mici şi amorul său propriu profund rănit, numai la 
gândul că acel căpitănaş al Fermecătoarei Amelie, un biet 
comandant de luntrişoară, rămăsese teafăr pe când el fusese cât 
pe-aci să-şi verse măruntaiele! 

Noaptea a fost nespus de grea atât timp cât steamerul a trebuit 
să lupte cu năvala de talazuri între Corogne şi Ferrol. Căpitanul 
Cip se gândi o clipă, chiar, să facă un popas, şi poate că l-ar fi 
făcut dacă Pierre Antifer nu ar fi fost de părere să meargă mai 
departe. Întârzierile prea mari l-ar fi neliniştit întrucâtva în 
legătură cu pachebotul de Suez, care nu face decât o escală pe 
lună în golful Persic. În această epocă a echinocţiului, sunt 
totdeauna de temut asemenea furtuni, pe care este cu neputinţă 
să le înfrunţi. 

Deci, era mai bine să nu se oprească atâta timp cât primejdia de 
a continua drumul nu era evidentă. 

Steersman îşi urmă drumul la oarecare distanţă de stâncile 
litoralului Spaniei. Lăsă la stânga golfuleţul Vigo şi cele trei 
căpăţâni de zahăr care-i străjuiau intrarea, apoi pitoreştile coaste 
ale Portugaliei. A doua zi, apăru la tribord grupul insulelor 
Berling, pe care providenţa le-a făurit dinadins pentru instalarea 
farurilor care semnalează corăbiilor venind din larg apropierea 
continentului. Nu este greu de ghicit că în timpul acestor ceasuri, 
în care nu aveau ce să facă, se discuta despre marea moştenire, 
despre această extraordinară călătorie. Şi despre rezultatele ei, 
care nu puteau fi puse la îndoială. 

Jupânul Antifer îşi recăpătase aplombul moral şi fizic. Cu 
picioarele răşchirate, sfidând orizontul cu privirea, măsura puntea 
cu un pas hotărât, căutând, ca să spunem totul, pe chipul blajin al 
luntraşului un semn de ameţeală care se încăpăţâna însă să nu 
apară. 

Şi atunci, îi arunca o întrebare: 

— Cum ţi se pare oceanul?... 

— Apă multă, prietene. 

— Mda... ceva mai multă ca în Rance a ta! 

— Fără îndoială, dar nu trebuie să dispreţuim un râu care îşi 
are farmecul lui... 

— Nu-l dispreţuiesc, luntraşule... îl ignor numai... 

— Nu trebuie să ignori pe nimeni, unchiule, spuse Juhel, şi un 
pârâu poate să-şi aibă valoarea lui... 

— Exact ca şi o insuliţă! adăugă Gildas Tregomain. La aceste 
cuvinte, jupân Antifer ciuli urechile, fiindcă îl atingeau la partea 
lui sensibilă. 

— Desigur, exclamă el, există insulițe care merită să fie aşezate 
la loc de frunte... de exemplu a mea! 

Acest pronume rostit arăta limpede ce se petrecuse în mintea lui 
de breton — un pronume mai posesiv ca acesta nu putea fi... 
Insuliţa din golful Oman era, adică, a lui, prin moştenire... 

— Şi fiindcă veni vorba de insuliţa mea, reluă el, Juhel, 
controlezi în fiecare zi cum îţi merge cronometrul?... 

— Desigur, unchiule, şi rar am văzut un instrument atât de 
perfect. 

— Şi sextantul tău?... 

— Te asigur că nu-i mai prejos decât cronometrul. 

—  Slavă Domnului, fiindcă au costat destul de scump! 

— Dacă trebuie să-ţi aducă o sută de milioane, insinua pe bună 
dreptate Gildas Tregomain, nu te mai uiţi la preţ... 

— Precum spui, luntraşule! 

Şi, de fapt, nici nu se uitaseră la preţ. Cronometrul fusese 
fabricat în atelierele Breguet — cu câtă măiestrie, inutil să mai 
insistăm. Cât despre sextant, acesta era vrednic de cronometru şi, 
mânuit cu iscusinţă, putea să dea unghiuri mai mici de o secundă. 
Or, pentru mânuire nu trebuia decât să te laşi pe seama tânărului 
căpitan. Datorită acestor două aparate, el va şti să stabilească cu 
o precizie absolută poziţia insuliţei. 

Dar dacă jupân Antifer şi cei doi tovarăşi ai săi aveau dreptate 
să acorde toată încrederea acestor instrumente, ei simțeau, 
dimpotrivă, neîncredere, o îndreptăţită neîncredere în Ben-Omar, 
executorul testamentar al lui Kamylk-Paşa. Discutau adesea 
despre asta şi într-o zi unchiul îi spuse nepotului său: 

— Nu-mi place deloc acest Omar şi am de gând să-l urmăresc 
îndeaproape! 

— Cine ştie dacă dăm de el la Suez... răspunse luntraşul, pe un 
ton de îndoială. 

— Fii serios! strigă jupân Antifer. O să ne aştepte el, dacă 
trebuie, săptămâni şi chiar luni! N-a venit acest pungaş la Saint- 
Malo numai pentru a-mi fura latitudinea? 

— Cred că nu greşeşti, unchiule, spuse Juhel, supraveghindu-l 
pe acest scrib egiptean. După părerea mea, nu face multe parale 
şi cred că nici secretarul lui, Nazim, nu este mult mai breaz! 

— Aşa cred şi eu, Juhel, adăugă luntraşul. Acest Nazim nu 
aduce a secretar de notar cum n-aduc eu a... 

— A  june-prim! spuse  Pierre-Servan-Malo  plimbându-şi 
pietricica între dinţi. Nu, sus-numitul secretar nu are deloc mutra 
unuia care întocmeşte acte... La urma urmei, nu-i de mirare ca în 
Egipt aceşti trepăduşi arată ca nişte bei, cu pinteni şi mustăţi. Din 
păcate, nu vorbeşte franţuzeşte... L-am fi putut face să 
trăncănească... 

—  Să-l faci să trăncănească, unchiule? Dacă nu ai scos mare 
lucru de la patron, nu ai fi scos nimic nici de la secretarul lui, te 
asigur! Mai curând cred că ar fi cazul să vezi ce este cu acel 
Sauk... 

— Care Sauk?... 

— Acest fiu al lui Murad, vărul lui Kamylk-Paşa, cel care a fost 
dezmoştenit în folosul dumitale. 

— Numai să-i dea în gând să mi se pună în cale, că am eu ac de 
cojocul lui! Adică testamentul nu-i clar?... Atunci ce pretenţii are 
acest descendent de paşă, căruia mă prind să-i retez cozile? 

— Cu toate acestea, unchiule... 

— Nu-mi pasă mie de el cum nu-mi pasă nici de Ben-Omar, şi 
dacă acest ticluitor de contracte nu se poartă cum trebuie... 

—  Bagă de seamă, prietene! spuse Gildas Tregomain. De notar 
nu te poţi descotorosi... Are dreptul şi chiar datoria de a te însoţi 
în căutările tale... de a te însoţi pe insuliţă... 

—  Insuliţa mea, luntraşule! 

— Fie... insuliţa ta!... Testamentul spune asta lămurit, şi cum îi 
este atribuit un comision de unu la sută... adică un milion de 
franci... 

— Un milion de picioare în spate!... strigă maluinul, a cărui 
furie creştea numai la gândul acestei enorme prime pe care urma 
să o încaseze Ben-Omar. 

Discuţia fu întreruptă de fluierături asurzitoare. Steamerul, care 
se apropiase de uscat, trecea între vârful Capului Saint-Vincent şi 
stânca ce se înălța în largul apelor. 

Căpitanul nu uita niciodată să trimită un salut mănăstirii 
căţărată în vârful falezei — salut la care stareţul se grăbea să 
răspundă cu părinteasca sa binecuvântare. Apărură pe podiş 
câţiva călugări bătrâni şi steamerul, cucernic binecuvântat, ocoli 
cel mai îndepărtat cap pentru a se îndrepta apoi către sud-est. 

În timpul nopţii, plutind la câteva mile de-a lungul coastei, zăriră 
luminile farurilor din Cadix şi trecură de golful Trafalgar. Dis-de- 
dimineaţă, după ce determinară la sud poziţia farului de pe Capul 
Spartei, Steersman, lăsând la egală distanţă, spre tribord, 

minunatele coline ale Tangerului, împodobite cu drăguţe vile albe 
printre frunzişuri, şi spre babord malurile în trepte dincolo de 
Tarifa, intră în strâmtoarea Gibraltar. Începând din acest punct şi 
ajutat de curentul din Mediterană, căpitanul Cip dădu viteză 
vasului, apropiindu-se în acelaşi timp de litoralul marocan. 
Întrezări Ceuta, cocoţată pe o stâncă, ca un Gibraltar spaniol, se 
îndreptă către sud-est, şi douăzeci şi patru de ore mai târziu 
insula Alboran rămânea în urmă. 

Minunată călătorie, căreia pasagerii îi pot gusta farmecul de 
nedescris atunci când nava care-i poartă trece prin faţa coastei 
africane! Nimic mai pitoresc, mai variat decât această privelişte, 
cu munţii care se profilează atât de armonios în depărtare, cu 
țărmurile dantelate, cu porturile ce se ivesc pe neaşteptate de 
după falezele înalte în cadrul lor de verdeață, neatinse de iarnă în 
acest climat mediteranean. 

Aprecia oare luntraşul nostru aşa cum se cuvine acele frumuseți 
naturale şi le putea el oare compara, în gândul lui, cu cele mai 
frumoase privelişti ale iubitei sale Rance, între Dinard şi Dinan? 
Ce simţea el văzând cetatea Oran, dominată de vârful ascuţit pe 
care era căţărat fortul său, oraşul Alger urcând în amfiteatru pe 
propria sa casba, Stora pierdută în mijlocul stâncilor sale de o 
neasemuită grandoare, Bougie, Philippeville, Bone, pe jumătate 
modern, pe jumătate antic, ghemuit în fundul golfului său? 

Într-un cuvânt, care era starea sufletească a lui Gildas 
Tregomain în faţa acestui minunat litoral care se desfăşura 
înaintea ochilor săi? Este un moment epocal, pe care istoria nu l-a 
lămurit şi pe care, fără îndoială, nu-l va lămuri niciodată. 

Tăind La Caille aproape de-a curmezişul, Steersman se 
îndepărtă de coasta tunisiană şi luă direcţia Capului Bon. 

În seara zilei de 5 martie, înălțimile Cartaginei se desemnară o 
clipă pe fundalul unui cer de un alb strălucitor, în clipa când 
soarele apunea printre valurile ceţii. Apoi, în timpul nopții, 
steamerul, după ce plutise de-a lungul Capului Bon, brăzda partea 
orientală a Mediteranei până la porturile Levantului. 

Vremea era destul de prielnică; scurte vijelii uneori, dar şi 
înseninări care lăsau privirilor largi orizonturi. In aceste 
împrejurări îşi arătă insula Pantelleria vârful său ascuţit — un fost 
vulcan adormit care putea foarte bine să se trezească într-o zi. 
Dealtfel, întreg subsolul acestei părţi a mării, de la Capul Bon 
până în cotloanele cele mai îndepărtate ale arhipelagului grecesc, 
este vulcanic. Aşa apăruseră aici insule ca Santorin şi multe altele, 
care vor forma, poate, într-o zi, un alt arhipelag. 

A avut dreptate Juhel să-i spună unchiului său: 

— Noroc că egipteanul nu a ales o insulă prin aceste părţi ca 
să-şi îngroape averea. 

— Noroc... mare noroc! răspunse jupân Antifer. 

Şi păli numai la gândul că insuliţa lui ar fi putut să se ivească 
dintr-o asemenea mare frământată neîncetat de forţe subterane. 
Din fericire, golful Oman este la adăpost de această eventualitate. 
El nu este bântuit de asemenea zguduituri şi insuliţa va fi, desigur, 
în aceiaşi loc indicat de coordonatele sale geografice. 

După ce trecu de insulele Gozzo şi Malta, Steersman se apropie 
în linie dreaptă de coasta egipteană. 

Căpitanul Cip recunoscu de departe Alexandria. Apoi, după ce 
ocoli reţeaua gurilor Nilului, desfăşurată ca un evantai între 
Rozeta şi Darnieta, vasul fu semnalat portului Port-Said în 
dimineaţa de 7 martie. Canalul de Suez era pe vremea aceea în 
construcţie, urmând a fi inaugurat abia în 1869. Steamerul trebui 
deci să se oprească la Port-Said. Acolo, de-a lungul unei fâşii 
înguste de nisip, înghesuită între mare, canal şi Menzaleh, 
apăruseră case în stil european, pavilioane cu acoperişul ascuţit, 
vile, sub influenţa arhitecturii franceze. 

Pământul săpăturilor a folosit la astuparea unei părţi a 
mlaştinilor şi la consolidarea unui terasament pe care s-a pus 
temelia oraşului, în care nu lipseşte nimic: biserică, spital, 
şantiere. De-a lungul Mediteranei, îşi arată fațadele unele clădiri 
pitoreşti şi lacul este presărat cu insulițe de verdeață printre care 
alunecă bărcile pescarilor. Un fel de jumătate de radă, cu o 
întindere de două sute treizeci de hectare, este protejată de cele 
două diguri ale sale, unul la apus, cu far, pe o lungime de trei mii 
cinci sute metri, celălalt oriental, mai scurt, de şapte sute de 
metri. 

Jupân Antifer şi tovarăşii săi se despărţiră de căpitanul Cip cu 
multe mulţumiri pentru felul cum fuseseră primiţi pe vasul său şi a 
doua zi luară trenul care circula atunci între Port-Said şi Suez. 

Din păcate, Canalul nu fusese terminat în acel an. Traversarea 
lui l-ar fi interesat pe Juhel, iar Gildas Tregomain s-ar fi putut 
crede între malurile râului Rance, cu toate că înfăţişarea lacurilor 
Amar şi Ismailia este mai puţin bretonă decât Dinan şi mai 
orientală ca Dinard. 

Cât despre jupân Antifer?... De fapt, i-o fi trecut oare lui prin 
gând să privească toate aceste minunăţii? Nu! Nici la cele create 
de natură, nici la cele create de geniul omenesc. Pentru el, 
întreaga lume se reducea la un singur punct, insuliţa din golful 
Oman, insuliţa lui, care, ca un grăunte de metal strălucitor, îi 
hipnotiza toată fiinţa... 

Şi nici din Suez nu avea să vadă nimic, acest oraş care are acum 
un loc atât de important în nomenclatura geografică de astăzi. În 
schimb, ceea ce îi izbi privirea la ieşirea din gară fu un grup de 
doi bărbaţi, dintre care unul se ploconea cu temenele adânci, în 
timp ce celălalt îşi păstra gravitatea orientală. 

Erau Ben-Omar şi Nazim. 

Capitolul XI. În care Gildas Tregomain declară că 
prietenul său Antifer ar putea sfârşi prin a-şi pierde minţile 


Aşadar, executorul testamentar, notarul Ben-Omar, şi secretarul 
său erau prezenţi la întâlnirea hotărâtă. Nu ar fi lipsit pentru 
nimic în lume! Sosiseră la Suez încă de câteva zile şi este uşor de 
închipuit nerăbdarea lor în aşteptarea maluinului! 

La un semn al jupânului Antifer, şi Juhel, şi Tregomain se făcură 
a nu-i cunoaşte. Păreau că sunt cu toţii absorbiți într-o discuţie din 
care nimic nu i-ar fi putut distrage. 

Luându-şi obişnuita-i atitudine slugarnică, Ben-Omar se apropie. 
Dar ceilalţi, în continuare, păreau că nu-l văd. 

— În sfârşit... domnule... îndrăzni el să spună, dând glasului său 
modulaţiile cele mai amabile. 

Jupân Antifer întoarse capul, îl privi, şi categoric, avu aerul că 
nu-l cunoaşte. 

— Domnule... sunt eu... sunt eu... repeta notarul făcând 
plecăciuni. 

— Care... eu? 

Ca şi când ar fi spus clar: ce vrea de la mine acest strigoi de pe 
altă lume? 

— Dar sunt eu... Ben-Omar... notarul din Alexandria, nu mă 
recunoaşteţi?... 

— Íl cunoaştem noi cumva pe acest domn? întrebă Pierre- 
Servan-Malo. Şi îşi privi prietenii făcând cu ochiul în timp ce 
pietricica îi umfla pe rând, când un obraz, când celălalt. 

— Cred că da... răspunse Gildas Tregomain căruia începuse să-i 
fie milă de încurcătura notarului. Este domnul Ben-Omar pe care 
am avut deja plăcerea să-l întâlnim... 

— Da... da, da... replică jupân Antifer, ca şi când şi-ar fi amintit 
de ceva îndepărtat, foarte îndepărtat. Imi amintesc... Ben-Omar... 
Ben-Omar?... 

— Chiar eu. 

— Şi... ce faceți dumneavoastră aici?... 

— Cum ce fac aici? Dar vă aştept pe dumneavoastră, domnule 
Antifer. 

— Mă aşteptaţi pe mine? ț 

— Fără îndoială... aţi uitat oare?... Întâlnirea dată la Suez? 

—  Întâlnirea?... Şi pentru ce? răspunse maluinul prefăcându-se 
atât de bine că este surprins, încât notarul se lăsă păcălit. 

— Pentru ce?... Dar testamentul lui Kamylk-Paşa... milioanele 
lăsate moştenire... şi insuliţa aceea... 

— Poate că vreţi să spuneţi insuliţa mea! 

— Da... insuliţa dumneavoastră... văd că începeţi să vă aduceţi 
aminte... Şi cum testamentul mi-a impus obligaţia de... 

— Am înţeles, domnule Ben-Omar... Bună-ziua... bună ziua!... Şi 
fără să-i spună "la revedere", îi făcu pe Juhel şi pe luntraş, cu o 
înălţare din umeri, să-l urmeze. 

Dar când să se îndepărteze de gară, notarul îi opri: 

— Unde credeţi că o să locuiţi la Suez? întrebă el. 

— Într-un hotel oarecare, răspunse jupân Anitifer. 

— Hotelul la care am tras împreună cu secretarul meu Nazim v- 
ar conveni?... 

— Acela sau altul, totuna! Pentru cele patruzeci şi opt de ore pe 
care trebuie să le petrecem aici... 

— Patruzeci şi opt de ore?... întrebă Ben-Omar cu un glas din 
care străbătea o vădită nelinişte. Adică nu aţi ajuns la capătul 
drumului? 

— Nicidecum, răspunse jupân Antifer, mai avem de făcut o 
călătorie pe apă... 

— O călătorie pe apă? exclamă notarul, care pălise ca şi când 
sub picioarele lui s-ar fi şi legănat puntea unei corăbii. 

— O călătorie pe care o vom face, dacă nu vă este cu supărare, 
la bordul pachebotului Oxus care circulă pe ruta Bombay... 

— Bombay?!... 

— Şi care trebuie să plece poimâine din Suez. Aşa că, poftiţi şi 
vă îmbarcaţi, dacă totuşi trebuie să vă suportăm prezenţa... 

— Dar unde se află insuliţa aceea?... întrebă notarul cu un gest 
de deznădejde. 

— Se află acolo unde se află, domnule Ben-Omar. Acestea fiind 
zise, jupân Antifer, urmat de Juhel şi de Tregomain, se duse la cel 
mai apropiat hotel unde le fură aduse în curând şi puţinele lor 
bagaje. 

O clipă mai târziu, Ben-Omar se afla lângă Nazim, şi un ochi 
atent şi-ar fi dat numaidecât seama că aşa-numitul secretar îl 
întâmpină foarte puţin respectuos! Ah!... Fără acel unu la sută 
care îi era destinat din acele multe milioane şi de nu ar fi fost 
teama pe care io inspira Sauk, cu ce plăcere l-ar fi trimis la 
plimbare atât pe legatar cât şi testamentul lui Kamylk-Paşa, 
precum şi insuliţa în căutarea căreia trebuia să alerge peste mări 
şi ţări! 

Dacă i s-ar fi spus maluinului nostru că pe vremuri Suezul era 
numit Sueys de către arabi şi Cleopatris de către egipteni, s-ar fi 
grăbit să răspundă: 

— Pentru ce am eu de făcut aici, îmi este perfect egal! 

Să viziteze câteva moschei, clădiri vechi, fără nici un stil, două 
sau trei pieţe, dintre care cea mai ciudată era a târgului de grâne, 
casa dând spre mare în care locuise Bonaparte, erau lucruri la 
care nici nu se gândea acest nerăbdător personaj. Juhel însă îşi 


87 


spuse că nu-şi putea folosi mai bine cele patruzeci şi opt de ore de 
popas decât aruncând o privire asupra acestui oraş locuit de 
cincisprezece mii de oameni şi a cărui incintă neregulată este 
mizerabil întreţinută. 

Ca urmare, Gildas Tregomain şi el îşi folosiră timpul bătând 
străzile şi ulicioarele, cercetând rada în care îşi pot găsi adăpost 
cinci sute de vase, pe o adâncime de şaisprezece la douăzeci de 
metri, împotriva vânturilor puternice din nord-nord-vest care 
bântuie aici neîncetat. 

Datorită căii ferate care deservea Cairo şi Alexandria, înainte 
chiar de a fi fost proiectat canalul, Suezul făcea oarecare comerţ 
maritim. Datorită aşezării lui în fundul golfului al cărui nume îl 
poartă, golf scobit între litoralul egiptean şi istm, pe o lungime de 
o sută optzeci şi şase kilometri, acest oraş domină Marea Roşie şi, 
deşi înceată, dezvoltarea sa în viitor nu este mai puţin asigurată. 

Încă o dată, acest lucru îl lăsa pe jupân Antifer într-o totală 
indiferenţă. Pe când cei doi tovarăşi ai lui hoinăreau pe străzi, el 
nu se clintea de pe minunata plajă transformată în promenadă. 
Este adevărat că, în tot acest timp, se simţea supravegheat. Când 
Nazim, când Ben-Omar, nici unul nu-l pierdea din ochi, fără a-i 
vorbi însă. El se prefăcea că nu observă această supraveghere. 
Aşezat pe o bancă, gânditor, absent, cerceta depărtările Mării 
Roşii încercând să le străbată cu privirea. Şi uneori, în mintea lui 
înfierbântată de aceeaşi idee fixă, credea că vede o insuliţă, 
insuliţa lui, ivindu-se acolo, departe, din ceţurile sudului... urmare 
a mirajelor ce se produc deseori la marginea deserturilor, minunat 
fenomen de care ochiul se lasă totdeauna înşelat. In sfârşit, în 
seara zilei de 11 martie, pachebotul Oxus îşi terminase pregătirile 
de plecare şi încărcarea cărbunelui necesar călătoriei peste 
Oceanul Indian, cu escalele reglementare. 

Nu este deci de mirare că jupân Antifer, Gildas Tregomain şi 
Juhel s-au urcat pe bord încă din zorii zilei, nici că Ben-Omar şi 
Sauk s-au îmbarcat după ei. Acest mare pachebot, deşi destinat în 
special transportului de mărfuri, fusese amenajat şi pentru 
transportul de călători, cei mai mulţi mergând la Bombay, doar 
câţiva trebuind să coboare la Aden şi la Mascat. 

Către orele 11 dimineaţa, Oxus îşi ridică ancora ieşind din 
lungile canale ale Suezului. Adia o briză destul de răcoroasă din 
nord-nord-vest, părând a se îndrepta către vest. Deoarece această 
călătorie, din pricina şirului de escale, avea să dureze cam 
cincisprezece zile, Juhel reţinuse o cabină cu trei paturi, potrivit 
aşezate pentru odihna de după prânz şi cea de noapte. 

Se înţelege de la sine că Sauk şi Ben-Omar ocupau o altă cabină, 
în afara căreia notarul nu avea să-şi facă, fără îndoială, decât 
scurte şi rare apariţii. Jupân Antifer, hotărât să reducă la strictul 
necesar raporturile lor, începu prin a-i declara nefericitului 


88 


notăraş, cu acea gingăşie de urs care îl caracteriza: 

— Domnule Ben-Omar, sunt de acord, călătorim împreună, dar 
fiecare cu ale lui... Eu cu ale mele, dumneata cu ale dumitale... O 
să fie de ajuns dacă o să vă aflaţi acolo pentru a vă încredința că 
am intrat în posesia lucrurilor, şi odată operaţia terminată, sper să 
nu ne mai întâlnim, nici pe lumea asta, nici pe cealaltă! 

Atât timp cât vasul cobori de-a lungul golfului, adăpostit de 
înălțimile istmului, plutirea a fost tot atât de liniştită ca şi pe 
suprafaţa unui lac. De cum intră însă în Marea Roşie, vânturile 
reci care bântuie în câmpiile arabe l-au primit destul de aspru. Se 
iscă un ruliu violent, datorită căruia mulţi dintre călători se 
simţiră repede destul de rău. Pe Nazim se păru că nu-l supără 
deloc, şi tot aşa pe jupân Antifer şi nepotul său, şi tot aşa pe 
Gildas 'Tregomain, care prin comportarea sa reabilita breasla 
marinarilor de apă dulce. Cât despre notar, mai bine să renunţăm 
a descrie halul în care era. Nu mai apăru deloc pe puntea 
pachebotului, nici în salon, nici în sufragerie. Îl auzeai gemând în 
fundul cabinei sale, şi cât a durat traversarea nici nu mai fu măcar 
zărit. Pentru el ar fi fost mai bine să facă această călătorie în stare 
de mumie. Cuprins de un fel de milă pentru bietul om, inimosul 
luntraş îl vizită de câteva ori, ceea ce nu va mira pe nimeni, dat 
fiind sufletul lui bun. Cât despre jupân Antifer, care nu-i ierta lui 
Ben-Omar că voise săi fure latitudinea, ridica din umeri când 
Gildas Tregomain încerca să-l înduioşeze de soarta nefericitului 
om. 

— Ei bine, luntraşule, îi spunea el dezumflându-şi obrazul drept 
pentru a şi-l umfla pe cel stâng, Omar al tău s-a golit? 

— Aproape. 

—  Complimentele mele! 

— Prietene, nu ai vrea să vii să-l vezi... măcar o dată?... 

— Ba da, luntraşule, ba da! O să mă duc atunci când n-o să 
rămână din el decât coaja! 

Încearcă, dacă poţi, să te înţelegi cu un om care îţi răspunde pe 
acest ton, izbucnind în râs! 

Cu toate acestea, chiar dacă notarul nu a supărat cu prezenţa lui 
pe nimeni în cursul acestei călătorii, în schimb, nu de puţine ori, 
Nazim l-a cam scos din sărite pe jupân Antifer. Nu fiindcă Nazim 
şi-ar fi impus prezenţa... nu! Dealtfel, de ce ar fi făcut-o, deoarece, 
nevorbind aceeaşi limbă, ei tot nu s-ar fi putut înţelege. Dar aşa- 
zisul secretar era mereu acolo, spionând orice mişcare a 
maluinului, ca şi când ar fi îndeplinit o sarcină impusă de patronul 
său. 

Şi cu câtă bucurie l-ar fi aruncat jupân Antifer peste bord, 
presupunând că egipteanul ar fi fost un om care să suporte un 
asemenea tratament. 

Călătoria pe Marea Roşie a fost destul de neplăcută — cu toate 

că nu era încă timpul căldurilor insuportabile ale verii. Se ştie că 
în acea perioadă a anului alimentarea maşinilor nu poate fi 
încredinţată decât fochiştilor arabi. Numai ei nu se coc acolo unde 
ouăle s-ar fierbe în câteva minute. 

La data de 15 martie, Oxus ajunse la partea cea mai îngustă a 
strâmtorii Bab-el-Mandeb. După ce a ocolit la babord insula 
engleză Perim, cei trei francezi putură saluta steagul Franţei ce 
fâlfâia pe fortul Obock, deasupra coastei africane. Apoi steamerul 
se îndreptă iarăşi spre largul golfului Aden, în direcţia portului cu 
acelaşi nume, unde trebuiau să coboare câţiva pasageri. 

Aden — încă o cheie a Mării Roşii, din nenumăratele chei care 
atârnă la brâul Marii Britanii, această bună şi neobosită 
gospodină! Cu insula Perim din care a făcut un alt Gibraltar, 
Anglia străjuieşte intrarea acestui coridor lung de şase sute de 
leghe, care se varsă în nesfârşitul Ocean Indian. Dacă, în parte, 
portul Aden este acoperit de nisipuri, în schimb la răsărit are un 
întins şi foarte potrivit loc de ancorare, iar la apus un bazin unde 
s-ar putea adăposti o întreagă flotă. Englezii s-au instalat aici încă 
din 1823. Oraşul de astăzi, care dealtfel a fost înfloritor în secolul 
al unsprezecelea şi doisprezecelea, era parcă sortit să ajungă 
antrepozitul comerţului cu Extremul Orient. 

Aden, care are treizeci de mii de locuitori, număra în acea seară 
trei în plus — toţi trei de naţionalitate franceză. Timp de douăzeci 
şi patru de ore, Franţa fu reprezentată acolo prin aceşti 
aventuroşi maluini şi nu dintre cei mai neînsemnaţi în vechea 
Armoricăl!. = 

Jupân Antifer nu socoti deloc potrivit să părăsească bordul. Îşi 
petrecu vremea blestemând acest popas, una din cele mai mari 
neplăceri fiind aceea că îi îngăduise notarului să apară pe puntea 
vasului, în ce hal, Dumnezeule mare! Abia avu puterea să se 
târască până la dunetă. 

— Ei, dumneata eşti, domnule Ben-Omar? spuse Pierre-Servan- 
Malo cu cel mai mucalit ton cu putinţă. Adevărat? Nici nu te-aş fi 
recunoscut!... Nici gând să poţi rezista până la capăt!... În locul 
dumitale aş rămâne la Aden... 

— Bucuros... răspunse nefericitul cu glas stins. Câteva zile de 
odihnă m-ar putea înzdrăveni, şi dacă aţi vrea să aşteptaţi 
următorul vapor... 

— Regret, domnule Ben-Omar. Mă grăbesc să-ţi pot înmâna 
frumuşelul comision ce ţi se cuvine şi nu pot, spre marea mea 
părere de rău, să mă opresc din drum! 

— Şi mai este mult?... 

— Mai mult decât mult! răspunse jupân Antifer, schiţând cu un 
gest larg o curbă nesfârşită. 


1 Denumirea unei părţi din vechea Galie, unde se află acum 
Bretania. 

Aşa că, târându-se ca o langustă, Ben-Omar se întoarse în cabina 
sa, prea puţin îmbărbătat, se înţelege, de această scurtă 
convorbire. 

Juhel şi luntraşul s-au întors la bord pe la ora cinci şi nu socotiră 
că trebuie să povestească ceea ce văzuseră. Jupân Antifer tot nu i- 
ar fi ascultat. A doua zi după-amiază, Oxus îşi continuă drumul pe 
mare şi nu avu de ce să se laude cu "Amphitrita indiană" — Gildas 
Tregomain îi spunea "Amphitruita". Zeița era în toane rele, 
capricioasă, nervoasă şi cei de la bord simţiră toate acestea pe 
pielea lor. Cât despre Ben-Omar, mai bine să nu încercăm să aflăm 
ce se petrecea în cabina lui! Chiar dacă ar fi fost adus pe punte 
înfăşurat într-un cearşaf, chiar dacă ar fi fost expediat, cu o 
ghiulea atârnată de picior, la sânul sus-numitei zeițe, tot nu ar fi 
avut putere să protesteze împotriva acestei inoportune ceremonii 
funebre. Vremea nu se linişti decât a treia zi, când vântul, 
schimbându-şi direcţia către nord-vest, îi asigură pachebotului 
adăpostul coastei Hadramaut. Inutil să mai spunem că dacă Sauk 
suporta peripeţiile acestei călătorii fără a-i simţi neplăcerile, dacă 
nu îndura nişte suferinţe fizice, nu acelaşi lucru se putea spune 
despre moralul său. Să fii la cheremul acestui blestemat de 
franţuz, să nu-i fi putut smulge secretul insuliţei, să te vezi silit a-l 
urma până la... până la punctul în care socotea el să se 
oprească!... Să fie oare la Mascat, la Surat sau la Bombay, unde 
Oxus urma să facă escală?... Nu cumva o va lua mai degrabă, prin 
strâmtoarea Ormuz, după ce se va fi oprit la Mascat? Să se fi dus 
oare Kamylk-Paşa să-şi îngroape comoara într-una din insuliţele 
din golful Persic? 

Această ignoranță, această nesiguranţă îi dădea lui Sauk o stare 
permanentă de exasperare. Ar fi vrut să smulgă taina din chiar 
măruntaiele jupânului Antifer. Incercase de nenumărate ori să 
surprindă câteva cuvinte măcar, schimbate între acesta şi 
prietenii săi!... Fiindcă se chema că el nu ştie franţuzeşte, puteau 
să nu se ferească în prezenţa lui... Dar totul fără rezultat... 

Şi tocmai el, pretinsul secretar, era privit, dacă nu cu 
neîncredere, cel puţin cu antipatie. Persoana sa inspira repulsie. 
Acest sentiment era ca o pornire lăuntrică, necontrolată, pe care îl 
încercau în aceeaşi măsură şi jupân Antifer, şi tovarăşii săi. Numai 
cât se apropia de ei şi îi şi vedea îndepărtându-se. Nici nu era 
greu de observat. 

Oxus poposi cam douăsprezece ore la Birbat, pe coasta arabă, în 
ziua de 19 martie. De aici încolo începu să plutească de-a lungul 
coastei Oman, îndreptându-se către Mascat. Încă două zile şi avea 
să depăşească capul Raz-el-Had. Douăzeci şi patru de ore mai 
târziu avea să fie în capitala imamatului. Jupân Antifer ajungea, în 
sfârşit, la capătul călătoriei sale. 

Dealtfel, era şi timpul. Pe măsură ce se apropiau de ţintă, 


91 


maluinul devenea tot mai nervos, tot mai ursuz. Toată fiinţa lui era 
concentrată către această insuliţă atât de dorită, această mină de 
aur şi diamante care-i aparţinea. Întrezărea aievea o peşteră a lui 
Ali-Baba, a cărei proprietate îi fusese transmisă printr-un act legal 
chiar în ţara din "O mie şi una de nopţi", unde îl adusese fantezia 
lui Kamylk-Paşa. 

— Ştiţi, le spuse el în ziua aceea tovarăşilor lui, că dacă averea 
acestui de treabă egiptean... 

Vorbea de el cu familiaritate, cum ar fi vorbit un nepot de 
unchiul din America pe a cărui moştenire avea să pună mâna. 

— ... Ştiţi voi că dacă această avere ar fi fost în lingouri de aur, 
aş fi fost destul de încurcat când ar fi fost vorba să le duc la Saint- 
Malo? 

— Cred şi eu, unchiule, răspunse Juhel. 

— Totuşi, îndrăzni luntraşul, dacă ne-am fi umplut valiza, 
buzunarele, căptuşeala pălăriilor... 3 

— Astea zic şi eu idei de luntraş! strigă jupân Antifer. İşi 
închipuie că un milion în aur poate să încapă într-un buzunăraş! 

— Aşa credeam, prietene... 

— Înseamnă că tu nu ai văzut niciodată un milion în aur?... 

— Niciodată... nici măcar în vis! 

— Şinu ştii cât cântăreşte? 

— Habar n-am. 

— Ei bine, luntraşule, eu o ştiu, fiindcă am avut curiozitatea să 
calculez! 

— la spune. 

— Un lingou de aur, valorând un milion, cântăreşte aproximativ 
trei sute douăzeci şi două de kilograme... 

— Nu mai mult? întrebă naiv Gildas Tregomain. Jupân Antifer îl 
privi pieziş. Totuşi, întrebarea fusese pusă cu atât de evidentă 
bună-credinţă, încât nu avea de ce să se supere. 

— Şi... reluă el, dacă un milion cântăreşte trei sute douăzeci şi 
două kilograme, o sută de milioane cântăresc treizeci şi două de 
mii două sute cincizeci şi şase. 

— Nu mai spune... făcu luntraşul. 

— Şi ştii tu cam câţi oameni ar trebui, încărcaţi fiecare cu câte 
o sută de kilograme, pentru a transporta această sută de 
milioane?... 

— Să auzim, prietene. 

— Ar trebui trei sute douăzeci şi trei de oameni. Or, cum noi nu 
suntem decât trei, judecă în ce încurcătură am fi, odată ajunşi pe 
insuliţa mea! Din fericire, comoara mea se compune mai ales din 
diamante şi pietre preţioase... 

— Asta aşa e, unchiul are dreptate, răspunse Juhel. 

— Aş mai adăuga, spuse Gildas Tregomain, că, pe cât se pare, 
drăguţul de Kamylk-Paşa a potrivit bine lucrurile. 


92 


— Oh, aceste diamante, strigă jupân Antifer, sunt atât de uşor 
de plasat la bijutierii din Londra şi Paris!... Ce vânzare, prieteni, 
ce vânzare!... Dar nu toate, desigur, nu... nu toate! 

— Nu o să vinzi decât o parte?... 

— Da, luntraşule, da! răspunse jupân Antifer ai cărui obraji 
tresăreau, iar ochii îi aruncau fulgere. Da!... Mai întâi am să 
păstrez unul pentru mine... un diamant de un milion... pe care am 
să-l port la cămaşă. 

— La cămaşă, prietene! răspunse Gildas Tregomain. Dar o să le 
iei ochii la toţi... N-o să te mai poată privi nimeni... 

— Şi un al doilea va fi pentru Enogate, adăugă jupân Antifer. Cu 
o asemenea pietricică va fi şi mai frumoasă... 

— Nu mai mult decât este, unchiule! se grăbi să răspundă 
Juhel. 

— Ba da,nepoate... ba da... Şi un al treilea diamant va fi pentru 
sora mea! 

— Ah, draga de Nanon! exclamă Gildas 'Tregomain. Va fi tot 
atât de împodobită ca şi statuia Fecioarei din strada Porcon de la 
Barbinais. Asta-i bună, vrei pesemne să-i mai vină peţitori?... 

Jupân Antifer ridică din umeri: 

— Şi un al patrulea diamant o să fie pentru tine, Juhel, o piatră 
frumoasă pe care să o porţi la acul de cravată... 

— Mulţumesc, unchiule. 

— Şi un al cincilea pentru tine, căpitane! 

— Pentru mine?... Măcar dacă l-aş putea pune la figura 
sculptată la prova Fermecătoarei Amelie!... 

— Nu, luntraşule... la degetul tău... ca inel... ca şevalieră... 

— Un diamant... pe labele mele mari şi roşii? O să-mi stea ca 
unui franciscan şosetele, replică luntraşul, arătând o mână uriaşă 
mai potrivită să tragă la odgoanele unei corăbii decât să poarte 
inele. 

— N-are a face, luntraşule! Şi nu m-aş mira să găseşti o femeie 
care să vrea... 

— Cui i-o spui tu, prietene? Chiar este o văduvă voinică şi 
frumoasă, băcăneasă la Saint-Servan... 

—  Băcăneasă... băcăneasă!... exclamă jupân Antifer. Gândeşte- 
te ce mutră o să facă băcăneasa ta în familia noastră, când 
Enogate o să fie căsătorită cu un prinţ şi Juhel cu prinţesa lui! 

Discuţia se opri aici, dar tânărul căpitan nu-şi putu stăpâni un 
suspin la gândul că unchiul său mai nutreşte încă asemenea visuri 
absurde... Cum să-l aduci pe un drum mai sănătos dacă ghinionul 
— da, ghinionul îi scosese în cale milioanele de pe insuliţă? 

—  Hotărât lucru... o să-şi piardă minţile dacă o să o ducă tot 
aşa, îi spuse Gildas Tregomain lui Juhel când rămaseră singuri. 

— Mă tem şi eu, răspunse Juhel, uitându-se la unchiul său care 
vorbea de unul singur. 

Două zile mai târziu, la 22 martie, Oxus ajungea în portul 
Mascat şi trei marinari îl scoteau pe Ben-Omar din adâncurile 
cabinei sale. În ce hal! Nu mai era decât un schelet... mai bine zis 
o mumie fiindcă, drept este, pielea se mai ţinea de oasele 
nefericitului notar! 


Capitolul XII. În care Sauk se hotărăşte să sacrifice 
jumătate din comoara lui Kamylk-Paşa, pentru a-şi asigura 
cealaltă jumătate 


Şi când Gildas Tregomain îl rugă pe Juhel să-i arate pe harta 
atlasului său punctul precis unde se află Mascat, nu-şi putu crede 
ochilor. Fostul căpitan al Fermecătoarei Amelie, luntraşul de pe 
Rance, purtat până aici, prin părţile astea... atât de departe... atât 
de departe... până pe mările continentului asiatic! 

— Aşadar, Juhel, suntem la capătul Arabiei? întrebă el 
potrivindu-şi ochelarii pe nas. 

— Da, domnule Tregomain, la capătul de sud-est. 

— Şi acest golf care se termină ca o pâlnie? 

— Este golful Oman. 

— Şi celălalt golf care seamănă cu o ciozvârtă de berbec hrănit 
cu iarbă sărată?... 

— Este golful Persic. 

— Şi strâmtoarea care le uneşte? 

— Este strâmtoarea Ormuz. 

— Şi insuliţa prietenului nostru?... 

— Trebuie să fie undeva, în golful Oman... 

— Dacă o fi acolo! replică luntraşul, după ce se asigurase că 
jupân Antifer nu-l putea auzi. 

Plutind în susul golfului Oman, după ce se îndreptase către 
Mascat, vasul Oxus navigase de-a lungul unui litoral pustiu, 
mărginit de faleze înalte şi abrupte, s-ar fi zis ruinele unor 
construcţii feudale. Ceva mai în spate, se rotunjeau câteva coline 
înalte de cinci sute de metri, primele temelii ale lanţului Gebel- 
Aşdar care se profilează la trei mii picioare altitudine. Nu-i de 
mirare că acest ţinut este sterp, el nefiind udat de nici o apă mai 
mare. Cu toate acestea, împrejurimile capitalei izbutesc să 
hrănească o populaţie de şase mii de locuitori. În orice caz, 
fructele nu lipsesc: struguri, manghere, piersici, rodii, pepeni 
verzi, lămâi acre şi dulci şi mai ales curmale din belşug. Curmalul 
este, prin excelenţă, arborele acestor ţinuturi arabe. Valoarea unei 
proprietăţi este apreciată în funcţie de acest arbore şi aşa cum, de 
exemplu, în Franţa se spune "un domeniu de două sau trei sute de 
hectare", aici se spune "o avere de trei sau patru mii de curmali". 

Imamul este stăpân absolut al imamatului care, deşi cucerit de 
Albuquerque în 1507, s-a scuturat de dominaţia portugheză. 

Regăsindu-şi de un secol independenţa, ţara se bucură de 
protecţia susţinută a englezilor, care fără îndoială speră ca, după 
Gibraltarul Spaniei, Gibraltarul Adenului, Gibraltarul Perimului, să 
întemeieze şi Gibraltarul golfului Persic. Aceşti tenaci saxoni vor 
sfârşi prin a "gibraltariza" toate strâmtorile globului pământesc. 

Să fi cercetat jupân Antifer şi prietenii lui acest Mascat, atât din 
punct de vedere politic, industrial cât şi comercial, înainte de a 
părăsi Franţa?... 

Nu, nicidecum. 

Să-i fi interesat ţara? 

În nici un fel, fiindcă toată atenţia lor era concentrată numai 
asupra unei insulițe din golf. 

Dar nu avea oare să li se ofere prilejul de a cunoaşte, într-o 
oarecare măsură, starea acestui regat? 

Ba da, fiindcă aveau de gând să ia legătura cu reprezentanța 
Franţei în acel colţ al Arabiei. Aşadar, se află la Mascat un agent 
francez? 

Da, de la tratatul din 1841, încheiat între imam şi guvernul 
francez. Tocmai pentru a veni în ajutorul compatrioţilor săi pe 
care îi aduceai afacerile până la litoralul Oceanului Indian. 

Pierre-Servan-Malo crezu deci potrivit să-l viziteze pe acest 
agent. În adevăr, poliţia ţării, foarte bine organizată şi ca atare 
foarte bănuitoare, ar fi putut deveni bănuitoare şi în privinţa 
sosirii celor trei străini la Mascat, dacă aceştia nu ar fi inventat un 
pretext întemeiat pentru călătoria lor. 

Numai că, fireşte, s-au ferit să-l mărturisească pe cel adevărat. 
După un popas de patruzeci şi opt de ore, Oxus trebuia să-şi 
continue călătoria spre Bombay. Aşa că jupân Antifer, luntraşul şi 
Juhel debarcară imediat. Nu-şi bătură capul să se intereseze de 
Ben-Omar şi Nazim! N-aveau decât să-i urmărească pas cu pas în 
toate demersurile, să li se alăture atunci când vor începe 
cercetările în golf! 

Jupân Antifer în frunte, Juhel la mijloc, Gildas Tregomain în 
ariergardă, precedaţi de un ghid, se îndreptară către un hotel 
englezesc, străbătând pieţele şi străzile acestui Babilon modern. 
Bagajele veneau în urma lor. Câtă grijă pentru sextant şi 
cronometrul cumpărat la Saint-Malo — mai ales pentru 
cronometru! "Sfintele Daruri" nu ar fi fost purtate cu mai multă 
grijă sub baldachin, s-ar putea spune cu mai multă fervoare, de 
către jupân Antifer, care voise să le ducă el însuşi. Gândiţi-vă 
numai! Instrumentul cu care aveau să calculeze longitudinea 
faimoasei insulițe! Cu câtă punctualitate a fost întors în fiecare zi! 
Şi câtă băgare de seamă pentru a-l feri de zguduituri ce ar fi putut 
să-i deregleze mersul! 

Un soţ nu ar fi putut fi mai grijuliu cu soţia sa decât maluinul 
nostru cu această unealtă menită să păstreze ora Parisului. 

Cea mai mare mirare a luntraşului debarcat la Mascat o 
pricinuia însuşi faptul de a se afla acolo precum dogele din 
Genova în mijlocul curţii lui Ludovic al XIV-lea! 

După ce şi-au ales camerele, călătorii noştri s-au dus la biroul 
agentului, care păru destul de surprins la vederea celor trei 
francezi apăruţi în pragul uşii sale. 

Era un provensal cam de cincizeci de ani şi-l chema Joseph Bard. 
Făcea comerţ cu pânzeturi de bumbac manufacturate, şaluri de 
India, mătăsuri din China, stofe brodate cu aur şi argint, articole 
foarte căutate de orientalii bogaţi. 

Francezi cu francez, dacă acesta mai este şi din Proventa, 
cunoştinţa se face repede şi legăturile se stabilesc şi mai repede. 

Jupân Antifer şi tovarăşii săi îşi spuseră mai întâi numele şi 
calitatea. După strângerile de mână şi băuturile răcoritoare 
oferite, agentul îi întrebă pe vizitatorii săi care este obiectul 
călătoriei lor. 

— Am rareori prilejul să văd compatrioți, spuse el. Este deci 
pentru mine o plăcere de a vă primi, domnilor, şi sunt cu totul la 
dispoziţia dumneavoastră. 

— Vă vom fi recunoscători, răspunse jupân Antifer, fiindcă 
dumneavoastră ne puteţi fi de mare folos, dându-ne informaţii 
despre această ţară. 

— Este vorba doar de o călătorie de plăcere?... 

— Da şi nu... domnule Bard. Suntem toţi trei marinari, nepotul 
meu căpitan de cursă lungă, Gildas Tregomain, vechi comandant 
al Fermecătoarei Amelie... 

Şi de data aceasta, spre extrema satisfacţie a prietenului său 
declarat "comandant", jupân Antifer vorbea despre barcaz ca 
despre o fregată sau vas de război. 

— Şi eu, căpitan de cabotaj, adăugă el. Am fost însărcinaţi de o 
importantă firmă din Saint-Malo să întemeiem o filială, fie la 
Mascat, fie în unul din porturile din golful Oman sau golful Persic. 

— Domnule, răspunse Joseph Bard, gata să se amestece într-o 
afacere din care putea să tragă unele foloase, nu pot decât să 
aprob proiectele dumneavoastră şi să vă ofer serviciile mele 
pentru a vi le duce la bun sfârşit. 

— In acest caz, spuse Juhel, v-am ruga să ne spuneţi dacă ar fi 
potrivit să înfiinţăm o filială de comerţ chiar la Mascat sau în alt 
oraş de pe litoral... 

— Mai bine la Mascat, răspunse agentul. Prin legăturile sale cu 
Persia, India, insulele Mauriciu, Reunion, Zanzibar şi coasta 
Africii, importanţa acestui port creşte din zi în zi. 

— Şi care sunt articolele de export? întrebă Gildas Tregomain. 

— Curmale, stafide, sulf, peşte, copal!, gumă arabică, baga, 
coarne de rinocer, ulei, cocos, orez, mei, cafea şi dulceţuri... 


1 Esenţă a unor arbori, folosită la fabricarea lacurilor. 

—  Dulceţuri?... repetă luntraşul lingându-şi pofticios buzele cu 
vârful limbii. 

— Da, domnule, răspunse Joseph Bard, acele dulceţuri cărora, 
aici, li se spune "hulwah'" şi care sunt făcute din miere, zahăr, 
gluten şi migdale. 

— Să le gustăm şi noi, prieteni... 

— Cât o să vrei, urmă jupân Antifer, dar acum să ne întoarcem 
la ale noastre. N-am venit aici, la Mascat, ca să mâncăm dulciuri. 
Domnul Bard a binevoit să ne enumere principalele articole de 
comerţ... 

— La care trebuie să adaug pescuitul de perle în golful Persic, 
răspunse agentul, pescuit a cărui valoare se ridică anual la opt 
milioane de franci... 

Merita să vezi mutra jupânului Antifer schiţând un fel de 
strâmbătură dispreţuitoare. Perle pentru opt milioane de franci, 
mare lucru pentru un om care avea pietre preţioase în valoare de 
o sută de milioane! 

— Nu-i mai puţin adevărat, reluă Joseph Bard, că comerţul cu 
perle se află în mâinile negustorilor hinduşi, care nu vor îngădui 
apariţia unei concurenţe. 

— Chiar şi în afară de Mascat? 

— Chiar şi în afară de Mascat, unde negustorii, trebuie să vă 
mărturisesc, nu ar vedea cu ochi buni instalarea unor străini... 

Juhel profită de acest răspuns pentru a abate discuţia pe un alt 
făgaş. 

În adevăr, capitala imamatului este situată exact la 50*20' 
longitudine est şi 23*38' latitudine nord. Reieşea deci că, conform 
coordonatelor insuliţei, locul exact ar fi trebuit căutat mult în 
afară. Important era deci să plece din Mascat sub pretextul de a 
găsi un loc potrivit pentru instalarea unei pretinse filiale maluine. 
Aşa că Juhel, după ce spuse în treacăt că înainte de a se statornici 
la Mascat poate că ar fi înţelept să viziteze şi celelalte oraşe ale 
imamatului. Întrebă care sunt cele de pe litoral. 

— Este Oman, răspunse Joseph Bard. 

— La nord de Mascat?... 

— Nu, la sud-est. 

— Şi în nord... sau nord-vest? 

— Oraşul cel mai mare este Rostak. 

— Pe malul golfului? 

— Nu, în interior. 

— Şi pe litoral?... 

— Este Sohar. 

— La ce distanță de aici? 

— Cam la două sute de kilometri de aici. 

Dintr-o clipire Juhel îl făcu pe unchiul său să înțeleagă 
importanța acestui răspuns. 

— Şi Sohar... este un oraş comercial?... 

— Foarte comercial. Imamul îşi ia reşedinţa acolo uneori, când 
binevoieşte înălţimea-sa... 

—  Înălţimea-sa! făcu Gildas Tregomain. 

Şi nu era greu de văzut că această titulatură suna plăcut în 
auzul luntraşului. Poate că ar fi trebuit să-i fie rezervată numai 
sultanului, dar Joseph Bard socoti potrivit să i-o aplice şi 
imamului. 

—  Înălţimea-sa este la Mascat, adăugă el, şi după ce veţi fi ales 
un oraş pentru filiala dumneavoastră, va trebui să cereţi o 
autorizaţie... 

— Pe care sper că înălţimea-sa nu ne-o va refuza, replică 
maluinul. 

— Dimpotrivă, răspunse agentul, se va grăbi să v-o dea, 
evident, în schimbul unei sume de bani... 

Gestul jupânului Antifer arătă că este dispus să plătească 
regeşte. 

— Cum se ajunge la Sohar? întrebă Juhel. 

— Cu caravana. 

— Cu caravana!... exclamă luntraşul oarecum neliniştit. 

— Ce să facem, îi lămuri Joseph Bard, noi nu avem încă nici 
cale ferată, nici tramvai în imamat, nici măcar diligenţă. Drumul 
se face în căruţă sau călare pe catâri, dacă nu cumva preferaţi să 
mergeţi pe jos... 

— Desigur că aceste caravane, întrebă Juhel, nu pleacă decât la 
intervale mari? k 

— Să am iertare, domnule, răspunse agentul. Intre Mascat şi 
Sohar comerţul este foarte activ şi chiar mâine... 

—  Mâine?... replică jupân  Antifer. Perfect, mâine ne 
încaravanăm şi noi! 

Perspectiva de a se "încaravana", cum spunea prietenul său, să fi 
avut darul de a-l bucura pe Gildas Tregomain? După strâmbătura 
care-i sluţi chipul blajin nu s-ar fi putut spune acest lucru. Dar nu 
venise până aici pentru a pune bețe în roate şi trebui să se 
resemneze să călătorească în aceste condiţii oarecum neplăcute. 

Totuşi, crezu că poate să-şi dea şi el părerea în legătură cu 
drumul de la Mascat la Sohar. 

— Hai, spune, luntraşule, îl îndemnă jupân Antifer. 

— Ei bine, spuse Gildas Tregomain, noi, toţi trei, suntem 
marinari, nu-i aşa?... 

— Toţi trei, replică prietenul său, făcând în acelaşi timp cu 
ochiul fostului căpitan al Fermecătoarei Amelie. 

— Nu văd, atunci, continuă luntraşul, de ce nu am merge până 
la Sohar pe mare. Două sute de kilometri... cu o ambarcaţie 
solidă... 

— De ce nu? fu de părere şi jupân Antifer. Gildas are dreptate. 

Am putea câştiga timp... 

— Fără îndoială, răspunse Joseph Bard, şi eu aş fi fost primul 
care să vă sfătuiesc să mergeţi pe mare, dacă nu ar exista anumite 
primejdii... 

— Care?... întrebă Juhel. 

— Golful Oman nu este prea sigur, domnilor. Poate că pe bordul 
unui vas de comerţ, cu un echipaj numeros, nu aţi avea de ce să vă 
temeti... 

— Să ne temem?! exclamă jupân Antifer. Să ne temem de 
furtuni... de vijelii?... 

— Nu... de pirați, care nu sunt tocmai rari prin apropierea 
strâmtorii Ormuz... 

— Drace! făcu maluinul. 

Este adevărat că nici nu s-ar fi gândit să se teamă de pirați decât 
la întoarcere, când avea să aibă cu el comoara! 

Pe scurt, în urma celor spuse de agent, călătorii noştri, cu totul 
hotărâți ca la întoarcere să nu ia calea pe mare, socotiră că era 
inutil să o ia nici la ducere. Au să pornească cu o caravană, au să 
se întoarcă cu alta, fiindcă în felul acesta erau în siguranţă. Gildas 
Tregomain n-avu încotro şi trebui să călătorească pe uscat, dar in 
petto! el încerca o oarecare nelinişte asupra felului în care va fi 
purtat până acolo. Întrevederea se mărgini la atât. Cei trei 
francezi fură foarte mulţumiţi de agentul Franţei. La întoarcere 
vor veni să-i facă o vizită, îl vor ţine la curent cu demersurile lor 
şi-i vor urma întru totul sfatul. Pişicherul de Antifer lăsă chiar să 
se înţeleagă că înfiinţarea unei filiale ar putea aduce însemnate 
foloase chiar şi pentru casa agenţiei. 

Înainte de a se despărţi, Joseph Bard le repetă îndemnul de a se 
prezenta înălţimii-sale, oferindu-se chiar el să obţină o audienţă 
pentru aceşti distinşi străini. 

Sus-numiţii distinşi străini luară apoi drumul înapoi, la hotel. 

În acest timp, într-o cameră din acelaşi hotel, Ben-Omar şi 
Nazim discutau între ei. Această discuţie, vă rog să ne credeţi, era 
din belşug garnisită cu ghionturi şi sudălmi din partea lui Sauk. 

Aşa-zisul secretar şi notarul ajunseseră la Mascat. Foarte bine! 
Dar nici unul din ei nu ştia dacă Mascat era capătul călătoriei. 
Poate că jupân Antifer trebuia să meargă mai departe? Iată ce ar 
fi trebuit să ştie acest imbecil de Omar, fiindcă avea dreptul, şi 
totuşi, în această privinţă, nu ştia mai mult decât falsul Nazim. 

— Iată ce înseamnă să zaci prosteşte pe vapor! repeta Nazim. 
Nu ar fi fost mai bine să fii sănătos? 

Notarul era şi el de aceeaşi părere... dealtfel, ca şi cu faptul că 
ar fi trebuit să stea de vorbă cu acest pungaş de franţuz, să-i fi 
aflat secretele, să fi aflat unde este ascunsă comoara... 

— Să fie liniştită excelenţa-voastră, răspunse Ben-Omar. Chiar 


1 În sinea lui (în limba italiană). 

astăzi îl voi vedea pe domnul Antifer... şi voi afla... Numai de nu ar 
fi vorba de vreo nouă îmbarcare!... 

Cât despre a cunoaşte locul înspre care îşi va îndrepta căutările 
legatarul lui Kamylk-Paşa, cercetările ce trebuia să le facă pentru 
ca să intre în posesia moştenirii, despre aceasta nu mai putea fi 
vorba. Deoarece testamentul îi impunea prezenţa executorului 
testamentar, care nu era altul decât Ben-Omar, jupân Antifer 
trebuia să-i răspundă deschis. Dar când vor fi găsit insuliţa, când 
îi vor smulge acesteia cele trei preţioase butoaie, cum va izbuti 
Sauk să pună mâna pe ele? La această întrebare, pe care notarul i- 
o pusese de mai multe ori, nu răspunsese niciodată, din simplu 
motiv că nu ar fi ştiut ce să răspundă. Era, în schimb, mai mult ca 
sigur că Sauk nu s-ar fi dat înapoi de la nimic pentru a pune mâna 
pe o avere pe care o considera a sa şi de care Kamylk-Paşa îl 
lipsise în folosul unui străin. Şi tocmai aceasta îl înspăimânta pe 
Ben-Omar, biet conţopist fricos şi împăciuitor căruia nu-i plăceau 
silniciile, ştiind că pentru excelenţa-sa viaţa unui om nu valora mai 
mult decât o smochină uscată. În primul rând, însă, cel mai 
important era să-i urmărească pe cei trei maluini pas cu pas, să 
nu-i piardă din vedere în tot timpul căutărilor, să asiste la 
dezgroparea comorii... Şi când aceasta din urmă va fi în mâinile 
lor, atunci au să procedeze în consecinţă. Acestea fiind spuse cu 
toată hotărârea, după ce rostise groaznice ameninţări la adresa lui 
Ben-Omar, după ce i-a repetat că îl va face răspunzător de tot ce 
se va întâmpla, excelenţa-sa ieşi, dându-i în grijă să pândească 
întoarcerea jupânului Antifer la hotel. 

Întoarcerea jupânului Antifer nu se întâmplă însă decât seara, 
târziu. Gildas Tregomain şi Juhel fuseseră bucuroşi să hoinărească 
pe străzile din Mascat, în timp ce jupân Antifer — în închipuirea sa 
— se plimba la câteva sute de kilometri de acolo, la est de Sohar, 
înspre insuliţa lui. Inutil să-l fi întrebat ce impresie îi făcea 
capitala imamatului, dacă străzile erau însufleţite, dacă prăvăliile 
erau atrăgătoare, dacă această populaţie de arabi, persani şi 
indieni avea vreo înfăţişare deosebită. Spre deosebire de Juhel şi 
luntraş, care erau interesaţi de toate câte le vedeau în acest oraş 
rămas atât de oriental, el nu voise să vadă nimic. Ei se opriseră în 
faţa magazinelor înţesate cu mărfuri de tot felul — turbane, 
brâuri, mantale de lână, pânză din bumbac neînălbit, ulcioare din 
acelea cărora li se spune "mertaban" şi ale căror culori străluceau 
pe sub smalţuri. La vederea atâtor lucruri frumoase, Juhel se 
gândea la bucuria dragei sale Enogate dacă le-ar fi avut! Ce 
amintire plăcută pentru ea, dintr-o călătorie picată atât de 
nepotrivit! Şi aceste bijuterii ciudat lucrate, aceste nimicuri atât 
de artistice, nu ar fi fost ea mai fericită dacă le-ar fi primit de la 
logodnicul ei?... Da, mult mai fericită decât dacă s-ar fi gătit cu 
diamantele unchiului său. 

Gildas 'Tregomain era şi el de aceeaşi părere şi-i spunea 
tânărului său prieten: 

— O să cumpărăm pentru micuța noastră acest colier şi o să i-l 
dai la întoarcere. 

— La întoarcere! oftă Juhel. 

— Şi, de asemenea, inelul ăsta care este atât de drăguţ... Ce 
spun eu, un inel?... Zece inele... câte unul pe fiecare deget... 

— La ce s-o fi gândind ea, sărmana mea Enogate? murmură 
Juhel. 

— La tine, băiatule, bineînţeles că la tine şi tot timpul! 

— Ne despart sute şi sute de leghe... 

— Ah, îl întrerupse luntraşul, să nu uităm şi un borcan din 
aceste faimoase dulceţuri atât de lăudate de Joseph Bard... 

— Dar, poate că ar fi mai bine să le gustăm înainte de a 
cumpăra... 

— Nu, băiatule, nu, replică Gildas Tregomain. Enogate să fie 
cea care o să le guste mai întâi. 

— Şi dacă n-o să-i placă?... 

— O să le găsească foarte gustoase, fiindcă tu eşti cel care i le- 
ai adus de atât de departe. 

Cât de bine cunoştea minunatul marinar inima tinerelor fete, cu 
toate că nici uneia din ele — nici din Saint-Malo, nici din Saint- 
Servan, nici din Dinard — nu-i dăduse prin gând să devină doamna 
Tregomain! 

În sfârşit, nici unul din ei nu regretă această plimbare prin 
capitala imamatului, al cărei aspect şi curăţenie putea să o 
invidieze orice mare oraş european — afară de oraşul său natal, pe 
care Pierre-Servan-Malo îl considera printre cele dintâi din lume. 

Ceea ce putu să observe Juhel era şi faptul că aici poliţia veghea 
cu severitate prin nenumăraţii ei agenţi, care păreau foarte 
bănuitori. 

Aşa că, respectivii agenţi nu întârziară să observe acest du-te- 
vino al străinilor debarcaţi la Mascat, fără a cunoaşte cele ce îi 
aduceau aici. Numai că, spre deosebire de poliţiile cârcotaşe ale 
unor state europene care pretind prezentarea paşapoartelor sau 
procedează la interogatorii neaşteptate, cea din Mascat se 
mărginea să-i urmărească pe cei trei maluini oriunde ar fi avut 
chef să meargă, scutindu-i însă de întrebări indiscrete. În adevăr, 
aşa avea să se întâmple şi acum; după ce puseseră piciorul pe 
pământul imamatului, ei nu l-ar mai fi putut părăsi fără ca imamul 
să nu fie pus la curent cu proiectele lor. 

Din fericire, jupân Antifer nu bănuia acest lucru, fiindcă altfel ar 
fi încercat unele temeri îndreptăţite în legătură cu deznodământul 
aventurii sale. Să se scoată de pe o insuliţă din golful Oman o sută 
de milioane, înălţimea-sa, foarte cu grijă pentru interesele sale, nu 
ar fi permis-o. Dacă în Europa statul îşi ia jumătate dintr-o 

comoară găsită, în Asia, suveranul, care este statul, o ia întreagă. 

O întrebare destul de nelalocul ei fu cea pe care Ben-Omar crezu 
necesar să o pună jupânului Antifer, la întoarcerea acestuia la 
hotel. 

Deschizând uşurel uşa de la odaie, el întrebă cu glasul lui 
mieros: 

— Aş putea să ştiu?... 

— Ce? 

— Să ştiu şi eu, domnule Antifer, în ce direcţie o vom lua?... 

— Prima stradă la dreapta, a doua la stânga şi mereu înainte... 
Apoi, jupân Antifer trânti brusc uşa. 


Capitolul XIII. În care Tregomain navighează destul de 
plăcut pe o "corabie a deşertului" 


A doua zi, 23 martie, o caravană părăsea în zori capitala 
imamatului şi urma drumul pe lângă coastă. 

O adevărată caravană, aşa cum luntraşul nu văzuse niciodată 
străbătând câmpiile din Ille-et-Vilaine. li făcu această mărturisire 
lui Juhel, care nu fu deloc mirat. Această caravană număra cam o 
sută de arabi şi indieni şi cam tot atâtea animale de povară. Cu 

această forţă numerică, pericolele călătoriei erau înlăturate. Nu 
aveau a se nelinişti de vreun atac al piraţilor de pe uscat, mai 
puţin periculoşi, dealtfel, decât piraţii de pe mare. 

Printre băştinaşi se aflau doi sau trei din acei bancheri sau 
negustori despre care le vorbise agentul francez. Călătoreau 
simplu, fără alai, cu gândul numai la afacerile care-i chemau la 
Sohar. 

Cât despre călătorii străini, ei erau reprezentaţi prin cei trei 
francezi, jupân Antifer, Juhel, Gildas Tregomain, şi cei doi 
egipteni, Nazim şi Ben-Omar. 

Aceştia din urmă avură grijă să nu scape plecarea caravanei. 
Aflând că jupân Antifer — care nu se ascundea deloc — trebuia să 
plece a doua zi la drum, ei se pregătiră ca atare. Se înţelege de la 
sine că maluinul nu se îngrijise în nici un fel de Ben-Omar şi 
secretarul său. Erau liberi să-l urmeze cum se pricepeau şi fără ca 
lui să-i pese de ceva. De fapt, el era categoric hotărât a se face că 
nu-i cunoaşte. Când i-a zărit în mijlocul caravanei, nu-i onoră nici 
măcar cu un salut şi, sub privirea lui amenințătoare, luntraşul nu 
îndrăzni nici el să-şi întoarcă faţa către ei. 

Animalele folosite la transportul călătorilor şi al mărfurilor erau 
de trei feluri: cămile, catâri şi măgari. În zadar ai fi încercat să 
foloseşti vreun vehicul oarecare, chiar de ar fi fost o căruţă cât 
de rudimentară. Cum să meargă? Cum i s-ar fi putut învârti roţile 
pe un asemenea pământ cu hârtoape, lipsit de drumuri croite, 
câteodată mlăştinos, aşa cum sunt acele întinderi miloase numite 
"câmpuri de nalbă"? Toată lumea încălecase, fiecare după cum se 
pricepea. 

Doi catâri de statură mijlocie, puternici şi focoşi, îi purtau pe 
unchi şi pe nepot. Chirigiii din Mascat, foarte pricepuţi la 
asemenea treburi, le făcuseră rost de animale deprinse cu mersul 
în caravană — la un preţ bun, se înţelege. Avea să se uite jupân 
Antifer la câteva sute de pistoli mai mult sau mai puţin? Evident 
că nu. Dar cu nici un preţ nu se putu găsi un catâr a cărui 
rezistenţă să corespundă greutăţii lui Gildas Tregomain. Căci nici 
un reprezentant al neamului de catâri nu ar fi fost în stare să ducă 
asemenea povară umană de-a lungul unui drum de cincizeci de 
leghe! Iată de ce era nevoie să se găsească un animal mai voinic 
pentru a-l sluji pe fostul căpitan al Fermecătoarei Amelie. 

— Ştii că ne cam pui în încurcătură, luntraşule? îi spuse 
politicos jupân Antifer, după ce trimisese înapoi catârii încercaţi 
unul după altul. 

— Ce să fac, prietene?... Nu trebuia să mă obligi să te 
însoțesc... Lasă-mă la Mascat, unde am să te aştept... 

— Nici vorbă! 

— Totuşi nu mă pot transporta în mai multe bucăţi... 

— Domnule Tregomain, întrebă Juhel, v-ar fi foarte neplăcut să 

încercaţi o cămilă? 

— Deloc, fiule, dacă ei nu i-ar fi neplăcut să mă poarte în 
spinare. 

— Este o idee grozavă! exclamă jupân Antifer. O să se simtă 
chiar foarte bine pe o cămilă din astea... 

— Atât de nimerit numite "corăbiile deşertului"! adăugă Juhel. 

— Fie şi "corabia deşertului"! se mulţumi să răspundă 
împăciuitorul luntraş. 

Şi iată cum, în acea zi, pe un uriaş eşantion din aceste uriaşe 
rumegătoare, între cele două cocoaşe ale voinicului animal, se afla 
călare Gildas Tregomain. Nici măcar nu-i displăcea. Mai mult 
chiar, un altul în locul lui ar fi fost foarte mândru. Dar, dacă 
încerca acest firesc simţământ, nu o arăta deloc şi nu se gândea 
decât să-şi conducă mai bine corabia, să-i cruţe eforturile inutile şi 
să o mâne în direcţia cea bună. Fără îndoială, atunci când 
caravana o lua mai repede, mersul animalului nu devenea plăcut. 
Dar temelia cărnoasă a luntraşului reuşea să amortizeze aceste 
hopuri de tangaj. 

În urma caravanei, unde-i plăcea să rămână, Sauk călărea pe un 
catâr mai vioi, ca un călăreț deprins cu acest fel de exerciţii. 
Lângă el, sau cel puţin dându-şi osteneala să nu rămână prea în 
urmă, venea Ben-Omar, încălecat pe un măgăruş, picioarele 
târându-i-se aproape pe pământ, lucru ce ar fi făcut ca eventualele 
căderi să nu fie prea grave. Să încalece un catâr?!... Notarul nu se 
putuse hotărî. Prea ar fi căzut de sus. Dealtfel, aceşti catâri arabi 
sunt foarte sprinteni, îndrăzneţi, capricioşi şi numai o mână 
energică îi poate stăpâni. 

Caravana mergea într-un asemenea ritm încât într-o zi să 
parcurgă o distanţă cam de zece leghe, cu un popas de două 
ceasuri la amiază. Ar fi ajuns la Sohar, dacă nu intervenea ceva 
care să-i întârzie, în patru zile. 

Patru zile, iată ce trebuie că i se părea jupânului Antifer, mereu 
obsedat de imaginea insuliţei sale, un răstimp fără de sfârşit. Şi cu 
toate acestea, se apropia de capătul aventuroasei sale călătorii... 
Doar câteva etape încă şi-şi va atinge ţinta... Atunci, de ce oare, pe 
măsură ce se apropia de clipa hotărâtoare, se simţea tot mai 
neliniştit, mai agitat? Tovarăşii lui nu izbuteau să scoată un cuvânt 
de la el. Vorbeau numai între ei. 

Şi, de la înălţimea rumegătoarei sale, legănându-se între cele 
două cocoaşe, iată că luntraşul făcu această remarcă: 

— Juhel, între noi fie vorba, tu crezi în comoara lui Kamylk- 
Paşa? 

— Hm! răspunse Juhel. Mie mi se pare cam prea aiurită! 

— Juhel... dar dacă nu o fi existând nici o insuliţă?... 

— Să admitem că insuliţa există, domnule Tregomain, dar dacă 
nu există nici o comoară?... Unchiul meu o să fie silit să facă şi el 

ca acel faimos căpitan din Marsilia, care plecat la Bourbon şi, 
negăsind nici un Bourbon, s-a întors la Marsilia! 

— Ar fi o groaznică lovitură pentru el, Juhel, şi nu ştiu dacă nu 
şi-ar pierde minţile! 

Suntem convinşi că atât luntraşul, cât şi tânărul său prieten se 
fereau să discute asemenea ipoteze în faţa jupânului Antifer. La ce 
ar fi folosit? Nimic nu ar fi putut zdruncina părerile acestui 
încăpățânat. Să se îndoiască el că diamantele şi alte pietre de o 
nepreţuită valoare nu ar fi acolo unde le îngropase Kamylk-Paşa, 
pe acea insuliţă a cărei poziţie o cunoştea acum exact?... Nu, asta 
nici nu i-ar fi trecut vreodată prin gând. Nu, pe el îl îngrijorau 
doar anumite greutăţi de a-şi duce la bun sfârşit bătălia. 

Într-adevăr, la ducere călătoria părea destul de uşoară. Şi, după 
toate semnele, avea să se sfârşească fără greutăţi. Ajunşi la Sohar, 
aveau să facă rost de o ambarcaţie, apoi se vor duce să descopere 
insuliţa şi să dezgroape cele trei butoiaşe... Nimic din toate astea 
nu puteau tulbura o fire atât de hotărâtă ca aceea a maluinului 
nostru. Ce putea fi mai uşor decât să meargă, însoţit de luntraş şi 
de Juhel, în mijlocul unei caravane? Se putea, de asemenea, 
presupune că transportarea comorii de la insuliţă până la Sohar 
nu va întâmpina nici o piedică. Dar ca să le aducă la Mascat, 
aceste butoiaşe umplute cu aur şi pietre preţioase vor trebui 
încărcate în samarele cămilelor, aşa cum de obicei se transportă 
mărfurile de-a lungul litoralului... Şi cum să le încarci fără să 
trezeşti atenţia vameşilor... şi fără a te vedea impus la cine ştie ce 
taxă vamală?... Şi cine ştie dacă nu chiar imamul ar fi ispitit să 
pună mâna pe ele, declarându-se proprietar absolut al unei comori 
descoperită pe teritoriul său? Fiindcă, oricât ar fi spus jupân 
Antifer "insuliţa mea", insuliţa nu-i aparţinea... Kamylk-Paşa nu i-o 
putuse lăsa moştenire şi, fără îndoială, această insulă făcea parte 
din imamatul Mascat! 

Aici erau — fără să mai vorbim de dificultăţile de transport la 
întoarcere, de reîmbarcarea pe primul pachebot care va pleca la 
Suez — mai multe motive serioase de nelinişte. Ce idee absurdă şi 
năzdrăvană avusese acest bogat egiptean, să-şi încredinţeze 
averile unei insulițe din golful Oman!... Nu mai existau şi altele, cu 
sutele, cu miile, împrăştiate pe suprafaţa mărilor, chiar dacă ar fi 
fost printre nenumăratele grupuri din Pacific, departe de orice 
supraveghere, a căror proprietate nu este revendicată de nimeni, 
de unde moştenitorul ar fi putut să-şi culeagă uşor moştenirea, 
fără să trezească vreo bănuială?... 

Pe scurt, aşa stăteau lucrurile. Cu neputinţă de a se schimba 
ceva. ÎInsuliţa îşi avea locul ei în golful Oman de la formarea 
geologică a sferoidului nostru şi avea să rămână acolo până la 
sfârşitul lumii. Ce păcat că nu putea fi remorcată şi dusă aproape 
de Saint-Malo!... Asta ar fi făcut lucrurile mult mai uşoare. 

Se înţelege, deci, că jupân Antifer era pradă celor mai mari griji, 
care se manifestau prin accese de furie înăbuşită. Ah, ce neplăcut 
tovarăş de drum, mereu bombănind, nerăspunzând la întrebări, 
călărind de unul singur, dăruind din când în când catârului său 
câte o lovitură de ciomag, uneori nemeritată!... Şi, ca să fim 
sinceri, dacă cu o mişcare din şale răbdătorul animal şi-ar fi 
aruncat cât colo călăreţul, nu pe el ar fi trebuit să ne supărăm. 

Juhel ghicea tulburarea unchiului său, fără a îndrăzni să 
crâcnească. Gildas Tregomain, din înaltul cămilei sale cu două 
cocoaşe, înţelegea ce se petrece în mintea prietenului său. Dar 
nici unul din ei nu îndrăznea să înfrunte o asemenea zdruncinare 
morală şi se priveau numai dând din cap cu înţeles. 

Prima zi de călătorie nu fu prea obositoare. Totuşi, la această 
latitudine, temperatura era destul de ridicată. In apropierea 
Tropicului Racului, clima Arabiei meridionale este excesivă şi 
foarte nepotrivită temperamentului european. De cele mai multe 
ori, dinspre munţi suflă un vânt arzător sub un cer parcă în flăcări. 
Briza mări nu-i poate domoli arşiţa. Culmile munţilor Gebel se 
înalţă spre vest şi acest lanţ reflectă razele solare ca un uriaş 
cuptor incandescent. lar când anotimpul torid este în toi, nopţile 
sunt înăbuşitoare şi somnul imposibil. 

Cu toate acestea, cei trei francezi nu au avut prea mult de 
suferit în primele două etape, deoarece caravana mergea prin 
câmpii împădurite, de-a lungul litoralului. Imprejurimile oraşului 
Mascat nu sunt sterpe ca deşertul. Dimpotrivă, vegetaţia creşte 
aici destul de îmbelşugată. Când pământul este uscat, se văd 
nesfârşite ogoare de mei, iar atunci când braţele unui râu îşi 
despletesc arterele lor lichide, apar ogoarele de orez. Nu lipseşte 
nici umbra pe sub crângurile de smochini, între arbuştii de 
mimoză care produc guma arabică, al cărei export pe scară largă 
alcătuieşte una din bogăţiile de seamă ale ţării. Seara, tabăra s-a 
aşezat pe malul unui mic pârâiaş alimentat de izvoarele munţilor 
din apus, care îşi plimbă domol apele către golf. Au deshămat 
animalele, le-au lăsat să pască în voie, fiecare unde a vrut, fără a 
le priponi, într-atât erau obişnuite cu aceste popasuri regulate. 
Pentru a nu vorbi decât despre personajele acestei povestiri, 
unchiul şi nepotul îşi lăsară catârii pe aceeaşi pajiște — ceea ce 
făcu şi Sauk de cum sosi convoiul. Cămila luntraşului îngenunche 
ca un credincios al Coranului la ora rugăciunii de seară şi Gildas 
Tregomain, descălecând, îi onoră grumazul cu o blândă 
mângâiere. Cât despre măgarul lui Ben-Omar, se opri brusc şi 
cum călăreţul său nu cobora destul de repede, cu o opintire 
scurtă, îl aruncă la pământ. Notarul, cât era de lung, căzu cu faţa 
spre Mecca, asemenea unui musulman în rugăciune. Cu toate 
acestea, credem că mai curând se gândea să-şi blesteme 
măgăruşul decât să-l preamărească pe Allah şi pe profetul său! 

Noaptea se scurse fără întâmplări deosebite în tabăra situată la 
aproximativ patruzeci de kilometri de Mascat, obişnuit loc de 
popas al caravanelor. A doua zi, la primele licăriri ale zorilor, 
plecară reluând drumul spre Sohar. 

Ţinutul devenea mai golaş. Câmpii nesfârşite, pe care nisipul 
începea să ia locul ierbii, se întindeau până la orizont. Un fel de 
Sahară cu toate neajunsurile ei: apa din ce în ce mai puţină, lipsa 
umbrei, oboseala drumului. Pentru arabii obişnuiţi cu călătoriile în 
convoi, drumul acesta nu avea nimic deosebit, ei parcurgând în 
toiul verii, sub cele mai dogoritoare arşiţe, distanţe mari. Dar cum 
aveau să suporte europenii această încercare? 

Să ne grăbim a spune că prietenii noştri au scăpat cu bine — 
chiar şi luntraşul, al cărui volum, numai câteva săptămâni mai 
târziu, este sigur că s-ar fi topit sub focurile acestui soare tropical. 
Legănat de pasul regulat şi elastic al cămilei sale, el moţăia fericit 
între cele două cocoaşe. Proptit temeinic, părea a face una cu 
trupul animalului, încât o cădere nu era de temut. Dealtfel, dându- 
şi repede seama că grijuliul său animal cunoştea mai bine decât el 
greutăţile drumului, nu mai încerca să-l dirijeze. Fermecătoarea 
Amelie nu înainta cu mai multă siguranţă, atunci când era 
remorcată de-a lungul drumului de edec de pe Rance. 

Cât despre Juhel, tânăr şi puternic, pe când străbătea aceste 
teritorii ale imamatului, între Mascat şi Sohar, sufletul lui se 
întorcea în mijlocul scumpului său oraş breton, în strada Hautes- 
Salles, în faţa acelei case în care îl aştepta Enogate... Cât priveşte 
pe faimoasa prinţesă cu care unchiul său voia să-l facă să se 
căsătorească, nici nu-şi bătea capul! Niciodată nu o să aibă altă 
soţie decât pe frumoasa lui verişoară! Exista oare pe lume o 
ducesă — chiar dacă ar fi fost de sânge regal — care să-i 
semene?... Şi milioanele lui Kamylk-Paşa nu aveau să schimbe 
nimic, chiar dacă această aventură a unchiului său nu este un vis 
din "O mie şi una de nopţi", cu totul nerealizabil! Se înţelege de la 
sine că Juhel îi scrisese logodnicei sale de cum ajunsese la Mascat. 
Dar când avea oare să primească această scrisoare?... 

Jupân Antifer păru şi mai îngrijorat în ziua aceea decât în ajun 
şi, fără îndoială, a doua zi avea să fie şi mai grav. Transportul 
celor trei butoiaşe era cel care îi pricinuia — şi pe bună dreptate, 
trebuie să o spunem — cele mai mari nelinişti. 

Dar ce temeri l-ar mai fi năpădit dacă ar fi ştiut că era ţinta unei 
supravegheri deosebite, chiar în cuprinsul caravanei! Da... se afla 
acolo un indigen de vreo patruzeci de ani, cu o înfăţişare aleasă, 
care, fără să-i trezească nici o bănuială, îl urmărise tot timpul. 

În adevăr, escala bilunară a pachebotului care făcea cursa de la 
Suez la Mascat nu se făcea fără ca poliţia imamului să nu fie 
îndeosebi de atentă. In afară de taxa impusă oricărui străin care 
voia să pună piciorul pe pământul imamatului, suveranul 

manifesta o curiozitate specific orientală pentru vizitatorii 
europeni. Nimic mai firesc deci decât să afle motivul prezenţei lor 
în ţară, cât timp au intenţia să rămână... Aşa că, atunci când cei 
trei maluini au debarcat pe chei şi s-au instalat la hotelul 
englezesc, şeful poliţiei s-a grăbit să-i înconjoare cu înţeleaptă sa 
ocrotire. 

Or, cum am mai spus-o, poliţia din Mascat, minunat organizată 
în ceea ce priveşte siguranţa străzilor, nu este mai puţin pricepută 
în a supraveghea călătorii, indiferent dacă vin pe mare sau pe 
uscat. Se fereşte să le pretindă acte în regulă pe care, dealtfel, 
şnapanii le au totdeauna, sau să le ia interogatorii la care ei sunt 
pregătiţi să răspundă. Dar nu-i pierde din ochi, îi pândeşte, îi 
urmăreşte cu o discreţie, cu un tact care face cinste inteligenţei 
orientalilor. 

Aşadar, jupân Antifer era sub ochiul unui agent, însărcinat să-l 
urmărească până unde i-ar fi plăcut să meargă. Fără să pună 
întrebări, acest poliţist va sfârşi prin a afla cu ce scop veniseră cei 
trei europeni în imamat. Şi dacă s-ar găsi cumva în încurcătură, în 
mijlocul unei populaţii a cărei limbă nu o cunoşteau, el era gata 
să-i ajute cu o amabilitate fără margini. Apoi, mulţumită 
informaţiilor primite, imamul nu avea să-i lase să plece decât dacă 
nu avea nici un interes să-i reţină. 

Să recunoaştem că această supraveghere putea să încurce 
foarte mult marea strădanie a jupânului Antifer. Să dezgropi o 
comoară fără de preţ, să o aduci la Mascat, să o îmbarci pe 
pachebotul care merge la Suez, nu era lucru uşor. Dar când 
înălţimea-sa va şti despre ce este vorba, atunci chiar că nimic nu 
va mai fi cu putinţă. 

Din fericire — am spus-o şi o mai spunem — Pierre-Servan-Malo 
habar nu avea încă de aceste viitoare complicaţii. Povara grijilor 
prezente îi era deocamdată destul pentru a-l copleşi. Nu ştia, nici 
prin gând nu-i dădea că el călătoreşte sub privirea iscoditoare a 
unui poliţist al imamului. Nici cei doi tovarăşi ai săi nu-l băgaseră 
în seamă pe acest agent atât de discret, de retras, care îi pândea 
fără să intre în vorbă cu ei. 

Totuşi, dacă lor le scăpase această urmărire, poate că nu acelaşi 
lucru se întâmpla şi cu Sauk. Aşa-zisul secretar al lui Ben-Omar, 
cunoscând araba, putuse să intre în vorbă cu unii dintre negustorii 
care mergeau şi ei la Sohar. Cum polițistul nu le era necunoscut, 
ei nu făcuseră o taină din îndeletnicirea lui. Şi Sauk, bănuind că 
acest agent era pus pe urmele jupânului Antifer, fu destul de 
neliniştit. În adevăr, dacă nu voia ca moştenirea lui Kamylk-Paşa 
să cadă în mâinile unui francez, cu atât mai mult nu ar fi vrut să 
cadă în mâinile imamului. 

Dealtfel, trebuie să spunem că agentul nu-i suspecta în nici un 
fel pe cei doi egipteni, neputându-şi închipui că aveau aceeaşi 

ţintă cu cei trei europeni. La Mascat veneau destul de des călători 
de naționalitatea lor. Nu se ferea deci deloc de ei, ceea ce 
dovedeşte că poliţia nu este perfectă, nici chiar în imamatul 
înălţimii-sale. După o zi obositoare, întreruptă numai de popasul 
de la prânz, caravana îşi statornici tabăra puţin înainte de apusul 
soarelui. 

Acolo, lângă un fel de baltă pe jumătate secată, se afla una din 
curiozităţile naturii în acea regiune. Era un arbore sub care se 
putea adăposti întreaga caravană, adăpost foarte prețuit în plină 
amiază, pentru siestă. Razele soarelui nu ar fi putut străbate prin 
cupola acestui vast umbrar, întins ca un velum cam la 
cincisprezece picioare deasupra pământului. 

— Un arbore cum n-am mai văzut niciodată! exclamă Juhel în 
timp ce catârul său se oprea singur sub primele ramuri. 

— Şi cum nici n-am să mai văd vreodată! răspunse luntraşul 
înălțându-se între cocoaşele cămilei care tocmai îngenunchea. 

— Ce spui, unchiule? întrebă Juhel. 

Unchiul nu spuse nimic, pentru simplul fapt că nu văzuse nimic 
din cele ce stârneau uimirea prietenului şi nepotului său. 

— Mi se pare, adăugă Gildas Tregomain, că şi noi avem la 
Saint-Pol de Leon, într-un colţ al Bretaniei noastre, o 
nemaipomenită viţă de vie care se bucură de o oarecare faimă... 

— Este adevărat, domnule Tregomain, dar nu poate fi 
comparată cu acest arbore! 

Nu! Oricât de extraordinară ar fi fost viţa de la Saint-Pol de 
Leon, ar fi părut, pe lângă acest uriaş al lumii vegetale, un 
copăcel. 

Era un bananier, sau poate un smochin, cu o grosime a 
trunchiului de necrezut — cel puţin o sută de picioare în 
circumferință, dacă l-ai fi măsurat. Din acest trunchi se înălța, ca 
dintr-un turn, o furcă uriaşă cu zeci de crengi ale căror ramificații 
se împleteau, se încrucişau şi se întindeau, acoperind cu umbra 
lor suprafaţa unei jumătăţi de nectar. O uriaşă umbrelă împotriva 
arşiţei, o imensă umbrelă împotriva averselor de ploaie, de 
nepătruns pentru toate focurile şi toate apele cerului! 

Dacă ar fi avut timp — fiindcă răbdare avea destulă — 
barcazierul şi-ar fi oferit plăcerea de a număra ramurile acestui 
smochin. Câte să fi fost?... Întrebarea asta nu-i dădea pace. 

Şi la această întrebare primi răspunsul. Iată în ce împrejurare: 
Pe când cerceta ramurile mai de jos ale smochinului, sucindu-se, 
răsucindu-se, ba cu mâna întinsă, ba cu degetele răşchirate, el 
auzi în spatele lui aceste cuvinte: 

— Ten thousand. 

Erau două cuvinte englezeşti cu un foarte pronunţat accent 
oriental şi pe care el nu le pricepu, neavând habar de această 
limbă. 

Juhel ştia însă englezeşte şi după ce schimbă câteva cuvinte cu 
indigenul care dăduse lămurirea, îi spuse luntraşului: 

— Se pare că sunt zece mii de ramuri! 

— Zece mii? 

— Aşa, cel puţin, spune arabul ăsta! 

Arabul nu era decât agentul pus pe urmele străinilor în timpul 
şederii lor în imamat. Găsind potrivit prilejul de a intra în vorbă cu 
ei, îl folosise. Câteva întrebări şi tot atâtea răspunsuri mai fură 
schimbate, în limba anglo-saxonă, între Juhel şi acest arab care, 
dându-se drept interpret pe lângă legația britanică din Mascat, se 
puse, amabil, la dispoziţia celor trei europeni. 

Juhel îi mulţumi indigenului, împărtăşind în acelaşi timp şi 
unchiului său această foarte fericită întâmplare, după părerea sa, 
în legătură cu demersurile lor când vor sosi la Sohar. 

— Bine...  bine!... se mulțumi să răspundă  jupân 
Antifer,morocănos, înţelege-te cum poţi mai bine cu el şi spune-i 
că nu o să ne uităm la bani... 

— Cu condiția să găsim cu ce să-l plătim! murmură 
neîncrezătorul Tregomain. 

Dar, dacă Juhel crezu că se putea felicita pentru această 
întâlnire, s-ar putea ca Sauk să fi fost mai puţin satisfăcut. Faptul 
că îl văzuse pe poliţist în legătură cu maluinii nu avu deloc darul 
de a-l linişti, dimpotrivă, teama lui crescu şi îşi făgădui să-l 
supravegheze foarte îndeaproape pe acest indigen. Şi măcar dacă 
Ben-Omar ar fi putut să afle încotro mergeau... dacă ajunseseră la 
capătul călătoriei... sau dacă ea avea să se prelungească... Era 
oare insuliţa prin apele golfului Oman, în strâmtoarea Ormuz sau 
în golful Persic?... Trebuiau să o caute de-a lungul coastei Arabiei 
sau pe lângă ţărmul Persiei, până la marginea dinspre regatul 
şahului şi ţinuturile sultanului?... Cum se vor desfăşura operaţiile 
şi cât timp le vor lua?... Să fi avut de gând jupân Antifer să se 
îmbarce din nou la Sohar?... Faptul că nu se îmbarcase la Mascat 
nu însemna oare că, potrivit coordonatelor ei, insuliţa se afla 
dincolo de strâmtoarea Ormuz?... Afară doar dacă ar fi pornit-o 
iară în caravană către Chardja, către El Kalif, sau poate până la 
Korenc, la capătul golfului Persic?... 

Neîndurătoare incertitudini, neliniştitoare presupuneri, ce nu 
încetau să-l înfurie pe Nazim, care îşi descărca tot năduful asupra 
nefericitului de notar. 

— Sunt eu de vină, repeta el, dacă domnul Antifer se 
încăpăţânează să mă trateze ca pe un străin?... 

Ca pe un străin? Nu, mai rău decât atâta: ca pe un nepoftit, a 
cărui prezenţă era impusă de testator! Ah, fără acel unu la sută!... 
Acest unu la sută merita să înduri şi câteva neplăceri!... Dar când 
vor lua ele, oare, sfârşit?... 

A doua zi caravana tăie de-a curmezişul câmpiile fără sfârşit, un 

soi de deşert fără oaze. Oboseala fu copleşitoare în ziua aceea ca 
şi în următoarele două zile, oboseală pricinuită mai ales de 
căldură. Luntraşul credea că o să se topească precum unul din 
acele blocuri de gheaţă din mările boreale, care coboară către 
latitudinile joase. Fără nici o îndoială, în acele zile el pierdu cel 
puţin o zecime din greutatea sa specifică, spre vădita mulţumire a 
purtătorului său cu două cocoaşe pe care îl strivea sub cumplita-i 
povară. În timpul acestor ultime zile nu se petrecu nimic de 
seamă. Trebuie notat totuşi că arabul, al cărui nume era Selik, 
făcu mai îndeaproape cunoştinţă cu Juhel, datorită faptului că atât 
unul cât şi celălalt cunoşteau limba engleză. Să nu ne facem însă 
griji; tânărul căpitan se ţinu tot timpul într-o prudentă rezervă şi 
nu dădu în vileag nici unul din secretele unchiului său. Căutarea 
unui port potrivit pentru deschiderea unei filiale comerciale — 
adică vechea poveste inventată pentru agentul francez la Mascat 
— îi fu servită şi aşa-zisului interpret. Se lăsase el oare convins? 
Aşa i s-a părut lui Juhel. Nu-i mai puţin adevărat însă că 
şmecherul nu se preta la acest joc decât pentru a afla mai multe. 
Pe scurt, în după-amiaza zilei de 27 martie, după patru zile şi 
jumătate de mers, caravana ajunse în cuprinsul oraşului Sohar. 


Capitolul XIV. În care jupân Antifer, Gildas Tregomain şi 
Juhel petrec la Sohar o zi foarte plictisitoare 


Din fericire, cei trei europeni ai noştri veniseră la Sohar nu 
pentru plăcerea lor, ci pentru treburi. Oraşul nu are de ce să fie 
semnalat atenţiei turiştilor şi nu merită să faci o asemenea 
călătorie ca să-l vizitezi; străzile destul de curate, totuşi, pieţele 
dogorite de soare, o apă curgătoare care abia-abia îndestulează 
nevoile celor câtorva mii de locuitori când li se usucă gâtlejul de 
zăduful arşiţei, case împrăştiate cam la întâmplare şi care, după 
moda orientală, nu primesc lumina decât dintr-o curte interioară, 
apoi o clădire mai mare, fără nici un stil, lipsită de acele podoabe 
ale sculpturii arabe, dar cu care imamul binevoieşte să se 
mulţumească atunci când îşi îngăduie două sau trei săptămâni de 
vilegiatură în nordul regatului său. 

Oricât ar fi de neînsemnat, Soharul există totuşi pe ţărmul 
golfului Oman, şi ca dovadă a existenţei sale este însăşi poziţia sa 
calculată geografic cu toată precizia dorită. Oraşul este situat pe 
longitudinea est la 54°29 şi latitudinea nord la 24°37'. 

Deci, potrivit poziţiei indicată în scrisoarea lui Kamylk-Paşa, 
insuliţa ar fi trebuit căutată la douăzeci şi opt minute de arc spre 
est de Sohar şi la douăzeci şi două spre nord. Adică, între 
patruzeci şi cincizeci de kilometri depărtare de țărm. 

La Sohar nu sunt prea multe hoteluri. Se găsesc doar un fel de 
caravanseraiuri în care, câteva odăi, mai curând câteva chiţimii 

aşezate circular, sunt mobilate cu câte un singur pat. Interpretul 
Selik, atât de îndatoritor, i-a dus acolo pe jupân Antifer, pe nepot 
şi pe prietenul lor. 

— Ce noroc, spunea mereu Gildas Tregomain, că am dat de 
arabul ăsta de treabă! Păcat că nu vorbeşte franceza sau măcar 
bretona! 

Juhel şi Selik, pentru cele ce aveau să-şi spună, se înțelegeau 
totuşi destul de bine. 

În ziua aceea, Juhel şi Gildas Tregomain, foarte obosiţi de 
călătoria lor, nu voiră să mai ştie de nimic altceva decât de o masă 
bună urmată de douăsprezece ore în şir de somn. Dar nu fu deloc 
uşor să-l convingă pe Pierre-Servan-Malo să le urmeze această 
cuminte hotărâre. Chinuit din ce în ce mai tare de nerăbdare, 
ştiindu-se în apropierea insuliţei, nu înţelegea să mai tărăgăneze... 
Voia să închirieze o ambarcaţie hic et nune!/... Să se odihnească 
acum când nu mai avea de făcut decât un pas — este adevărat, un 
pas de douăsprezece leghe — pentru a pune piciorul pe acel colţ 
al globului unde Kamylk-Paşa îşi îngropase ademenitoarele sale 
butoiaşe? 

Pe scurt, în urma unei scene destul de agitate care dovedi în ce 
hal de nerăbdare, nervozitate şi exaltare — am putea spune — 
ajunsese unchiul lui Juhel, nepotul izbuti să-l potolească... 
Trebuiau să ia anumite măsuri... Prea multă grabă putea să dea de 
bănuit poliţiei de la Sohar... Comoara doar nu avea să se topească 
în douăzeci şi patru de ore!... 

"Numai de ar fi acolo! îşi spunea Gildas Tregomain. Bietul meu 
prieten şi-ar pierde minţile dacă nu ar fi... sau dacă nu ar mai fi 
aici!..." 

Şi se părea că temerile bunului luntraş aveau să se justifice într- 
o anumită măsură. 

Dealtfel, dacă jupân Antifer, dezamăgit în speranţele sale, putea 
sfârşi prin a-şi pierde minţile, aceeaşi dezamăgire l-ar fi împins şi 
pe Sauk, dacă nu în pragul nebuniei, dar la fapte cu urmări 
groaznice. Falsul Nazim s-ar fi lăsat în voia mâniei şi Ben-Omar nu 
ar fi mai scăpat teafăr. Frigurile nerăbdării îl bântuiau şi pe el ca 
şi pe maluin şi este sigur că, în noaptea aceea, cel puţin doi 
călători nu dormiră în chiţimiile lor din caravanserai. Nu mergeau 
ei oare spre aceeaşi ţintă, pe drumuri diferite, însă? Dacă unul din 
ei nu aştepta decât lumina zilei ca să închirieze o ambarcaţie, 
celălalt nu se gândea decât să angajeze aproximativ douăzeci de 
ticăloşi care, ademeniţi de făgăduiala unei plăţi grase, să încerce 
răpirea comorii în timpul întoarcerii la Sohar. Veniră şi zorile, 
vestind prin strălucirea primelor raze de soare memorabila zi de 
28 martie. 

Cel mai potrivit lucru era să se folosească de bunăvoința lui 


1 Aici şi acum (în limba latină în text). 

Selik. Bineînţeles, sarcina de a lua legătura cu acest îndatoritor 
arab, pentru a duce lucrurile la bun sfârşit, îi revenea lui Juhel. 
Arabul, din ce în ce mai bănuitor, îşi petrecuse noaptea în curtea 
caravanseraiului. 

Juhel se simţea însă cam stingherit în legătură cu serviciul pe 
care voia să i-l ceară lui Selik. Într-adevăr, iată trei străini, trei 
europeni, sosiți în ajun la Sohar şi care se grăbesc să caute o 
ambarcaţie... Era, desigur, vorba de o plimbare — fiindcă despre 
ce altceva putea fi vorba? O plimbare prin golful Oman... o 
plimbare care să dureze cel puţin patruzeci şi opt de ore... Oare 
nu o să pară ciudat acest proiect, chiar mai mult decât ciudat? 
Sau poate că Juhel îşi făcea degeaba griji în legătură cu ce ar fi 
putut găsi interpretul ciudat în propunerea sa. 

Oricum, trebuia să facă într-un fel, aşa că, de îndată ce-l întâlni 
pe Selik, Juhel îl rugă să-i facă rost de o ambarcaţie cu care să 
poată rămâne pe mare vreme de două zile. 

— Aveţi de gând să traversaţi golful, întrebă Selik, şi să 
debarcaţi pe coasta persană? 

Pentru o clipă, Juhel dădu să ocolească întrebarea printr-un 
răspuns destul de firesc, aşa încât să împrăştie orice bănuială 
chiar din partea autorităţilor din Sohar. 

— Nu... nu... nu este decât o explorare geografică, îl lămuri el. 
Are ca scop să determine poziţia principalelor insulițe din golf... În 
largul Soharului nu se găsesc asemenea ostroave? 

— Sunt vreo câteva, dar nici una de vreo oarecare importanţă, 
răspunse Selik. 

— Nu face nimic, spuse Juhel, înainte de a ne stabili pe coastă, 
am vrea să vizităm golful. 

— Cum doriţi. 

Selik se feri să insiste, cu toate că răspunsul tânărului căpitan îi 
dădu de bănuit. În adevăr, polițistul, cunoscând proiectele celor 
trei europeni dezvăluite agentului francez, adică întemeierea unei 
filiale într-un oraş de pe litoralul imamatului, se putea gândi că 
această filială nu se prea potrivea cu explorarea împrejurimilor 
golfului Oman. Ca urmare, atât maluinul cât şi cei doi tovarăşi ai 
săi, şi mai serios bănuiţi, aveau să fie obiectul unei supravegheri şi 
mai severe. 

O supărătoare complicaţie, care putea pune în primejdie reuşita 
operaţiei. Îndată ce ar fi fost descoperită comoara pe insuliţă, nu 
încape îndoială că, pe loc, poliţia înălţimii-sale ar fi şi fost 
informată şi înălţimea-sa, pe cât de atotputernică pe atât de lipsită 
de mustrări de cuget, l-ar face dispărut pe legatarul lui Kamylk- 
Paş a, ca să înlăture orice plângere cu putinţă. 

Selik îşi luă sarcina să găsească ambarcaţia necesară explorării 
golfului, făgăduind în acelaşi timp să alcătuiască un echipaj pe al 
cărui devotament se puteau bizui. Cât despre provizii, vor lua 

pentru trei sau patru zile. Pe o vreme atât de schimbătoare ca 
aceea a echinocţiului, era bine să prevezi unele întârzieri, dacă nu 
probabile, cel puţin posibile. 

Juhel îi mulţumi interpretului şi îl asigură că serviciile sale vor fi 
răsplătite din plin. Selik se arătă foarte mişcat de această 
făgăduială. Apoi adăugă: 

— Poate că ar fi mai bine să vă însoțesc în această excursie? 
Cum dumneavoastră nu cunoaşteţi limba arabă, o să vă descurcaţi 
mai greu cu stăpânul corăbiei şi cu oamenii lui... 

— Ai dreptate, răspunse Juhel. Rămâi în slujba noastră tot 
timpul cât o să stăm la Sohar, şi încă o dată îţi spun că nu o să-ți 
pară rău... 

Apoi s-au despărţit. Juhel s-a dus să-l întâlnească pe unchiul său 
care se plimba pe țărm în tovărăşia prietenului Tregomain şi îi 
povesti toate câte le făcuse. Luntraşul fu bucuros să-l aibă ca ghid 
şi interpret pe acest tânăr arab căruia îi găsea, şi nu fără temei, 
un chip dintre cele mai inteligente. 

Pierre-Servan-Malo încuviinţă cu un simplu semn din cap. Apoi, 
după ce schimbase cu o alta, nouă, pietricica tocită de cât o 
frecase între măsele, întrebă: 

— Şi ambarcaţia aceea? 

— Tot interpretul o să ne facă rost şi de ea, unchiule, cu provizii 
cu tot. 

— Cred că într-un ceas, două, ar putea fi gata cu pregătirile 
unul din vasele din port... ce dracu! Doar nu facem înconjurul 
lumii... 

— Nu, nu-l facem, prietene, răspunse luntraşul, dar trebuie să 
le dai timp oamenilor să-l găsească!... Nu fi atât de nerăbdător, te 
rog din suflet... 

— Şi dacă aşa îmi place să fiu!... se răsti jupân Antifer, 
fulgerându-l cu privirea pe Gildas Tregomain. 

— Atunci, fii! răspunse  vrednicul luntraş,  înclinându-se 
respectuos. 

În acest timp ziua trecea şi Juhel nu avea nici o ştire de la Selik. 
Se poate uşor bănui halul de enervare în care se găsea jupân 
Antifer. El şi vorbea să-l trimită în fundul golfului pe arabul care 
îşi bătuse joc de nepotul său. In zadar încerca Juhel să-i ia 
apărarea, jupân Antifer nici nu vru să audă. Cât despre Gildas 
Tregomain, când încercă să stăruie asupra isteţimii lui Selik, i se 
porunci, scurt, să tacă. 

— Un golan, striga jupân Antifer, un pungaş, un tâlhar în care 
nu am nici o încredere şi care nu urmăreşte altceva decât să ne 
fure banii!... 

— Nu i-am dat nimic, unchiule. 

— Tocmai asta-i greşeala ta!... Dacă i-ai fi dat un aconto bun... 

— Dar parcă spuneai că vrea să ne fure... 

— Ei şi?... 

Gildas Tregomain şi Juhel nici nu încercară măcar să mai discute 
aceste păreri contradictorii. Ceea ce trebuia făcut era să-l 
potolească pe maluin, să-l împiedice să facă vreo prostie sau chiar 
vreo imprudenţă, să-l sfătuiască să păstreze o atitudine care să nu 
dea loc la bănuieli. Aveau oare să reuşească ei cu un asemenea om 
care nu voia să asculte de nimeni şi de nimic!... Ce, nu erau 
ancorate în port bărci de pescari?... Şi nu era de ajuns să iei una... 
să te înţelegi cu echipajul... să te îmbarci... să porneşti în larg... să 
te îndrepţi către nord-est?... 

— Dar cum să te înţelegi cu oamenii ăştia? repeta Juhel, dacă 
noi nu ştim nici o boabă de arabă? 

— Şi ei nu ştiu boabă de franceză! stărui luntraşul. 

— Şi de ce nu ştiu? ripostă jupân Antifer, în culmea furiei. 

—  Greşeala lor... mare greşeală... răspunse Gildas Tregomain, 
dornic să-şi potolească, prin această concesie, prietenul. 

— Şi toate numai din vina ta, Juhel! 

— Nu, unchiule. Am făcut totul cum am crezut că este mai bine 
şi interpretul nostru o să apară cât de curând... Şi la urma urmei, 
dacă el nu-ţi inspiră încredere, atunci foloseşte-i pe Ben-Omar şi 
pe secretarul său, care vorbesc araba... Uite-i pe chei! 

— Pe ei?... Niciodată!... Mi-e destul... mi-e destul şi aşa că tot 
timpul se ţin de noi... 

— Ben-Omar parcă ar vrea să ne vorbească, spuse şi Gildas 
Tregomain. 

— Numai să încerce, luntraşule, că-i şi trimit o salvă de să se 
ducă la fund! 

În adevăr, Sauk şi notarul se tot învârteau pe lângă maluin. 
Când acesta părăsise hanul, ei se grăbiseră să-l urmeze. Nu era 
datoria lor de a nu-l pierde din ochi şi dreptul lor de a fi de faţă la 
deznodământul acestei afaceri financiare care ameninţa să se 
schimbe în dramă? 

La rândul lui, Sauk îl îmboldea mereu pe Ben-Omar să-i 
vorbească fiorosului Pierre-Servan-Malo. Dar când îl vedea cum 
spumegă de furie, notarul nu se grăbea să-i înfrunte pandaliile. 
Sauk l-ar fi ucis pe loc pe acest notar fricos, părându-i acum rău 
că se prefăcuse a nu cunoaşte limba franceză, fiindcă altfel ar fi 
putut interveni direct în rezolvarea cauzei sale. 

Cât despre Juhel, acesta înţelegea că felul în care se purta 
unchiul său faţă de Ben-Omar nu putea decât să înrăutăţească 
lucrurile, încercă, o dată în plus, să-l facă să judece. Prilejul i se 
păru nimerit deoarece notarul tocmai pentru asta venise, ca să 
stea de vorbă. 

— Stai puţin, unchiule, spuse Juhel, trebuie să mă asculţi, chiar 
dacă ai să-ţi ieşi şi mai rău din sărite! Să judecăm o dată ca 
oamenii, fiindcă suntem oameni cu scaun la cap... 

— Rămâne de văzut, Juhel, dacă ceea ce numeşti tu a judeca nu 
înseamnă "a nu judeca"... În sfârşit, ce vrei tu?... 

— Să te întreb dacă, atunci când îţi vei ajunge ţinta, tot ai să te 
încăpăţânezi să nu vrei să stai de vorbă cu Ben-Omar. 

— O să mă încăpăţânez! Pungaşul ăsta a încercat să-mi fure 
secretul, pe când datoria lui era să mi-l spună pe al lui... Este un 
şnapan... un sălbatic... 

— Ştiu, unchiule, ştiu şi nu caut deloc să-l dezvinovăţesc. Dar 
prezenţa lui îţi este impusă printr-o clauză a testamentului lui 
Kamylk-Paşa. Da, sau nu?... 

— Da. 

— Este obligat să fie şi el acolo, pe insuliţă, când o să dezgropi 
cele trei butoiaşe?... 

— Da. 

— Şi are el dreptul să le evalueze, dat fiind faptul că i se cuvine 
un anumit comision de atâta la sută?... 

— Da. 

— Fi bine, pentru ca să poată fi de faţă la toată treaba asta, nu 
trebuie să ştie unde şi când trebuie să se facă?... 

— Da. 

— Şi dacă din vina dumitale sau chiar din alte motive el nu te-ar 
putea însoţi în calitate de executor testamentar, nu s-ar putea ca 
moştenirea să-ţi fie contestată şi nu ar putea face obiectul unui 
proces pe care, sigur, îl vei pierde?... 

— Da. 

— În sfârşit, unchiule, eşti sau nu obligat să-i suporţi tovărăşia 
lui Ben-Omar în timpul excursiei tale în golf? 

— Da. 

— Eşti de acord, deci, să-i spui să fie gata pentru a se îmbarca 
cu noi? 

— Nu! răspunse jupân Antifer. 

Şi acest fu slobozit cu un glas atât de cumplit, încât nimeri ca un 
proiectil drept în pieptul notarului. 

— Uite ce-i, spuse la rândul lui Gildas Tregomain, nu vrei să fii 
de înţeles şi faci foarte rău. De ce te încăpăţânezi cu orice chip? 
Nimic mai înţelept decât să-l asculţi pe Juhel, nimic mai rezonabil 
decât să-i urmezi sfatul! Desigur că acest Ben-Omar nu-mi este 
mei mie simpatic!... Dar dacă tot trebuie să-l suportăm, să facem 
măcar haz de necaz... etc... etc... 

Rar se întâmpla ca Gildas Tregomain să-şi îngăduie un atât de 
lung monolog, şi încă şi mai rar ca prietenul său să-l lase să şi-l 
ducă până la capăt. Dar cu ce încleştări din mâini, cu câte 
scrâşnituri din dinţi, cu ce strâmbături ciudate îl asculta el pe 
luntraş pe când îşi depăna predica!... Poate că minunatul om, 
foarte mulţumit de elocinţa sa, îşi închipui, când termină 
discursul, că l-a şi convins pe acest încăpățânat de breton. 

— Ai isprăvit, luntraşule?... îl întrebă jupân Antifer. 

— Da, răspunse Gildas Tregomain, aruncându-i o privire 
triumfătoare lui Juhel. 

— Şi tu, Juhel?... 

— Da, unchiule. 

— Ei bine, acum duceţi-vă amândoi la dracu!... Discutaţi voi, 
dacă vreţi, cu acest zgârie-hârtie! Cât despre mine, nu o să-i 
vorbesc decât ca să-l fac nemernic şi escroc!... Acestea fiind zise, 
bună ziua sau bună seara, după cum doriţi! 

Şi Pierre-Servan-Malo dădu drumul unei înjurături în care 
scăpărau diversele tunete şi trăsnete folosite în marină, încât 
pietricica îi ţâşni printre dinţi ca un bob de mazăre dintr-un 
puşcoci. Apoi, fără a-şi mai lăsa timp să-şi încarce gura cu 
proiectile, făcu o manevră la bară şi dispăru ca dus de vânt. 

Totuşi, în parte, Juhel obținuse ceea ce dorea. Unchiul său, 
înțelegând că nu are încotro, nu-i mai interzicea să destăinuiască 
notarului planurile lor. Şi cum acesta se apropia mai puţin temător 
de când plecase maluinul, totul se lămuri în câteva cuvinte. 

— Domnule, spuse Ben-Omar ploconindu-se adânc pentru a-şi 
răscumpăra prin atitudinea sa umilă îndrăzneala de a i se adresa, 
domnule, o să mă iertaţi dacă îmi permit... 

— Fii scurt! spuse Juhel. Ce doreşti? 

— Să ştiu dacă suntem la capătul acestei călătorii... 

— Aproape... 

— Unde se află insuliţa pe care o căutăm? 

— Cam la vreo douăsprezece leghe, în larg de Sohar. 

— Cum, se înspăimântă Ben-Omar, trebuie să pornim iarăşi pe 
apă? 

— Aşa s-ar părea. 

— Şi nu-ţi prea prieşte! spuse luntraşul cuprins de milă pentru 
nefericitul om care era gata-gata să cadă de parcă iarăşi ar fi 
ameţit. 

Sauk îi privea indiferent — cu indiferența omului care nu 
înţelege nici un cuvânt din limba în care se vorbeşte în faţa lui. 

— Haide... curaj, îl îmbărbăta Gildas Tregomain... Două sau trei 
zile pe mare trec repede! Până la urmă o să devii un bun 
marinar... cu puţină obişnuinţă!... Când te numeşti Omar... 

Notarul clătină din cap după ce-şi şterse fruntea de sudorile reci 
care-l trecuseră. Apoi, cu un glas jalnic, îl întrebă pe Juhel: 

— Şi unde socotiți să vă îmbarcaţi, domnule? 

— Chiar aici. 

— Când? 

— Îndată ce ambarcaţia noastră va fi echipată. 

— Şi... va fi?... 

— Poate chiar în seara asta... sau, foarte sigur, mâine 
dimineaţă. Deci, pregătiţi-vă de plecare, împreună cu secretarul 

dumneavoastră Nazim, dacă fără el nu se poate. 

— Mă pregătesc... mă pregătesc... răspunse Ben-Omar. 

— Şi Allah să vă ajute!... adăugă luntraşul, care în lipsa 
jupânului Antifer putea da frâu liber bunătăţii lui înnăscute. 

Ben-Omar şi Sauk nu mai aveau nimic de aflat, în afară de 
poziţia insuliţei. Dar cum tânărul căpitan tot nu le-ar fi dat-o, ei se 
retraseră. Când spusese Juhel că ambarcaţia urma să fie gata în 
acea seară sau cel mai târziu a doua zi, nu se grăbise oare? 
Asupra acestui lucru îi atrase atenţia şi Gildas Tregomain. Într- 
adevăr, era ora trei după-amiază şi nici urmă de interpret. Asta îi 
îngrijora pe amândoi. Dacă ar fi fost suiţi să renunţe la serviciile 
lui, ce greu ar fi fost să trebuiască să se înţeleagă prin semne cu 
pescarii din 

Sohar. Cum să o scoată ei la capăt cu închirierea vasului, cu ce 
anume cercetări vor trebui făcute, în ce direcţie urmau să o ia 
prin mijlocul golfului? La nevoie, este adevărat, Ben-Omar şi 
Nazim ştiau araba... Dar să li se adreseze lor... 

Din fericire, Selik se ţinu de cuvânt, ba chiar s-ar fi ferit să 
piardă o asemenea ocazie. Către ora cinci după-amiază, când 
luntraşul şi Juhel se pregăteau să se întoarcă la han, interpretul îi 
întâmpină pe digul cheiului. 

— Ín sfârşit! strigă Juhel. 

Selik îşi ceru iertare pentru întârziere. Nu fără greutate putuse 
găsi o ambarcaţie, şi încă şi pe asta nu o putuse închiria decât cu 
un preţ destul de ridicat. 

— Nu-i nimic! răspunse Juhel. Putem să ieşim în larg încă din 
seara asta?... 

— Nu, replică Selik, echipajul nu va fi gata decât mult prea 
târziu. 

— Atunci când plecăm?... 

— Cum s-o crăpa de ziuă. 

— Ne-am înţeles. 

— Vin eu să vă caut la han, adăugă Selik, şi o să ne îmbarcăm 
pe reflux. 

— Dacă o să bată şi vântul, îşi dădu cu părerea Gildas 
Tregomain, o să facem o călătorie faină. 

O călătorie într-adevăr faină, fiindcă vântul sufla din vest şi 
insuliţa căutată de jupân Antifer era la est. 


Capitolul XV. În care Juhel calculează înălţimea aşteptată 
de unchiul său, pe cel mai frumos timp din lume 


A doua zi, înainte ca soarele să fi poleit cu primele lui raze apele 
golfului, Selik bătea la uşile odăilor din caravanserai. Jupân 
Antifer, care nu închisese ochii nici măcar un ceas, fu imediat în 
picioare. Juhel veni şi el aproape tot atât de repede. 

— Corabia este gata, anunţă Selik. 

— Te urmăm, răspunse Juhel. 

— Şi luntraşul? strigă jupân Antifer. O să vezi că doarme ca un 
marsuin aproape de suprafaţa mării. Lasă că-l scutur eu zdravăn! 

Şi se duse la chiţimia numitului marsuin, care sforăia cu pumnii 
strânşi. Dar, zgâlţâit de un braţ voinic, acesta nu întârzie să-şi 
deschidă atât pumnii cât şi ochii. 

Între timp, Juhel, aşa cum se înţeleseseră, se duse să-i vestească 
pe notar şi Nazim. Dealtfel, şi ei erau gata de plecare: Nazim de 
abia stăpânindu-şi nerăbdarea, Ben-Omar de pe acum palid, cu 
mersul cam împleticit. 

Când îi văzu pe cei doi egipteni, Selik nu-şi putu stăpâni un gest 
de mirare, care nu scăpă neobservat tânărului căpitan. Nu era 
justificată această mirare? Cum se făcea că aceste personaje de 
naţionalitate diferită se cunoşteau, urmau să se îmbarce împreună 
şi toi împreună să cerceteze apele golfului? Era aici ceva ce într- 
adevăr putea stârni bănuielile poliţistului. 

— Aceşti doi străini au de gând să vină cu dumneavoastră? îl 
întrebă el pe Juhel. 

— Da, răspunse acesta, nu fără oarecare stânjeneală... Sunt 
tovarăşi de călătorie... Am venit pe acelaşi pachebot de la Suez la 
Mascat... 

— Şi îi cunoaşteţi? 

— Fără îndoială... Dacă au stat deoparte... a fost fiindcă unchiul 
meu este atât de prost dispus... d 

Era evident că Juhel se împotmolea în explicaţiile sale. In 
definitiv, nimic nu-l obliga să-i spună toate acestea lui Selik. 
Egiptenii veniseră fiindcă el fusese de acord să vină... 

În plus, Selik nu mai stărui, cu toate că lucrurile nu-i păreau 
prea curate, şi îşi promise să-i supravegheze pe cei doi egipteni cu 
aceeaşi atenţie ca şi pe cei trei francezi. 

Tocmai atunci apăru şi jupân Antifer, remorcându-l pe luntraş — 
un remorcher trăgând după el un mare vas de comerţ. S-ar putea 
adăuga, pentru a continua metafora, că vasul despre care am 
pomenit abia îşi începuse pregătirile pentru a ieşi în larg. Mai era 
încă pe jumătate adormit, cu ochii umflaţi de somn. 

Inutil să mai spunem că Pierre-Servan-Malo nici nu voi să ia în 
seamă prezenţa lui Ben-Omar şi a lui Nazim. Porni singur înainte, 
cu Selik alături, şi toţi ceilalţi îl urmară în direcţia portului. 

La capătul unui mic stăvilar se legăna un fel de corabie cu două 
catarge, priponită şi la pupa şi la prova. Vela mare fiind 
înfăşurată, nu mai rămânea decât să i se dea drumul, să se ridice 
focul şi randele pentru a ieşi în larg. 

Această ambarcaţie, numită Berbera, avea la bord un echipaj de 
aproximativ douăzeci de oameni, echipaj mult mai numeros decât 
ar fi necesitat manevrarea unui vas de cincizeci de tone. Lui Juhel 

nu-i scăpă acest lucru, dar nu spuse nimănui nimic. Dealtfel, el 
mai băgă de seamă şi altceva: jumătate din cei douăzeci de 
oameni nu păreau a fi marinari. Şi într-adevăr, erau agenţii poliţiei 
din Sohar îmbarcaţi din ordinul lui Selik. Aşa stând lucrurile, nici 
un om cu scaun la cap, ştiind toate acestea, nu ar fi dat nici măcar 
zece pistoli în schimbul celor o sută de milioane ale moştenitorului 
lui Kamylk-Paşa... dacă acestea s-ar fi aflat pe insuliţă. 

Călătorii săriră pe bordul Berberei, cu agilitatea unor marinari 
obişnuiţi cu asemenea exerciţii. Cu toate acestea, adevărul ne 
obligă să spunem că, sub greutatea lui Gildas Tregomain, micuța 
ambarcaţie se înclinase binişor la babord. Imbarcarea notarului s- 
ar fi făcut cu şi mai multe dificultăţi, ameţit cum era, dacă Nazim, 
înşfăcându-l zdravăn, nu l-ar fi aruncat peste parapet. Cum ruliul 
îl şi luase în primire desfiinţându-l, Ben-Omar se prăbuşi prin 
capot în cabina din spate care, în curând, răsună de lungi şi 
dureroase gemete. Cât despre instrumente, asupra lor vegheau cu 
grijă deosebită, mai ales asupra cronometrului pe care Gildas 
Tregomain îl ducea într-o batistă ce o ţinea de cele patru colţuri. 

Patronul ambarcaţiei, un bătrân arab cu chip aspru, porunci 
slăbirea şi desfăşurarea velelor, apoi, potrivit indicaţiilor lui Juhel, 
prin intermediul lui Selik, luă direcţia către nord-est. 

Erau deci în drum spre insuliţă. Dacă vântul ar fi bătut din vest, 
ar fi fost de ajuns douăzeci şi patru de ore pentru a ajunge acolo. 
Dar, potrivnică, natura nu ştie ce să mai născocească pentru a-i 
necăji pe oameni. Dacă vântul bătea într-o direcţie prielnică, în 
schimb norii goneau prin înaltul cerului. Nu era de ajuns să se 
meargă către răsărit, ci trebuia să se ajungă la un anume loc şi 
pentru aceasta să se facă o dublă observare a longitudinii şi 
latitudinii, prima înainte de prânz, a doua în momentul când 
soarele trecea la meridian. Or, ca să ia înălţimea, trebuia ca discul 
solar să binevoiască să se arate, şi, în această zi, capriciosul astru 
părea că se încăpăţânează să nu apară. Aşa că jupân Antifer, 
plimbându-se pe puntea ambarcaţiei Berbera, pradă unei agitaţii 
febrile, era mai mult cu ochii pe cer decât la mare. Nu o insuliţă 
căuta el în zare, ci soarele printre ceţurile de la răsărit. Aşezat la 
prova, luntraşul clătina din cap în semn de dezamăgire. La 
dreapta lui, Juhel, rezemat în coate, îşi arăta nemulţumirea printr- 
o mutră destul de acră. lIntârzieri... mereu alte întârzieri... 
Călătoria asta nu o să se mai sfârşească niciodată?... Şi la sute şi 
sute de leghe depărtare, în căsuţa din Saint-Malo, i 


121 


care amenința soarele cu pumnul 


3 


Antifer 


jupîn 


Era 


se părea că o vede pe scumpa lui Enogate aşteptând o scrisoare 
care nu avusese cum să ajungă încă la ea. 

— Dar... dacă soarele ăsta nu se arată?... întrebă luntraşul. 

— Nu o să pot face nimic, răspunse Juhel. 

— Şi, în lipsă de soare, nu s-ar putea calcula după lună sau 
stele?... 

— Sigur că da, domnule Tregomain, dar acum este lună nouă; 
cât despre stele, mi-e teamă că noaptea va fi tot atât de înnourată 
ca şi ziua! Dealtfel, sunt observaţii complicate şi foarte greu de 
făcut la bordul unei ambarcaţii atât de uşoare cum e asta. 

Într-adevăr, vântul începuse să se înăsprească. Vălătuci mari de 
nori se adunau către apus, ca şi când s-ar fi revărsat dintr-un 
crater fără fund. 

Luntraşul era destul de necăjit. Ţinea pe genunchi cutia cu 
cronometru ce-i fusese încredinţată, în timp ce Juhel, cu sextantul 
în mână, pândea zadarnic prilejul de a-l folosi. 

Şi în vremea asta se auzeau, venind dinspre prova, strigăte 
nearticulate, mustrări violente. Era jupân Antifer care ameninţa 
soarele cu pumnul. Cu toate acestea se ivea din când în când. 
Uneori, printr-o spărtură a norilor, se strecura o rază. Dar 
spărtura se închidea repede ca şi când, acolo sus, un spiriduş ar fi 
cârpit-o la iuţeală, dintr-o împunsătură de ac. Nu era chip să 
prindă astrul la timpul potrivit pentru a-i afla înălţimea. Juhel 
încercă de mai multe ori, dar sextantul cobora fără a fi fost folosit. 

Arabii nu prea cunosc folosirea acestor instrumente nautice. 
Oamenii de pe corabie nu ştiau ce urmărea tânărul căpitan. Chiar 
Selik, poate ceva mai instruit, nu pricepea stăruința lui Juhel de a 
pândi soarele. În acelaşi timp, înțelegeau cu toţii că pasagerii erau 
grozav de necăjiţi. Cât despre maluin, mergând încolo şi încoace, 
înjurând şi blestemând, agitându-se ca un apucat, se întrebau cu 
toţii dacă nu cumva aveau de a face cu un nebun. Nu! Nu era, dar 
nu mai avea mult până să înnebunească, şi de acest lucru se 
temeau şi nepotul, şi prietenul său. 

Când Gildas Tregomain şi Juhel îl chemară să-şi ia partea lui de 
cină, jupân Antifer îi trimise la plimbare. Se mulţumi să roadă o 
bucată de pâine, apoi se duse să se întindă la picioarele catargului 
mare, neîngăduind nimănui să-i vorbească. 

După-amiază nu se produse nici o schimbare în starea 
atmosferei. Orizontul era mereu încărcat cu nori groşi. Marea, 
destul de agitată, "adulmeca" ceva, cum spun marinarii. Ceea ce 
adulmeca era o vijelie, acesta era adevărul, una din acele furtuni 
din sud-est care pustiiau destul de des împrejurimile golfului 
Oman. Câteodată aceste cumplite "kamşinuri", pe care deşertul le 
aruncă asupra Egiptului, deviază dintr-o dată şi ultimele lor rafale, 
după ce au măturat litoralul arabic, vin să se izbească de 
talazurile Oceanului Indian. 

Berbera fu înspăimântător. de zgâlţâită. Cu pânzele ei pe 
jumătate înfăşurate, nu ar fi putut rezista uriaşelor viitori marine, 
care ar fi zdrobit-o, fiind prea la nivelul apei. Nu exista decât o 
posibilitate, să o ia la fugă îndreptându-se către nord-est. Ceea ce 
observă Juhel, ceea ce ar fi putut băga de seamă şi jupân Antifer 
dacă ar fi fost atent, era faptul că priceputul căpitan manevra cu 
prudenţă şi dibăcie. Echipajul lui dovedi un sânge rece şi un curaj 
de adevăraţi marinari. Se vedea bine că aceşti îndrăzneţi nu erau 
începători în lupta lor cu furtunile din golf. Numai că, dacă o parte 
din echipaj părea obişnuit cu aceste vijelii năprasnice, cealaltă, 
culcată pe punte, părea cam stânjenită de zgâlţâielile ambarcaţiei. 
Era evident, oamenii aceia nu navigaseră niciodată. Şi atunci lui 
Juhel îi dădu în gând că pe urmele lor trebuie că erau agenţi... că 
poate Selik... Hotărât lucru, lucrurile nu stăteau prea bine pentru 
moştenitorul lui Kamylk-Paşa! 

Sauk nu putea fi decât furios împotriva acestui timp rău. Dacă 
furtuna s-ar fi mai prelungit câteva zile, nici o cercetare nu ar fi 
fost cu putinţă şi atunci cum să determini poziţia insuliţei?... 
Găsind de prisos să mai rămână pe punte, se duse să se 
adăpostească în cabina în care, aruncat de la tribord la babord, 
Ben-Omar se rostogolea ca un butoi scăpat din opritori. 

După ce fuseseră refuzaţi de jupân Antifer pe care îl 
îndemnaseră să coboare, Juhel şi luntraşul se văzură nevoiţi să-l 
părăsească la piciorul catargului, adăpostit sub o prelată 
gudronată, şi se duseră să se culce pe banchetele din cabina 
echipajului. 

— Se pare că expediţia noastră nu prea merge, murmură Gildas 
Tregomain. 

— Aşa mi se pare şi mie, răspunse Juhel. 

— Să sperăm că mâine o să se îndrepte vremea şi o să poţi face 
calculul... 

— Să sperăm, domnule Tregomain! 

Şi nu mai adăugă că, de fapt, nu starea timpului îl îngrijora cel 
mai mult. Soarele sfârşeşte totdeauna prin a se arăta, ce dracu! 
Chiar deasupra golfului Oman... O să găsească ei şi insuliţa, dacă 
într-adevăr ea există... Dar amestecul acestor oameni suspecți 
îmbarcaţi pe Berbera... 

Noaptea, foarte întunecoasă, înceţoşată de vapori, puse mica 
ambarcaţie la grele încercări. Încercări nu fiindcă era prea 
uşoară, căci acest lucru îi îngăduia să se ridice pe creste şi să 
ocolească talazurile ce se spărgeau cu vuiet. Dar rafalele de vânt 
erau atât de violente încât, fără dibăcia marinărească a bătrânului 
căpitan, ar fi naufragiat de zeci de ori. 

După miezul nopţii, vântul, datorită unei ploi grele, păru să 
slăbească. Poate că se pregătea o schimbare a vremii pentru a 
doua zi?... Nu, nici gând, şi când se lumină de ziuă, chiar dacă 

norii nu mai prevesteau furtună, ca în ajun, dacă cerul răscolit nu- 
şi mai repezea vârtejurile cumplite, rămânea totuşi acoperit de o 
pâclă groasă. Potopului din timpul nopţii îi urmă o burniţă subţire 
din norii joşi, care, neavând timp să se adune în picături mari, se 
împrăştia ca o pulbere de apă. 

Când urcă pe punte, Juhel nu-şi putu stăpâni un gest de ciudă. 
Aşa cum arăta cerul, i-ar fi fost imposibil să calculeze poziţia. 
După schimbările de drum şi bâjbâielile în toate direcţiile din 
timpul nopţii, unde se afla oare, acum, corabia? Deşi cunoştea 
bine golful Oman, nici căpitanul nu ar fi putut-o spune. Nu se 
vedea nici urmă de uscat. Trecuseră oare mai departe de insuliţă? 
Tot ce se putea şi era firesc să te gândeşti că, împinsă de vântul 
din vest, Berbera mersese către est mult mai mult decât ar fi 
trebuit. Dealtfel cum puteai să verifici, deoarece orice calcul era 
imposibil? 

Pierre-Servan-Malo ieşi de sub prelată şi se duse de strajă la 
prova. Şi iarăşi dădu drumul unor noi strigăte, unor noi gesturi de 
furie, când îşi plimbă privirile pe orizont! Dar nu veni să-i 
vorbească lui Juhel şi rămase nemişcat lângă grinda ancorei de la 
tribord. 

Dar dacă nepotul său se feri să rupă această tăcere în care 
unchiul său se încăpăţâna din ajun, trebui în schimb să îndure 
întrebările lui Selik, cărora însă nu le putea răspunde decât la 
întâmplare. 

Apropiindu-se, tâlmaciul îi spuse: 

— Iată, domnule, o zi care se vesteşte prost. 

— Foarte prost. 

— Încă nu vă puteţi folosi instrumentele dumneavoastră pentru 
a privi soarele? 

— Mă tem că nu. 

— Şi atunci, ce o să faceţi?... 

— O să aştept. 

— Ştiţi că vasul nu are la bord provizii decât pentru trei zile, 
aşa că, dacă timpul rău se prelungeşte, va trebui să se întoarcă la 
Sohar. 

— Va trebui, fireşte. 

— În acest caz o să renunţaţi la proiectul dumneavoastră de a 
explora golful Oman?... 

— S-ar putea... sau cel puţin o să amânăm cercetarea noastră 
pentru un timp mai favorabil. 

— O să aşteptaţi la Sohar? 

— La Sohar sau la Mascat, nu are importanţă... Tânărul 
căpitan păstra o atitudine rezervată, justificată de bănuielile 
pe care i le inspira Selik, iar acesta nu putu obţine informaţiile 
dorite. 

Luntraşul apăru şi el pe punte, aproape în acelaşi timp cu Sauk. 

Primul făcu o mutră dezamăgită, celălalt un gest de furie văzând 
negura ce închidea orizontul la patru sau şase sute de metri de 
Berbera. 

— Nu merge? întrebă Gildas Tregomain care veni să strângă 
mâna tânărului căpitan. 

— Deloc! răspunse Juhel. 

— Şi prietenul nostru? 

— Este acolo... în față. 

— Numai de nu s-ar arunca peste bord! murmură luntraşul. 
Aceasta era teama lui de totdeauna, ca maluinul să nu sfârşească 
printr-un gest desperat. 

Dimineaţa se scurse în aceleaşi condiţii. Sextantul rămase în 
fundul cutiei sale ca un colier de femeie pe fundul casetei lui. Nici 
o rază de soare nu străpunse perdeaua groasă de pâclă. La prânz, 
cronometrul, pe care Gildas Tregomain îl adusese mai mult ca să- 
şi facă datoria, nu putu fi folosit pentru a stabili longitudinea prin 
diferenţa orelor între Paris şi punctul în care se afla corabia. 
După-amiaza nu se arătă mai prielnică şi deşi, după cât îşi puteau 
da seama, respectaseră traseul, nu ştiau decât cu aproximaţie 
unde se afla Berbera. 

Aşa fiind, căpitanul corăbiei îi atrase atenţia lui Selik, 
prevenindu-l că, dacă în ziua următoare nu se va schimba vremea, 
el va îndrepta corabia spre vest, ca să poată ajunge la țărm. Dar 
unde avea să dea de acest ţărm?... In dreptul oraşelor Sohar sau 
Mascat, sau mai la nord, către intrarea Ormuz, sau mai la sud, 
înspre coasta Oceanului Indian, în dreptul capului Raz-El-Had?... 

Selik crezu de datoria lui să-l înştiinţeze pe Juhel de intenţiile 
căpitanului Berberei. 

— Bine! răspunse tânărul căpitan. 

Atâta tot. i 

Până la căderea nopţii, nimic nou. În clipa când apunea în 
spatele norilor, soarele nu izbutise nici măcar să-i străpungă. 
Totuşi, ploaia nu mai era decât un fel de pulbere diafană, ca un 
nimb apos peste talazuri. Să fi fost oare semnul unei schimbări a 
vremii? Vântul se potolise şi el în asemenea măsură încât, numai 
din când în când, se mai simțeau unele adieri. Şi tot din când în 
când, luntraşul îşi muia mâna în apă şi, ridicând-o în aer, credea 
că simte o briză uşoară dinspre răsărit. 

"Ah, de-aş fi pe Fermecătoarea Amelie, îşi spunea el, acolo... 
Între minunatele maluri ale Rancei, aş şti eu la ce să mă aştept!" 

Dar Fermecătoarea Amelie fusese de mult vândută ca lemn de 
foc şi corabia pe care erau acum nu plutea între minunatele 
maluri ale Rancei. La fel ca Gildas Tregomain, lui Juhel i se păru 
că simte şi el o adiere. În afară de asta i se mai păru că, în clipa 
când dispărea sub orizont, soarele privise printr-o îngustă 
spărtură a norilor, aşa cum un curios ar privi prin crăpătura unei 

uşi. Şi fără îndoială că Pierre-Servan-Malo văzuse şi el raza aceea, 
fiindcă îi scânteiară ochii şi razei de lumină îi răspunse printr-o 
străfulgerare de furie. 

La căderea nopţii, toată lumea îşi luă cina făcând însă economie 
la proviziile de pe bord. Le mai rămânea hrană doar pentru 
douăzeci şi patru de ore. Se impunea deci să se întoarcă pe uscat 
chiar de a doua zi, afară doar dacă nu s-ar fi dovedit că Berbera se 
îndepărtase prea mult. 

Noaptea fu calmă. Hula se potoli destul de repede, aşa cum se 
întâmplă, dealtfel, în aceste golfuri strâmte. Puțin câte puţin, 
vântul, care pornise din est, îi obligă să îndrepte velele la tribord. 
Nefiind sigur pe poziţie şi în urma sfatului pe care i-l dădu Juhel 
prin Selik, căpitanul opri corabia în aşteptarea zorilor. 

Către ceasurile trei dimineaţa, cerul complet măturat de norii 
înalţi făcu să strălucească ultimele constelații. Incepu să-şi facă 
loc nădejdea într-o bună vizibilitate. 

În adevăr, la ivirea zorilor, discul soarelui depăşea linia 
orizontului în toată splendoarea sa. Crescută de refracție, 
împurpurată de păturile joase ale aerului, lumina sa strălucitoare 
se răspândi pe întreaga suprafaţă a golfului. 

Gildas Tregomain crezu de datoria lui să-l salute ridicându-şi, 
politicos pălăria de muşama. Un guebre sau un parsi! nu ar fi 
salutat cu mai multă cucernicie ivirea astrului zilei. 

Uşor de închipuit ce schimbare se făcu în starea sufletească a 
călătorilor noştri. Cu ce nerăbdare, toţi, marinari şi pasageri, 
aşteptară ora când avea să se facă observaţia! Arabii ştiau că 
europenii au metode precise pentru a calcula poziţia unei corăbii, 
chiar atunci când nu se zăreşte nici urmă de uscat. Şi-i interesa să 
ştie dacă Berbera se mai găsea încă în golf sau dacă fusese 
aruncată spre capul Raz-el-Had. 

În acest timp, soarele se înălţase pe un cer de o minunată 
seninătate. Nu mai aveau de ce să se teamă, nici un nor nu avea 
să vină să-l întunece atunci când tânărul căpitan avea să 
socotească potrivit momentul de a calcula înălţimea meridiană. 

Putin înainte de amiază Juhel îşi făcu pregătirile. 

Jupân Antifer veni şi se postă lângă el, cu buzele strânse, cu 
ochii scăpărând, fără să spună un cuvânt. Luntraşul se ţinea 
drept, clătinând blajinul şi uriaşul său cap roşcovan. Sauk, în 
spate, Selik la babord, se pregăteau şi ei să urmărească 
amănuntele operaţiei. Sigur de el, cu picioarele depărtate, Juhel 
îşi luă sextantul cu mâna stingă şi îndreptă luneta spre orizont. 

Ambarcaţia se balansa uşor la legănarea unei hule abia simţite. 
Şi îndată ce înălţimea fu luată, Juhel spuse: 

— S-a făcut! 

Apoi, după ce citi cifrele înscrise pe rigla gradată, cobori în 


1 Membri ai unei secte religioase din India şi Persia. 

cabină pentru a-şi face socotelile. 

Douăzeci de minute mai târziu urca iarăşi pe punte şi dădea 
rezultatul observaţiei. 

Poziţia corăbiei era 25*2' latitudine nordică. 

Se afla deci cu trei minute mai la sud decât latitudinea insuliţei. 
Pentru completarea operaţiei trebuia să se măsoare şi unghiul 
orar. 

Nu! Niciodată nu le-au părut mai lungi ceasurile lui Pierre 
Antifer, Juhel, luntraşului şi lui Sauk! Se părea că mult-dorita clipă 
nu avea să mai vină! 

Veni totuşi pe când Berbera, bine condusă, după indicaţia lui 
Juhel, o luase puţin mai la sud. 

La orele două şi jumătate, tânărul marinar făcu o serie de 
calcule, în timp ce luntraşul înregistra ora cronometrului. Odată 
făcute calculele, se află longitudinea: 54*58'. 

Ambarcaţia se găsea deci cu un minut mai la est faţă de insuliţa 
căutată. Aproape imediat se auzi un strigăt. Unul din arabi arăta o 
umflătură negricioasă la două mile către vest. 

—  Insuliţa mea! strigă jupân Antifer. 

Nu putea, într-adevăr, să fie decât insuliţa cu pricina, fiindcă în 
jur nu se mai vedea alt uscat. 

Şi iată-l pe maluin alergând de colo-colo, gesticulând, agitându- 
se ca şi când ar fi dat strechea în el. Gildas Tregomain fu nevoit să 
intervină cu braţele lui puternice pentru a-l potoli. 

De îndată, vasul se îndreptă către punctul semnalat. Datorită 
uşoarei brize care bătea dinspre răsărit, îi fu de ajuns o jumătate 
de oră ca să ajungă acolo. Şi într-adevăr, ajunse; ţinând seama de 
drumul calculat din clipa în care se făcuse observaţia, Juhel se 
asigură încă o dată că poziţia acestei insulițe era într-adevăr 
conformă coordonatelor indicate de  Kamylk-Paşa, adică: 
latitudinea, lăsată moştenire de către Thomas Antifer fiului său, 
24*59' nord, şi longitudinea, adusă la Saint-Malo de către Ben- 
Omar, 54*57' la est de meridianul Parisului. 

Şi cât puteai cuprinde cu ochii, nu se vedea decât imensitatea 
pustie a golfului Oman. 


Capitolul XVI. Care dovedeşte că bogatul Kamylk-Paşa a 
ajuns într-adevăr, în călătoriile sale maritime, până în apele 
golfului Oman 


Era deci acolo, această insuliţă pe care, în gândul lui, jupân 
Antifer o preţuia ca valorând cel puţin o sută de milioane! Nu, el 
nu ar fi lăsat-o mai ieftin nici cu şaptezeci şi cinci de centime, 
chiar dacă fraţii Rothschild i-ar fi propus să i-o cumpere aşa cum 
se afla. 

Dacă te luai după cum arăta, nu era decât un masiv golaş, sterp, 

fără vegetaţie, nelucrat, o îngrămădire de roci lunguiaţă, cu o 
circumferință de două mii cinci sute metri. 

Marginile se profilau în crestături neregulate. Ici vârfuri 
ascuţite, colo golfuleţe prea puţin adânci. Totuşi, corabia îşi putu 
găsi adăpost într-unui din cele care se deschideau către apus, la 
adăpost de vânt. Aici apa era foarte limpede. Fundul lăsa să se 
vadă, la o adâncime de douăzeci de picioare, covorul lui presărat 
cu plante submarine. Când Berbera fu ancorată, unduirile 
valurilor ce se retrăgeau, după ce se izbiseră de țărm, o legănau 
uşor. 

Pentru notar era şi asta destul, era chiar prea mult pentru ca să 
mai vrea să rămână o clipă în plus la bord. După ce se târâse până 
la scară, se căţără pe punte, dar, ajuns la prova, tocmai când să 
sară pe mal, jupân Antifer îl apucă de umăr şi-l opri strigându-i: 

— Stai, domnule Ben-Omar!... Eu mai întâi, dacă nu-ți este cu 
supărare! 

Şi fie că îi plăcea sau nu, notarul fu nevoit să aştepte ca 
neînduplecatul maluin să-şi ia în primire insuliţa — ceea ce şi făcu, 
înfigându-şi cu putere în nisip tocurile cizmelor lui marinăreşti. 

Abia atunci Ben-Omar se putu apropia — şi ce oftat de uşurare 
slobozi când simţi sub picior pământul solid! În curând li se 
alăturară şi Gildas Tregomain, Juhel şi Sauk. 

În acest timp Selik şi cercetase dintr-o privire insuliţa. Se 
întreba ce puteau face acolo străinii aceia... Pentru ce o atât de 
lungă călătorie, pentru ce atâta cheltuială şi osteneală?... Doar ca 
să afle poziţia geografică a unor stânci? Asta nu se putea justifica 
prin nici un motiv plauzibil!... 

Era de necrezut; doar, dacă nu cumva oamenii aceştia erau 
bolnavi la cap! Dar, dacă jupân Antifer da unele semne de 
nebunie, cu greu se putea crede că Juhel şi luntraşul nu erau în 
toate minţile!... Şi totuşi luau parte la această explorare!... Apoi 
cei doi egipteni amestecați şi ei într-o asemenea poveste... 

Mai mult ca oricând Selik era îndreptăţit să suspecteze 
demersurile acestor străini şi se pregătea tocmai să-i urmeze pe 
insuliţă... Pierre-Servan-Malo îi făcu lui Juhel un semn şi acesta i 
se adresă lui Selik. 

— Nu-i nevoie să ne întovărăşeşti, îi spuse el. N-avem nevoie de 
interpret aici... Dealtfel, Ben-Omar vorbeşte franceza ca un 
francez... 

— Bine! se mulţumi să răspundă Selik. 

Destul de dezamăgit, agentul nu voi totuşi să înceapă o discuţie. 
Era în slujba jupânului Antifer şi de vreme ce acesta îi dădea un 
ordin, nu-i rămânea decât să se supună. Aşa că se resemnă, 
gândindu-se că dacă la întoarcerea din explorare străinii ar fi adus 
vreun obiect la bordul vasului, putea să intervină cu oamenii lui. 

Erau aproape orele trei şi jumătate după-amiază. Aveau tot 

timpul să ia în stăpânire cele trei butoiaşe, dacă le-ar fi găsit la 
locul indicat lucru de care maluinul jupân Antifer nu se îndoia. 

S-au înţeles deci ca Berbera să rămână în golfuleţ. Totuşi, prin 
mijlocirea lui Selik, căpitanul îl informă pe Juhel că nu-şi va 
prelungi staționarea mai mult de şase ore. Proviziile erau pe 
sfârşite. Trebuia neapărat să se folosească de acest vânt prielnic 
din răsărit pentru a ajunge la Sohar unde urmau să fie în zorii 
zilei. Jupân Antifer nu protestă. Câteva ore era un răstimp mai 
mult decât suficient pentru a-şi duce operaţia la bun sfârşit. 

În fond, despre ce era vorba? Nici măcar să parcurgă întreaga 
insuliţă, dealtfel destul de mică, nici măcar de a o răscoli metru cu 
metru. Din scrisoare reieşea clar că locul în care fusese îngropată 
comoara se afla pe unul din punctele meridionale, la baza unei 
stânci care se putea recunoaşte după monograma cu dublul K. 
Târnăcopul ar fi scos repede la iveală cele trei butoiaşe pe care 
jupânului Antifer nu i-ar fi fost greu să le rostogolească până la 
corabie. Se înţelege că i-ar fi plăcut să facă totul fără martori, în 
afară de nelipsitul Ben-Omar a cărui prezenţă îi era impusă şi a 
secretarului acestuia, Nazim. Cum însă echipajul de pe Berbera 
nu avea nici un motiv să se intereseze de conţinutul acestor 
butoiaşe, numai întoarcerea la Mascat, în caravană, numai ea 
singură ar fi putut să işte unele greutăţi. Dar asta se va vedea mai 
târziu. 

Jupân Antifer, Gildas Tregomain şi Juhel de o parte, Ben-Omar şi 
Nazim pe de alta începură să urce pantele insuliţei a căror 
înălţime mijlocie măsura o sută cincizeci de picioare deasupra 
nivelului mării. La apropierea lor câteva cârduri de rațe negre îşi 
luară zborul, scoțând ţipete de protest împotriva nepoftiţilor care 
le violau culcuşul. Şi, de fapt, se prea poate ca de la vizita lui 
Kamylk-Paşa nici un picior de fiinţă omenească să nu fi călcat pe 
insuliţă. Maluinul îşi ducea târnăcopul pe umăr, nu l-ar fi lăsat 
pentru nimic în lume altcuiva. Luntraşul luase hârleţul. Juhel se 
orienta cu o busolă în mână. 

Notarului îi era greu să ţină pasul cu Sauk. Îi tremurau încă 
picioarele, deşi nu mai avea sub tălpi puntea vasului. Nu era de 
mirare însă că îşi regăsise mintea limpede şi uitase încercările 
prin care trecuse în timpul călătoriei, negândindu-se încă la cele 
ale reîntoarcerii. Se afla pe această insuliţă un loc ce întruchipa 
pentru el o sumă uriaşă, şi de nu ar fi fost decât pentru a-i câştiga 
tăcerea, Sauk nu va refuza să i-o plătească, dacă izbutea să pună 
mâna pe comoară. 

Pământul era stâncos. Nu se mergea uşor pe el. Ca să ajungă în 
centru, trebuiră chiar să şi ocolească unele înălţimi greu de 
trecut. Când ajunse la punctul cel mai înalt, grupul zări corabia al 
cărei pavilion fâlfâia în bătaia vântului. 

De acolo se vedea destul de clar întreg cuprinsul insuliţei. Ici şi 

colo apăreau vârfuri ascuţite, iar unul din acestea era cel cu 
milioanele. Nu încăpea nici o îndoială asupra acestui lucru fiindcă, 
potrivit testamentului, vârful cu pricina se profila către miazăzi. 

Cu ajutorul busolei, Juhel îl recunoscu numaidecât. Era o limbă 
de pământ stearpă, uşor de observat, tivită de spuma albă lăsată 
de talazuri. 

Şi, încă o dată, căpitanul se gândi cu amărăciune că bogăţiile 
îngropate sub aceste stânci aveau să ridice o stavilă de neînvins 
între logodnica lui şi el! Niciodată nu vor putea înfrânge 
încăpăţânarea unchiului său! Şi îl cuprinse o poftă — o poftă 
sălbatică, pe care şi-o stăpâni totuşi — de a-l duce pe un drum 
greşit... 

Cât despre luntraş, el se simţea hărțuit de două simţăminte 
contrarii: teama că Juhel şi Enogate nu vor fi niciodată împreună 
şi teama ca prietenul său Antifer să nu-şi piardă minţile, dacă nu 
ar intra în stăpânirea moştenirii lui Kamylk-Paşa. Aşa că, cuprins 
de un fel de furie, izbi atât de puternic pământul cu hârleţul, încât 
în jurul lui zburară aşchii de piatră. 

— Ei... ei... tu de colo... luntraşule, ce te-a apucat? strigă jupân 
Antifer. 

— Nimic... nimic! răspunse Gildas Tregomain. 

— Caută, rogu-te, şi-ţi păstrează loviturile pentru unde trebuie! 

— O să am grijă, prietene! 

Apoi, urmând direcţia către sud, coborâră cu toţii către creasta 
meridională de care îi mai despărţeau doar şase sute de paşi. 

Jupân Antifer, Ben-Omar şi Sauk — acum în frunte — grăbeau 
pasul atraşi parcă de un magnet, acest magnet care este aurul şi 
care are o atât de mare putere asupra oamenilor. Gâfâiau. S-ar fi 
spus că adulmecau această comoară, că o aspirau, că o respirau, 
că un suflu de milioane le străbătea fiinţa, că ar fi căzut sufocaţi 
dacă acest suflu s-ar fi risipit! 

În zece minute aveau să ajungă la limba de pământ a cărei 
extremitate foarte ascuţită se pierdea în mare. Sigur că, la bază, 
Kamylk-Paşa însemnase stânca cu un dublu K. 

Ajuns acolo, jupân Antifer deveni atât de agitat încât simţi că 
leşină. Dacă Gildas Tregomain nu l-ar fi prins în braţe, s-ar fi 
prăbuşit grămadă, el nemaidând semne de viaţă decât prin 
tresăriri spasmodice. 

—  Unchiule... unchiule!... strigă Juhel. 

— Prietene! strigă luntraşul. 

Pe chipul lui Sauk apăru atunci o expresie asupra căreia nimeni 
nu se putea înşela. Părea să spună: 

"Să crape câinele ăsta de ghiaur şi eu voi fi din nou singurul 
moştenitor al lui Kamylk-Paşa!" 

Trebuie să recunoaştem că privirea lui Ben-Omar părea să spună 
ceva cu totul contrariu: 

— Dacă acest om moare şi dacă numai el este cel care ştie locul 
precis unde se află comoara, comisionul meu s-a dus! 

Accidentul nu a avut însă urmări supărătoare. Datorită 
energicelor frecţii administrate de luntraş, jupân Antifer îşi reveni. 
Şi-şi luă de jos târnăcopul care-i scăpase din mână. Apoi începu 
explorarea din vârful limbii de pământ. Acolo, abia schiţat, era un 
drum îngust, destul de înalt pentru ca marea agitată, chiar când 
băteau vânturile din sud-vest, să nu-l poată acoperi. Zadarnic ai fi 
căutat loc mai bun pentru a îngropa milioanele. De recunoscut 
locul nu era prea greu, doar dacă furtunile din golful Oman ar fi 
şters de mai bine de un sfert de veac, puţin câte puţin, 
monograma. 

Ei bine, Pierre-Servan-Malo o să răscolească toată această 
creastă dacă o să fie nevoie. O să arunce în aer, una după alta, 
toate stâncile, chiar de ar trebui să-şi piardă săptămâni şi luni cu 
această treabă. O să trimită corabia la Sohar să se aprovizioneze. 
Nu, nu o să părăsească insuliţa atât timp cât nu o să-i smulgă 
bogăţiile al căror proprietar legitim era! 

Cât despre Sauk, gândea şi el la fel şi "starea lor sufletească" se 
potrivea de minune, nu însă spre cea mai mare cinste a firii 
omeneşti! 

Acum toţi lucrau, căutând, scormonind sub grămezile de alge, 
prin crăpăturile stâncilor pline de iarbă de mare. Jupân Antifer 
pipăia cu vârful târnăcopului său pietrele desprinse. Luntraşul le 
sfărâma cu lovituri de hârleţ. Ben-Omar se târa în patru labe, ca 
un crab în mijlocul pietrelor. Ceilalţi, Juhel şi Sauk, nu erau mai 
puţin ocupați. Nu se auzea nici un cuvânt. Lucrul se desfăşura în 
tăcere. Nici la o ceremonie funerară gurile nu ar fi fost mai 
pecetluite. 

Dealtfel, nu era această insuliţă, pierdută pe întinsul golfului, un 
cimitir şi nu căutau cei ce lucrau un mormânt — un mormânt din 
care voiau să scoată milioanele egipteanului?... 

După jumătate de oră nu găsiseră nimic. Cu toate acestea nu se 
descurajară. Că se aflau pe insuliţa lui Kamylk-Paşa, că butoiaşele 
erau îngropate pe partea ei meridională. In această privinţă nu era 
nici o îndoială. 

Un soare arzător îşi revărsa razele de foc. Sudoarea le şiroia pe 
faţă. Nici unul însă nu voia să ştie de oboseală. Munceau toţi, cu 
acea înverşunare cu care furnicile îşi sapă furnicarul — toţi, chiar 
şi luntraşul, cuprinşi de demonul lăcomiei. 

Lui Juhel disprețul îi aducea uneori în gât un nod de greață. 

În sfârşit un strigăt de bucurie — nu era oare mai mult un răcnet 
de fiară sălbatică? — izbucni deodată. 

Jupân Antifer fusese cel care îl scosese. În picioare, cu capul 
descoperit, arătă o stâncă ce se înălța ca un monument funerar. 

— Acolo... acolo! repeta el. 

Şi nici unul dintre tovarăşii săi nu ar fi fost surprins dacă l-ar fi 
văzut prosternându-se în faţa acestei stânci, ca un credincios în 
faţa unei Madone. Mai curând i s-ar fi alăturat întru aceeaşi 
adoraţie... 

Juhel şi luntraşul, Sauk şi Ben-Omar se apropiară de jupân 
Antifer care tocmai îngenunchease... Îngenuncheară alături de el. 

Ce să fi fost oare pe această stâncă?... 

— Acolo... acolo! repeta jupînul Antifer 


Era ceea ce ochii puteau să vadă şi mâinile să pipăie... Era 
faimoasa monogramă a lui Kamylk-Paşa, era dublul K cu muchiile 
pe jumătate roase, dar uşor de desluşit încă. 

— Acolo... acolo! repeta jupân Antifer. 

Şi arăta, la temelia stâncii, locul în care trebuia săpat, locul în 
care comoara, ascunsă de treizeci şi doi de ani, dormea în lăcaşul 
ei de piatră. 

Târnăcopul izbi cu putere şi din stâncă zburară ţăndări. Apoi 
hârleţul lui Gildas Tregomain dădu la o parte aceste sfărâmături 
care erau amestecate cu bucăţi de beton. Gaura se lărgea, se 
adâncea.  Piepturile gâfâiau, inimile băteau să se rupă în 
aşteptarea ultimei lovituri care avea să facă să ţâşnească din 
măruntaiele pământului un izvor de milioane... 

Săpau, săpau mereu, şi butoiaşele nu apăreau. Asta însemna că 
fuseseră îngropate adânc de către Kamylk-Paşa. La urma urmei, 
nu greşise şi ce importanţă avea dacă trebuia puţin mai mult timp 
şi mai multă osteneală pentru a le dezgropa?... 

Deodată se auzi un sunet de metal. Era limpede că târnăcopul 
lovise într-un obiect care zăngănea... 

Jupân Antifer se aplecă spre groapă. Capul îi dispăru în gaura 
săpată, în timp ce mâinile răscoleau lacome... 

Se ridică cu ochii injectaţi... 

Ceea ce ţinea în mână era o cutie de metal având, cel mult, 
dimensiunile unui decimetru cub. 

Il priveau cu toţii, fără să-şi poată ascunde dezamăgirea. Şi cu 
siguranţă că Gildas Tregomain se făcu ecoul gândurilor tuturor 
când strigă: 

— Dacă în asta sunt o sută de milioane, dracu să mă... 

— Taci! urlă jupân Antifer. 

Şi din nou scormoni în groapă, scoase ultimele ţăndări de 
stâncă, doar-doar o să dea de butoiaşe!... 

Zadarnică trudă... Acolo nu mai era nimic, — nimic, decât cutia 
de fier pe capacul căreia se desprindea, în relief, dublul K al 
egipteanului! Jupân Antifer şi tovarăşii lui înduraseră deci în zadar 
atâtea osteneli?... Veniseră ei de atât de departe numai pentru a 
se lovi de aiurelile unui mistificator? 

De fapt, lui Juhel i-ar fi venit să zâmbească, dacă nu l-ar fi 
înspăimântat chipul unchiului său, cu ochii de nebun, cu gura 
groaznic de schimonosită, şi sunetele nearticulate ce-i scăpau din 
gâtlej... 

Gildas Tregomain a declarat mai târziu că în acea clipă se 
aşteptase să-l vadă căzând "mort pe loc". 

Deodată jupân Antifer se ridică, apucă târnăcopul, îl învârti şi 
într-un cumplit acces de furie, dintr-o lovitură puternică, sfărâmă 
cutia... Căzu din ea o hârtie. 

Era un pergament îngălbenit de timp, pe care se înşirau câteva 

rânduri, scrise în limba franceză, care se mai puteau citi încă. 

Jupân Antifer luă hârtia. Uitând că Ben-Omar şi Sauk l-ar putea 
auzi, că le-ar putea dezvălui un secret pe care ar fi avut interes să- 
1 păstreze, începu să citească cu un glas tremurător primele 
rânduri care sunau aşa: 

Acest document cuprinde longitudinea unei a doua insulițe pe 
care Thomas Antifer, sau în lipsa lui moştenitorul direct, va trebui 
să o aducă la cunoştinţă bancheruluiZambuco, locuind la... 

Jupân Antifer se opri şi cu o lovitură de pumn îşi închise 
nesocotita lui gură care era cât pe ce să spună mai mult decât 
trebuia. 

Destul de stăpân pe sine, Sauk nu lăsă să se vadă nimic din 
dezamăgirea pe care o încerca. Numai câteva cuvinte în plus şi ar 
fi aflat care era longitudinea acestei a doua insulițe, a cărei 
latitudine trebuia să o aibă numitul Zambuco şi, în acelaşi timp, în 
ce ţară anume locuia bancherul... 

Cât despre notar, nu mai puţin dezamăgit, era acolo, cu buzele 
întredeschise, cu limba atârnându-i ca unui câine mort de sete, 
căruia i s-a luat blidul. 

Dar, curând după fraza tăiată scurt de pumnul de care am vorbit 
Ben-Omar, care avea dreptul să cunoască intenţiile lui Kamylk- 
Paşa, se ridică şi spuse: 

— Ei bine... şi acest bancher Zambuco... unde locuieşte? 

— Acasă la el! răspunse jupân Antifer. Şi împăturind hârtia, şi-o 
îndesă în buzunar lăsându-l pe Ben-Omar să-şi ridice, desperat, 
braţele către cer. 

Aşadar, comoara nu se afla pe această insuliţă din golful Oman! 

Rostul călătoriei nu fusese altul decât să-l facă pe jupân Antifer 
să se pună în legătură cu un nou personaj, bancherul Zambuco! Să 
fi fost oare, acest al doilea personaj, un al doilea legatar pe care 
Kamylk- 

Paşa să fi vrut să-l recompenseze pentru servicii aduse 
altădată?... Avea el oare dreptul să împartă cu maluinul comoara 
lăsată acestuia?... S-ar fi părut că aşa era! Dar atunci se impunea 
o concluzie logică, adică, în loc de o sută de milioane, vor intra în 
buzunarul jupânului Antifer numai cincizeci de milioane! 

Gândindu-se că încă vor fi destule pentru a nu schimba 
hotărârea unchiului său în privinţa căsătoriei sale cu scumpa sa 
Enogate, Juhel plecă fruntea... 

Cât despre Gildas Tregomain, zâmbetul lui părea să spună că 
cincizeci de milioane sunt totuşi o sumă frumuşică atunci când îţi 
pică din senin. 

Adevărul este că Juhel bănuise cele ce se petreceau în creierul 
jupânului Antifer, care va sfârşi prin a spune, când se va fi 
obişnuit cu gândul: 

— Ei, nu o să piardă nimic Enogate dacă, în loc de un prinţ, se 

va căsători cu un duce şi Juhel, în loc de o prinţesă, va lua o 
ducesă! 

PARTEA A DOUA 


Capitolul I. Care cuprinde o scrisoare a lui Juhel către 
Enogate, în care sunt povestite aventurile al căror erou a 
fost jupân Antifer 


Cât de tristă era casa de pe strada Hautes-Salles din Saint-Malo 
şi cât de pustie părea de când o părăsise jupân Antifer! în ce 
nelinişte se scurgeau zilele şi nopţile pentru cele două femei, 
mama şi fiica. Odaia goală a lui Juhel făcea şi mai pustie toată 
casa; aşa cel puţin i se părea frumoasei Enogate. Adăugaţi la asta 
şi faptul că nici unchiul nu mai era în casă şi că nici prietenul 
Tregomain nu-i mai trecea pragul! 

Era în 29 aprilie. Două luni, trecuseră două luni de când 
Steersman pornise în larg, purtându-i pe cei trei maluini în 
această aventuroasă încercare de a cuceri o comoară. Cum 
decursese călătoria lor?... Unde se aflau ei oare?... Îşi atinseseră 
oare scopul?... 

— Mamă... mamă... spunea tânăra copilă, nu au să se mai 
întoarcă! 

— Ba da, copila mea... ai încredere... au să se întoarcă! îi 
răspundea mereu bătrâna bretonă. Totuşi, poate că ar fi făcut mai 
bine să nu ne fi părăsit... 

— Da, murmură Enogate, şi tocmai când să mă mărit cu Juhel! 

Să recunoaştem că plecarea jupânului Antifer stârnise o destul 
de mare vâlvă în oraş. Erau atât de obişnuiţi să-l vadă hoinărind 
cu pipa în gură pe străzi, de-a lungul Sillon-ului, pe metereze! Şi 
pe Gildas 'Tregomain însoţindu-l, cu o jumătate de pas mai în 
urmă, cu picioarele lui cam crăcănate, cu nasul puţin coroiat, cu 
jacheta întotdeauna boţită pe la subţiori, cu chipul lui blajin, 
totdeauna calm şi strălucind de bunătate. 

Şi Juhel, tânărul căpitan de cursă lungă, cu care oraşul său natal 
se mândrea, care îl iubea tot atât cât o iubea şi pe Enogate, — să 
zicem, ca un părinte iubitor — nu-şi luase el zborul tocmai când 
era să fie numit secund pe un frumos vapor cu trei catarge al casei 
Le Baillif! 

Unde erau toţi trei? Habar nu avea nimeni. Nimeni nu se îndoia 
că Steersman îi ducea la Port-Said. Numai Enogate şi Nanon ştiau 
că cei plecaţi aveau să străbată Marea Roşie şi să se aventureze 
până la marginile de miazănoapte ale Oceanului Indian. Bine 
făcuse jupân Antifer că îşi păstrase secretul dacă voia ca Ben- 
Omar să nu ştie absolut nimic despre poziţia faimoasei insulițe. Cu 
toate acestea, chiar dacă nu se aflase nimic despre itinerariu, nu 
acelaşi lucru se putea spune şi despre proiectele sale, el fiind prea 
vorbăreţ, prea exuberant, prea comunicativ pentru a păstra 
tăcerea în această privinţă. La Saint-Malo, ca şi la Saint-Servan, 


ca şi la Dinard se vorbea despre povestea cu Kamylk-Paşa, despre 
scrisoarea primită de Thomas Antifer, despre sosirea solului 
anunţat prin acea scrisoare, despre stabilirea latitudinii şi 
longitudinii unei insulițe, de o nemaipomenită comoară de o sută 
de milioane — ba, cei mai bine informaţi vorbeau de o sută de 
miliarde. Vedeţi, dar, cu ce nerăbdare se aştepta ştirea 
descoperirii şi întoarcerea acestui căpitan de cabotaj, devenit 
peste noapte nabab, aducând în port o încărcătură de diamante şi 
pietre preţioase! 

Enogate nu cerea chiar atât. Numai să se întoarcă logodnicul ei, 
unchiul ei, prietenul ei; chiar de ar fi venit cu buzunarele goale, ea 
ar fi fost fericită şi adânca ei tristeţe s-ar fi schimbat într-o 
nesfârşită bucurie. 

Tânăra fată nu era totuşi lipsită de veşti din partea lui Juhel. 
Prima scrisoare, datată din Suez, povestind amănuntele călătoriei 
din clipa despărțirii, vorbea despre starea morală a unchiului său, 
a cărui nervozitate creştea mereu, şi primirea făcută lui Ben-Omar 
şi secretarului acestuia, foarte punctuali la întâlnirea hotărâtă. O 
a doua scrisoare, datată din Mascat, povestea întâmplările din 
timpul călătoriei pe Oceanul Indian până în capitala imamatului, 
arătând în ce hal de agitaţie — vecină cu nebunia — era jupân 
Antifer şi anunţându-i în acelaşi timp proiectul de a se duce la 
Sohar. 

Aşa că, aceste scrisori ale lui Juhel, care nu se mulţumeau să 
povestească numai impresii de călătorie sau să dezvăluie starea 
sufletească a unchiului său, ci îi destăinuiau tinerei fete întreaga 
amărăciune a logodnicului său de a fi despărţit de ea tocmai în 
ajunul căsătoriei lor şi de a fi atât de departe, apoi speranţa de a o 
revedea curând, de a smulge unchiului lor consimţământul, chiar 
dacă acesta ar fi venit cu mâinile pline de milioane, fură citite pe 
nerăsuflate! Enogate şi Nanon citeau şi reciteau aceste scrisori la 
care ele nu aveau cum să răspundă, această mângâiere nu o 
puteau avea! Atunci făceau şi ele tot felul de presupuneri potrivit 
celor aflate din scrisori: numărau pe degete câte zile aveau să mai 
întârzie cei plecaţi pe mări, şi din douăzeci şi patru de ore în 
douăzeci şi patru de ore le ştergeau pe rând din calendarul agăţat 
în peretele din sală; în sfârşit, după ultima epistolă, au început să 
tragă nădejde că a doua jumătate a călătoriei va fi destinată 
întoarcerii. 

La 29 aprilie, aproximativ două luni de la plecarea lui Juhel, sosi 
o a treia scrisoare. Văzând că este timbrată din Regența Tunisului, 
Enogate îşi simţi inima bătând de fericire. Călătorii plecaseră deci 
din Mascat... pluteau pe mările Europei... se îndreptau către 
Franţa... Cât le-ar fi trebuit până să ajungă la Marsilia?... Cel mult 
trei zile! Şi ca să ajungă la Saint-Malo, cu trenurile astea rapide 
P.L.M. şi de vest?... Cel mult douăzeci şi şase de ore! 

Mama şi fiica se aşezară într-una din odăile de la parter, după ce 


închiseseră uşa după drăguţul de poştaş. Nimeni nu avea să vină 

să le tulbure! Îşi puteau da frâu liber sentimentelor! Îndată ce-şi 
şterse ochii puţin cam înlăcrimaţi, Enogate rupse plicul, scoase 
scrisoarea şi citi cu glas tare şi rar, dând timp fiecărei fraze să fie 
bine înţeleasă. 

REGENŢA TUNISULUI. LA GOULETTE 22 APRILIE 1862. 

Scumpa mea Enogate, 

Te îmbrăţişez mai întâi pentru mama ta, apoi pentru tine şi în 
sfârşit pentru mine. Dar ce departe suntem unul de altul şi când 
se va sfârşi odată această nesfârşită călătorie! Ţi-am scris de două 
ori până acum şi cred că ai primit scrisorile mele. Iat-o pe a treia, 
mai importantă încă, în primul rând fiindcă iţi va spune că 
povestea cu comoara a luat o întorsătură cu totul neaşteptată, 
spre marea supărare a unchiului meu... 

Enogate lăsă să-i scape un mic strigăt de adevărată bucurie şi 
spuse bătând din palme: 

— N-au găsit nimic, mamă, şi nu o să mă mărit cu un prinţ! 

— Mai departe, fetiţo! răspunse Nanon. Enogate sfârşi fraza pe 
care o întrerupsese: 

„„„Şi apoi, spre marea mea amărăciune, trebuie să-ţi spun că vom 
fi obligaţi să ne continuăm cercetările mai departe... mult mai 
departe... 

Scrisoarea tremură în mâna tinerei fete. 

—  Să-şi continue cercetările... mai departe, mult mai departe! 
murmură ea. Nu se întorc, mamă... nu se întorc! 

— Curaj, fata mea, citeşte! repetă Nanon. 

Cu ochii ei frumoşi plini de lacrimi, Enogate citi! Juhel povestea 
pe scurt cele ce se întâmplaseră pe insuliţa din golful Oman, cum 
în loc de comoară nu găsiseră decât un document, iar pe acest 
document se afla scrisă o nouă longitudine. Apoi Juhel adăuga: 

Gândeşte-te un pic, scumpa mea Enogate, la dezamăgirea 
unchiului meu, apoi la furia care a urmat şi totodată la mâhnirea 
mea, nu fiindcă nu am găsit comoara, ci fiindcă plecarea noastră 
spre Saint-Malo, întoarcerea mea lângă tine se amână! Am crezut 
că o să mi se rupă inima... 

Cu greu Enogate îşi stăpânea bătăile inimii şi fiindcă ea trecea 
acum prin aceeaşi suferinţă, înţelegea cât trebuie că suferise 
Juhel. 

— Bietul Juhel! murmură ea. 

Şi biata de tine! adăugă mama. Mai departe, fata mea! 
Enogate urmă cu glasul întretăiat de emoție: 

In adevăr, Kamylk-Paşa ne poruncea să aducem la cunoştinţă 
această blestemată de longitudine unui anume Zambuco, bancher 
la Tunis, care, la rândul său, poseda o a doua latitudine. Evident 
că bogăţiile sunt îngropate pe o altă insuliță. S-ar părea că paşa al 
nostru avea o datorie de recunoştinţă şi față de acest personaj, 
care o dată îl îndatorase aşa cum bunicul nostru Antifer l-a 


îndatorat. Moştenirea urmează să fie împărțită intre cei doi 
legatari, ceea ce va reduce la jumătate partea fiecăruia. De aici, 
nemaipomenita furie din partea cui ştii tul... Nu mai mult de 
cincizeci de milioane în loc de o sută! Dar eu am ajuns să doresc 
ca cei cărora generosul egiptean le-ar fi fost dator să fie o sută de 
mii, aşa încât partea unchiului meu să fie atât de mică încât să nu 
mai pună piedici căsătoriei noastre! 

Şi Enogate spuse: 

— Când iubeşti ai nevoie de bani? 

— Da de unde! Chiar te încurcă! răspunse, de foarte bună 
credinţă, bătrâna femeie. Mai departe, fata mea! 

Enogate se supuse: 

Când a citit acest document, unchiul nostru a fost atât de uluit 
încât era cât pe aici să-i scape cifrele noii longitudini şi adresa 
celui căruia urma să i-o comunice pentru a putea calcula poziţia 
insuliței. Din fericire s-a putut stăpâni la timp. 

Prietenul nostru Tregomain, cu care vorbesc atât de des despre 
tine, scumpă Enogate, a făcut o mutră ciudată când a aflat că este 
vorba să mergem în căutarea unei a doua insulițe. 

"Bietul meu Juhel, mi-a spus el, îşi bate oare joc de noi acest 
paşă?... Are cumva chef să ne expedieze până la capătul lumii?" 

La capătul lumii!... Nici asta nu ştiu măcar, acum, în clipa în 
care îţi scriu... 

Dacă unchiul nostru a păstrat numai pentru el cele cuprinse în 
document este fiindcă nu are încredere în Ben-Omar. De când 
acest mârşav a încercat la Saint-Malo să-i şterpelească secretul, îl 
bpănuieşte tot timpul. 

Poate că nu greşeşte şi, drept să-ţi spun, secretarul său Nazim 
îmi pare tot atât de suspect ca şi stăpânul lui. Acest Nazim nu ne 
place nici mie, nici domnului 

Tregomain, cu înfăţişarea lui fioroasă şi ochii lui întunecaţi! Te 
asigur că notarul nostru, domnul Calloch din strada du Bey nu l-ar 
primi la notariatul lui. Sunt încredințat că dacă Ben-Omar şi cu el 
ar cunoaşte adresa acestui Zambuco, ar căuta să ne-o ia înainte... 
Dar unchiul nostru n-a scăpat un cuvânt, nici măcar către noi. 
Ben-Omar şi Nazim nici nu ştiu că mergem la Tunis şi iată cum, 
părăsind Mascatul, ne întrebăm cu toţii încotro o să ne mai trimită 
fantezia paşei! 

Enogate se opri o clipă. 

— Aceste tertipuri drăceşti nu-mi plac deloc! spuse Nanon. 

Juhel povestea apoi micile întâmplări din timpul călătoriei de 
întoarcere, plecarea de pe insuliţă, cumplita dezamăgire a 
interpretului Selik, văzându-i pe străini întorcându-se cu mâinile 
goale şi fiind convins, în cele din urmă, că fusese vorba numai de o 
simplă plimbare, în sfârşit chinuitorul mers în caravană, sosirea la 
Mascat, aşteptarea, timp de două zile, a pachebotului spre 
Bombay. 


Și dacă nu ţi-am scris a doua oară de la Mascat, adăuga Juhel, 
nu am făcut-o fiindcă trăgeam mereu nădejde să aflu ceva nou şi 
să-ți pot da de ştire... Dar nu s-a întâmplat nimic şi tot ce ştiu este 
că ne vom întoarce la Suez, de unde vom pleca la Tunis. 

Enogate se opri din citit şi o privi pe Nanon, care clătină din cap 
murmurând: 

— Numai de nu s-ar duce la capătul lumii! Cu păgânii te poţi 
aştepta la orice!... 

Minunata femeie vorbea de cei doi orientali aşa cum se vorbea 
pe vremea cruciadelor. Şi cu scrupulele ei de bretonă pioasă, i se 
părea că milioanele venite pe o asemenea cale nu puteau fi decât 
rău prevestitoare... 

Dar încearcă să spui astfel de păreri în faţa jupânului Antifer! 

Juhel povestea apoi călătoria de la Mascat la Suez, traversarea 
Oceanului Indian şi a Mării Roşii, cu Ben-Omar foarte, foarte 
bolnav... 

— Cu atât mai bine! zise Nanon. 

Apoi, tot timpul cât a ţinut călătoria, cu Pierre-Servan-Malo de la 
care nu se putea scoate nici un cuvânt!... 

... înţelegi tu, scumpă Enogate, eu nu ştiu ce s-ar întâmpla dacă 
unchiul nostru s-ar vedea înşelat în speranţele sale, mai bine zis, o 
ştiu prea bine, şi-ar pierde minţile. Cine ar fi crezut aşa ceva 
despre un om atât de înţelept în felul său de a fi, atât de modest în 
gusturile sale! Perspectiva de a fi de o sută de ori milionar... La 
urma urmei crezi că multe capete ar fi rezistat în asemenea 
împrejurare?... Da... noi doi, asta e sigur! Dar aceasta numai 
fiindcă vieţile noastre, a ta şi a mea, s-au adunat în inimile 
noastre! 

De la Suez ne-am îndreptat către Port-Said, unde a trebuit să 
aşteptăm plecarea unui steamer de comerț care mergea la Tunis. 
Acolo locuieşte acel bancher Zambuco, căruia unchiul nostru 
trebuie să-i comunice afurisitul de document... 

Dar când latitudinea unuia şi longitudinea celuilalt vor 
determina poziţia noii insulițe, până unde va trebui oare să 
mergem să o căutăm? Aceasta este, de fapt, marea întrebare şi, 
după părerea mea, este importantă fiindcă de ea depinde 
întoarcerea noastră în Franța... şi lângă tine... 

Enogate lăsă să-i cadă din mâini scrisoarea pe care mama sa o 
ridică. Nu mai putea citi mai departe. li vedea pe cei plecaţi, târâţi 
la mii de leghe, înfruntând mari primejdii în ţinuturi îngrozitoare, 
fără să se mai întoarcă, poate, vreodată — şi atunci, fără să vrea, 
îi scăpă un strigăt: 

— Oh, unchiule... unchiule, cât rău faci tu celor care te iubesc 
atât! 

— Să-l iertăm, copila mea, răspunse Nanon şi să-l rugăm şi pe 
Dumnezeu să-l apere. 

Se lăsă pentru câteva clipe o tăcere, în care timp gândurile 


acestor două femei se uniră într-o singură rugăciune. Apoi 
Enogate reluă citirea scrisorii: 

Am plecat din Port-Said la 16 aprilie. Nu aveam de făcut nici o 
escală înainte de Tunis. În primele zile am navigat tot pe aproape 
de ţărmul egiptean, şi când Ben-Omar întrezări portul Alexandriei, 
trebuia să vezi ce privire i-a aruncat!... O clipă am crezut că o să 
vrea să debarce acolo, cu riscul de a-şi pierde comisionul... Dar a 
intervenit secretarul lui spunându-i nu ştiu ce în limba lor — 
destul de poruncitor, dealtfel, după cum mi s-a părut din care n- 
am înţeles nici un cuvânt, şi l-a făcut să-şi schimbe gândul. Se 
vede de la o poştă că lui Ben-Omar îi este frică de Nazim şi încep 
să mă întreb dacă acest egiptean este într-adevăr omul care spune 
că este, într-atât are o mutră de bandit! Aşa că, oricum, eu am să 
fiu cu ochii pe el! 

După ce am trecut de Alexandria, ne-am îndreptat spre capul 
Bon, lăsând la sud golfurile Tripoli şi Gabes. În sfârşit, s-au arătat 
la orizont versantele atât de sălbatice ale munților tunisieni, cu 
cele câteva fortuleţe părăsite care îşi înalță crestele, şi una sau 
două moschei ivindu-se printre perdelele de verdeață. Apoi, în 
seara de 21 aprilie, am ajuns în rada Tunisului şi vasul nostru a 
ancorat, la 22 aprilie, în faţa digurilor din La Goulette. 

Scumpa mea Enogate, dacă la Tunis sunt mai aproape de tine 
decât eram acolo, pe insulița din golful Oman, cât de departe sunt 
totuşi şi cine ştie dacă nenorocul nu ne va îndepărta şi mai mult! 
Este adevărat că, de vreme ce nu suntem unul lângă altul, este tot 
atât de trist dacă suntem la cinci sau la cinci mii de leghe 
depărtare! Nu-ţi pierde însă nădejdea şi fii încredințată că oricare 
ar fi deznodământul acestei călătorii, nu o să se prelungească la 
nesfârşit. 

iți scriu această lungă scrisoare la bord, ca să o pot pune la 
poştă îndată ce vom debarca în La Goulette. O vei primi peste 
câteva zile. Desigur că din ea nu vei putea afla ceea ce nici eu nu 
ştiu şi ceea ce ar fi fost atât de important de ştiut, adică încotro ne 
vom îndrepta paşii. Dar de ştiut nici unchiul nostru nu o ştie şi 
asta nu se va putea hotări decât după ce vom fi vorbit cu 
bancherul din Tunis, a cărui linişte, probabil, noi o vom tulbura. 
Fiindcă, fără îndoială, când va afla că este vorba de această 
enormă moştenire a cărei jumătate i se cuvine, Zambuco o să vrea 
să vină cu noi, să ne însoțească în cercetările viitoare, va fi 
probabil tot atât de apucat ca şi unchiul nostru... 

Dealtfel, de îndată ce voi cunoaşte poziţia insuliței numărul doi 
— şi o să o cunosc curând fiindcă eu sunt cel care îi va calcula 
datele pe hartă iţi voi da de ştire. Este deci probabil că acestei a 
treia scrisori, îi va urma în curând o a patra. 

Ca şi prezenta, dealtfel, ea îţi va aduce ție şi mamei tale, scumpă 
Enogate, calde salutări prieteneşti din partea domnului Tregomain 
şi ale mele şi de asemenea ale unchiului nostru, deşi el pare că ar 


fi uitat până şi amintirea oraşului Saint-Malo, a căminului de 
acolo, a ființelor iubite care au rămas acolo! Cât despre mine, 
scumpa mea logodnică, îţi trimit toată dragostea mea, aşa cum eu 
aş primi-o pe a ta, dacă ar fi cu putinţă să primesc o scrisoare de 
la tine, şi crede-mă că sunt pentru toată viața. 

Al tău foarte credincios şi iubitor Juhel Antifer. 


Capitolul II. În care colegatarul jupanului Antifer este 
prezentat cititorului, aşa cum se cuvine 


Când ai ajuns în rada Tunisului, nu eşti încă în Tunis. Trebuie să 
foloseşti mai întâi bărcile vasului sau acele "mahone", bărci ale 
localnicilor, pentru a cobori apoi în La Goulette. Căci portul nu 
este de fapt un port, în sensul că vasele, chiar de un tonaj 
mijlociu, nu pot pătrunde la cheiurile unde pot ancora numai 
ambarcaţii mici şi bărcile de pescari. Corăbiile cu pânze şi 
pacheboturile trebuie să rămână ancorate în larg şi dacă, atât 
timp cât vântul suflă din răsărit, paravanul munţilor le 
adăposteşte, în schimb, când vântul bate de la apus sau 
miazănoapte, ele sunt pradă unor groaznice vijelii. Se înţelege 
atunci că este neapărat nevoie să se construiască un port potrivit 
pentru toate vasele, chiar şi pentru cele de război, fie mărindu-l pe 
cel de la Bizerta, pe ţărmul coastei nordice a Regenţei, fie săpând 
un canal de zece kilometri prin lacul Bahira, după ce se va fi tăiat 
plaja care îl desparte de mare. 

Este potrivit să adăugăm că jupân Antifer şi tovarăşii săi, odată 
ajunşi la La Goulette, încă nu însemna că sunt la Tunis. Mai aveau 
de străbătut mica linie ferată de la Rubattino, construită de o 
societate italiană, linie care înconjoară lacul Bahira, trecând pe la 
poalele colinei Carthagina, pe care se înalţă capela sfântului 
Louis-de-France. 

După ce au străbătut şi cheiul, călătorii noştri au dat de un fel 
de orăşel cu o stradă largă în care se afla reşedinţa 
guvernatorului, o biserică catolică, cafenele, locuinţe particulare, 
adică tot ce poate fi mai european şi mai modern. Trebuie să 
ajungi la palatele de pe țărm, unde locuieşte beiul din când în 
când, în timpul băilor de mare, ca să întrezăreşti un început de 
culoare orientală. 

Culoare orientală?... lată ceva de care nici prin gând nu-i trecea 
lui Pierre-Servan-Malo să se preocupe, aşijderea de legendele 
lăsate de alde Regulus, Scipio, Cezar, Caton, Marius, Hanibal! 
Cunoştea el măcar numele acestor importante personaje? Cel mult 
din auzite, ca şi bunul Tregomain care se mulțumea cu gloriile 
oraşului natal şi asta era de ajuns pentru amorul său propriu. 
Singur Juhel ar fi putut să se lase în voia acestor amintiri istorice, 
dacă nu ar fi fost atât de îngrijorat de prezent. Lui i se potrivea 


foarte bine zicala din Levant, care spune despre un om distrat: "îşi 
caută băiatul pe care-l duce în cârcă"! Ceea ce căuta el era 
logodnica şi amărăciunea lui creştea pe măsură ce se îndepărta de 
ea. 

După ce au străbătut La Goulette, jupân Antifer, luntraşul şi 
Juhel, fiecare cu valiza lui în mână — aveau de gând să le 
împrospăteze conţinutul la Tunis — se duseră să aştepte primul 
tren în faţa gării. Ben-Omar şi Nazim îi urmau la distanţă. Cum 
jupân Antifer nu-şi descleştase gura, ei nu ştiau nimic despre acel 
bancher Zambuco pe care capriciul lui Kamylk-Paşa voise să li-l 
alăture. Mare pacoste, suntem de acord, dacă nu pentru notar — 
care oricum avea să-şi încaseze prima, cu condiţia de a rezista 
până la sfârşit — cel puţin pentru Sauk care avea de luptat acum 
împotriva a doi moştenitori în loc de unul. Şi acest nou venit, cine 
o fi el oare? 

După o jumătate de oră de aşteptare, călătorii luau loc în tren; 
se opriră câteva minute în staţia din care se poate zări colina 
Carthaginei şi mânăstirea Călugărilor Albi, vestită pentru muzeul 
său arheologic, apoi, în patruzeci de minute, ajunseră la Tunis, şi 
luând-o pe aleea Marinei ajunseră în faţa Hotelului de France, în 
plin cartier european. Li se dădură camere — trei camere cam 
goale, înalte, la care ajungeai pe o scară largă şi a căror paturi 
aveau apărători de țânțari. Puteau să ia cina şi prânzul la 
restaurantul de la parter, la orice oră le-ar fi convenit, într-o sală 
mare şi confortabilă. S-ar fi spus că-i unul din hotelurile bune din 
Paris sau alt oraş mare. Dealtfel, nu asta interesa, fiindcă oricum 
maluinii noştri sperau să nu zăbovească acolo. 

Jupân Antifer nu-şi dădu nici măcar osteneala să urce în cameră. 

— O să ne întâlnim aici, le spuse el tovarășilor lui. 

— Du-te, prietene, îi răspunse luntraşul, şi nu lăsa cârma din 
mână! 

Aceasta era şi grija unchiului. Desigur, nu avea de gând să-l 
înşele pe colegatarul său aşa cum încercase Ben-Omar să-l înşele 
pe el. Om cinstit, de o mare corectitudine cu tot felul lui original 
de a fi, hotărâse a nu folosi căi piezişe. Avea să se ducă la bancher 
şi avea să-i spună: 

"Iată ce-ţi aduc... Să vedem ce-mi oferi dumneata în schimb şi... 
la drum!" 

Dealtfel, ţinând seama de documentul găsit pe insuliţă, numitul 
Zambuco trebuie că se aştepta că un oarecare Antifer, francez de 
origine, îi va aduce longitudinea necesară calculării poziţiei unei 
insulițe pe care se afla adăpostită comoara. Deci bancherul nu 
avea de ce să fie surprins de această vizită. 

Totuşi, pe jupân Antifer îl chinuia o teamă, teama că bancherul 
nu vorbea franţuzeşte. Dacă Zambuco înţelegea limba engleză, 
încă s-ar fi mai putut descurca cu ajutorul tânărului căpitan. Dar 
dacă nu ştia nici una din aceste două limbi, atunci va trebui să 


apeleze la ajutorul unui interpret? Ar însemna să fie la cheremul 
unui al treilea, într-o taină care valora o sută de milioane... 

Când plecase de la hotel fără să spună unde se duce, jupân 
Antifer ceruse un ghid. Dispăruse apoi, cu ghid cu tot, după colţul 
uneia din străzile care duc spre Piaţa Marinei. 

— De vreme ce nu are nevoie de noi... spuse luntraşul îndată 
după plecarea lui... 

— Să mergem să ne plimbăm şi să începem prin a pune 
scrisoarea mea la poştă, răspunse Juhel. 

Şi iată-i, după ce ieşiră din biroul poştei care era lângă hotel, 
îndreptându-se către Bab-el-Bahar, Poarta Mării, ca apoi să 
înconjoare pe dinafară incinta al cărei perimetru încinge Tunis-la- 
Blanche cu o centură crenelată, lungă cam cât două bune leghe 
franţuzeşti. 

În acest timp, la o sută de paşi de hotel, jupân Antifer îi spunea 
ghidului-interpret: 

— Îl cunoşti pe bancherul Zambuco? 

— Toată lumea îl cunoaşte aici. 

— Şi unde locuieşte?... 

În cartierul maltez din oraşul de jos... 

— Acolo trebuie să mă duci... 

— La ordinele dumneavoastră, excelenţă. 

În aceste ţări din Orient se spune excelenţă cum ai spune 
domnule. 

Jupân Antifer se îndreptă către oraşul de jos. Fiţi siguri că el nu 
şi-a aruncat ochii pe nimic din cele ce ar fi putut vedea: ici, una 
din acele moschei care se numără cu sutele în Tunis, dominate de 
elegantele lor minarete; colo, ruine de origine romană sau 
musulmană; dincolo, o piaţă pitorească, adăpostită sub verdeaţa 
smochinilor şi a palmierilor; apoi străzi înguste, cu case ce se 
privesc ochi în ochi, urcând şi coborând, mărginite de prăvălii 
întunecoase în care se îngrămădesc alimente, stofe, bibelouri, 
după cartierele pe care le deservesc: francez, italian, evreiesc sau 
maltez. Nu! Pierre-Servan-Malo nu se gândea decât la această 
vizită impusă de Kamylk-Paşa, la primirea care i se va face... O 
primire bună! De asta nu se îndoia! Când aduci cuiva cincizeci de 
milioane, poţi pune rămăşag pe cât vrei că vei fi bine primit. După 
o jumătate de oră de drum, a ajuns în cartierul maltez. Nu este cel 
mai îngrijit cartier din oraşul cu o sută cincizeci de mii de suflete, 
oraş ce nu străluceşte prin curăţenie, mai ales în partea lui veche. 
Dealtfel, la acea vreme protectoratul francez nu-i impusese încă 
drapelul Franţei. 

La capătul unei străzi, mai bine-zis al unei ulicioare din acest 
cartier comercial, călăuza se opri în faţa unei case destul de 
modeste. Clădită după modelul tuturor locuinţelor tunisiene, arăta 
ca un bloc mare, pătrat, cu terasă, fără ferestre la stradă şi cu o 
curticică — unul din acele "patio" după moda arabă, în jurul căruia 


se înşiră odăile, care de aici îşi primesc lumina. 

După cum arăta casa, jupânului Antifer nu i se păru că 
proprietarul ei ar fi înotat în bogăţie. Şi atunci se gândi că, poate, 
pentru reuşita proiectelor lui, era mai bine aşa. 

— Aici locuieşte, într-adevăr, bancherul Zambuco?... îl întrebă 
el pe călăuză. 

— Chiar aici, excelenţă. 

— Este clădirea Băncii? 

— Da. 

— Nu are altă locuinţă?... 

— Nu, excelenţă. 

— Trece drept om bogat?... 

— Milionar. 

— Drace! făcu jupân Antifer. 

— Dare tot atât de zgârcit, pe cât e de bogat! adăugă călăuza. 

— Pe toţi dracii! făcu din nou jupân Antifer. Aceste fiind zise, îl 
expedie înapoi la hotel pe cel care îi dădea mereu zor cu 
"excelenţă". 

Se înţelege de la sine că Sauk îi urmărise, ferindu-se însă a fi 
văzut. Acum ştia unde locuieşte Zambuco. Ar putea el oare să 
intre pe fir în ceea ce îl privea pe bancher şi să tragă nişte 
foloase? S-ar putea ivi oare prilejul de a se înţelege direct, el cu 
bancherul, în aşa fel încât să-l înlăture pe jupân Antifer? Dacă s-ar 
ivi o neînțelegere între cei doi moştenitori ai lui Kamylk-Paşa, nu 
ar putea el să o folosească? Mare ghinion că, atunci când fuseseră 
cu toţii pe insuliţa numărul unu, jupânului Antifer nu-i scăpaseră, 
odată cu numele lui Zambuco, şi cifrele noii longitudini! Dacă ar fi 
cunoscut-o, poate că Sauk ar fi izbutit să sosească primul la Tunis, 
să-l ademenească pe bancher promiţându-i o recompensă uriaşă 
sau chiar smulgându-i secretul fără a-şi dezlega punga?... Dar îşi 
dădu seama că în document era trecut numele jupânului Antifer şi 
nu un altul!... Ei bine! Sauk nu o să renunţe la planurile lui, o să şi 
le ducă fără milă până la capăt, şi când maltezul şi maluinul vor fi 
în posesia moştenirii, o să ştie el cum să-i despoaie pe amândoi. 

Pierre-Servan-Malo intră deci în casa bancherului, în vreme ce 
Sauk aştepta afară. Aripa din stânga, mai veche, servea de birouri, 
în curte, nimeni. Totul era atât de pustiu de parcă din acea 
dimineaţă banca îşi încetase plăţile! 

Dar, liniştiţi-vă! Bancherul Zambuco nu dăduse faliment. 

Să ni-l închipuim pe acest bancher tunisian sub înfăţişarea unui 
bărbat de talie mijlocie, în vârstă de şaizeci de ani, slab şi nervos, 
cu ochii ageri, crunţi şi în acelaşi timp cu o privire neliniştită, cu 
obrazul spân, fără un fir de păr în barbă, cu pielea parcă tăbăcită, 
părul încărunţit şi împâslit ca o calotă care ar fi fost lipită pe 
creştet, puţin adus de spate, cu mâinile zbârcite, cu degete lungi 
şi încovoiate. Avea toţi dinţii, dinţi obişnuiţi să muşte, pe care 
nişte buze subţiri îi descopereau mereu. Cu toate că nu prea avea 


spirit de observaţie, jupân Antifer simţi că persoana acestui 
Zambuco nu avea nimic simpatic şi îşi spuse că a avea de a face cu 
un asemenea specimen nu era nici o bucurie. In realitate, 
bancherul nu era decât un cămătar, unul care împrumuta pe 
amanet, şi se născuse la Malta. Asemenea maltezi ca el erau la 
Tunis cam cinci-şase mii. 

Despre Zambuco se zvonea că strânsese o mare avere din fel de 
fel de operaţii necurate de bancă — din cele care se fac cu lipici 
pe degete. Bogat era într-adevăr şi era mândru de bogăţia lui. Dar 
cui voia să-l asculte spunea că nu eşti bogat atât timp cât nu te 
îmbogăţeşti şi mai mult. Se spunea că este multimilionar şi nu se 
greşea, cu toată înfăţişarea umilă şi sărăcăcioasă a casei sale, 
înfăţişare care îl înşelase pe jupân Antifer. Aceasta nu arăta decât 
nemăsurata zgârcenie la Zambuco pentru nevoile vieţii de toate 
zilele. Adică să nu fi avut şi el oare nişte nevoi? Fără îndoială, 
avea, dar foarte puţine deoarece, cu pornirile lui de strângător de 
bani, se ferea să şi le creeze. Să îngrămădească saci de bani peste 
saci de bani, să pună ban lângă ban, să stoarcă aur, să pună mâna 
pe tot ce reprezenta o oarecare valoare, viaţa întreagă şi-o 
consacrase unor josnicii de acest soi. Adunase multe milioane şi le 
ferecase temeinic în lada lui, fără a-şi bate capul să le facă 
productive. 

Ceea ce ar fi părut ciudat, de necrezut chiar, ar fi fost ca omul 
acesta să nu fi rămas burlac. Dacă burlăcia are un anumit rost, nu 
exact pentru asemenea oameni este potrivită? Aşa că lui Zambuco 
nu-i trecuse niciodată prin minte să se căsătorească — "şi ce noroc 
pentru nevasta-sa", spuneau adesea mucaliţii din cartierul maltez. 

Nu i se cunoşteau fraţi, veri, în sfârşit, rude de nici un fel, în 
afară de o soră. Generaţiile dinaintea lui Zambuco se încheiau la 
el. Trăia singuratic, în fundul casei sale, să zicem în birourile sale 
sau mai bine zis în casa sa de bani, neavând pentru a-l sluji decât 
o bătrână tunisiană care nu-l costa nici ca hrană, nici ca leafă. Din 
tot ce intra în acea văgăună, nimic nu mai ieşea. Vedem deci ce 
rival avea de înfruntat jupân Antifer şi se cade să ne întrebăm ce 
bine îi putuse face vreodată lui Kamylk-Paşa acest prea puţin 
simpatic personaj, astfel ca să merite recunoştinţa lui? 

Asta s-a întâmplat, totuşi, şi este uşor de povestit în câteva 
rânduri. 

Pe când nu avea decât douăzeci şi şapte de ani, orfan de tată şi 
mamă — şi la ce i-ar fi folosit să aibă părinţi de care tot nu ar fi 
avut grijă! — Zambuco locuia la Alexandria. O făcea acolo pe 
samsarul cu o deosebită agerime şi neobosită stăruinţă, încasând 
comisioane de la cumpărător şi de la vânzător, fiind mai întâi 
intermediar, apoi negustor şi în sfârşit bancher — meseria cea 
mai bănoasă care există la îndemâna inteligenţei omeneşti. 

Era în 1829 — nu, n-am uitat — când lui Kamylk-Paşa, foarte 
îngrijorat pentru averea sa râvnită de vărul său Murad şi de 


puternicul Mehmet-Ali, aţâţat de acesta, îi dădu în gând să-şi 
lichideze bogăţiile, apoi să le strămute în Siria, unde aveau să fie 
mai în siguranţă decât în vreun alt oraş din Egipt. 

Pentru această mare operaţie avusese nevoie de câţiva agenţi. 
Totuşi, el nu voise să lucreze decât cu străini de încredere. 
Dealtfel, aceştia riscau şi ei destul de mult, în cel mai bun caz 
libertatea, susţinându-l pe bogatul egiptean împotriva viceregelui. 
Tânărul Zambuco se numără printre aceşti agenţi. El a mijlocit 
atunci toate tranzacţiile, răsplătit, dealtfel, cu generoase 
comisioane; făcu mai multe călătorii la Alep, contribuind, în 
sfârşit, din plin la lichidarea averii clientului lui şi la transportarea 
acesteia la loc sigur. 

Toate astea nu s-au făcut uşor, nici fără pericole şi, după 
plecarea lui Kamylk-Paşa, câţiva dintre agenţii folosiţi de el, 
descoperiţi de bănuitoarea poliţie a lui Mehmet-Ali, au fost închişi. 
Din lipsă de dovezi suficiente li se dăduse drumul; cu toate 
acestea fuseseră pedepsiţi pentru devotamentul lor. 

Precum tatăl jupânului Antifer îi făcuse în 1799 un serviciu lui 
Kamylk-Paşa, când îl culesese mai mult mort de pe stâncile din 
Jaffa, tot aşa, treizeci de ani mai târziu, Zambuco îşi câştigase 
dreptul la recunoştinţa sa. 

Kamylk-Paşa nu avea să-l uite. 

Această simplă expunere de fapte explică de ce în 1842 Thomas 
Antifer pe de o parte, bancherul Zambuco pe de altă parte, unul la 
Saint-Malo, altul în Tunis, primise fiecare câte o scrisoare prin 
care era informat că într-o zi vor avea de luat partea lor dintr-o 
comoară în valoare de o sută de milioane, depusă într-o insuliţă a 
cărei longitudine şi latitudine le va fi comunicată, şi unuia şi 
altuia, la timpul potrivit. 

Dacă această ştire avusese efectul pe care îl ştim asupra lui 
Thomas Antifer, şi pe urmă asupra fiului său, apoi trebuie să fim 
de acord că acest efect nu a fost mai puţin puternic asupra unei 
făpturi ca bancherul Zambuco. Se înţelege de la sine că el nu a 
scăpat nici un cuvânt către nimeni despre această scrisoare. A 
închis cifrele latitudinii sale într-unul din sertarele casei de bani 
înzestrată cu o încuietoare cu un întreit secret, şi de atunci nu a 
fost clipă în viaţa sa în care să nu aştepte să-l vadă apărând pe 
acel Antifer, anunţat prin scrisoarea lui Kamylk-Paşa. Zadarnic a 
încercat el să mai afle câte ceva despre soarta egipteanului. Nu se 
ştia nimic în legătură cu capturarea sa la bordul bricului-goeletă 
în 1834, nimic în legătură cu transportarea sa la Cairo, nimic 
despre întemnițarea sa timp de optsprezece ani în fortăreață, 
nimic în legătură cu moartea sa intervenită în 1852. 

Or, ne aflăm în 1862. Trecuseră deci douăzeci de ani din 1842 şi 
maluinul nu apăruse încă... şi latitudinea nu se întâlnise deci cu 
longitudinea... Poziția  insuliţei continua încă să nu fie 
determinată... 


Cu toate acestea, Zambuco nu-şi pierduse deloc încrederea. Că 
mai devreme sau mai târziu intenţiile lui Kamylk-Paşa tot aveau să 
se realizeze, nu voia să se îndoiască. În gândul lui, mai sus 
numitul Antifer se va arăta fără greş la orizontul cartierului 
maltez, tot atât de sigur cum o cometă anunţată de observatoarele 
celor două lumi se arată în spaţiu. Singura sa părere de rău — 
foarte firească la un asemenea om — era aceea de a împărţi 
moştenirea cu un altul. Aşa că, în gând, îl trimitea la toţi dracii. 
Din păcate, însă, nu putea schimba nimic din dispoziţiile 
recunoscătorului egiptean. Şi totuşi i se părea groaznic să împartă 
cele o sută de milioane!... De aceea, de atâta amar de ani, făcuse 
socoteli peste socoteli, închipuise mii şi mii de combinaţii, toate 
numai cu scopul ca întreaga moştenire să rămână în mâinile lui... 
O să izbutească el oare? Tot ceea ce ne este îngăduit să afirmăm 
este că se pregătise bine să-l primească pe oricare Antifer care ar 
veni să-i aducă longitudinea făgăduită. 

Inutil să adăugăm că bancherul Zambuco, prea puţin cunoscător 
întru ale navigaţiei, pusese să i se explice cum, cu ajutorul unei 
latitudini şi a unei longitudini, adică prin întretăierea a două linii 
imaginare, se ajungea la stabilirea poziţiei unui punct pe glob. Şi 
ceea ce, mai ales, înţelesese el, era că întâlnirea celor doi legatari 
era necesară şi că, dacă el nu putea nimic fără Antifer, nici Antifer 
nu putea nimic fără el. 


Capitolul III. În care jupân Antifer se află în faţa unei 
propuneri atât de năzdrăvane, încât o ia la fugă pentru a nu 
răspunde 


— Pot vorbi cu bancherul Zambuco?... 

— Da, numai pentru afaceri. 

— Pentru afaceri. 

— Numele dumneavoastră? 

— Spune dumneata "un străin", asta-i de ajuns! Jupân Antifer 
era cel care pusese întrebarea la care 

un băştinaş bătrân şi morocănos, aşezat la o masă în fundul unei 
odăițe strâmte împărțită în două printr-un perete subțire, cu un 
ghişeu, răspundea într-o franțuzească stricată. 

Maluinul nu socotise potrivit să-şi spună numele, dornic să vadă 
ce mutră va face bancherul când îi va spune pe neaşteptate: "Eu 
sunt Antifer, fiul lui Thomas Antifer din Saint-Malo". O clipă mai 
târziu era introdus într-un cabinet fără tapet, cu pereţii văruiţi, cu 
plafonul înnegrit de fumul lămpilor şi mobilat doar cu o casă de 
bani într-un colţ, un fel de birou în alt colţ, o masă şi două 
taburete. 

La masă stătea bancherul. Cei doi moştenitori ai lui Kamylk-Paşa 
se aflau deci faţă-n faţă. 


Fără să se ridice, Zambuco îşi potrivi cu două degete ochelarii 
mari şi rotunzi aşezaţi pe nasul lui ca un cioc de papagal, abia 
ridicând capul. 

— Cu cine am cinstea să vorbesc? întrebă el într-o franceză 
care nu l-ar fi dat de ruşine nici pe careva născut în Languedoc 
sau Provence. 

— Cu căpitanul de cabotaj Pierre Antifer, răspunse maluinul, 
convins că aceste şase cuvinte aveau să-i smulgă un strigăt lui 
Zambuco, o săritură cât colo din fotoliu şi un scurt răspuns: 
"Dumneata... În sfârşit!”... 

Bancherul nu tresări însă. Din gura făcută pungă nu se auzi nici 
un sunet. Răspunsul aşteptat nu se desprinse de pe buzele lui. Dar 
un ochi ager ar fi putut zări fulgerul care scapără scurt de sub 
lentilele ochelarilor — un fulger pe care pleoapele sale, plecându- 
se, îl stinseră tot atât de repede. 

— Vă spun că eu sunt jupân Antifer... 

— Am auzit. 

—  Antifer-Pierre-Servan-Malo, fiul lui Thomas Antifer din Saint- 
Malo... Ille-et-Vilaine... Bretania... Franţa... 

— Aveţi o scrisoare de credit pentru mine?... întrebă bancherul 
fără ca glasul lui să trădeze nici cea mai mică tulburare. 

— O scrisoare de credit... da... răspunse jupân Antifer, cu totul 
derutat de răceala acestei primiri, o scrisoare de credit de o sută 
de milioane... 

— Să vedem!... răspunse simplu bancherul, ca şi când ar fi fost 
vorba de un document valorând câţiva piaştri. 

Dintr-o dată maluinul se simţi descumpănit. Cum? De douăzeci 
de ani acest flegmatic bancher era prevenit că îşi va avea partea 
dintr-o comoară de o valoare de neînchipuit, că într-o zi un 
oarecare Antifer va veni, ca să zicem aşa, să i-o aducă... şi el nici 
măcar nu tresărea în faţa acestui trimis al lui Kamylk-Paşa?... Nici 
un strigăt de surpriză, nici o izbucnire de bucurie?... Asta-i bună! 
Să fi fost în documentul de pe insuliţa numărul unu vreo greşeală? 
Să fi fost vorba de un altul decât de acest maltez din Tunis? Era 
sau nu bancherul Zambuco posesorul latitudinii care avea să le 
îngăduie să pornească la cucerirea celei de a doua insulițe? 

Un fior din cap până în picioare îl trecu pe dezamăgitul 
colegatar. li năvăli sângele la inimă şi abia avu timpul să se aşeze 
pe unul din taburete. 

Bancherul, fără a face o mişcare pentru a-i veni în ajutor, îl 
privea prin ochelari, în timp ce un rictus abia văzut i se schiţă în 
colţul buzelor. Şi se părea că, dacă nu ar fi avut grijă să se 
stăpânească, i-ar fi scăpat aceste cuvinte: 

— Cam slab de înger acest matelot! Ceea ce însemna: "uşor de 
păcălit!" 

În acest timp, Pierre-Servan-Malo îşi revenise. Apoi, după ce îşi 
trecu batista peste faţă şi îşi plimbă pietricica printre dinţi, se 


ridică de pe scaun întrebând, în timp ce cu mâna lui mare bătea în 
masă: 

— Dumneata eşti într-adevăr bancherul Zambuco? 

— Da... singurul cu numele ăsta la Tunis. 

— Şinu mă aşteptai? 

— Nu. 

— Sosirea mea nu ţi-a fost anunţată? 

— Şi cum ar fi putut fi? 

— Prin scrisoarea unui anumit paşă... 

Un paşă? răspunse bancherul. Dar eu am primit sute de 
scrisori de la paşale... 

—  Kamylk-Paşa... din Cairo? 

— Nu-mi amintesc. 

Toate aceste tertipuri aveau ca scop, de fapt, să-l tragă de limbă 
pe jupân Antifer, să-l facă să-i spună totul şi să-i ofere şi marfa, 
adică longitudinea, fără ca el să-i ofere latitudinea pe care o avea. 

Totuşi, la auzul numelui de Kamylk-Paşa, avu într-adevăr aerul 
unui om căruia acest nume nu-i este necunoscut. Căuta parcă să-şi 
cerceteze amintirile. 

— Stai puţin, spuse el aşezându-şi ochelarii. Kamylk-Paşa... din 
Cairo?... 

— Da... reluă jupân Antifer, un fel de Rothschild egiptean, care 
avea o avere imensă în aur, diamante şi pietre preţioase... 

— Parcă mi-aduc aminte... într-adevăr... 

Şi care trebuie că te-a prevenit că jumătate din această avere 
o să fie a dumitale într-o zi... 

— Ai dreptate, domnule Antifer şi scrisoarea asta o fi pe aici, pe 
undeva... 

— Cum pe undeva?!... Nici nu ştii măcar unde este?... 

— Oh! Aici nu se pierde nimic... O să o găsesc! La auzul acestui 
răspuns, toată înfăţişarea jupânului Antifer, încleştarea mâinilor în 
chip de gheare arătau limpede că. bucuros i-ar fi sucit gâtul 
bancherului dacă nu s-ar fi găsit scrisoarea. 

— Haide, domnule Zambuco, reluă el încercând să se 
stăpânească, ai un calm uimitor!... Vorbeşti de această afacere cu 
o indiferenţă... 

—  Ei!... făcu bancherul. 

— Cum... cum ei!... Când este vorba de o sută de milioane de 
franci... 

Buzele lui Zambuco nu schiţară decât o strâmbătură de dispreţ. 
De fapt, acelui om îi păsa de un milion tot atât cât i-ar fi păsat de o 
coajă de portocală sau de lămâie. 

"Ah, ticălosul!... Va să zică e de o sută de ori milionar!" gândi 
jupân Antifer. 

În acea clipă bancherul schimbă vorba vrând să afle ceea ce nu 
ştia încă, şi anume, cărei înlănţuiri de fapte datora el vizita 
maluinului. Aşa că, ştergându-şi ochelarii cu colţul batistei, spuse 


pe un ton destul de neîncrezător: 

— Dealtfel, dumneata crezi serios în această poveste cu 
comoara?... 

— Dacă cred?... Aşa cum cred în Sfânta Treime! Afirmă aceasta 
cu toată convingerea, cu toată credinţa de care este în stare un 
breton autentic. 

Şi începu să-i povestească tot ce se petrecuse, în ce condiţii, în 
1799, tatăl său îi salvase paşei viaţa; cum în 1842 sosise la Saint- 
Malo o scrisoare misterioasă înştiinţându-l că averea se află pe o 
insuliţă care urma să fie căutată; cum el, Antifer, primise de la 
tatăl său, muribund, acest secret numai de el ştiut; cum timp de 
douăzeci de ani aşteptase mesagerul însărcinat să completeze 
formula hidrografică cu ajutorul căreia să determine pe hartă 
poziţia acestei insulițe; cum Ben-Omar, un notar din Alexandria, 
cel căruia îi fuseseră încredințate ultimele dorinţe ale lui Kamylk- 
Paşa, îi adusese testamentul acestuia cuprinzând longitudinea atât 
de dorită, care longitudine folosise la calcularea pe hartă a 
insuliţei din golful Oman, în largul portului Mascat; cum jupân 
Antifer, însoţit de nepotul său Juhel, de prietenul său Tregomain, 
de Ben-Omar care îi era impus în calitatea lui de executor 
testamentar şi de secretarul lui Ben-Omar, făcuseră, cu toţii, 
călătoria de la Saint-Malo la Mascat; cum descoperiseră insuliţa în 
cuprinsul golfului, undeva în larg, în faţa localităţii Sohar; cum, în 
sfârşit, în loc de comoară, chiar în locul indicat printr-un dublu K, 
nu găsiseră decât o cutie, iar în acea cutie un document cu 
longitudinea unei a doua insulițe, document pe care jupân Antifer 
trebuia să-l comunice bancherului Zambuco din Tunis care avea 
latitudinea ce ar fi permis să se determine poziţia acestei 
insulițe... 

Oricât de nepăsător ar fi vrut să pară, bancherul ascultase toată 
această poveste cu o foarte mare atenţie. Un uşor tremur al 
degetelor sale lungi arăta o vie emoție. La sfârşit, când pe jupân 
Antifer îl trecuseră toate năduşelile, Zambuco se mărgini să 
spună: 

— Da... într-adevăr... se pare că existenţa comorii nu poate fi 
pusă la îndoială... Dar... ce interes a avut Kamylk-Paşa să 
procedeze aşa?... 

E drept că scopul nu părea prea clar. 

— Tot ce putem crede, răspunse jupân Antifer, este că... Dar 
mai întâi, domnule Zambuco, ai fost dumneata amestecat vreodată 
în viaţa atât de agitată a paşei? Ai avut vreodată prilejul să-l ajuţi 
în vreun fel?... 

— Fără îndoială... şi chiar foarte mult. 

— Când? 

— Atunci când s-a gândit să-şi lichideze averea, pe când locuia 
la Cairo, unde locuiam şi eu în acea vreme. 

— Ei bine... acum mi-e clar... A vrut să lase descoperirea 


comorii pe seama celor două fiinţe cărora înţelegea el să le arate 
recunoştinţa sa... dumitale... şi mie, în lipsa tatălui meu... 

— Şi de ce nu ar mai fi şi alţii? sugeră bancherul. 

— Ah, nu-mi spune asta! strigă jupân Anitifer care cu o 
formidabilă lovitură de pumn făcu să se cutremure masa. Ajunge... 
suntem şi aşa prea mulţi, doi!... 

— Asta aşa e, replică Zambuco. Dar încă o lămurire, te rog. De 
ce te însoţeşte în cercetările dumitale acest notar din Alexandria? 

— O clauză din testament îi dă dreptul — cu condiţia categorică 
de a asista în persoană la dezgroparea comorii — la încasarea 
unui comision... 

— Şi care este acest comision? 

— Unu la sută. 

— Unu la sută!... Auzi, pungaşul! 

— Pungaşul, într-adevăr... ăsta-i numele pe care îl merită, 
exclamă jupân Antifer, şi crede-mă că nu l-am cruțat! 

Era un calificativ asupra căruia cei doi colegatari se vor înţelege 
totdeauna de minune şi, oricât de nepăsător ar fi vrut să pară 
bancherul, să nu ne mirăm că îi scăpase acest strigăt din inimă. 

— Acum, cunoscând situaţia, cred că nu mai există nici un 
motiv să nu fim sinceri unul faţă de celălalt. 

Bancherul, însă, nu dădu nici un semn că ar fi impresionat. 

— În ce mă priveşte, eu am noua longitudine aflată pe insuliţa 
numărul unu, continuă jupân Antifer şi dumneata ai, probabil, 
latitudinea insuliţei numărul doi... 

— Aşa este... răspunse oarecum şovăind Zambuco. 

— Atunci, de ce când am sosit, când ţi-am spus cum mă 
cheamă, te-ai făcut că nu ştii nimic despre toată povestea asta?... 

— Foarte simplu, fiindcă nu voiam să mă dau pe mâna primului 
venit... Dumneata, nu te supăra, puteai să fii un impostor şi voiam 
să mă asigur... Dar dacă ai documentul care te sileşte să iei 
legătura cu mine... 


— Ilam. 

— Să-l văd. 

— O clipă, domnule Zambuco! Dai... dau!... Dumneata ai 
scrisoarea lui Kamylk-Paşa?... 

— Oam. 


— Ei bine... Scrisoarea în schimbul documentului... Schimbul 
trebuie să se facă în chip corect şi reciproc. 

— Fie! încuviinţă bancherul. 

Şi, ridicându-se, se îndreptă către casa de bani, făcu să 
funcţioneze încuietoarea cu o anumită încetineală, care pe jupân 
Antifer îl făcea să turbeze. Pentru ce acest inexplicabil fel de a 
proceda? Să fi vrut oare Zambuco să facă la fel ca Ben-Omar la 
Saint-Malo, căutând să-i şterpelească maluinului secretul pe care 
notarul nu i-l putuse smulge? 

Nu, nicidecum, fiindcă acest lucru nu ar fi fost cu putinţă faţă de 


un om atât de hotărât să nu-şi dea marfa din mână decât pentru 
bani peşin. Dar bancherul avea un plan, un plan îndelung şi 
temeinic socotit, un plan care, dacă reuşea, avea să-i asigure 
familiei sale, adică lui, milioanele lui Kamylk-Paşa, plan care 
impunea — şi asta era o condiţie absolut necesară — ca tovarăşul 
său de moştenire să fie văduv sau burlac. 

Aşa că, tot făcând să zdrăngăne zăvoarele casei sale de bani, se 
întoarse o clipă şi cu un glas cam tremurător întrebă: 

—  Dumneata nu eşti căsătorit?... 

— Nu, domnule Zambuco, şi de aceea sunt într-o situaţie 
socială pentru care mă felicit zi şi noapte. 

Ultima parte a acestui răspuns îl făcu pe bancher să se încrunte 
în timp-ce se întorcea la zăvoarele casei lui de bani. 

Să fi avut, deci, acest Zambuco o familie? Da, însă nimeni din 
Tunis nu o ştia. În realitate, familia lui era alcătuită doar dintr-o 
soră. Domnişoara Talisma Zambuco trăia destul de modest la 
Malta, dintr-o pensie pe care i-o dădea fratele ei. Numai că — şi 
asta este important să adăugăm — ea trăia aici de patruzeci şi 
şapte de ani, putem spune chiar de jumătate de secol. Nu avusese 
niciodată prilejul să se mărite — în primul rând fiindcă 
frumuseţea, inteligenţa, spiritul, averea sa lăsau de dorit şi de 
asemenea fiindcă fratele său nu-i găsise încă un soţ, iar 
pretendenţilor se pare că nu le dădea în gând să se prezinte din 
proprie iniţiativă. 

Cu toate acestea, Zambuco era convins că într-o zi sora sa se va 
mărita... Cu cine, Dumnezeule mare?... Ei bine, cu acest Antifer a 
cărui vizită o aştepta de douăzeci de ani şi care ar fi împlinit visul 
bătrânei fecioare, numai dacă ar fi fost burlac sau văduv. 
Căsătoria odată făcută, milioanele aveau să rămână în familie şi 
domnişoara Talisma Zambuco nu va fi pierdut nimic aşteptând. Se 
înţelege de la sine că ea era cu totul supusă fratelui său şi că un 
soţ oferit de el va fi primit cu ochii închişi. 

Dar maluinul se va învoi oare să şi-i închidă pe ai lui pentru a lua 
în căsătorie pe această antică malteză? 

Bancherul nu se îndoia de asta fiindcă era, credea el, în situaţia 
de a-i putea impune colegatarului său condiţiile care îi conveneau. 
Dealtfel, marinarii nu au dreptul să fie mofturoşi, cel puţin aşa 
socotea el. 

Ah, nefericitule Pierre-Servan-Malo, pe ce galeră ai nimerit şi cu 
cât ar fi fost mai plăcută o plimbare pe Rance, chiar cu 
Fermecătoarea Amelie, barcazul prietenului tău Tregomain, pe 
vremea când îl mai avea! 

Ne dăm acum seama de jocul pe care îl juca bancherul. Nimic 
mai simplu şi în acelaşi timp nimic mai bine ticluit. El nu o să dea 
latitudinea sa decât în schimbul vieţii jupânului Antifer — să ne 
înţelegem, a vieţii înlănţuite printr-o necruțătoare căsătorie cu 
domnişoara Talisma Zambuco. 


În primul moment, înainte de a scoate din casa de bani 
scrisoarea lui Kamylk-Paşa, în clipa când potrivea cheia în 
broască, păru că se răzgândeşte şi veni să se aşeze pe scaun. 

Ochii jupânului Antifer aruncară un fulger dublu, aşa cum se 
întâmplă în anumite condiţii meteorologice, când spaţiul este 
saturat de electricitate. 

— Ce mai aştepţi?... întrebă el. 

— Mă gândesc la un lucru, răspunse bancherul. 

— La care, dacă nu-ţi e cu supărare?... 

— Crezi că în afacerea asta drepturile noastre sunt absolut 
egale? 

— Sigur că sunt! 

— Eu... nu cred. 

— Şi de ce?... 

— Fiindcă nu dumneata, ci tatăl dumitale a fost cel care i-a 
făcut paşei un serviciu, pe când eu... eu în persoană... sunt cel 
care... 

Jupân Antifer îl întrerupse şi trăsnetul prevestit de acel dublu 
fulger izbucni. 

— Ah! Asta-i? Încerci cumva să-ţi baţi joc de un căpitan de 
cabotaj?... Oare drepturile tatălui meu nu sunt şi ale mele, dat 
fiind că eu sunt singurul moştenitor? Vrei să respecţi dorinţa 
testatorului, da sau nu?... 

— Eu vreau să fac ce o să-mi convină! răspunse aspru şi scurt 
bancherul. 

Jupân Antifer se ţinu de masă ca să nu se năpustească asupra 
lui, după ce dădu un picior taburetului. 

— Ştii că nu poţi face nimic fără mine! îi aminti maltezul. 

— Nici dumneata fără mine! replică maluinul. Discuţia se 
înfierbânta. Unul era stacojiu de furie, celălalt şi mai palid ca de 
obicei, dar foarte sigur de el. 

— Vrei să-mi dai latitudinea pe care o ai? strigă jupân Antifer în 
culmea furiei. 

— După ce o să-mi dai mai întâi longitudinea, răspunse 
bancherul. 

— Niciodată! 

— Fie! 

— lată documentul meu, urlă jupân Antifer scoțându-şi 
portofelul din buzunar. 

— Păstrează-l... nu am ce face cu el! 

— Nu ai ce să faci?... Uiţi că este vorba de o sută de milioane... 

— Deo sută de milioane, într-adevăr. 

— Şi că o să le pierdem dacă nu izbutim să găsim insuliţa unde 
au fost îngropate? 

—  Ducă-se... spuse bancherul. 

Şi făcu o mutră atât de dispreţuitoare încât interlocutorul său 
abia se mai putea stăpâni să nu-l înhaţe de beregată... Un 


mizerabil care nu voia să ia în primire o sută de milioane — şi asta 
numai aşa, ca să nu profite nimeni! 

Poate că niciodată bancherul Zambuco, care în lunga lui carieră 
de cămătar strânsese — la figurat — pe mulţi nenorociţi de gât, nu 
fusese mai aproape să fie — de data asta el — sugrumat la 
propriu. Fără îndoială îşi dădu seama de acest pericol fiindcă îşi 
îndulci glasul când spuse: 

— Ar fi, cred, o posibilitate de a ne înţelege! Jupân Anitifer îşi 
strânse pumnii şi şi-i înfundă în buzunare ca să nu cadă în ispita 
de a-i folosi. 

— Domnule, spuse bancherul, eu sunt bogat, am gusturi foarte 
simple şi nu cele cincizeci de milioane, nici chiar o sută vor 
schimba ceva în felul meu de a trăi. Dar am o patimă, patima de a 
aduna sac de aur peste sac de aur şi mărturisesc că averii lui 
Kamylk-Paşa i-ar sta bine în casele mele de bani. Ei bine, de când 
ştiu de comoara asta, nu am mai avut alt gând decât cum să fac să 
fie toată a mea. 

— Vezi dumneata aşa ceva, domnule Zambuco? 

—  Aşteaptă! 

— Şi partea care mi se cuvine?... 

— Partea dumitale?... Nu s-ar putea ca dându-ţi-o să facem în 
aşa fel încât să rămână şi ea în familia mea?... 

— Atunci nu ar mai fi în a mea... 

— Dacă îţi place; dacă nu... 

— Mai lasă-te de fiţe, domnule fluieră-vânt... şi vorbeşte mai 
lămurit! 

— Am o soră, domnişoara Talisma... 

— Să-ţi trăiască! 

—  Locuieşte la Malta. 

— Cu atât mai bine dacă îi prieşte clima. 

— Are patruzeci şi şapte de ani şi este încă o persoană bine 
pentru vârsta ei. 

— Asta nu mă miră... dacă îţi seamănă! 

— Ei bine... fiindcă tot eşti burlac... vrei să te căsătoreşti cu 
sora mea?... 

— Să mă căsătoresc cu sora dumitale? exclamă Pierre-Servan- 
Malo, a cărui faţă congestionată era acum de un roşu aprins. 

— Da... să o iei de nevastă, reluă bancherul cu acel ton hotărât 
care nu admitea replică. Datorită acestei căsătorii, cele cincizeci 
de milioane ale dumitale, pe de o parte, şi cele cincizeci de 
milioane ale mele, pe de altă parte, ar rămâne în familia mea. 

— Domnule Zambuco, răspunse jupân Antifer care-şi rostogolea 
pietricica între dinţi, aşa cum valurile rostogolesc pietricelele pe o 
plajă, domnule Zambuco... 

— Domnule Antifer... 

— Propunerea dumitale... este serioasă?... 

— Cât se poate de serioasă şi dacă nu vrei să te căsătoreşti cu 


sora mea îţi jur că totul se sfârşeşte între noi şi poţi să te îmbarci 
pentru Franţa! 

Se auzi un horcăit înăbuşit. Jupân Antifer se sufoca. Îşi smulse 
cravata de la gât, îşi înşfăcă pălăria, deschise uşa cabinetului, se 
năpusti în curte, apoi cobori în stradă, dând din mâini şi agitându- 
se ca un nebun. Sauk care îl aştepta, văzându-l într-un asemenea 
hal, se luă după el tare neliniştit. Ajuns la hotel, maluinul se repezi 
în vestibul. Zărindu-şi nepotul şi prietenul aşezaţi în fundul 
micului salon de lângă sala de mâncare, le strigă de acolo: 

— Ah, mizerabilul! Ştiţi ce vrea?... 

— Să te ucidă? întrebă Gildas Tregomain. 

— Mai rău!... Vrea să mă căsătoresc cu sora lui! 


Capitolul IV. În care cumplita luptă dintre Occident şi 
Orient se sfârşeşte cu victoria celui din urmă 


Deşi deprinşi de câtva timp cu mii de încurcături de tot felul, 
putem spune totuşi că 


Sauk, care-l aştepta... 

nici Gildas 'Tregomain, nici Juhel nu se aşteptau la aşa ceva. 
Jupânul Antifer, burlac înrăit, să fie încolţit în asemenea chip? Şi 
cât de rău încolţit?... Încolţit de o căsătorie pe care era silit să o 
facă, ameninţat fiind, altfel, să-şi piardă partea lui din uriaşa 
moştenire! 

Juhel îl rugă pe unchiul său să povestească lucrurile pe îndelete. 
Acesta le povesti însoţindu-le cu o explozie de înjurături ca nişte 
proiectile, ce din nefericire nu-l puteau atinge pe Zambuco, 
adăpostit în casa lui din cartierul maltez. 

Îl vedeţi oare pe acest flăcău bătrân de patruzeci şi şase de ani 
căsătorit cu o domnişoară de patruzeci şi şapte, devenind un fel de 
oriental, ceva cam ca un Antifer-Paşa? 

Cu totul uluiţi, Gildas Tregomain şi Juhel se priveau în tăcere; 
prin minte însă le trecea, fără îndoială, acelaşi gând. 

"S-au dus pe copcă milioanele!" îşi spunea luntraşul. "Nici o 
piedică în calea căsătoriei cu scumpa mea Enogate!" îşi spunea 
Juhel. 

De fapt, era cu totul de necrezut ca jupân Antifer să dea curs 
pretențiilor lui Zambuco,  consimţind să devină cumnatul 
bancherului. Nu s-ar fi putut supune acestei sminteli, nici chiar 
dacă ar fi fost vorba de un miliard. 

În acest timp maluinul se plimba de la un capăt la altul al 
salonului. Se oprea apoi, se aşeza, se apropia de nepotul şi de 
prietenul său, ca şi când ar fi vrut să-i privească atent în faţă, apoi 
numaidecât îşi întorcea privirea. Adevărul este că îţi făcea rău să-l 
vezi şi dacă Gildas Tregomain fusese vreodată pe punctul de a 
crede că prietenul său este la un pas de a-şi pierde minţile, în 
această clipă a fost. 

Aşa că, atât el cât şi Juhel păreau a se fi înţeles fără vorbe să nu- 
l contrazică, orice ar fi spus. Cu timpul, acest spirit descumpănit 
se va întoarce la o sănătoasă înţelegere a situaţiei. 

În cele din urmă vorbi din nou, tăindu-şi frazele cu exclamaţii 
furibunde: 

— O sută de milioane... pierdute din încăpăţânarea acestui 
şnapan!... Nu ar merita oare să i se taie capul... să fie spânzurat... 
împuşcat... spintecat... otrăvit... şi în acelaşi timp tras în ţeapă?... 
Nu vrea să-mi dea latitudinea dacă nu o iau de nevastă... Să mă 
însor cu maimuta aia din Malta... de care ar fugi şi un maimuţoi 
din Senegambia... Mă vedeţi voi soţul acestei domnişoare 
Talisma? 

Fireşte că nu! Prietenii lui gândeau la fel şi introducerea unei 
asemenea cumnate şi mătuşi în sânul preacinstitei familii Antifer 
ar fi fost una din cele mai necrezute eventualităţi, pe care nimeni 
nu ar fi putut să o încuviinţeze. 

— Ia spune... luntraşule?... 

— Ce, prietene?... 

— Are cineva dreptul să lase o sută de milioane în fundul unei 


gropi, când nu ar avea decât un pas de făcut pentru a le scoate? 

— Nu sunt pregătit să răspund la o asemenea întrebare! 
răspunse în doi peri Tregomain. 

— Ah, nu eşti pregătit! exclamă jupân Antifer aruncându-şi 
pălăria într-un colţ al salonului. Aşa!... Dar la asta eşti pregătit să 
răspunzi?... 

— La ce?... 

— Dacă un individ ar încărca un vas, să zicem un barcaz... O 
Fermecătoare Amelie, dacă vrei... 

Gildas Tregomain simţi că Fermecătoarea Amelie avea să treacă 
printr-un sfert de ceas neplăcut. 

— ... dacă ar încărca această hodoroagă cu o sută milioane de 
aur şi ar vesti obştii că o s-o scufunde în mare pentru a îneca 
milioanele din ea, tu crezi că guvernul l-ar lăsa să facă după bunul 
lui plac?... Hai!... Vorbeşte! 

— Nu cred, prietene. 

— Şi totuşi bestia de Zambuco asta are de gând! Un singur 
cuvânt are de spus ca să găsim milioanele lui şi ale mele, şi se 
încăpăţânează să tacă! 

— Nu cunosc un ticălos mai dezgustător! replică Gildas 
Tregomain, care izbuti să facă pe înfuriatul. 

— Ascultă... Juhel... 

— Unchiule?... 

— Dacă l-am denunța autorităţilor?... 

— Fără îndoială... ar fi ultima soluţie... 

— Da... fiindcă autorităţile pot face ceea ce un particular nu 
poate... Ele pot să-l pună la cazne... să-l chinuiască... să-l ardă la 
tălpi... şi o să trebuiască să se supună! 

— Ideea nu-i rea, unchiule. 

— Minunat, Juhel, şi ca să-i vin de hac acestui negustor 
hrăpăreţ, sunt gata să-mi sacrific partea mea din comoară 
dăruind-o statului... 

— Ah, ce frumos ar fi, ce nobil şi generos! exclamă barcazierul. 
Ar fi într-adevăr vrednic de un francez... de un maluin... de un 
Antifer... 

Fără îndoială că, făcând această propunere, unchiul lui Juhel 
mersese mai departe decât ar fi vrut, fiindcă îi aruncă lui Gildas 
Tregomain o privire atât de cruntă încât bietul om îşi curmă scurt 
elanul de admiraţie. 

— O sută de milioane!... O sută de milioane!... repeta jupân 
Antifer. O să-l ucid... pe acest blestemat de Zambuco. 

—  Unchiule!... 

—  Prietene!... 

Şi într-adevăr, în halul de furie în care se afla, se puteau teme ca 
maluinul să nu facă vreo prostie... de care, dealtfel, nu ar fi putut 
fi făcut răspunzător, fiindcă ar fi săvârşit-o, fără doar şi poate, 
într-un acces de nebunie. 


Dar când Juhel şi Tregomain încercară să-l calmeze, îi respinse 
violent învinuindu-i că se înţeleg cu duşmanii, că îl susţin pe 
Zambuco în loc să-l ajute pe el pentru a-l strivi pe acesta ca pe o 
libarcă din cămara cu provizii a unei corăbii! 

— Lăsaţi-mă... lăsaţi-mă! strigă el în cele din urmă. Şi luându-și 
pălăria, trânti uşile năpustindu-se afară din salon. 

Crezând că jupân Antifer avea să se ducă acasă la bancher, cei 
doi se hotărâră să se repeadă pe urmele lui pentru a preîntâmpina 
o nenorocire. Din fericire se liniştiră văzându-l că o apucă spre 
scara cea mare şi urcă în camera lui în care se închise întorcând 
de două ori cheia în broască. 

— Ăsta era cel mai bun lucru pe care îl avea de făcut! încheie 
barcazierul clătinând din cap. 

— Da... bietul meu unchi! răspunse Juhel. 

După o asemenea întâmplare, abia de s-au atins de mâncare, le 
pierise pofta. 

După ce îşi terminară cina, cei doi prieteni părăsiră hotelul cu 
gândul să respire aerul curat de pe malurile Bahirei. Când să iasă, 
s-au întâlnit cu Ben-Omar însoţit de Nazim. Era nepotrivit oare să- 
l informeze pe notar de cele ce se petrecuseră?... Nu, fără 
îndoială. Dar când auzi condiţiile impuse de bancher jupânului 
Antifer, notarul strigă: 

— Trebuie să se căsătorească cu domnişoara Zambuco! Nu are 
dreptul să refuze... Nu! Nu are acest drept! 

Era şi părerea lui Sauk, care nu ar fi stat nici o clipă pe gânduri 
să se însoare cu oricine, dacă această căsătorie i-ar fi adus o 
asemenea zestre. 

Gildas Tregomain şi Juhel le întoarseră spatele; o luară apoi 
foarte gânditori pe aleea Marinei. 

O seară frumoasă; răcoarea proaspătă a brizei invita parcă 
populaţia tunisiană la plimbare. Tânărul căpitan şi luntraşul se 
îndreptară, hoinărind agale, către zidul incintei, trecură de poartă, 
se învârtiră încolo şi încoace pe malul lacului şi în cele din urmă 
se duseră să se aşeze la o masă în cafeneaua Wina unde, cu o 
sticlă de "manuba" în faţă, putură să discute pe îndelete despre 
ale lor. Pentru ei totul era acum limpede. Jupân Antifer nu o să 
consimtă niciodată să se supună poruncilor bancherului 
Zambuco... Ca urmare, va trebui să renunţe la căutarea celei de a 
doua insulițe... Deci... vor fi obligaţi să părăsească Tunisul cu 
primul pachebot... Deci vor avea nemărginita bucurie de a se 
întoarce în Franţa pe drumul cel mai scurt. 

Era, fără îndoială, singura soluţie posibilă. Şi nu erau deloc 
nefericiţi întorcându-se la Saint-Malo fără traista plină a lui 
Kamylk-Paşa. La urma urmei, de ce o fi născocit excelenţa-sa 
atâtea tertipuri? 

Către orele nouă, Gildas Tregomain şi Juhel se întoarseră la 
hotel. Intrară în odaia lor, după ce se opriră o clipă în faţa celei a 


unchiului şi prietenului lor. Acesta nu dormea. Nici nu se culcase 
măcar. Umbla cu paşi repezi, vorbea pe nerăsuflate şi în gură i se 
ciocneau aceleaşi cuvinte: 

— Milioane... Milioane... Milioane! 

Barcazierul făcu cu mâna acel gest care arată o minte complet 
zdruncinată. Apoi, după ce îşi urară noapte bună, se despărţiră 
destul de îngrijoraţi. 

A doua zi, Gildas Tregomain şi Juhel se sculară dis-de-dimineaţă. 
Nu era oare de datoria lor să se ducă la jupân Antifer, să mai 
cântărească o ultimă dată situaţia ivită din refuzul lui Zambuco şi 
să ia, în sfârşit, fără a mai amâna, o hotărâre? Şi această hotărâre 
nu ar fi trebuit ea să ducă la următoarea concluzie: să-şi facă 
bagajele şi să părăsească Tunisul? Or, după informaţiile pe care le 
avea tânărul căpitan, pachebotul care făcuse escala în La Goulette 
trebuia să ridice ancora chiar în seara aceea şi să pornească spre 
Marsilia. Ce n-ar fi dat Juhel ca unchiul său să se afle pe vas, 
închis în cabina lui şi la vreo douăzeci de mile de litoralul african! 

Barcazierul şi tânărul căpitan o luară pe, coridorul care ducea la 
odaia jupânului Antifer. 

Bătură la uşă. 

Nici un răspuns. 

Juhel bătu a doua oară, mai tare... Aceeaşi tăcere. 

Să fi dormit oare unchiul atât de adânc, somn de marinar din 
care nu-l trezesc nici tunurile de calibrul douăzeci şi patru?... Sau 
poate că, într-un moment de desperare, într-un acces de febră, să 
se fi... ? 

Într-o clipă, coborând câte patru trepte deodată, Juhel fu la 
portar în timp ce Tregomain, căruia i se muiaseră picioarele, se 
ţinea de balustrada scării ca să nu se rostogolească până jos. 

— Domnul Antifer?... 

— A ieşit dis-de-dimineaţă, răspunse portarul la întrebarea pusă 
de tânărul căpitan. 

— Şi nu a spus unde se duce?... 

— Nu a spus. 

— Să se fi dus, oare, din nou la şnapanul de Zambuco? exclamă 
Juhel care îl trase repede pe Gildas Tregomain în piaţa Marinei. 

— Dar... dacă s-a dus acolo... înseamnă că primeşte, murmură 
luntraşul ridicând braţele spre cer. 

— Cu neputinţă!... strigă Juhel. 

— Nu! Nu-i cu putinţă!... Il vezi întorcându-se la Saint-Malo, în 
casa lui din strada Hautes-Salles, însoţit de domnişoara Talisma 
Zambuco şi aducându-i micuţei noastre Enogate o mătuşă 
malteză? 

— Unchiul meu a spus... o maimuţă! 

Şi, foarte îngrijoraţi, se duseră să se aşeze la o masă din 
cafeneaua de peste drum de hotel. De acolo puteau pândi 
întoarcerea jupânului Antifer. Se spune că noaptea este un bun 


sfătuitor, totuşi se mai întâmplă ca uneori să nu fie chiar aşa. 
Lucru ce, dealtfel, se şi adeveri. 

Încă din zorii zilei, maluinul nostru pornise din nou către 
mahalaua malteză şi în câteva minute, de parcă îl gonea din urmă 
o haită de câini turbaţi, ajunsese la casa bancherului. 

De obicei, Zambuco se scula odată cu soarele şi tot odată cu el 
se culca. Bancherul şi strălucitorul astru îşi făceau împreună 
drumul lor zilnic. Primul era deci în fotoliul lui, cu biroul în faţă şi 
casa de bani în spate, când îşi făcu apariţia jupân Antifer. 

— Bună ziua, spuse el potrivindu-şi ochelarii ca să cuprindă mai 
clar în lentilele lor chipul vizitatorului său. 

— Continuă să fie ultimul dumitale cuvânt? răspunse imediat 
acesta pentru a deschide vorba. 

— Ultimul. 

—  Refuzi să-mi dai scrisoarea lui Kamylk-Paşa, dacă nu consimt 
să-ţi iau sora în căsătorie? 

— Refuz. 

— Atunci mă însor cu ea... 

— Eram sigur! O femeie care-ţi aduce cincizeci de milioane 
zestre... Fiul lui Rothschild ar fi fost prea fericit să devină soţul 
Talismei... 

— Fie... o să fiu prea fericit! răspunse jupân Antifer cu o 
strâmbătură pe care nici nu încerca să o ascundă. 

— Hai, vino, cumnate, reluă Zambuco. 

Şi se ridică îndreptându-se către scară, ca şi când ar fi vrut să 
urce la etaj. 

— Cum? Este aici?... strigă jupân Antifer. 

Şi chipul lui arăta într-adevăr ca acela al unui condamnat în 
clipa în care este trezit şi căruia gardianul îi spune: "Haide... 
curaj!... E timpul...". 

—  Potoleşte-ţi nerăbdarea, frumosul meu îndrăgostit! replică 
bancherul. Uiţi că Talisma este la Malta?... 

— Dar atunci unde mergem?... răspunse jupân Antifer lăsând 
să-i scape un oftat de uşurare. 

— La telegraf. 

— Ca să-i dai de veste?... 

— Şi să-i spunem să vină aici... 

— Dă-i de veste dacă vrei, dar să ştii, domnule Zambuco, te 
previn că nu am de gând să-mi aştept... logodnica... la Tunis. 

— Şi de ce? 

— Fiindcă dumneata şi cu mine, adică noi, nu avem timp de 
pierdut! Cel mai urgent lucru este să pornim în căutarea insuliţei 
îndată ce vom cunoaşte poziţia ei!... 

— Ei, cumnate, opt zile mai devreme sau opt zile mai târziu, nu- 
i totuna? 

— Ba nu-i deloc totuna şi ar trebui să fii tot atât de grăbit ca şi 
mine să intri în stăpânirea moştenirii de la Kamylk-Paşa! 


Da... cel puţin tot atât, fiindcă acest bancher zgârcit şi hrăpăreţ, 
cu toate că încerca să-şi ascundă nerăbdarea sub o prefăcută 
indiferenţă, ardea de dorinţa de a încuia în casa sa de bani partea 
lui de milioane. Aşa că se hotări să-i dea dreptate interlocutorului 
său. 

— Fie, spuse el, nu o să te contrazic... O să o chem pe sora mea 
aici când ne întoarcem... Se cuvine totuşi să o previn de fericirea 
ce o aşteaptă. 

— Da... care o aşteaptă, răspunse Pierre-Servan-Malo, fără să 
precizeze ce fel de fericire pregătea el celei care aştepta de atâţia 
ani pe soţul visurilor sale! 

— Numai că, reluă Zambuco, trebuie să-mi dai o hârtie în toată 
regula. 

—  Scrie-o şi ţi-o semnez. 

— Cu o despăgubire?... 

— De acord. De cât... despăgubirea?... 

— Să zicem, cele cincizeci de milioane ce o să-ţi revină ca 
parte... 

— Ne-am înţeles... şi să terminăm, răspunse jupân Antifer 
resemnat să devină soţul domnişoarei Talisma Zambuco, dacă nu 
putea să scape de această fericire. 

Bancherul luă o foaie de hârtie şi cu scrisul lui mare întocmi în 
bună regulă angajamentul în care toţi termenii fură foarte 
amănunţit cântăriţi. Se specifică acolo că partea ce i se cuvenea 
jupânului Antifer în calitate de legatar al lui Kamylk-Paşa îi va 
reveni în întregime domnişoarei Talisma Zambuco, în cazul în care 
logodnicul său ar refuza să o mai ia în căsătorie legitimă, 
cincisprezece zile după descoperirea comorii. 

Şi cu numele său împodobit cu înflorituri furioase, Pierre- 
Servan-Malo semnă angajamentul pe care bancherul îl închise 
într-un sertar al casei de bani. Scoase în acelaşi timp de acolo o 
hârtie îngălbenită... Era scrisoarea lui Kamylk-Paşa, sosită cu 
douăzeci de ani înainte. 

La rândul lui, jupân Antifer îşi scoase portofelul din buzunar şi 
trase din el o hârtie tot atât de îngălbenită de trecerea anilor... 
Era documentul găsit pe insuliţa numărul unu. 

Vi-i puteţi închipui pe aceşti doi moştenitori înfruntându-se ca 
doi duelişti gata să-şi încrucişeze spadele, braţele lor întinzându- 
se puţin câte puţin, tremurându-le degetele la atingerea acestor 
hârtii pe care nu le venea parcă să le dea?... Ce scenă pentru 
cineva care i-ar fi urmărit! O sută de milioane pe care o singură 
mişcare avea să le reunească într-o singură familie! 

— Scrisoarea dumitale!... spuse jupân Antifer. 

— Documentul dumitale!... răspunse bancherul. 

Se făcu schimbul. Era şi timpul. Inima acestor doi oameni bătea 
atât de tare încât ar fi sfârşit prin a exploda. Pe documentul pe 
care se menţiona că trebuie predat de un oarecare Antifer din 


Saint-Malo unui oarecare Zambuco din Tunis se afla longitudinea 
723! la est de meridianul Parisului. Scrisoarea arătând că numitul 
Zambuco din Tunis va primi într-o zi pe numitul Antifer din Saint- 
Malo cuprindea latitudinea 3*17' sud. Era acum de ajuns să se 
întretaie cele două linii pe o hartă pentru a se putea afla poziţia 
insuliţei numărul doi. 

— Ai, desigur, un atlas? întrebă bancherul. 

— Un atlas şi un nepot, răspunse jupân Antifer. 

— Un nepot? 

— Da... un tânăr căpitan de cursă lungă care va lua asupra sa 
această operaţie. 

— Şi unde-i acest nepot?... 

— La Hotel de France. 

— Atunci să mergem acolo, cumnate! spuse bancherul 
trântindu-şi pe cap o vechitură de pălărie cu boruri largi. 

— Să mergem! răspunse jupân Antifer. Se îndreptară amândoi 
către piaţa Marinei. Ajunşi în faţa poştei, Zambuco vru să intre cu 
gândul să trimită o telegramă la Malta. Jupân Antifer nu se 
împotrivi. Las' să afle domnişoara Talisma Zambuco că îi fusese 
cerută mâna de un "ofiţer din marina franceză" şi acordată de 
către fratele ei în condiţii de familie şi avere dintre cele mai 
avantajoase. După ce au plătit şi înregistrat telegrama, cele două 
personaje ale noastre porniră din nou către piaţă. Gildas 
Tregomain şi Juhel, zărindu-i, se grăbiră să-i întâmpine. 

Când îi văzu, prima pornire a jupânului Antifer fu aceea de a 
întoarce capul. Dar se împotrivi acestei slăbiciuni ce nu era pe 
măsura lui şi îşi prezentă tovarăşul cât putu de scurt: 

— Bancherul Zambuco. 

Bancherul aruncă însoţitorilor viitorului lui cumnat o privire 
piezişă care nu avea nimic plăcut în ea. Apoi jupân Antifer adăugă 
adresându-i-se lui Zambuco: 

— Nepotul meu Juhel... Gildas Tregomain, prietenul meu. 

Şi la un semn al lui, îl urmară cu toţii la hotel, ocolindu-i în 
trecere pe Ben-Omar şi Nazim ca şi când nu i-ar fi cunoscut, 
urcară apoi scara, intrară în odaia maluinului, a cărei uşă fu 
închisă cu grijă. k 

Jupân Antifer scoase din valiză atlasul adus din Saint-Malo. Îl 
deschise la planşa cu mapamondul planisferic şi, întorcându-se 
către Juhel, spuse: 

— Şapte grade douăzeci şi trei minute longitudine estică şi trei 
grade şaptesprezece minute latitudine sudică. 

Juhel nu-şi putu stăpâni un gest de dezamăgire. O latitudine 
sudică?... Kamylk-Paşa îi trimitea deci dincolo de ecuator? Ah, 
sărmana micuță Enogate!... Gildas Tregomain abia îndrăznea să-l 
privească. 

— Ei... ce aştepţi? îl întrebă unchiul său pe un asemenea ton; 
încât tânărului căpitan nu-i rămânea decât să-l asculte. 


Îşi luă compasul şi urmărind cu vârful lui al şaptelea meridian la 
care adăugă cele douăzeci şi trei de minute, cobori până la cercul 
ecuatorial. Străbătând apoi paralela 3*17' o urmări până acolo 
unde se întâlnea cu meridianul. 

—  Ei?... repetă jupân Antifer, unde ne aflăm? 

— În golful Guineii. 

— Şi mai exact?... 

— In dreptul statului Loango. 

— Si, mai exact? 

— Ín apele golfulețului Ma-Yumba. 

— Mâine dimineaţă, spuse jupân Antifer, luăm diligenţa pentru 
Bone, şi la Bone o să luăm trenul până la Oran. 

Toate acestea fură spuse pe tonul foarte firesc cu care 
obişnuiesc căpitanii de vapor să comande o manevră atunci când 
apare inamicul. Apoi, întorcându-se către bancher: 

— Dumneata, desigur, ne însoţeşti?... 

— Desigur. 

— Până în golful Guineei?... 

— Până la capătul lumii, dacă trebuie! 

— Bine... fii gata de plecare... 

— Am să fiu, cumnate! 

Gildas Tregomain lăsă să-i scape, fără voie, un "aoleu!". La auzul 
acestui cuvânt atât de neobişnuit pentru urechile sale, era atât de 
uluit încât nici nu putu răspunde salutului batjocoritor cu care îl 
onoră bancherul, retrăgându-se. 

Şi, în sfârşit, când cei trei maluini rămaseră singuri în odaie, 
Gildas Tregomain îl întrebă: 

— Aşadar... ai consimţit?... 

— Da, luntraşule... ei şi? 

Ei şi?... Cum tot nu ar mai fi avut ce spune, Gildas Tregomain şi 
Juhel socotiră că este mai potrivit să tacă. 

Două ceasuri mai târziu, bancherul primea o telegramă 
expediată din Malta. 

Domnişoara Talisma Zambuco recunoştea că este cea mai 
fericită dintre fete, aşteptând să fie cea mai fericită dintre soţii! 


Capitolul V. În care Ben-Omar este în măsură să compare 
cele două feluri de locomoţie: pe uscat şi pe mare 


Pe acea vreme, reţeaua tunisiană de căi ferate, care este acum 
legată cu reţeaua algeriană, nu exista încă. Călătorii noştri 
trăgeau nădejde să ia la Bone trenul care lega provinciile 
Constantine, Alger şi Oran. 

Jupân Antifer şi tovarăşii lui părăsiră în zorii zilei capitala 
Regenţei. Se înţelege de la sine că bancherul Zambuco era cu ei, 
şi Ben-Omar cu Sauk nu întârziară să li se alăture. Era o 


adevărată caravană de şase persoane, care de data aceasta ştiau 
înspre ce meleaguri îi poartă nestăvilita lor foame de milioane. Nu 
avea nici un rost să se ascundă de Ben-Omar şi, ca urmare, Sauk 
ştia că expediţia întru căutarea insuliţei numărul doi se va 
desfăşura în largul golfului Guineei, care închide în partea stingă 
a Africii apele ținutului Loango. 

— O etapă zdravăn de lungă, îi spusese Juhel lui Ben-Omar, şi 
dacă te temi de oboselile acestei noi călătorii, eşti liber să renunti! 

Şi, într-adevăr, de la Alger la Loango, ce de sute de mile de 
străbătut pe mare! Cu toate acestea, Ben-Omar nu şovăise; este 
adevărat că Sauk nici nu i-ar fi îngăduit vreo şovăire... Şi apoi, 
acel straşnic comision care îi flutura prin faţa ochilor... 

Aşadar, în ziua de 24 aprilie, jupân Antifer, luându-l cu el pe 
Gildas Tregomain şi Juhel, Sauk pe Ben-Omar şi Zambuco luându- 
se pe el singur ocupau diferite locuri în diligenta care făcea cursa 
între Tunis şi Bone. Poate că nu aveau să schimbe nici un cuvânt 
între ei, dar cel puţin călătoreau împreună. 

Să nu uităm că în ajun Juhel îi trimisese o nouă scrisoare 
Enogatei. În câteva zile mama şi fata aveau să ştie către care 
punct al globului alerga jupân Antifer în căutarea faimoasei sale 
moşteniri, acum rămasă numai pe jumătate. Această a doua parte 
a călătoriei ar fi putut dura aproximativ o lună de zile şi cei doi 
logodnici nu puteau spera într-o revedere înainte de jumătatea 
lunii mai. Cât de desperată va fi Enogate la primirea acestei 
scrisori! Şi măcar de ar fi putut fi convinsă că la întoarcerea lui 
Juhel toate piedicile vor fi înlăturate şi că nunta lor s-ar putea face 
fără alte întârzieri! Vai! Dar cu un asemenea unchi mai poţi fi 
sigur de ceva? 

În ceea ce îl priveşte pe Gildas Tregomain, să ne mărginim a 
spune că soarta îi hărăzise să treacă ecuatorul. El, luntraşul de pe 
Rance, navigând pe apele emisferei australe! Ce vreţi? In viaţă se 
întâmplă lucruri atât de uluitoare încât blândul Gildas Tregomain 
nu se mai mira de nimic — nici chiar dacă acele trei faimoase 
butoiaşe ale lui Kamylk-Paşa s-ar fi găsit în locul indicat, în 
măruntaiele insuliţei numărul doi. 

Dealtfel, această preocupare nu-l împiedica deloc să arunce o 
privire cercetătoare asupra locurilor pe care le străbătea 
diligenţa, locuri care nu semănau în nici un fel cu câmpiile 
bretone, nici măcar cu cele mai vălurite. Poate, însă, că era 
singurul dintre cei şase călători care se gândea să păstreze 
amintirea acestor plaiuri tunisiene. 

Vehiculul nu era prea confortabil şi nici nu mergea repede. De la 
un popas la altul, cei trei cai oboseau pe un drum cu hârtoape, 
coaste abrupte de munte, cotituri repezi, mai ales în ciudata vale 
Medjerdah, râuleţe năvalnice, fără podeţe şi a căror apă ajungea 
uneori până la osia roţilor. 

Timpul era frumos, cerul de un albastru crud sau mai degrabă 


un albastru copt, într-atât era de cumplită căldura. 

Bardo, palatul beiului care se întrezărea la stânga, te orbea cu 
albeaţa lui şi ar fi fost mai cuminte să nu-l priveşti decât cu 
ochelari fumurii. La fel şi alte palate înconjurate de ficuşi stufoşi şi 
arbuşti de piper, asemenea unor sălcii plângătoare ale căror 
ramuri se pleacă până la pământ. Ici şi colo se zăreau grupuri de 
corturi arabe acoperite cu pânze în dungi galbene, sub care se 
iveau chipuri serioase de femei, mutrişoare bronzate de copii, nu 
mai puţin grave decât ale mamelor lor. In depărtare, pe coline şi 
câmpii, printre steiurile stâncoase, păşteau turme de oi, zburau 
cete de capre, negre ca pana corbului. 

Uneori la trecerea diligenţei, când biciul pocnea şfichiuind aerul, 
zburau stoluri de păsări. Printre ele, papagalii, foarte numeroşi, îţi 
luau ochii cu culorile lor vii. Erau cu miile şi dacă natura îi 
învățase să cânte, omul nu-i învățase încă să vorbească. Deci se 
călătorea în zumzetul unui concert şi nu al unei trăncăneli. 

Popasurile fură dese. Gildas Tregomain şi Juhel nu pierdeau 
ocazia să coboare pentru a-şi dezmorţi picioarele. Uneori 
bancherul Zambuco cobora şi el la fel, dar nu vorbea deloc cu 
tovarăşii lui de drum. 

— lată un bătrânel, spuse luntraşul, care, pare-mi-se, este tot 
atât de ahtiat de milioanele paşei ca şi prietenul nostru Antifer! 

— Asta aşa este, domnule Tregomain, şi amândoi colegatarii 
sunt demni unul de celălalt. 

De câte ori cobora din diligenţă, Sauk încerca să surprindă ceva 
din convorbirile pe care ceilalţi credeau că nu le înţelege. Cât 
despre Ben-Omar, el nu se mişca din colţul lui, chinuit de gândul 
că în curând va trebui să navigheze şi că, după neînsemnatele 
valuri ale Mediteranei, va fi silit să înfrunte şi talazurile Oceanului 
Atlantic! 

Pierre-Servan-Malo nu se clintea nici el de la locul lui, cu gândul 
numai la acea insuliţă numărul doi, la acea stâncă pierdută printre 
apele fierbinţi ale Africii! 

În ziua aceea, înainte de apusul soarelui le apărură în cale 
câteva moschei, chilii de preoţi mahomedani, turnuri albe, 
minarete ascuţite: era orăşelul Taburka, înrămat parcă în 
verdeață, care îşi păstrează întocmai înfăţişarea lui de oraş 
tunisian. 

Diligenţa făcu aici o haltă de câteva ore. Călătorii găsiră un 
hotel, mai bine zis un han unde li se servi o cină bunişoară. Cât 
despre vizitarea oraşului, nici vorbă nu putea fi. Din cei şase, 
numai luntraşul şi poate Juhel, rugat de el, ar fi putut fi ispitiţi. 
Dealtfel, din teama de a nu întârzia, jupân Antifer le poruncise 
categoric, o dată pentru totdeauna, să nu se îndepărteze şi ei 
înţeleseseră. 

La nouă ceasuri seara, pe o minunată noapte scânteind de stele, 
îşi reluară călătoria. Nu era totuşi lipsită de primejdii îndrăzneala 


de a străbate aceste câmpii pustii între apusul şi răsăritul soarelui 
— primejdii din pricina drumurilor rele, primejdii din pricina unor 
posibile întâlniri cu tâlhari de drumul mare — "krumiri" sau alţii — 
primejdia de a fi atacați — ceea ce se întâmplă uneori — de fiare 
sălbatice. Şi, foarte limpede, în umbra tainică din marginea 
junglei de-a lungul căreia înainta diligenţa, se auzeau răgete de 
lei, mârâituri de pantere. Caii îşi luau atunci vânt şi era nevoie de 
toată dibăcia vizitiului pentru a-i stăpâni. Cât despre miorlăitul 
hienelor, aceste mofturoase pisici nici nu erau luate în seamă! 

În sfârşit, pe la orele patru se înălbi de ziuă şi câmpia împrăştie 
o lumină subţire, îndeajuns de clară, totuşi, ca încetul cu încetul 
să se poată desluşi amănuntele. Mereu acelaşi orizont îngust, 
coline cenuşii larg unduite, aşternute pe pământ ca o uriaşă 
pelerină arabă. Râul Medjerdah şerpuia la picioarele călătorilor, 
cu apa-i gălbuie, când potolit, când vijelios, între arbuşti de dafin 
şi eucalipţi în floare. 

Partea aceasta a ţării ce se mărgineşte cu Krumiria are un relief 
mai neregulat. Dacă luntraşul ar fi călătorit cât de cât în Tirol, în 
afară de înălţimea mai mică totuşi a munţilor, s-ar fi putut crede în 
mijlocul celor mai sălbatice locuri ale unui ţinut alpin. Dar nu se 
afla în Tirol, nu se mai afla nici în Europa, ci departe, tot mai 
departe în fiecare zi. Şi atunci colţurile gurii i se ridicau — chipul 
său părea astfel, mai gânditor — şi sprâncenele lui groase se lăsau 
în jos; semn de nelinişte. 

Câteodată tânărul căpitan şi el se priveau lung şi aceste priviri 
cuprindeau o întreagă discuţie, care se purta între ei, fără vorbe. 

În dimineaţa aceea, jupân Anitifer îl întrebă pe nepotul său: 

— Unde o să fim până nu se înnoptează?... 

— La popasul de la Gardimaou, unchiule. 

— Şila Bone când ajungem?... 

— Mâine seară. 

Posomoritul maluin se închise din nou în tăcerea lui obişnuită, 
mai bine zis, gândul său se rătăci din nou prin acel neîntrerupt vis 
care-l plimba din apele golfului Oman în apele golfului Guineei. Se 
oprea apoi asupra unicului punct de pe sferoidul terestru care-l 
putea interesa. Şi atunci îşi spunea că şi alţi ochi decât ai lui nu se 
dezlipeau de acest punct, ochii bancherului Zambuco. În adevăr, 
aceste două fiinţe de neam atât de diferit, cu obiceiuri atât de 
diferite, care nu ar fi trebuit să se întâlnească niciodată pe lumea 
asta, păreau că nu mai au decât un singur suflet, legaţi fiind unul 
de altul ca doi condamnaţi de acelaşi lanţ, cu singura deosebire că 
lanţul lor era de aur. 

Între timp crângul de ficuşi devenea tot mai des. Când şi când, 
apăreau, din desişul albăstrui al frunzelor şi florilor de ricin, sate 
arabe. Câteodată se desfăşura în faţa ochilor câte o mirişte 
aşternută pe coasta muntelui. Ici se înălţau corturile arabe, colo 
păşteau turme pe malul unui torent în albia căruia se prăvăleau 


apele râurilor. Apoi se ivea câte un han de poştă — de cele mai 
multe ori un grajd dărăpănat în care locuiau, într-o totală 
promiscuitate, oameni şi animale. Seara, schimbară caii la 
Gardimaou; popasul se făcu lângă o cabană de lemn, care, 
înconjurată de alte câteva, avea să alcătuiască, douăzeci de ani 
mai târziu, una din staţiunile de cale ferată între Bone şi Tunis. 
După o oprire de două ore — cu mult prea lungi pentru cina 
sărăcăcioasă pe care le-a putut-o oferi hanul — diligenţa porni din 
nou la drum, urmând cotiturile văii — când mergând pe lângă 
Medjerdah, când trecând prin vadul unor râuri a căror apă 
năvălea până la diligenţă udând picioarele călătorilor, urcând 
coaste atât de abrupte încât se părea că animalele nu le vor putea 
sui, coborând povârnişurile cu o iuţeală pe care frânele cu greu o 
puteau stăpâni. 

Ţinutul era minunat, mai ales în împrejurimile localităţii 
Moughtars. Cu toate acestea nimeni nu putu să vadă nimic 
prin noaptea foarte întunecoasă învăluită în negură deasă. 
Dealtfel erau şi frânţi de oboseală după patruzeci de ore de 
călătorie atât de hurducată. 

Se lumina de ziuă când jupân Antifer şi tovarăşii lui ajunseră la 
Soukharas, la capătul unei nesfârşite panglici aruncate peste 
colină, legând târguşorul de vadul văii. 

Un hotel curat — Hotel Thagaste — foarte aproape de piaţa cu 
acelaşi nume, făcu o bună primire călătorilor istoviţi. De data asta 
cele trei ceasuri petrecute aici nu li se mai părură prea lungi, şi cu 
siguranţă că li s-ar fi părut prea scurte dacă ar fi vrut să viziteze 
acest pitoresc Soukharas. De prisos să adăugăm că jupân Antifer 
şi bancherul Zambuco bombăniră pentru timpul pierdut cu acest 
popas. Dar diligenţa nu putea pleca înainte de orele şase 
dimineaţa. 

—  Linişteşte-te, îi spunea mereu Gildas Tregomain arţăgosului 
lui compatriot. O să fim la timp la Bone pentru trenul de mâine 
dimineaţă... 

— Şi de ce, dacă ne-am grăbi puţin, nu l-am lua pe cel de seară? 
ripostă jupân Antifer. 

— Nu există, unchiule, adăugă Juhel. 

— Şi ce dacă?... Este ăsta un motiv să mucezim în gaura asta?... 

— Uite, prietene, spuse luntraşul, uite ici o pietricică pe care 
am cules-o pentru tine... A ta, de când o mesteci, trebuie că s-a 
tocit! 

Şi Gildas Tregomain îi dădu jupânului Antifer o drăguță de 
pietricică din prundişul văii Medjerdah, mare cât un bob de 
mazăre şi care fără întârziere începu să scrâşnească între dinţii 
maluinului. 

Luntraşul îl pofti apoi să meargă numai până în piaţa mare. El 
refuză categoric şi scoțând din valiză atlasul îl deschise la harta 
Africii şi se aruncă în apele golfului Guineei, cu riscul de a-şi îneca 


acolo mintea. Gildas Tregomain şi Juhel plecară să se mai plimbe 
în piaţa Thagaste: un pătrat imens plantat cu câţiva arbori, 
mărginit de locuinţe orientale, de cafenele deja deschise, cu toate 
că era foarte devreme, şi în care se înghesuiau băştinaşii. Ceaţa, 
la primele raze ale soarelui, se împrăştiase. Se anunţa o zi 
frumoasă, caldă şi luminoasă. $ 

Luntraşul, plimbându-se, era numai ochi şi urechi. Incerca să 
prindă ici-colo un cuvânt, deşi nu putea să înţeleagă nimic; voia să 
vadă ce se petrece prin cafenele, în fundul prăvăliilor, cu toate că 
nu avea nimic de cumpărat în unele sau de consumat în celelalte. 
Dacă soarta îl aruncase în această călătorie de necrezut, măcar să 
culeagă câteva amintiri de neuitat. Şi nu se putea opri să spună: 

— Nu, Juhel, nu-i îngăduit să călătoreşti aşa cum călătorim 
noi! ...Nu ne oprim nicăieri!... Trei ceasuri la Soukharas... o 
noapte la Bone... apoi două zile pe drum de fier, cu opriri scurte 
prin staţii!... Ce am văzut eu din Tunisia?... Şi ce o să văd din 
Algeria?... 

— Ai dreptate, domnule Tregomain... Toate astea nu au nici un 
sens!... Dar încearcă să-i spui ceva unchiului meu şi o să vezi ce o 
să iasă... Nu este vorba de o călătorie de plăcere, ci de o călătorie 
de afaceri!... Şi cine ştie cum o să se sfârşească?... 

— Cu o păcăleală, mi-e teamă, răspunse luntraşul. 

— Da, reluă Juhel, şi de ce nu s-ar afla pe insuliţa numărul doi 
un alt document, care să ne trimită la insuliţa numărul trei?!... 

— Şila o insuliţă numărul patru, şi la o insuliţă numărul cinci, 
şi la toate insuliţele din cele cinci părţi ale lumii! adăugă Gildas 
Tregomain, clătinându-şi în sus şi în jos blajina lui căpăţână. 

— Şi dumneata eşti în stare să-l urmezi pe unchiul meu, 
domnule Tregomain? 

— Eu?... 

— Da... dumneata... dumneata care nu ştii să-i refuzi nimic! 

— Este adevărat... Bietul om, îmi pare aşa de rău de el şi mă 
tem pentru minţile lui... 

— Ei bine... eu, domnule Tregomain, sunt hotărât să mă opresc 
la insuliţa numărul doi! Are nevoie Enogate să se mărite cu un 
prinţ şi am eu nevoie de o prinţesă?... 

— Nu, desigur! Dealtfel, acum, când comoara trebuie împărţită 
cu acest crocodil de Zambuco, nu mai este vorba decât de un duce 
pentru ea şi o ducesă pentru tine... 

— Nu râde, domnule Tregomain! 

— Îmi pare rău, băiatule, fiindcă toate astea nu au darul de a 
mă înveseli nici pe mine, şi dacă o să fie vorba de prelungit 
căutările... 

— Să se prelungească? exclamă Juhel. Nu!... Ne ducem la golful 
Loango, fie!... Dar... mai departe, niciodată!.. Ştiu cum să-l silesc 
pe unchiul să se întoarcă la Saint-Malo! 

— Şi dacă încăpăţânatul refuză? 


— Dacă refuză?... O să-l las să cutreiere singur... Eu o să mă 
întorc lângă Enogate... şi cum în câteva luni o să fie majoră... mă 
căsătoresc cu ea... orice ar fi! 

— Stai, nu te aprinde aşa, dragul meu băiat, şi ai răbdare!... 
Sper ca totul să iasă bine... O să se sfârşească totul prin căsătoria 
ta cu micuța Enogate... şi la nunta voastră o să dansez rigodon-ul! 
nupţial... Dar să nu pierdem diligenţa şi să ne întoarcem la hotel... 
Dacă nu cer prea mult, mi-aş dori să ajungem la Bone înainte de a 
se înnopta, ca să mai apuc să văd măcar o parte din oraşul ăsta 
fiindcă, din celelalte, Constantine, Philippeville, aflate de-a lungul 
căii ferate, ce o să putem zări, aşa, în treacăt?... În sfârşit, dacă nu 
o să fie posibil, îmi iau eu revanşa la Algerre. (Gildas Tregomain, 
nu s-a ştiut niciodată pentru ce, spunea "Algerre".) Da... Algerre... 
unde, presupun, o să rămânem câteva zile... 

— S-ar putea, spuse Juhel, să nu găsim nici un vapor gata de 
plecare spre coasta occidentală a Africii şi va trebui să aşteptăm... 

— O să aşteptăm... o să aşteptăm! replică luntraşul, căruia îi 
surâdea gândul că o să poată vizita minunăţiile capitalei algeriene. 
Cunoşti Algerre, Juhel?... 

— Da, domnule Tregomain. 

— Am auzit de pe la marinari că este foarte frumos, oraşul 
clădit în amfiteatru, cu cheiuri, cu pieţe, cu un arsenal, cu aşa- 
numita grădină d'Essai, cu un Mustafa grozav... cu o Casbah... mai 
ales o Casbah... 

— Este foarte frumos, domnule Tregomain, răspunse Juhel. Dar 
eu cunosc ceva şi mai frumos încă... este Saint-Malo... 

— Şi casa din Hautes-Salles... şi drăguţa cămăruţă de la etajul 
întâi, şi încântătoarea copilă care locuieşte acolo! Desigur, sunt de 
aceeaşi părere eu tine, băiete! Dar fiindcă tot trebuie să trecem 
prin Algerre, lasă-mă să nădăjduiesc că o să pot vizita Algerre... 

În timp ce se lăsa legănat de această speranţă, luntraşul, urmat 
de tânărul său prieten, se îndrepta către hotelul Thagaste. Era şi 
timpul. Se înhămau caii, jupân Antifer se învârtea încolo şi încoace 
bombănind împotriva celor care întârziau, deşi nimeni nu 
întârziase. 

Gildas Tregomain se grăbi să-şi plece capul sub privirea cruntă 
cu care îl fulgeră prietenul său. Câteva minute mai târziu, îşi 
reluase fiecare locul în diligenţa care-i ducea pe pantele abrupte 
din Soukharas. Era, desigur, mare păcat că nu-i fusese îngăduit 
luntraşului să cerceteze ţara Tunisului. Nimic mai pitoresc — 
dealuri aproape cât munţii, văi împădurite care aveau să silească 
viitoarea cale ferată să facă nenumărate cotituri. Apoi, răzbătând 
printre desişuri, stânci uriaşe sfârtecând pământul; ici şi colo sate 
musulmane mişunând de populaţie indigenă; focuri mari, aprinse 


1 Dans în doi timpi, de origină provensală, la modă în sec. XVII şi 
XVIII. 


la căderea nopţii, aveau menirea să apere această populaţie de 
fiarele sălbatice. 

Gildas Tregomain povestea bucuros cele ce aflase de la vizitiu, 
lui plăcându-i să stea de vorbă cu acest om de treabă, ori de câte 
ori servea prilejul. Într-un singur an nu se ucideau în aceste 
desişuri mai puţin de patruzeci de lei, cât despre pantere, numărul 
lor ajungea la câteva sute, fără să mai vorbim de haitele urlătoare 
de şacali. Cum era de presupus, Sauk, despre care se credea că 
nu înțelege limba, rămânea indiferent la toate aceste 
înfricoşătoare povestiri, iar jupân Antifer nu ducea grija 
panterelor şi a leilor tunisieni. Puteau să fie cu milioanele pe 
insuliţa numărul doi, că nu s-ar fi dat înapoi nici cu un pas. 

Dar, bancherul de o parte, notarul de alta, trăgea cu urechea la 
poveştile lui Gildas Tregomain. Dacă Zambuco încrunta uneori din 
sprâncene, aruncând priviri piezişe prin portieră, Ben-Omar, 
întorcându-le pe ale lui, se strângea în colţul său, tresărind şi 
pălind când pe sub hăţişurile drumului răsunau unele urlete 
răguşite. 

— Ei, pe cinstea mea, spuse luntraşul, de la vizitiu ştiu că 
diligenţa a fost atacată mai deunăzi... A trebuit să se tragă asupra 
fiarelor... Şi chiar noaptea trecută a trebuit să se dea foc trăsurii 
pentru a speria cu vâlvătaia flăcărilor o haită de pantere. 

— Şi călătorii? întrebă Ben-Omar. 

— Călătorii au fost siliţi să meargă pe jos până la prima haltă, 
răspunse Gildas Tregomain. 

— Pe jos?... strigă notarul cu glas tremurător. Eu... eu nu o să 
pot niciodată... 

— Atunci... o să rămâi în urmă, domnule Ben-Omar, şi fii sigur 
că nu o să te aşteptăm! 

Bănuiţi, desigur, că acest răspuns prea puţin milos şi tot atât de 
puţin liniştitor venea de la jupân Antifer. După asta maluinul nu se 
mai amestecă în vorbă şi Ben-Omar trebui să recunoască în sinea 
lui că, hotărât lucru, fie pe uscat, fie pe mare, el nu era făcut 
pentru călătorii. Cu toate acestea, ziua trecu fără ca fiarele 
sălbatice să-şi fi făcut simțită prezenţa altfel decât prin urlete 
îndepărtate. Dar, spre marele lui necaz, Gildas Tregomain trebui 
să-şi spună că atunci când o să ajungă diligenţa la Bone, va fi 
întuneric beznă. 

Într-adevăr erau ceasurile şapte seara când aceasta trecu pe 
lângă Hippone, la trei sau patru kilometri înainte de oraş, o 
localitate vestită, ciudată prin bazinele sale adânci, unde bătrânii 
arabi se dedau la descântece şi vrăji. Vreo douăzeci de ani mai 
târziu s-a pus aici temelia bisericii şi spitalului, pe care mâna 
puternică a cardinalului Lavigerie avea să le facă să răsară parcă 
din măruntaiele pământului. 

Pe scurt, Bone era învăluit într-un întuneric adânc, cu 
promenada sa de-a lungul meterezelor, cu portul său alungit, care 


se termină la apus cu un cap nisipos, cu desişuri de verdeață care 
adumbresc cheiul, cu partea modernă a oraşului, cu piaţa sa largă 
unde se înalţă acum statuia domnului Thiers în redingotă de 
bronz, şi în sfârşit cu o Casbah care ar fi putut să-i dea luntraşului 
o oarecare idee despre acea Casbah din Algerre. 

Să recunoaştem că pe minunatul om îl urmărea ghinionul; se 
mângâia doar cu gândul că o să-şi ia revanşa în capitala Algeriei. 

Traseră la un hotel aşezat în piaţă; au luat apoi masa şi s-au 
culcat de la ora zece, ca să fie gata pentru trenul de a doua zi 
dimineaţa. Şi se pare că în acea noapte, istoviţi de cele şaizeci de 
ore petrecute în diligentă, dormiră cu toţii un somn adânc, chiar şi 
cumplitul Antifer. 


Capitolul VI. În care sunt povestite peripeţiile călătorilor 
în timpul drumului cu trenul de la Bone la Alger şi cu 
pachebotul de la Alger la Dakar 


Jupân Antifer crezuse că o să găsească o cale ferată care să facă 
legătura între Bone şi Alger; venise însă cu douăzeci de ani prea 
devreme. Aş a că, a doua zi, îi pieri şi glasul auzind răspunsul 
hotelierului în această privinţă. 

—  Cum?... De la Bone la Alger nu-i o cale ferată? strigă el 
furios. 

— Nu, domnule, dar în câţiva ani o să fie una... şi dacă doriţi să 
aşteptaţi... spuse poznaşul hotelier. 

Fără îndoială că Ben-Omar nici nu şi-ar fi dorit ceva mai bun, 
fiindcă desigur, ca să nu piardă timpul, aveau să continue drumul 
pe mare. Dar Pierre-Servan-Malo nu înţelegea să lase lucrurile 
aşa. 

— Este vreun vapor care pleacă? întrebă el cu un glas 
poruncitor. 

— Da... acum, dimineaţă. 

— Să ne îmbarcăm! 

Şi iată cum, la orele şase, jupân Antifer părăsi oraşul Bone pe un 
pachebot, împreună cu cei cinci tovarăşi ai săi, din care doi, Juhel 
şi Gildas Tregomain, aleşi de el, iar ceilalţi trei, Zambuco, Ben- 
Omar şi Nazim, fără voia lui. 

Nu are rost să ne oprim prea mult asupra întâmplărilor din 
timpul acestei călătorii de câteva sute de kilometri. 

Desigur Gildas Tregomain ar fi fost mai bucuros ca în locul 
călătoriei pe apă să se afle într-un vagon de cale ferată, fapt ce i- 
ar fi îngăduit să cunoască măcar prin fereastră aceste ţinuturi pe 
care ciudatul drum de fier avea să le străbată câţiva ani mai 
târziu. Socotea însă că avea să-şi ia revanşa la Alger. Dacă jupân 
Antifer îşi închipuia că o să găsească imediat la sosire un vas gata 
de plecare spre coasta occidentală a Africii, se înşela, şi abia 


atunci va avea prilejul să-şi pună răbdarea la încercare. Şi în acest 
timp ce de minunate plimbări prin împrejurimi, poate chiar până 
la Blidah, la râuleţul Maimuţelor!... Luntraşul, oricum, nu avea 
nimic de câştigat din descoperirea comorii! Ei şi? Dar, cel puţin, 
va duce cu el o sumedenie de amintiri din capitala algeriană. Erau 
orele opt seara când pachebotul, care mergea foarte repede, 
ancoră în portul Alger. 

Noaptea, cu toate că scânteia de stele, era încă întunecoasă la 
această latitudine, chiar şi în ultima săptămână a lui martie. 
Conturul nedesluşit al oraşului se estompa în negru către nord, 
rotunjit parcă de cocoaşa cartierului Casbah, acel Casbah atât de 
dorit! 'Tot ce putu să observe Gildas Tregomain, ieşind din port, 
era că trebuia să urci nişte scări pentru a ajunge la un chei 
sprijinit pe arcade monumentale, că trebuia să mergi pe acest chei 
lăsând la stânga un scuar strălucind de lumini, unde i-ar fi plăcut 
să se oprească, apoi un grup de case înalte, printre care şi Hotel 
Europa, unde jupân Antifer şi prietenii lui fură bine primiţi. 

După ce li se dădură odăile — a lui Gildas Tregomain fiind 
alături de cea a lui Juhel — călătorii îşi lăsară acolo bagajele şi 
coborâră din nou în sala de jos, unde luară masa. Aceasta tinu 
cam până la orele nouă şi fiindcă în aşteptarea plecării 
pachebotului aveau destul timp, cel mai bun lucru ce-l aveau de 
făcut era să se culce, să-şi odihnească oasele printr-un somn care 
să le refacă puterile, astfel ca a doua zi, când aveau să-şi înceapă 
plimbările prin oraş, să fie proaspeţi şi bine dispuşi. 

Totuşi, înainte de a-şi îngădui o odihnă binemeritată după acest 
lung drum — după o zi cu adevărat algeriană, caldă şi prăfoasă — 
Juhel vru să-i scrie logodnicei sale. Se apucă deci de scris îndată 
ce se întoarse în odaia lui. Scrisoarea avea să plece a doua zi, şi 
peste trei zile vor avea acasă noutăţi de la ei. Dealtfel, această 
scrisoare nu avea să-i spună Enogatei nimic deosebit, doar că el, 
Juhel, turba în sinea lui şi că o iubea din toată inima — ceea ce, de 
asemenea, nu era o noutate. 

Dar se cuvine să menţionăm că, dacă Ben-Omar şi Sauk 
intraseră la ei în odăi în timp ce Gildas Tregomain şi Juhel se 
întorceau într-ale lor, jupân Antifer şi Zambuco, cei doi cumnaţi — 
nu ne este oare îngăduit să folosim această formulă familială de 
vreme ce legătura fusese pecetluită printr-un contract în toată 
regula? — dispărură îndată după cină, fără să spună pentru ce 
anume părăseau hotelul. Acest lucru nu întârzie să-i mire pe 
luntraş şi pe viitorul căpitan şi poate să-i neliniştească pe Sauk şi 
Ben-Omar. Mai mult ca sigur însă că, dacă l-ar fi întrebat cineva, 
maluinul tot nu ar fi răspuns. 

Unde să se fi dus cei doi moştenitori? Să le fi venit poftă să 
hoinărească prin pitoreştile cartiere ale Algerului? Să fi fost numai 
curiozitatea de călători care îi făcea să umble de-a lungul străzilor 
Bab-Azoum şi altele, pe cheiul încă însufleţit de acel du-te-vino al 


celor care se plimbau? Presupuneri neîntemeiate şi cu care, sigur, 
prietenii lor nu ar fi fost de acord. 

—  Atunci?... făcu Gildas Tregomain. 

Dealtfel, încă din timpul călătoriei, atât tânărul căpitan cât şi 
ceilalţi observaseră că de câteva ori jupân Anitifer ieşise din 
mutismul său şi vorbise pe şoptite cu bancherul. Şi era evident că 
Zambuco părea că încuviinţează spusele interlocutorului său. Ce 
să fi pus oare la cale cei doi?... Plecarea asta la o oră destul de 
târzie nu dovedea ea un plan ticluit dinainte?... Ce plan?... Nu se 
puteau oare aştepta — cu cei doi cumetri afurisiţi — la cele mai 
năstruşnice combinaţii?... 

În acest timp, după ce îi strânsese mâna lui Juhel, luntraşul intră 
în odaia lui. Acolo, înainte de a se dezbrăca, deschise larg 
fereastra, dornic să respire puţin din acel minunat aer algerian. La 
palidă lumină a stelelor, întrevăzu un spaţiu larg desfăşurat, toată 
rada până la Capul Matifu, în care străluceau luminile vapoarelor 
ancorate sau pe cale de a se apropia de țărm odată cu briza 
înserării. Apoi, litoralul se lumină de focurile pescuitului cu torţe. 
Mai aproape, în port, duduiau maşinile unor pacheboturi 
întunecate, gata de plecare, ale căror coşuri largi împroşcau 
scântei. 

Dincolo de Capul Matifu se întindea marea, mărginită de un 
orizont pe care se înălţau strălucitoare constelații, ca un buchet 
de artificii. Ziua următoare avea să fie minunată, dacă te-ai fi luat 
după cele ce făgăduia noaptea; soarele avea să se înalțe radios, 
stingând ultimele stele, ale dimineţii. 

"Ce plăcere, gândea Gildas Tregomain, să vizitezi acest nobil 
oraş Algerre, să-ţi îngădui aici câteva zile de odihnă după 
drăcescul drum început la Mascat şi înainte de a fi din nou 
aruncat dintr-o parte în alta până la insuliţa numărul doi... Am 
auzit vorbindu-se de restaurantul Moise, la Capul Pescade! De ce 
nu neam duce mâine să luăm o masă bună la Moise?..." 

În acest moment, exact în clipa când ceasul bătea ora zece, în 
uşa odăii răsună o bătaie puternică. 

— Tu eşti, Juhel?... întrebă Gildas Tregomain. 

— Nu... sunt eu, Antifer. 

— Îți deschid numaidecât, prietene. 

— Nu-i nevoie. Imbracă-te şi încuie-ţi geamantanul. 

— Geamantanul?... 

— In patruzeci de minute plecăm. 

— În patruzeci de minute? 

— Şi nu întârzia, fiindcă pacheboturile nu obişnuiesc să 
aştepte! Mă duc să-l anunţ şi pe Juhel. 

Năucit de veste ca de o lovitură, luntraşul se întreba dacă nu 
visează!... Nu! Nu visa! Auzi bătând în uşa lui Juhel şi glasul 
unchiului care-i poruncea să se scoale. Apoi, treptele gemură sub 
paşii care coborau din nou scara. 


Juhel, care tocmai îi scria logodnicei sale, adăugă un rând în 
scrisoare prin care o anunţa pe aceasta că aveau să părăsească cu 
toţii Algerul chiar în acea seară. Aşadar, pentru asta dispăruseră 
din hotel, imediat după-masă, Zambuco şi jupân Antifer... ca să se 
informeze dacă nu cumva se pregătea de plecare spre coasta 
Africii vreo navă. Da, printr-un neaşteptat noroc, găsiseră o 
asemenea navă care se pregătea să ridice ancora, se grăbiseră să 
reţină locuri la bord şi apoi jupân Antifer, fără să-şi mai bată capul 
cu ce lear fi convenit sau nu celorlalţi, se urcase să-i prevină pe 
Gildas Tregomain şi Juhel, în timp ce bancherul îi înştiinţa pe Ben- 
Omar şi Nazim. 

Luntraşul, făcându-şi valiza, încerca o amară dezamăgire. Dar 
nu se putea împotrivi. Şeful ordonase şi ei trebuiau să se supună. 

Aproape imediat, Juhel veni în odaie la Gildas Tregomain şi îi 
spuse: 

— Nute aşteptai?... 

— Nu, băiatule, răspunse luntraşul, cu toate că din partea 
unchiului tău mă pot aştepta la orice! Şi eu care îmi făgăduisem 
cel puţin patruzeci şi opt de ore de plimbare prin Algerre... şi 
portul... şi grădina d'Essai... şi Casbah!... 

— Ce să spun, domnule Tregomain, este un adevărat ghinion că 
unchiul meu a dat de un vas gata de plecare! 

— Da... dar până la urmă o să-mi ies din fire! Strigă luntraşul, 
pradă unui acces de furie împotriva prietenului său. 

— Vai, nu, domnule Tregomain, dumneata nu o să-ţi ieşi din 
fire... sau dacă totuşi o să îndrăzneşti, o să fie de ajuns ca unchiul 
meu să te privească într-un anume fel rostogolindu-şi pietricica 
între dinţi... 

— Ai dreptate, Juhel, răspunse Gildas Tregomain plecându-şi 
capul... o să mă supun... mă cunoşti bine!... Este totuşi păcat... Şi 
cina aceea grozavă pe care ne gândeam să o luăm la Moise, la 
Capul Pescade!... 

Zadarnice păreri de rău! Şi suspinând din adânc, bietul om îşi 
termină pregătirile. Zece minute mai târziu el şi cu Juhel îi găsiră 
pe jupân Antifer, bancherul Zambuco, Ben-Omar şi Nazim în 
vestibulul hotelului. 

Dacă la sosire li se făcuse o bună primire, la plecare mutrele 
erau cam acre, cu toate că plătiseră odăile ca şi când le-ar fi 
ocupat douăzeci şi patru de ore. Juhel îşi aruncă scrisoarea în 
cutia poştală pusă la dispoziţia călătorilor. Apoi o luară cu toţii de- 
a lungul cheiului şi coborâră scara care ducea la port, în timp ce 
Gildas  Tregomain  întrezărea pentru ultima dată Piața 
Guvernamentală, încă luminată. 

La vreo sută de metri era ancorat un steamer al cărui cazan se 
auzea duduind sub presiunea aburilor. Un fum negru mânjea cerul 
înstelat. Asurzitoare şuierături vesteau că pachebotul nu va 
întârzia să ridice ancora. Legănându-se lângă treptele cheiului, o 


barcă îi aştepta pe călători ca să-i ducă la bord. Jupân Antifer şi 
tovarăşii lui se urcară în barcă, în câteva bătăi de vâsle, acostară 
lângă steamer. Până să se dumirească, Gildas Tregomain se şi 
trezi în cabina pe care avea să o împartă cu Juhel. Jupân Antifer 
cu Zambuco ocupau o a doua cabină, notarul şi Sauk o a treia. 

_ Acest pachebot, care se numea Catalanul, aparţinea Companiei 
Încărcătorilor Uniţi, din Marsilia. Folosit pentru curse regulate pe 
coasta occidentală a Africii, la Saint-Louis şi la Dakar, când era 
nevoie făcea şi escale intermediare, fie pentru a lua sau debarca 
pasageri, fie pentru a încărca sau descărca mărfuri. Destul de bine 
utilat, mergea cu o viteză medie de zece-unsprezece noduri, foarte 
potrivită pentru acest soi de navigaţie. 

Un sfert de oră după sosirea jupânului Antifer, un ultim şuierat 
sfâşie văzduhul. Apoi, odată odgoanele slobozite, Catalanul porni; 
elicea se zbătu violent ridicând spume la suprafaţa apei; ocoli 
corăbiile ancorate în larg, lunecă de-a lungul marilor pacheboturi 
mediteraneene adormite pe unde se găseau, continuă apoi pe 
şenalul dintre arsenal şi țărm, ieşi în larg şi se îndreptă către vest. 

O nedesluşită îngrămădire de case albe apăru atunci privirilor 
luntraşului; era acea Casbah din care el nu avea să vadă decât un 
contur neclar. Apăru o limbă de pământ, ieşită din coasta pieptişă: 
era peninsula Pescade, peninsula cu restaurantul Moise, unde se 
găteau acele "buiabesuri", ciorbe de peşte atât de gustoase... 

Şi asta fu tot ce luă cu el Gildas Tregomain ca amintire din 
trecerea lui prin Algerre. 

Inutil să mai menţionăm că, îndată după ieşirea din port, Ben- 
Omar, întins pe cuşeta din cabina lui, începu să guste din nou din 
plăcerile răului de mare. Şi când se gândea că, după ce se va afla 
în carne şi oase în golful Guineei, va trebui să se întoarcă iar pe 
acolo... Din fericire, de data asta va fi ultima călătorie pe mare... 
Căci, desigur, pe insuliţa numărul doi îşi va încasa faimosul său 
comision!... Şi măcar dacă şi un altul dintre tovarăşii lui ar fi 
suferit de acelaşi rău, dacă şi altora le-ar fi fost greață din pricina 
hulei... Nu! Nici unul dintre ei nu simţea nici cea mai mică 
greață... Era singurul care suferea... Nu avea nici măcar această 
consolare, atât de omenească, de a vedea pe unul din semenii săi 
împărtăşindu-i suferinţele. 

Pasagerii de pe Catalanul erau în majoritate marinari care se 
întorceau în porturile de pe coastă, câţiva senegalezi şi un 
oarecare număr de soldaţi din infanteria marinei, obişnuiţi cu 
greutăţile călătoriilor pe mare. Se duceau cu toţii la Dakar, unde 
steamerul trebuia să-şi descarce marfa. Nu era deci probabil să 
facă vreo escală pe parcurs. Aşa că jupân Antifer nu putea decât 
să se felicite că se grăbise să se urce la bordul vasului Catalanul. 
Este adevărat că, odată ajunşi la Dakar, nu însemna că şi-au atins 
ţinta, şi asupra acestui lucru îi atrăgea Zambuco atenţia. 

— De acord, răspundea el, dar nu am socotit niciodată că am să 


găsesc un pachebot care să meargă de la Alger la Loango, şi când 
o să fim la Dakar o să vedem ce avem de făcut. 

Într-adevăr, ar fi fost greu să procedeze altfel. Şi nu era mai 
puţin adevărat că în această ultimă parte a călătoriei vor avea de 
înfruntat mai multe piedici. lată deci un serios motiv de 
îngrijorare pentru cei doi cumnaţi. 

În timpul nopţii, Catalanul pluti de-a lungul țărmului, la o 
depărtare de două-trei mile. După farurile din Tenez, abia se putu 
desluşi pământul întunecat al Capului Blanc. A doua zi dimineaţa 
se zăriră înălțimile Oranului şi după un ceas pachebotul naviga pe 
lângă promontoriu, dincolo de care se rotunjea rada Mers-el- 
Kebir. 

Mai departe, spre babord, se desfăşura coasta marocană, cu 
îndepărtatul ei profil muntos dominând ţinutul Riff, bogat în vânat. 
La orizont, strălucind în lumina soarelui, apăru Tetuan, apoi, la 
câteva mile mai la apus, Ceuta, înfiptă pe stânca ei, între două 
golfuleţe, ca un fort care comandă acest canat al porţii 
Mediteranei, celălalt canat fiind zăvorât de Anglia. În sfârşit, 
dincolo de strâmtoare, apăru nesfârşitul Ocean Atlantic. 

Se iviră coastele împădurite ale litoralului. Dincolo de Tanger, 
ascuns după un cot al golfului, vile în mijlocul copacilor verzi şi 
mai multe moschei care izbeau puternic privirea, orbindu-te cu 
albeaţa lor. Marea foia de nenumărate vase cu pânze aşteptând ca 
vântul să le îngăduie pătrunderea în strâmtoarea Gibraltar. 

Catalanul nu avea a se teme de acest fel de întârzieri. Nici briza, 
nici acel curent, care putea fi recunoscut după un ciudat plescăit 
în apropierea pâlniei mediteraneene, nu puteau să lupte împotriva 
puternicei sale elice — şi către orele nouă seara el bătea cu 
întreitul său braţ apele Atlanticului. 

Luntraşul şi Juhel discutau pe dunetă înainte de aşi îngădui 
câteva ceasuri de odihnă. Şi, foarte firesc, în clipa când Catalanul, 
îndreptându-se către sud-vest, ocolea capul cel mai îndepărtat al 
pământului Africii, acelaşi gând le trecu prin minte, ca o părere de 
rău. 

— Da, băiatule, spuse Gildas Tregomain, ar fi fost mult mai bine 
ca la ieşirea din strâmtoare să o luăm pe tribord în loc să o luăm 
pe babord. Cel puţin nu i-am fi întors spatele Franţei... 

— Şi ca să mergem unde?... răspunse Juhel. 

— Mi-e teamă că la dracu! răspunse luntraşul. Ce vrei, Juhel, 
tot e mai bine să-ţi înduri cu răbdare nefericirea! În cele din urmă, 
te întorci de oriunde, chiar şi de la dracu! în câteva zile o să fim la 
Dakar şi de la Dakar în fundul golfului Guineei... 

— Cine ştie dacă la Dakar o să găsim numaidecât un mijloc de 
transport!... De acolo nu există curse regulate... Putem să 
întârziem cu săptămânile, şi dacă unchiul meu îşi închipuie... 

— Îşi închipuie, n-ai grijă! 

— ... Că îi va fi uşor să ajungă la insuliţa numărul doi, se înşală! 


Ştii la ce mă gândesc, domnule Tregomain? 

— Nu, băiatule, dar dacă vrei să-mi spui... 

— Ei bine, eu cred că bunicul meu Thomas Antifer ar fi trebuit 
să-l lase pe acest blestemat de Kamylk-Paşa pe stâncile din Jaffa... 

— Vai, Juhel, bietul om!... 

— Dacă l-ar fi părăsit acolo, egipteanul nu şi-ar fi mai putut lăsa 
milioanele salvatorului lui şi, dacă nu iar fi lăsat milioanele, 
unchiul meu nu ar fi alergat după ele şi Enogate ar fi fost soţia 
mea! 

— Asta-i adevărat, răspunse luntraşul. Dar dacă ai fi fost acolo 
tu, Juhel, i-ai fi salvat viaţa acelui nefericit paşă, exact cum a 
făcut-o bunicul tău! Ia te uită, adăugă el schimbând vorba, şi arătă 
la babord un punct strălucitor ca o lumină vie. Ce far o fi ăsta? 

— Este farul de la Capul Spartei, răspunse tânărul căpitan. 

În adevăr, era farul care, aşezat la extremitatea de vest a 
continentului african şi întreţinut pe cheltuiala diferitelor state 
europene, este cel mai înaintat dintre cele a căror strălucire se 
proiectează pe suprafaţa mărilor africane. 

N-are rost să povestim amănunţit această călătorie a 
Catalanului. Pachebotul a fost norocos. Il întâmpinară prin aceste 
locuri numai vânturi prielnice bătând dinspre uscat şi putu să 
meargă la mică depărtare de-a lungul litoralului. Marea nu era 
agitată decât de hula venită din larg, fără valuri care să se spargă 
cu zgomot. Trebuia cu adevărat să fii cel mai bicisnic Omar din 
lume pentru a fi bolnav pe un asemenea timp. 

Se arăta vederii întreaga coastă; înălțimile Mekinez şi Mogador, 
muntele Thesat care domină această regiune cu o altitudine de o 
mie de metri, Tarudant şi promontoriul Giubi, unde se închide 
frontiera marocană. 

Gildas 'Tregomain nu avu mulţumirea de a zări insulele Canare, 
căci Catalanul trecu cam la cincizeci de mile de Fuerteventura, 
cea mai apropiată din grup; dar putu să salute capul Bojador 
înainte de a trece Tropicul Racului. 

Capul Blanc fu zărit în după-amiaza zilei de 2 mai; apoi, în 
dimineaţa următoare, de cum mijiră zorile, se întrezări Portendik 
şi în sfârşit, sub ochii călătorilor, se desfăşurară malurile 
Senegalului. 

Aşa cum s-a mai spus, toţi pasagerii săi având ca destinaţie 
Dakar, Catalanul nu avea de ce să facă escală la Saint-Louis, care 
este capitala acestei colonii franceze. 

Se pare, dealtfel, că Dakar are o importanţă mult mai mare 
decât Saint-Louis. Cea mai mare parte a transatlanticelor care 
servesc liniile Rio-de-Janeiro, în Brazilia, şi Buenos-Aires, în 
Argentina, înainte de a se avânta spre ocean, poposesc aici. S-ar fi 
putut ca jupân Antifer să găsească mai uşor la Dakar mijloace de 
transport pentru a ajunge la Loango. 

În sfârşit, în ziua de 5 mai, către orele patru dimineaţa, 


Catalanul trecu de vestitul Cap Verde, situat la aceeaşi latitudine 
ca şi insulele cu acelaşi nume. Ocoli peninsula triunghiulară care 
atârnă ca un stindard la acest avansat punct al continentului 
african pe Atlantic — şi după o traversare de opt sute de leghe de 
la regretatul Algerre al lui Gildas Tregomain, apăru, la capătul de 
jos al peninsulei, portul Dakar. 


Capitolul VII. Care redă felurite discuţii şi întâmplări de la 
sosirea la Dakar până la sosirea la Loango 


Gildas Tregomain nu şi-ar fi putut închipui niciodată că va veni o 
zi când el şi cu Juhel se vor plimba pe cheiul din Dakar, această 
veche capitală a republicii goreene. Totuşi asta făcea în această zi, 
vizitând portul apărat de dublul său zăgaz de stânci de granit, în 
timp ce jupân Antifer şi bancherul Zambuco, tot atât de 
nedespărţiţi precum Ben-Omar şi Sauk, se îndreptau spre agenţia 
maritimă franceză. 

O zi este prea destul pentru a vizita oraşul. Dealtfel, el nu oferă 
nimic deosebit: o grădină publică frumuşică, o cetăţuie folosind de 
cantonament garnizoanei, o limbă de pământ, Bel-Air, pe care se 
înalţă un aşezământ în care administraţia îşi internează bolnavii 
atinşi de frigurile galbene. Dacă ar fi trebuit să rămână mai multe 
zile în acea regiune cu capitala Goreea şi cu Dakar, un orăşel ceva 
mai răsărit, zilele li s-ar fi părut călătorilor noştri interminabile. 

În sfârşit, când ai ghinion, n-ai încotro, faci haz de necaz, asta îşi 
spuneau mereu Gildas Tregomain şi Juhel. În aşteptare, hoinăreau 
pe chei, cutreierau străzile însorite ale oraşului, întreţinute 
curăţel de către condamnaţi sub supravegherea câtorva paznici. 

În realitate, ceea ce îi interesa mai mult erau vapoarele — 
aceste bucăţi din însăşi Franţa, trimise de la Bordeaux la Rio-de- 
Janeiro, pacheboturi ale Mesageriilor Imperiale — aşa cum se 
numeau ele în 1862. Dakar nu era atunci importanta staţiune care 
a devenit mai târziu, cu toate că încă de pe atunci comerţul 
Senegalului se cifra la douăzeci şi cinci milioane franci, din care 
douăzeci de milioane chiar cu francezii. Nu avea decât nouă mii 
de locuitori, populaţie care tinde să crească, în urma lucrărilor 
întreprinse pentru îmbunătăţirea portului. 

De exemplu, dacă luntraşul nu făcuse până atunci niciodată 
cunoştinţă cu negrii M'Bambaras, acum nimic nu i-ar fi fost mai 
uşor. În adevăr, aceşti indigeni mişună pe străzile Dakarului. 
Datorită constituţiei lor uscate şi nervoase, craniului lor rezistent, 
părului des şi creţ, pot să suporte uşor arşiţa soarelui senegalez. 
Cât despre Gildas Tregomain, el găsise de cuviinţă să-şi acopere 
capul cu batista lui în pătrăţele, care, de bine, de rău, îi ţinea loc 
de umbrelă. 

— Doamne, dumnezeule, cald mai este! exclamă el. Într-adevăr, 


nu sunt făcut să trăiesc la tropice. 

— Asta încă nu-i nimic, domnule Tregomain, răspunse Juhel, 
dar când o să fim în fundul golfului Guineei, la câteva grade sub 
ecuator... 

— O să mă topesc, asta-i sigur, replică luntraşului o să mă 
întorc acasă doar cu pielea pe oase! Dealtfel, adăugă el cu 
zâmbetul lui blajin, în timp ce îşi ştergea faţa mustind de sudoare 
ca o alcarraza!, ar fi greu să mă întorc cu şi mai puţin, nu-i aşa? 

— Darai şi slăbit, domnule 'Tregomain, spuse căpitanul. 

—  Crezi?... Ei, mai am până să ajung un schelet! Când se 
întoarseră la hotel, Juhel şi Gildas Tregomain îi găsiră acolo pe 
jupân Antifer şi pe bancher. 

Agentul francez îl primise cât se poate de bine pe compatriotul 
său. Totuşi, când acesta îl întrebă dacă la Dakar se afla vreo navă 
gata de plecare pentru unul din porturile din Loango, nu primi 
decât un răspuns prea puţin încurajator. Pacheboturile care fac 
acest serviciu sunt foarte neregulate şi, oricum, nu opresc la 
Dakar decât o dată pe lună. Desigur, există o cursă săptămânală 
între Sierra-Leone şi Grand-Bassam, dar de acolo până la Loango 
mai este cale lungă. Or, primul pachebot nu avea să ajungă la 
Dakar înainte de opt zile. Ce ghinion! Să petreci opt zile, fierbând 
de nerăbdare, ca într-o capcană, în acest orăşel! Şi trebuia să fie 
din cel mai călit oţel această capcană pentru a rezista dinţilor lui 
Pierre-Servan-Malo, care sfărâma acum în gură câte o pietricică 
pe zi. Este adevărat că nu pietricelele lipseau pe plajele litoralului 
african şi jupân Antifer îşi putea uşor împrospăta aici provizia. 

Adevărul ne obligă să spunem că la Dakar o săptămână este 
lungă, foarte lungă. 


1 Vas de pământ poros, în care apa se răceşte prin evaporare. 


— Cald mai este! exclamă el 


fiti vi pf 


Plimbările prin port, excursiile până la braţul de apă care curge în 
partea de răsărit a oraşului nu oferă turistului distracţii pentru a-l 
ocupa mai mult de o zi. Aşa că se cuvenea să se înarmeze cu acea 
răbdare pe care numai o fericită înţelepciune o poate da. Dar în 
afară de Gildas Tregomain, deosebit de înzestrat din acest punct 
de vedere, ceilalţi nu erau nici răbdători, nici înţelepţi. Irascibilul 
maluin şi diferitele personaje pe care le târa după el dacă îl 
binecuvântau pe  Kamylk-Paşa pentru faptul că îi lăsase 
moştenitori, în schimb îl blestemau pentru fantezia pe care o 
avusese de a-şi fi îngropat moştenirea atât de departe. Nu fusese 
prea destul că fuseseră obligaţi să meargă până la golful Oman, 
acum mai trebuiau să coboare şi până la golful Guineei? Acest 
egiptean nu ar fi putut oare să aleagă o nevinovată şi discretă 
insuliţă în mările europene, în Baltica, în Marea Neagră, în Marea 
Nordului, pe lângă țărmurile Oceanului Atlantic, foarte potrivit 
alcătuită pentru a fi folosită ca o casă de bani? Într-adevăr, Paşa 
exagerase  înconjurându-se cu atâtea măsuri de precauţie! în 
sfârşit, asta era, şi doar dacă se lăsau păgubaşi... 

Să se lase păgubaşi? Bună primire vi s-ar fi făcut dacă aţi fi venit 
cu o asemenea propunere la jupân Antifer, la bancherul Zambuco 
şi chiar la notar, ţinut în frâu de pumnul violent al lui Sauk! 

Pe deasupra, legăturile de bună convieţuire, care legau aceste 
diverse personaje, slăbeau văzând cu ochii. Erau trei grupuri 
foarte distincte: grupul Antifer-Zambuco, grupul Omar-Sauk, 
grupul Juhel-Tregomain. Trăiau separat, nu se vedeau decât la 
orele de masă, se ocoleau în timpul plimbărilor, nu discutau 
niciodată între ei de formidabila lor afacere. Se mărgineau la 
duete care nu prea dădeau semne că se vor contopi vreodată într- 
un sextet final, care, dealtfel, nu ar fi fost decât o cumplită 
cacofonie. 

Primul grup: Juhel-Tregomain. Se cunoaşte obişnuitul subiect al 
discuţiilor lor: călătoria care se prelungea mereu, depărtarea care 
creştea şi ea mereu între cei doi logodnici, teama ca toate 
ostenelile şi căutările să nu se sfârşească cu o păcăleală, 
dispoziţia sufletească a unchiului şi prietenului lor, a cărui 
surescitare creştea pe zi ce trecea ameninţându-i judecata. Totul 
fiind prilej de amărăciune pentru luntraş şi tânărul căpitan, 
resemnaţi să nu-l contrazică şi să-l urmeze până la capăt. 

Al doilea grup: Antifer-Zambuco. Ce studiu interesant ar fi oferit, 
pentru cercetările unui moralist, cei doi viitori cumnaţi! Unul, 
până atunci cu gusturi simple, ducând o viaţă liniştită în liniştita 
sa provincie, cu acea filozofie firească a marinarului ieşit la 
pensie, acum căzut pradă unei sacra fames! pentru aur, înnebunit 
de mirajul milioanelor care îi lua ochii! Celălalt, putred de bogat, 
neavând însă decât o singură grijă, aceea de a îngrămădi bogății 


1 Sfânta foame (în limba latină). 


peste bogății, înfruntând atâtea oboseli şi chiar primejdii numai 
pentru a-şi mări grămada! 

— Să mucegăieşti opt zile în fundul acestei gropi, bombănea 
mereu jupân Antifer, şi cine ştie dacă acest blestemat pachebot nu 
o să întârzie?... 

— Şi, pe deasupra, mai avem ghinionul să ne debarce la Loango 
şi abia de acolo mai trebuie să ne întoarcem cam vreo cincizeci de 
leghe ca să ajungem în golfuleţul Ma-Yumba! 

— Ei, nu bucăţica asta de drum mă îngrijorează pe mine! 
exclamă arţăgosul maluin. 

— Totuşi, ar fi cazul să te îngrijoreze, răspunse Zambuco. 

— Bine!... bine!... mai târziu... ce dracu! Nu arunci ancora 
înainte de a intra în port! Să ajungem mai întâi la Loango şi pe 
urmă o să mai vedem! 

— Poate că l-am putea convinge pe căpitanul pachebotului să 
facă escală în portul Ma-Yumba... L-ar abate mult din drumul 
lui?... 

— Mă îndoiesc că o să se învoiască, fiindcă nu-i este îngăduit... 

— Dacă i-am da o sumă frumuşică... pentru ocolul ăsta, sugeră 
bancherul. 

— O să vedem, Zambuco, dar pe dumneata te bat totdeauna 
gânduri pe care eu nu le am deloc! Important este să ajungem la 
Loango, de unde o să izbutim noi cumva să ajungem şi la Ma- 
Yumba. Mii de bombe! Avem doar picioare şi dacă ar fi trebuit, 
dacă nu am fi avut alt mijloc de a pleca din Dakar, nu aş fi stat pe 
gânduri şi aş fi luat-o pe jos, de-a lungul litoralului. 

— Pe jos? 

— Pe jos. 

Pierre-Servan-Malo vorbea fără să se gândească! Dar pericolele, 
piedicile, greutăţile unui asemenea drum? Opt sute de leghe prin 
ţinuturile Liberiei, pe Coasta de Fildeş, prin Achantis, Dahomey, 
Grand-Bassam! Nu — şi trebuia să se socotească fericit că, făcând 
călătoria la bordul unui pachebot, putea să evite pericolele unei 
asemenea călătorii! Nici unul din cei care l-ar fi însoţit în această 
expediţie nu s-ar mai fi întors! Şi domnişoara Talisma Zambuco 
zadarnic ar fi aşteptat în casa ei din Malta întoarcerea prea 
îndrăzneţului ei logodnic! Trebuiau deci să se resemneze să 
aştepte pachebotul, cu toate că acesta nu avea să sosească înainte 
de aproximativ opt zile. Dar cât de lungi li se păreau aceste 
ceasuri petrecute la Dakar! 

Cu totul altfel vorbeau între ei cuplul Sauk-Ben-Omar. Nu că fiul 
lui Murad ar fi fost mai puţin nerăbdător de a ajunge la insuliţă şi 
de a pune mâna pe comoara lui Kamylk-Paşa, nu! Spre marea 
spaimă a lui Ben-Omar, singurul lui gând era numai cum ar fi 
putut să-i despoaie pe cei doi colegatari în folosul lui. După ce se 
gândise să dea lovitura, după întoarcerea de la Sohar la Mascat, 
cu ajutorul unor ticăloşi tocmiţi de el, avea s-o încerce şi de data 


asta, prin aceleaşi mijloace, la întoarcerea de la Ma-Yumba la 
Loango. Aşa, fără îndoială, va avea mai mulţi sorţi de izbândă. 
Printre indigenii din provincie sau printre agenţii suspecți ai 
companiilor de comerţ, o să ştie să găsească oameni în stare de 
orice, chiar şi de vărsare de sânge şi care, bine plătiţi, i s-ar 
alătura în săvârşirea faptei sale criminale. Tocmai această 
perspectivă îl înspăimânta pe fricosul Ben-Omar; dacă nu dintr-un 
exces de sensibilitate, măcar de teama de a nu fi amestecat într-o 
afacere urâtă — şi gândul ăsta nu-i mai lăsa nici o clipă de linişte. 

Atunci încerca să-şi spună timid părerea. Susţinea că jupân 
Antifer şi tovarăşii lui erau dintre acei oameni care îşi vând scump 
pielea. Insista asupra faptului că, oricât de bine i-ar fi plătit Sauk, 
nu se putea bizui pe ticăloşii pe care i-ar fi folosit, că mai devreme 
sau mai târziu tot ar fi vorbit, că vestea omorului se va răspândi în 
ţinut, că până la urmă adevărul sfârşeşte prin a ieşi la lumină, 
chiar în mijlocul acestor ţinuturi sălbatice, mai ales când era 
vorba de exploratori masacrați în cele mai îndepărtate unghere 
ale Africii, că nu poţi fi niciodată sigur de păstrarea unei taine... 
Se vedea bine că toată această argumentare nu era făcută pentru 
a înfiera o faptă criminală, ci din teama de nu fi descoperită într-o 
zi — singurul motiv care l-ar fi putut opri pe un om de teapa lui 
Sauk. 

Dar asta nu-l prea impresiona pe Sauk... Văzuse şi făcuse el 
altele şi mai şi!... Şi aruncându-i notarului una din acele priviri 
care-l îngheţau până în măduva oaselor, spuse: 

— Nu cunosc decât un imbecil, unul singur, care ar putea să mă 
trădeze! 

— Şi cine, oare, excelenţă?... 

— Tu, Ben-Omar! 

— Eu? 

— Da, şi bagă bine de seamă, fiindcă eu cunosc un mijloc sigur 
de a-i face pe oameni să tacă! 

Ben-Omar, tremurând din toate încheieturile, îşi plecă capul. 
Ştia el că un cadavru în plus, pe drumul de la Ma-Yumba la 
Loango, nu l-ar fi încurcat pe Sauk. 

Pachebotul mult aşteptat ancoră în portul Dakar în dimineaţa 
zilei de 12 mai. Era Cintra, o navă portugheză care transporta 
călători şi mărfuri în San-Paolo de Luanda, importantă colonie 
lusitană din Africa tropicală. Făcea regulat escală la Loango şi, 
cum pleca a doua zi în zori, călătorii noştri se grăbiră să-şi reţină 
locurile. Cu viteza mijlocie a pachebotului de aproximativ nouă 
sau zece mile, călătoria avea să dureze o săptămână, timp în care 
Ben-Omar se aştepta la toate chinurile răului de mare. 

A doua zi, după ce lăsă la Dakar un număr de călători, pe un 
timp frumos, briza bătând dinspre uscat, Cintra ieşi din port. 
Jupân Antifer şi bancherul lăsară să le scape un adânc suspin de 
uşurare, ca şi când plămânii lor nu ar mai fi funcţionat de o 


săptămână. Era ultima lor etapă înainte de a pune piciorul pe 
insuliţa numărul doi şi mâna pe comoara păstrată cu credinţă în 
măruntaiele ei. 

Potrivit legilor firii, atracţia pe care această insuliţă o exercita 
asupra lor părea cu atât mai puternică cu cât se apropiau mai 
mult. ea crescând în raport invers cu pătratul distanţei. Şi cu 
fiecare învârtitură de elice a Cintrei distanţa aceasta descreştea... 
descreştea... 

Vai, pentru Juhel, în schimb, ea creştea! El se îndepărta din ce în 
ce mai mult de acea Franţă, de acea Bretanie unde se amăra 
Enogate. Îi scrisese de cum ajunsese la Dakar, îi scrisese în ajunul 
plecării şi biata fată avea să afle în curând că logodnicul ei se 
îndepărta şi mai mult de ea!... Şi greu ar fi putut să-i spună data 
când avea să se întoarcă! 

În primul rând, Sauk căutase să afle dacă Cintra avea să debarce 
călători la Loango. Printre aventurierii a căror conştiinţă nu 
cunoaşte teama sau remuşcarea şi care se duc să-şi caute norocul 
prin aceste ţinuturi, poate că va găsi câţiva care, cunoscând 
locurile, ar putea să-i devină complici. Dar, excelenţa-sa fu 
dezamăgit în această privinţă. Va trebui, deci, să-şi aleagă 
şnapanii la Loango. Din nefericire nu vorbea limba portugheză, pe 
care, dealtfel, nici Ben-Omar nu o cunoştea. Fapt destul de 
supărător atunci când este vorba să tratezi afaceri delicate în care 
este neapărată nevoie de o claritate perfectă. Dealtfel, jupân 
Antifer, Zambuco, Gildas Tregomain şi Juhel erau siliţi să 
vorbească numai între ei, nimeni la bord necunoscând franceza. 
Unul a cărui surpriză era tot atât de mare ca şi satisfacția, trebuie 
să o recunoaştem, fu notarul Ben-Omar. Ar fi exagerat să spunem 
că în timpul călătoriei cu Cintra nu-i fusese deloc rău. Totuşi, nu 
mai îndură acele mari suferinţe prin care trecuse până atunci. 
Ajutată de un vânt uşor venit dinspre țărm, navigația se desfăşura 
în condiții minunate. Marea rămânea liniştită de-a lungul 
litoralului pe lângă care aluneca Cintra, la o distanţă de două-trei 
mile, şi nava abia dacă resimțea hula venită din larg. 

Mai mult chiar, aceste prielnice condiţii nu se schimbară nici 
atunci când pachebotul trecu pe lângă Capul Palmes, la 
extremitatea golfului Guineei. În adevăr, aşa cum se întâmplă 
adesea, briza urma conturul coastelor şi golful fu tot atât de 
ospitalier ca şi oceanul, între timp, pe când Cintra se îndrepta 
către Loango, înălțimile continentului pieriră din raza vederii ei. 
Din ţinuturile Achantis sau Dahomey călătorii nu zăriră nimic, nici 
măcar vârful acelui munte Camerun care se înalţă până la trei mii 
nouă sute şaizeci de metri, dincolo de insula Fernando-Po, către 
graniţele Guineei de Sus. 

În după-amiaza zilei de 19 mai, Gildas Tregomain încercă O 
oarecare emoție. Juhel tocmai îi spusese că vor trece ecuatorul. In 
sfârşit, pentru prima şi fără îndoială pentru ultima dată, fostul 


căpitan al ambarcaţiei Fermecătoarea Amelie avea prilejul să 
pătrundă în emisfera australă. Ce aventură pentru el, un 
marinăraş de pe Rance! Aşa că fără prea multă părere de rău 
dădu mateloţilor, urmând exemplul celorlalţi călători, bănuţul lui 
de bun-venit în cinstea trecerii ecuatorului. 

A doua zi, la răsăritul soarelui, Cintra se afla pe latitudinea 
golfului Ma-Yumba, cam la o sută mile depărtare. De câte oboseli 
şi de câte pericole nu ar fi fost scutiţi jupân Antifer şi ai lui dacă 
comandantul Cintrei ar fi fost dispus să se îndrepte în această 
direcţie, să facă escală în acest port care aparţine statului Loango! 
Această escală i-ar fi scutit de o călătorie deosebit de grea pe 
lângă malurile litoralului. 

Aşa că, împins de unchiul lui, Juhel încercă să ghicească 
gândurile căpitanului Cintrei în această privinţă. Portughezul ştia 
câteva cuvinte englezeşti şi care marinar nu cunoaşte cât de cât 
graiul britanic? Or, se ştie că Juhel vorbea curgător această limbă 
şi o folosise din plin în discuţiile lui cu aşa-zisul tâlmaci din 
Mascat. li comunică deci căpitanului propunerea de a face escală 
la Ma-Yumba. Acest ocol nu ar fi lungit călătoria decât cu 
aproximativ patruzeci şi opt de ore... 

Se înţelege de la sine că ar fi plătit întârzierea şi cheltuielile 
care ar fi decurs din această oprire: combustibilul consumat, 
hrana echipajului, indemnizaţia armatorilor Cintrei etc.. 

Pricepuse oare căpitanul propunerea pe care i-o făcea Juhel? 
Fără îndoială că da, mai ales după ce fusese argumentată cu o 
demonstraţie pe harta golfului Guineei. Marinarii se înţeleg între 
ei dintr-un cuvânt. Şi, în adevăr, nimic nu ar fi fost mai simplu 
decât să se îndepărteze către est, pentru ca cei şase călători să 
coboare la Ma-Yumba, fiindcă aceşti călători ofereau o sumă 
frumuşică. 

Căpitanul, însă, refuză. Sclav al regulamentului de bord, era 
angajat să se ducă la Loango, la Loango o să se ducă. De la 
Loango trebuind să meargă la San-Paolo de Luanda, la San-Paolo 
de Luanda o să meargă, chiar dacă s-ar fi găsit cineva să-i 
cumpere nava cu atât aur cât ar cântări ea. Acestea fură chiar 
expresiile pe care le folosi, pe care Juhel le înţelese foarte bine şi i 
le traduse unchiului său. 

O cumplită furie, însoţită de o salvă de sudălmi la adresa 
căpitanului, fu răspunsul jupânului Antifer. Nimic nu-l putu opri, 
mai mult chiar, fără intervenţia lui Gildas Tregomain şi a lui Juhel, 
fără îndoială că jupân Antifer, furios cum era, ar fi fost aruncat, ca 
răzvrătit, în fundul calei, pentru tot restul călătoriei. 

Şi iată de ce a treia zi, în seara de 21 mai, Cintra se opri în faţa 
nesfârşitelor bancuri de nisip ce străjuiesc coasta Loango, cobori 
cu şalupa călătorii despre care am vorbit, apoi, câteva ore mai 
târziu, plecă din nou, îndreptându-se către San-Paolo, capitala 
coloniei portugheze. 


Capitolul VIII. În care se arată că anumiţi călători nu sunt 
buni să se îmbarce pe o corabie africană 


A doua zi, la adăpostul unui baobab care îi apăra de năprasnica 
arşiţă a soarelui, doi bărbaţi discutau cu însufleţire. Mergând în 
susul străzii principale din Loango, pe care se întâlniseră printr-o 
neaşteptată întâmplare, se priveau cu nenumărate gesturi de 


surpriză. 
Unul spusese: 
— Tu... aici? 


— Da... eu! răspunsese celălalt. 

Şi la un semn al primului, care era Sauk, cel de al doilea, cu 
numele de Barroso, îl urmase afară din oraş. 

Dacă Sauk nu vorbea limba lui Barroso, în schimb Barroso, care 
trăise timp îndelungat în Egipt, vorbea limba excelenţei-sale. 
Precum se vede, două vechi cunoştinţe. Barroso făcea parte din 
acea bandă întreţinută de Sauk pe vremea când se deda la jafuri 
de tot felul, fără a fi stingherit în vreun fel de agenţii viceregelui, 
datorită influenţei lui Murad, tatăl său, propriul văr al lui Kamylk- 
Paşa. Apoi, după câteva fărădelegi pentru care ar fi fost cu 
neputinţă să nu fie pedepsiţi, banda se împrăştiase şi Barroso 
dispăruse. Întors în Portugalia unde talentele lui nu găsiseră 
întrebuințare, părăsise Lisabona şi venise să lucreze într-o 
agentură de comerţ din Loango. La această epocă, comerţul 
coloniei era aproape desfiinţat prin abolirea comerţului cu 
sclavi, reducându-se la transportul fildeşului, untdelemnului de 
palmier, al sacilor de arahide şi trunchiurilor de lemn de mahon. 

Portughezul Barroso, care altădată navigase — avea pe atunci 
aproximativ cincizeci de ani — comanda acum o corabie de mare 
tonaj, Portalegre, care făcea curse între porturile coastei pentru 
negustorii din ţinut. 

Acest Barroso, cu un trecut ca al lui, cu o conştiinţă cu totul 
lipsită de scrupule, cu o îndrăzneală căpătată pe vremea vechilor 
sale meserii, era exact omul care îi trebuia lui Sauk pentru a duce 
la bun sfârşit uneltirile lui criminale. 

Opriţi la rădăcina acestui baobab, al cărui trunchi nu ar fi putut 
fi cuprins de braţele a douăzeci de bărbaţi — şi ce însemna acest 
copac pe lângă faimosul smochin din Mascat? — amândoi putură 
să pună la cale nestingheriţi cumplite ameninţări pentru viaţa 
jupânului Antifer şi a însoţitorilor lui. 

După ce Sauk şi Barroso îşi povestiră unul altuia tot ce li se 
întâmplase din anul plecării portughezului din Egipt, excelenţa-sa 
intră fără prea multe ocoluri în subiect. Dacă Sauk, din prudenţă, 


se feri să facă cunoscut cât de mare era comoara pe care spera să 
şi-o însuşească, cel puţin aţâţă lăcomia lui Barroso cu momeala 
unei sume uriaşe pe care ar putea-o câştiga. 

— Dar... adăugă el, am nevoie să fiu ajutat de un om hotărât... 
curajos... 

— Mă cunoaşteţi, excelenţă, răspunse portughezul, şi ştiţi că nu 
mă dau înapoi de la nici o treabă... 

— Dacă nu te-ai schimbat, Barroso... 

— Nu m-am schimbat, excelenţă... 

— Află deci că vor fi patru oameni care vor trebui să dispară şi 
poate că şi un al cincilea, dacă o să cred potrivit să mă debarasez 
de un oarecare Ben-Omar, pe al cărui secretar o fac eu acum sub 
numele de Nazim. 

— Unul mai mult sau mai puţin, nu contează! răspunse Barroso. 

— Cu atât mai mult cu cât, cu ăsta e destul să sufli şi a şi 
dispărut. 

— Şi cum socotiți dumneavoastră?... 

— lată ce plan am, răspunse Sauk, după ce se încredința că nu-l 
putea auzi nimeni. Cei despre care este vorba, trei francezi, 
maluinul Antifer, prietenul lui şi cu nepotul, apoi un bancher 
tunisian, Zambuco, au debarcat la Loango ca să pună mâna pe o 
comoară ascunsă pe una din insuliţele golfului Guineei... 

— Cam pe unde?... întrebă repede Barroso. 

— Prin apropierea golfuleţului Ma-Yumba, răspunse egipteanul. 
Au de gând să o ia pe lângă țărm până la acest orăşel şi m-am 
gândit că o să fie uşor să-i atacăm când au să se întoarcă la 
Loango cu comoara lor ca să aştepte trecerea pachebotului de la 
San-Paolo, care trebuie să-i ducă la Dakar. 

— Nimic mai uşor, excelenţă, afirmă Barroso, găsesc eu o 
duzină de băieţi de treabă, amatori de o afacere serioasă şi care 
nu aşteaptă decât să vă ajute în schimbul unui preţ convenabil... 
asupra căruia o să vă înţelegeţi... 

— Eram sigur de asta, Barroso, şi prin pustietăţile astea nu se 
poate ca lovitura să nu reuşească. 

— Fără îndoială, excelenţă, dar v-aş propune o combinaţie mai 
avantajoasă. 

— Atunci, spune!... 

— Eu comand aici o corabie de o sută cincizeci de tone, 
Portalegre, care transportă mărfuri de la un port la altul al 
coastei. Or, corabia mea este pe punctul de a pleca peste două zile 
la Baracka din Gabon, puţin mai la nord de Ma-Yumba... 

— Grozav! strigă Sauk, este o împrejurare pe care-trebuie să o 
folosim! Jupân Antifer o să se grăbească să urce pe corabia ta, ca 
să-şi scutească oboseala şi primejdiile unei călătorii de-a lungul 
țărmului, pe jos. O să ne debarci la Ma-Yumba, o să te duci să-ţi 
descarci mărfurile la Gabon şi apoi te întorci să ne iei... şi pe 
drumul de întoarcere la Loango... 


— Înţeles, excelenţă. 

— Câţi oameni ai la bord? 

— Doisprezece. 

— Eşti sigur de ei? 

— Ca de mine însumi. 

— Şi ce transporti la Gabon?... 

— O încărcătură de arahide şi, în afară de asta, şase elefanţi 
cumpăraţi de o firmă din Baracka pentru a-i expedia unei 
menajerii din Olanda. 

— Nu vorbeşti franceza, Barroso?... 

— Nu, excelenţă... 

— Nu uita că nici eu nu trebuie să ştiu sau să înţeleg franceza. 
Aşa că o să-i spun lui Ben-Omar să-ţi facă propunerea şi sunt sigur 
că maluinul o să o prindă din zbor. 

Era, în adevăr, sigur şi este cazul să ne temem ca cei doi 
colegatari, jefuiţi de bogăţiile lor, să nu piară împreună cu 
tovarăşii lor în timpul călătoriei de întoarcere prin golful Guineei. 

Şi cine ar fi putut împiedica această crimă? Cine iar fi putut 
descoperi pe făptuitori? 

Loango nu este sub dominaţia portugheză, cum sunt Angola şi 
Benguela. Este unul din regatele independente din acel Congo — 
cuprins între fluviul Gabon la nord şi fluviul Zair la sud — care 
avea să aparţină în curând Franţei. Dar pe vremea aceea, de la 
Capul Lopez până la Zair, regii indigeni recunoşteau suveranul din 
Loango şi-i plăteau un anumit tribut în sclavi, ca de pildă cei din 
Cassange, Tomba-Libolo precum şi unii vasali domnind peste mici 
teritorii fărâmiţate. Societatea negrilor este întocmită în chipul 
următor: sus, regele şi familia sa, apoi prinții de sânge, adică cei 
născuţi de o prinţesă, numai ea putând să le transmită această 
calitate; apoi soţii prinţeselor care sunt suzerani, apoi preoţii, 
fetişii sau "yangas", al căror şef Şitome este de esenţă divină, pe 
urmă samsarii, negustorii şi, în sfârşit, clienţii, adică poporul. 

Cât despre sclavi, sunt mulţi, sunt prea mulţi. Este adevărat că 
nu mai sunt vânduți în străinătate, aceasta fiind una din 
urmările intervenţiei europene pentru desfiinţarea comerţului cu 
sclavi. Să fi fost oare grija pentru demnitatea şi libertatea omului 
care a prilejuit această abolire? Gildas Tregomain, care se dovedi 
un bun cunoscător de oameni şi lucruri, era cu totul de altă părere 
când în acea zi îi spuse lui Juhel: 

— Dacă nu s-ar fi scos zahăr din sfeclă şi dacă nu s-ar fi folosit 
decât zahărul din trestia de zahăr pentru a-ţi îndulci cafeaua, 
comerţul de sclavi ar fi continuat şi probabil că nu s-ar fi desfiinţat 
niciodată! 

Dar faptul că regele din Loango este regele unei ţări care se 
bucură de o independenţă deplină nu înseamnă că drumurile ei 
sunt destul de supravegheate şi călătorii la adăpost de orice 
pericol. Aşa încât, cu greu s-ar fi găsit un ţinut mai prielnic sau o 


mare mai potrivită pentru o lovitură mârşavă. 

Asta era şi grija ce-l frământa pe Juhel — cel puţin în ceea ce 
priveşte călătoria pe uscat. Dacă unchiului său, exaltat cum era, 
nu-i păsa deloc, tânărul căpitan se gândea cu o adevărată teamă la 
această călătorie de două sute de kilometri de-a lungul litoralului, 
până la golful Ma-Yumba. De aceea crezu de datoria lui să-i 
împărtăşească şi luntraşului temerile sale. 

— Ce să facem, băiatule? îi răspunse Gildas Tregomain. Ai 
intrat în horă trebuie să joci! 

— [Ín realitate, reluă Juhel, excursia pe care am făcut-o de la 
Mascat la Sohar nu a fost decât o plimbare şi încă într-o tovărăşie 
foarte plăcută! 

Această frântură de discuţie arată limpede îngrijorarea lui Juhel, 
împărtăşită dealtfel şi de Gildas Tregomain. Aşa că, amândoi 
încercară o adevărată uşurare când Sauk, prin intermediul lui 
Ben-Omar, i-l prezentă jupânului Antifer şi bancherului din Tunis 
pe portughezul Barroso. Nu se mai punea problema unor drumuri 
lungi prin aceste ţinuturi primejdioase, se terminase cu oboseala 
unei călătorii atât de lungi sub dogoarea arşiţei. Deoarece Sauk 
nu pomenise nimic de legăturile lui din trecut cu Barroso, 
deoarece Juhel nu bănuia că aceşti doi ticăloşi se cunoscuseră 
vreodată, nu-i fu trezită neîncrederea. Important era că până la 
golful Ma-Yumba vor călători pe mare. Timpul- era frumos... Aveau 
să fie acolo în patruzeci şi opt de ore... Corabia o să-şi debarce 
pasagerii în port... o să-şi continue drumul spre Baracka... la 
întoarcere o să-i îmbarce din nou, de această dată cu comoară cu 
tot... şi vor reveni cu toţii la Loango, de unde primul pachebot îi va 
duce la Marsilia... Nu! Niciodată norocul nu-i surâsese atât de 
mult lui Pierre-Servan-Malo. Fără îndoială, va trebui să plătească 
un preţ bun pentru această călătorie cu corabia. Ei, dar ce conta 
prețul! 

În aşteptarea celor şase elefanţi expediaţi din interiorul ţării şi 
care trebuiau să fie aduşi la bordul lui Portalegre, aveau de 
petrecut două zile la Loango. Aşa că Gildas Tregomain şi Juhel — 
primul totdeauna dornic să se instruiască — se distrară hoinărind 
prin orăşel, prin "banza" cum i se spune în limba congoleză. 
Vechea cetate, Loango sau Bouala, măsurând de jur împrejur 
patru mii cinci sute de metri, este clădită în mijlocul unei păduri 
de palmieri. E alcătuită doar din câteva prăvălii înconjurate de 
"chirubegque", un fel de colibe făcute din tulpini de rafie şi 
acoperite cu frunze de papirus. Firmele sunt portugheze, spaniole, 
franceze, engleze, olandeze, germane. Precum se vede, nici că se 
poate mai amestecat. Dar cât de nou este totul pentru luntraş! 
Bretonii de pe malurile râului Rance nu aduc nici pe departe cu 
aceşti indigeni pe jumătate goi, înarmaţi cu arcuri, cu săbii de 
lemn şi securi încovoiate, în orăşelele dintre Saint-Malo şi Dinan 
nu găseşti colibe din acelea, adăpostite de cocotieri uriaşi. 


Ogoarele din Bretania nu se compară cu ogoarele din Loango. Aici 
este destul să zgârii puţin pământul pentru a obţine recolte 
minunate; acel "manfrigo" sau mei ale cărui spice cântăresc un 
kilogram, acel "holcus" care creşte fără a fi cultivat, acel "luco" 
folosit la fabricarea pâinii, acel porumb care dă trei recolte pe an, 
orzul, cartofii, maniocul, "tamba", un fel de păstârnac, acea 
"insanguis" sau linte, tutun, prin locurile mlăştinoase trestia de 
zahăr, viţa de vie importată din Canare şi Madeira, smochine, 
banane, portocalele numite "mambrochas", lămâi, rodii, "coudes", 
un fruct ca un fel de gogoaşă de molift plină cu o substanţă 
făinoasă şi zemoasă, "neubanzams", un fel de alune foarte 
apreciate de băştinaşi, şi ananaşi care cresc de la sine pe 
terenurile aride. Şi apoi, ce de arbori uriaşi — manglieri!, santali, 
cedri, tamarini, palmieri, mulţi baobabi din care se extrage un 
săpun vegetal şi un suc de fructe foarte căutat de negri. 

Şi ce puzderie de animale: turme de porci mistreți, zebre, bivoli, 
căprioare, gazele, antilope, elefanţi, jderi, zibeline, şacali, porci 
ghimpoşi, veveriţe zburătoare, pisici sălbatice, pisici-tigru, fără să 
mai vorbim de felurite neamuri de maimuțe, cimpanzei, micuţii 
"strâmbători" cu coada lungă şi botul albăstrui, struţi, păuni, 
sturzi, potârnichi cenuşii şi roşii, lăcuste comestibile, albine, apoi 
țânțari, "canzos" şi alte nenumărate gângănii. Uimitoare ţară, şi 
dacă ar fi avut timp să studieze ştiinţele naturii, din ce izvor 
nesecat s-ar fi adăpat Gildas Tregomain! 

Putem fi siguri că nici jupân Antifer, nici bancherul Zambuco nu 
ar fi ştiut să spună dacă Loango era populat cu albi sau cu negri. 
Nu! Ochii lor priveau în altă parte. Se uitau în depărtare, mai 
către nord, spre un punct nevăzut, un punct unic în lume, un fel 
de uriaş diamant cu străluciri vrăjite, cântărind mii de carate şi 
valorând milioane de franci!... Ah, cât de nerăbdători erau să pună 
în sfârşit piciorul pe insuliţa numărul doi, capătul definitiv al 
aventuroasei lor călătorii! 

În zorii zilei de 22 mai, corabia era gata de plecare. Cei şase 
elefanţi, sosiți în ajun, fuseseră îmbarcaţi cu toate menajamentele 
datorate unor animale atât de mari. Şase animale extraordinare 
care, desigur, nu ar fi compromis nici circul Sam Lockhart! Se 
înţelege de la sine că fuseseră rânduiţi de-a latul, în fundul calei. 

Poate că nu era tocmai potrivit ca o corabie de numai o sută 
cincizeci de tone să fie încărcată cu o asemenea greutate, 
primejdioasă pentru echilibrul ei. Juhel chiar îi atrăsese atenţia 
luntraşului asupra acestui lucru. Este adevărat că stâlpii 
transversali ai punţii erau destul de tari şi corabia trăgea puţină 
apă, ca să uşureze acostarea la adâncimi mici. Cele două catarge, 
foarte îndepărtate unul de altul, aveau pânze pătrate, fiindcă un 
asemenea vas nu merge bine decât cu vântul din spate şi dacă nu 
înaintează prea repede, în schimb este construit pentru a naviga 
fără primejdii pe lângă coastă. 


În plus, timpul era favorabil. La Loango ca şi în întreg acest 
teritoriu al Guineei, anotimpul ploilor, care începe în septembrie, 
se termină în mai sub influenţa vânturilor venite din nord-vest. În 
schimb, dacă timpul este frumos din mai până în septembrie, ce 
căldură de nesuportat, abia potolită de bogata rouă a nopţilor! De 
când debarcaseră, călătorii noştri se topeau pe picioare, slăbeau 
văzând cu ochii. Mai mult de treizeci şi patru grade la umbră! Prin 
aceste locuri, dacă neam lua după unii exploratori prea puţin 
vrednici de încredere, de baştină din Gasconia sau de pe la gurile 
Ronului, câinii sunt nevoiţi să sară tot timpul în sus ca să nu-şi 
ardă labele, iar mistreţii sunt găsiţi în bârlogul lor gata fripţi! Lui 
Gildas 'Tregomain nu-i lipsea mult ca să dea crezare acestor 
poveşti... 

Către orele opt dimineaţa, Portalegre ieşi în larg. Oameni şi 
elefanţi, erau cu toţii prezenţi la bord. Şi tot la fel împărţiţi: jupân 
Antifer şi Zambuco mai obsedaţi ca oricând de acea insuliţă 
numărul doi. Ce povară li se va lua de pe suflet când matelotul de 
cart o va semnala la orizont!... Apoi Gildas 'Tregomain şi Juhel, 
unul uitând mările Africii pentru a sa Mare a Mânecii bretonă, 
celălalt dorindu-şi numai să se răcorească în bătaia brizei... Sauk 
şi Barroso şuşotind împreună — şi de ce ne-am mira?... Vorbeau 
doar aceeaşi limbă şi numai datorită întâlnirii lor corabia fusese 
pusă la dispoziţia jupânului Antifer. 

Cât despre echipaj, se compunea dintr-o duzină de vlăjgani, mai 
mult sau mai puţin portughezi, cu înfăţişarea destul de 
respingătoare. Dacă unchiul, adâncit în gândurile lui, nu luă 
seama la aceste lucruri, nepotului nu-i scăpară însă mutrele lor 
suspecte şi-i împărtăşi şi luntraşului părerea lui. Dar blajinul 
Gildas Tregomain îi răspunse că pe o asemenea căldură e greu să 
judeci oamenii după înfăţişare. In fond, fiind vorba de echipajul 
unei ambarcaţiuni africane, nu trebuiau să fie prea pretenţioşi. 

Călătoria de-a lungul litoralului — cu vântul care bătea din spate 
— făgăduia să fie foarte plăcută. Portentosa Africa!! ar fi spus 
Gildas Tregomain, dacă ar fi cunoscut pomposul epitet cu care 
romanii salutau acest continent. În adevăr, dacă gândurile 
jupânului Antifer şi ale tovarăşilor lui nu ar fi fost cu totul în altă 
parte, trecând prin faţa agenţiei de comerţ Chillu, e sigur că s-ar fi 
lăsat în voia unei admiraţii pe care o merită pe drept cuvânt 
frumuseţea naturală a acestei coaste. Dintre toţi, însă, singur 
luntraşul privea cu ochii omului care vrea să ia cu el, cât de cât, 
ceva amintiri. Şi ce se putea închipui mai minunat decât 
nesfârşitele şiruri de crânguri înverzite, rânduite unul după altul 
pe colinele abia unduite, dominate ici-colo de înălțimile acelor 
munţi extraordinari — munţii Strauch, învăluiţi în calde ceţuri în 
depărtare!... Din milă în milă, plaja se scobeşte făcând loc unor 


1 Minunata Africa (în limba latină, în text). 


cursuri de apă ieşite din pădurile stufoase şi pe care aceste 
călduri tropicale nu izbutesc să le sece. Este adevărat, toată 
această apă nu merge în mare. Nenumărate zburătoare îi fură o 
seamă de picături: păuni, struţi, pelicani, cufundări ale căror 
zbenguieli însufleţesc aceste neasemuite privelişti. Acolo îşi fac 
apariţia turme de antilope graţioase, cirezi de "empolangas" sau 
elani. Acolo se bălăcesc în noroi mamifere uriaşe, în stare să 
înghită o tonă din această apă limpede, aşa cum luntraşul ar fi 
înghiţit un pahar de apă, turme de hipopotami care de departe 
seamănă cu porcii trandafirii, a căror carne se pare că nu este 
dispreţuită de băştinaşi. 

Asta îl făcu pe Gildas Tregomain să-i spună lui jupân Antifer, 
lângă care se afla la prova: 

— Ei, prietene... ce-ai zice de nişte picioare de hipopotam â la 
Sainte-Menehould?... Ţi-ar plăcea?... 

Pierre-Servan-Malo se mulţumi să ridice din umeri, aruncându-i 
luntraşului una din acele priviri buimace, rătăcite... care nu 
privesc nicăieri... 

— Nici măcar nu mai înţelege! murmură Gildas Tregomain, a 
cărui batistă ţinea loc de evantai. 

Pe marginea țărmului se zăreau de asemenea cârduri de 
maimuțe sărind dintr-un copac în altul, urlând, strâmbându-se 
atunci când, dintr-o mişcare a cârmei, Portalegre se apropie mai 
mult de țărm. 

Să menţionăm că dacă ar fi fost siliţi să meargă pe jos de la 
Loango la Ma-Yumba, nu zburătoarele, hipopotamii, maimuţele, 
nu aceste animale i-ar fi supărat pe călătorii noştri. Nu, un pericol 
mai serios ar fi fost prezenţa panterelor şi a leilor, ce se zăreau 
aruncându-se în salturi prin tufişuri, fiare uluitor de sprintene a 
căror întâlnire ar fi fost de temut. Odată cu înserarea, în mijlocul 
tăcerii impresionante care cobora la căderea nopţii, izbucneau 
urlete răguşite, lătrături sinistre. Acest concert lugubru răzbea 
până la corabie ca mugetul unei furtuni. Tulburaţi, neliniştiţi, 
elefanții din fundul calei sforăiau, lăsau să se audă mormăituri 
sălbatice şi agitându-se făceau să trosnească lemnăria corăbiei. 
Hotărât lucru, nu era deloc o încărcătură odihnitoare pentru 
călători. 

Trecură patru zile. Nici o întâmplare neobişnuită nu veni să 
tulbure monotonia acestei călătorii. Timpul continua să rămână 
frumos. Marea era atât de liniştită încât nici lui Ben-Omar nu-i mai 
era rău. Nici un tangaj, nici un ruliu, şi cu toate că pe fund avea 
un lest greu, Portalegre aproape că nu simţea prelungile ondulări 
ale hulei care veneau să se spargă, cu o uşoară creastă de spumă, 
de țărm. 

Cât despre luntraş, nu şi-ar fi închipuit niciodată că o călătorie 
pe mare ar fi putut fi atât de lină. 

— Te-ai putea crede la bordul /Fermecătoarei Amelie, între 


malurile paşnicei Rance, îi spuse el tânărului său prieten. 

— Da, îi răspunse Juhel, cu singura deosebire că pe 
Fermecătoarea Amelie nu era un căpitan Barroso şi un călător ca 
acest Nazim, al cărui prieteşug cu portughezul îmi dă din ce în ce 
mai mult de bănuit. 

— Fi! ce crezi că mai pot unelti şi răsunelti ei acum, băiatule? 
răspunse Gildas Tregomain. Ar fi cam târziu, fiindcă în curând 
ajungem şi noi la capătul drumului! 

Şi într-adevăr, la răsăritul soarelui, la 27 mai, după ce trecuse 
de capul Banda, corabia se afla la mai puţin de douăzeci de mile 
de Ma-Yumba. Acest lucru îl află Juhel prin Ben-Omar, care, la 
rândul său, aflase de la Sauk, care, îndemnat de Ben-Omar, îl 
întrebase pe Barroso. 

Aşadar, aveau să ajungă chiar în seara aceea în micul port din 
statul Loango. Coasta se şi adâncea după Capul Matooti, schiţând 
un golf larg în fundul căruia se ascundea orăşelul. Dacă insuliţa 
numărul doi exista, dacă ea se afla la locul indicat de ultima notă, 
aici, în acest golf trebuia căutată! 

Jupân Antifer şi Zambuco îşi lipeau fără încetare ochiul de 
ocularul lunetei lor al cărui obiectiv îl frecau şi-l răsfrecau. 

Din nefericire vântul era domol, briza aproape contenise. 
Corabia înainta încet, cu aproximativ două noduri. 

Capul Matooti fu depăşit către ora unu. La bord răsună un 
strigăt de bucurie. Cei doi viitori cumnaţi zăriseră tocmai, în 
acelaşi timp, o serie de insulițe în fundul golfului. Cu siguranţă că 
cea pe care o căutau era una din ele... Care?... Asta aveau să afle a 
doua zi, prin observarea soarelui. 

La cinci sau şase mile spre răsărit, pe săgeata ei de nisip, între 
mare şi braţul Banya, apărea Ma-Yumba cu factoriile şi 
luminoasele ei căsuțe printre arbori. În faţa țărmului se legănau 
câteva bărci de pescari asemeni unor mari păsări albe. 

Ce linişte domnea în acest golf! O barcă nu ar fi stat mai 
nemişcată pe întinsul unui lac... Ce spunem noi? Pe oglinda unui 
heleşteu sau a unui imens castron cu untdelemn! Torentul de raze 
care se prăvălea peste aceste ţinuturi încingea aerul. De pe Gildas 
Tregomain sudoarea curgea ca din fântâna unui parc regal într-o 
zi de mare sărbătoare. 

Totuşi Portalegre se apropia mulţumită câtorva adieri mai 
puternice care răbufneau din când în când dinspre apus. Insuliţele 
din golf începeau să se desluşească mai bine. Se şi puteau 
număra, erau şase sau şapte, semănând cu nişte coşuri cu 
verdeață. 

La ora şase seara, corabia trecea prin arhipelag. Jupân Antifer şi 
Zambuco stăteau în picioare la prova. Sauk, nemaiputând să-şi 
stăpânească nerăbdarea, era gata-gata să se dea de gol, 
îndreptăţind astfel bănuielile lui Juhel. Toţi trei mâncau din ochi 
prima din aceste insulițe. Se aşteptau ei oare să vadă ţâşnind din 


măruntaiele ei o jerbă de milioane ca dintr-un crater de aur?... 

Şi totuşi, dacă ei ar fi ştiut că insuliţa în măruntaiele căreia 
Kamylk-Paşa îşi îngropase comoara nu era alcătuită decât din 
stânci sterpe, din pietre golaşe, fără un copac, fără vreo tufă, fără 
îndoială că ar fi exclamat desperaţi: 

— Nu!... Nu este nici asta! 

Este adevărat că din 1831, adică într-un răstimp de treizeci de 
ani, natura avusese tot timpul să acopere numita insulă cu 
verdeață. 

Portalegre se apropia încet-încet, cu pânzele umflate de ultimele 
adieri ale serii, astfel ca să depăşească vârful din nord. Dacă 
vântul ar fi stat cu totul, ar fi fost siliți să ancoreze în larg până în 
zorii zilei. 

Dar, deodată, alături de luntraş, care se sprijinise de bastingajul 
tribordului, se auzi un geamăt. Gildas Tregomain se întoarse... 
Ben-Omar era cel care tocmai gemuse. 

Notarul, palid, descompus, cu inima în gât, avea iarăşi rău de 
mare... Cum? Pe acest timp atât de liniştit, în acest golf care părea 
adormit, fără măcar o încreţitură pe suprafaţa apei?... 

Da! Şi să nu ne mirăm că bietul om era îngrozitor de bolnav! 

Fiindcă, de necrezut, corabia se legăna într-un ruliu venit parcă 
din senin, ciudat, de neînțeles. Se clătina pe rând, de la babord la 
tribord, de la tribord la babord, într-o legănare inexplicabilă. 

Echipajul aleargă de la un capăt la altul al corăbiei. Apare şi 
căpitanul Barroso. 

— Ce se întâmplă? întreabă Juhel. 

— Ce este?... întreabă luntraşul. 

Este cumva vorba de o erupție submarină care ameninţă să 
scufunde corabia? 

Dealtfel, nici jupân Antifer, nici Zambuco, nici Sauk nu par a 
băga ceva de seamă. 

— Ah, elefanții! strigă Juhel. 

Da! Elefanții sunt cei care pricinuiesc acest ruliu. Cuprinşi de o 
ciudată poftă, le-a dat prin gând să se ridice odată, cu toţii, când 
pe picioarele din spate, când să se lase pe cele din faţă, dând 
astfel corăbiei un balans formidabil, care se părea că le place, aşa 
cum veveriţei îi place să se învârtească în cuşca ei rotitoare. Dar 
ce mai veveriţe, aceste pachiderme! 

Ruliul creşte, parapetul corăbiei ajunge la nivelul apei, apa 
ameninţă corabia la tribord sau la babord... N 

Barroso cu câțiva oameni din echipaj se reped în cală. Încearcă 
să liniştească animalele. Strigăte şi lovituri nu ajută la nimic. 
Elefanții, agitându-şi trompele, ciulind 


îndu-şi trompele 


t 


ii agi 

urechile, dând din coadă, se înfurie din ce în ce mai tare. 
Portalegre se clatină, se clatină, se clatină... şi apa năvăleşte peste 
bord. $ 

N-a ţinut mult. In zece secunde marea a pătruns în cală şi 
corabia s-a scufundat, în timp ce răgetele animalelor imprudente 
se stingeau în adâncuri. 


Capitolul IX. În care jupân Antifer şi Zambuco declară că 
nu vor părăsi insulița care îi adăposteşte, înainte deaofi 
cercetat 


"În sfârşit... am naufragiat!" putea să spună a doua zi fostul 
căpitan al Fermecãtoarei Amelie. 

În adevăr, seara, după ce corabia pierise la o adâncime de 
treizeci-patruzeci de metri, insuliţa din golful Ma-Yumba, către 
care se îndreptau în ajun, servea de adăpost naufragiaţilor de pe 
Portalegre. Nu murise nimeni în această catastrofă de necrezut! 
Nu lipsea nimeni la apel, nici dintre călători, nici din echipaj. Toţi, 
ajutându-se unii pe alţii, jupân Antifer susţinându-l pe bancherul 
Zambuco, Sauk sprijinindu-l pe Ben-Omar, nu avuseseră de înotat 
decât foarte puţin pentru a ajunge la stâncile de pe insuliţă. 
Numai elefanții pieriseră în mijlocul unui element pentru care nu-i 
crease natura. Se înecaseră cu toţii. La urma urmelor, era vina 
lor. Nu-i îngăduit să transformi o corabie în leagăn. 

Primul strigăt al jupânului Antifer, debarcând pe insuliţă, fusese: 

— Şi instrumentele noastre?... Şi hărţile?... 

Din nefericire — şi era o pierdere de neînlocuit — nici sextantul, 
nici cronometrul, nici atlasul, nici cărţulia "Cunoaşterea vremii" 
nu putuseră fi salvate, naufragiul petrecându-se în câteva 
secunde. Din fericire, bancherul şi notarul pe de o parte, luntraşul 
pe de alta, îşi purtau la brâu banii de călătorie, şi din acest punct 
de vedere naufragiaţii erau feriţi de neplăceri. 

Să notăm că lui Gildas Tregomain nu-i fusese greu să plutească 
la suprafaţa apei, greutatea lichidului dislocuit de volumul 
corpului său fiind mai mare; fusese nevoie doar să se lase dus de 
hulă, eşuând apoi binişor, ca un cetaceu, pe nisipul auriu al 
țărmului. 

Cât despre haine, acesta fu lucru uşor: întinse la soare numai o 
jumătate de oră, hainele putură fi folosite fiind perfect uscate. 

Călătorii noştri petrecură totuşi o noapte la adăpostul arborilor, 
destul de neplăcută, fiecare lăsându-se în voia gândurilor sale. Nu 
încăpea îndoială că, potrivit indicaţiilor clare ale ultimului 
document, ei ajunseseră în preajma insuliţei numărul doi. Dar 
punctul matematic unde se întretăiau paralela 3*17' sud şi 
meridianul 7*23' est, unul menţionat pe nota din insuliţa din golful 
Oman, cealaltă păstrată în casa de bani a bancherului tunisian, 


cum să-l calculeze acum când Juhel, lipsit de sextant şi de 
cronometru, nu mai putea lua înălţimea? 

Aşa că, fiecare dintre călători, potrivit firii sau dorințelor sale, îşi 
spunea: 

Zambuco: "Asta înseamnă să te îneci la mal!" 

Jupân Antifer: "Nu plec de aici până nu răscolesc toate insuliţele 
din golful Ma-Yumba, de-ar trebui să pierd pentru asta zece ani 
din viaţă!" 

Sauk: "O lovitură atât de bine pregătită şi care dă greş din 
pricina acestui afurisit de naufragiu!" 

Barroso: "Şi elefanții mei care nu erau asiguraţi!" 

Ben-Omar: "Allah să ne aibă în paza lui, dar iată o primă care 
era să mă coste scump, chiar dacă o să o câştig! 

Juhel: "Şi acum, nimic nu o să mă mai împiedice să mă întorc în 
Europa, lângă scumpa mea Enogate!" 

Gildas Tregomain: "Să nu te îmbarci niciodată pe o corabie cu o 
încărcătură de elefanţi năzdrăvani!" 

În acea noapte, nu se dormi deloc. Dacă de frig nu prea sufereau 
naufragiaţii, cum îşi vor potoli foamea a doua zi, la ora obişnuită a 
prânzului, când stomacurile lor îşi vor cere drepturile? Măcar 
dacă aceşti arbori ar fi fost nişte cocotieri încărcaţi cu fructe şi cu 
care ar fi putut să se mulţumească în lipsă de ceva mai bun, până 
aveau să ajungă la Ma-Yumba?... Da, dar cum să ajungi la acest 
orăşel aşezat în fundul golfului, fiind până acolo o distanţă de 
cinci-şase mile? Să semnalizeze?... Dar ar fi zărit cineva semnalele 
lor?... Să parcurgă aceste şase mile înotând?... Se afla oare în 
echipajul de pe Portalegre un om în stare de aşa ceva?... În sfârşit, 
când s-o lumina de ziuă, au să vadă... 

Dealtfel, nu se arăta nici un semn că insuliţa ar fi fost locuită — 
bineînţeles de oameni. Cât despre unele fiinţe vii, gălăgioase, 
incomode, primejdioase chiar prin numărul lor, acestea nu 
lipseau. Lui Gildas Tregomain îi trecu prin gând că toate 
maimuţele din lume îşi dăduseră întâlnire în acest loc! Se aflau, 
desigur, în capitala regatului Jocko... În Jockolia? 

Aşa încât, cu toate că atmosfera era liniştită, cu toate că valurile 
abia loveau uşor ţărmul, naufragiaţii nu se putură bucura pe 
această insulă de un ceas de odihnă. Cu neputinţă să închidă ochii 
din pricina zgomotului necontenit. In jurul arborilor se simţea o 
foiala ciudată. Şi o larmă ca şi când ar fi răsunat tobele unui trib 
congolez. Era pe sub ramuri un du-te-vino neîncetat, strigăte 
guturale ca de santinele răguşite. Bezna nopţii însă nu lăsa să se 
vadă nimic. 

Odată cu lumina zilei, se lămuriră şi călătorii noştri. Insuliţa era 
folosită ca adăpost de un întreg trib de "quadrumanes", acei uriaşi 
cimpanzei ale căror isprăvi le-a povestit franţuzul du Chaillu pe 
când îi vâna în inima Guineelor. 

Şi, pe cinstea mea, cu toate că nu-l lăsaseră să doarmă, Gildas 


Tregomain nu putu să nu admire aceste extraordinare exemplare 
de antropoide. Erau, cu siguranţă, tocmai acei "jocko" ai lui 
Buffon, care sunt în stare să execute unele munci lăsate de obicei 
pe seama priceperii şi mâinilor omeneşti — mari, puternici, 
voinici, cu prognatismul feţei puţin pronunţat, cu arcada 
sprâncenelor aproape normală. Umflându-şi pieptul şi frecându-şi- 
l cu putere, stârnesc acel zgomot de tobe. 

La drept vorbind, cum de îşi aleseseră culcuşul pe această 
insuliţă, cum s-au transportat aici de pe uscat, cum izbuteau să-şi 
găsească hrana trebuincioasă, fiind destul de numeroase —. să tot 
fi fost vreo cincizeci de maimuțe — să lămurească alţii această 
situaţie. Dealtfel, aşa cum Juhel îşi dădu numaidecât seama, 
insuliţa, lungă de două mile şi lată de una, era acoperită cu fel de 
fel de arbori, obişnuiţi la această latitudine tropicală. Mai mult ca 
sigur că aceşti arbori aveau fructe bune de mâncat, ceea ce 
asigura hrana acestor quadrumane. Or, în materie de fructe, 
rădăcini, legume, tot ce era bun de mâncare pentru maimuțe 
putea fi şi pentru oameni. Acest lucru voiră să-l afle mai întâi 
Juhel, luntraşul şi mateloţii de pe Portalegre. După un naufragiu, 
după o noapte fără mâncare îţi este îngăduit să-ţi fie foame şi să 
cauţi, dacă poţi, să ţi-o potoleşti. Peste tot în jurul lor, fructe şi 
rădăcini sălbatice din belşug. Să le înfuleci însă crude nu-i prea 
plăcut, decât doar dacă ai un stomac de maimuţă. Dar nu te 
împiedică nimeni să le fierbi, dacă ai cum să faci focul. Şi chiar 
dacă nu este prea uşor, nici cu neputinţă nu este atunci când ai 
chibrituri de-ale regiei franceze. Din fericire, Nazim îşi 
împrospătase provizia la Loango şi în cutia de aramă în care se 
aflau nu pătrunsese apa. Aşa că, odată cu ivirea zorilor, sub 
copacii din tabără pâlpâia un foc de lemne uscate. 

Naufragiaţii se adunaseră în jurul acestui foc. Jupân Antifer şi 
Zambuco tot mai erau furioşi. Probabil că furia ţine de foame, 
fiindcă refuzară să-şi ia partea din prânzul rudimentar la care se 
adăugaseră câţiva pumni din alunele acelea atât de căutate de 
locuitorii Guineei. 

Dar şi maimuţelor le plac alunele şi mai mult ca sigur că ele nu 
vedeau cu ochi buni pe aceşti cotropitori ai insulei lor, pe aceşti 
străini care puneau mâna pe proviziile lor. In curând, unele 
ţopăind, altele nemişcate, cu toatele strâmbându-se în fel şi chip, 
făcură în jurul lui jupân Antifer şi a tovarăşilor săi un cerc. 

— Trebuie să băgăm de seamă, îi atrase Juhel atenţia unchiului 
său. Aceste maimuțe sunt puternice, nu glumă, şi de zece ori mai 
multe decât noi, iar noi suntem şi neînarmaţi... 

Maluinului însă nu-i prea păsa de maimute! 

— Ai dreptate, băiete, spuse luntraşul. Iată nişte domni care nu 
prea par a cunoaşte legile ospitalităţii şi atitudinea lor este cam 
amenințătoare... 

— Este vreo primejdie pentru noi? întrebă Ben-Omar. 


—  Primejdia de a fi pur şi simplu rupti în bucăţi, spuse foarte 
serios Juhel. 

La auzul acestui răspuns, notarul bucuros ar fi vrut să o 
şteargă... dar, cum se spune... nu era chip. 

În acest timp Barroso îşi aşezase în aşa fel oamenii, încât să 
poată face faţă oricărui atac. Apoi, el şi Sauk se traseră mai la o 
parte, discutând între ei, în timp ce Juhel nu-i slăbea din priviri. 

Subiectul discuţiei lor era uşor de ghicit. Sauk îşi stăpânea cu 
greu furia la gândul că naufragiul neprevăzut făcuse să se 
spulbere planul asupra căruia se înţeleseseră. Trebuiau să 
ticluiască un altul. Nu avea nici o îndoială că se aflau în apele 
insuliţei numărul doi şi că, deci, comoara lui Kamylk-Paşa se afla 
pe una din insuliţele din golful Ma-Yumba — pe asta sau pe alta. 
Ei bine, cele ce avusese de gând să facă Sauk după ce se va fi 
debarasat de francez şi tovarăşii lui, avea să o facă mai târziu, cu 
ajutorul lui Barroso şi al oamenilor lui... Dealtfel, în acest moment 
nu era nimic de făcut... Cu toate că tânărul căpitan nu-şi mai avea 
la îndemână instrumentele de precizie, indicaţia dată de ultima 
notiţă putea să-i fie de folos în cercetările în care el, Sauk, nu s-ar 
fi putut descurca. 

Toate acestea fură clar stabilite de cei doi ticăloşi atât de 
potriviţi pentru a se înţelege. Era de la sine înţeles că Barroso 
avea să fie despăgubit din plin de către complicele său pentru 
pierderea pe care o suferise şi că valoarea corăbiei, a încărcăturii 
precum şi a pachidermelor îi va fi în întregime plătită. 

Cel mai important însă era acum să ajungă în orăşelul Ma- 
Yumba. Câteva bărci de pescari tocmai se desprindeau de țărm. 
Puteau fi uşor zărite. Cea mai apropiată plutea la mai puţin de trei 
mile de insuliţă. Vântul fiind slab, ea nu ar fi ajuns înainte de trei- 
patru ore în văzul taberei, de unde i s-ar fi putut face semne... 
Deci, înainte încă de amiază, naufragiaţii de pe Portalegre vor fi 
instalaţi într-una din factoriile orășelului, unde vor găsi desigur o 
primire bună şi o caldă ospitalitate. 

— Juhel!.,. Juhel!... 

Chemarea aceasta întrerupse brusc discuţia dintre Sauk şi 
portughez. 

Jupân Antifer era cel care strigase; urmă apoi a doua chemare: 

—  Gildas!... Gildas!... 

Tânărul căpitan şi luntraşul, care stăteau pe mal ca să observe 
bărcile de pescari, se apropiară numaidecât de jupân Antifer. 

Bancherul Zambuco se afla lângă el şi Ben-Omar, la un semn, se 
apropie şi el. 

Lăsându-l pe Barroso să se întoarcă la oamenii lui, Sauk se 
strecură încet spre grupul jupânului Antifer, în aşa fel încât să 
poată trage cu urechea la cele ce vorbeau. Cum era ştiut că nu 
cunoştea limba franceză, nimeni nu avea să se neliniştească de 
prezenţa lui. 


— Juhel, spuse jupân Antifer, fii atent fiindcă a venit momentul 
să luăm o hotărâre. 

Vorbea cu un glas întretăiat, ca un om ajuns în culmea enervării. 

— Ultimul document spune că insuliţa numărul doi se află în 
golful Ma-Yumba... Or, noi suntem în golful Ma-Yumba... În 
privinţa asta, nu-i nici o îndoială... 

— Nici o îndoială, unchiule. 

— Dar nu mai avem nici sextant, nici cronometru... fiindcă acest 
neîndemânatic de Tregomain, căruia am făcut prostia să i le 
încredinţez, le-a pierdut... 

— Prietene... încercă să spună luntraşul. 

— Mai curând m-aş fi înecat decât să le pierd! răspunse cu 
asprime Pierre-Servan-Malo. 

— Eu de asemenea! adăugă şi bancherul. 

— Într-adevăr... domnule Zambuco! ripostă cu un gest de 
indignare Gildas Tregomain. 

— Ín sfârşit... s-au pierdut, continuă jupân Antifer şi... în lipsa 
acestor instrumente, Juhel, o să-ţi fie, desigur, cu neputinţă să 
calculezi poziţia insuliţei numărul doi... 

— Cu neputinţă, unchiule, şi după părerea mea singura 
hotărâre înţeleaptă ar fi să mergem la Ma-Yumba într-una din 
aceste şalupe, să ne întoarcem pe jos la Loango şi să ne îmbarcăm 
pe primul pachebot care face escală... 

— Asta... niciodată! răspunse jupân Antifer. Şi bancherul, ca un 
ecou credincios, repetă: 

— Niciodată! 

Ben-Omar Îi privea nepăsător, când pe unul, când pe celălalt, 
clătinând din cap, în timp ce Sauk asculta nepăsător, fără a părea 
că înţelege. 

— Da... Juhel... o să ne ducem la Ma-Yumba... dar, în loc să 
plecăm mai departe, la Loango, o să rămânem acolo... Rămânem 
acolo cât va fi necesar, m-ai înţeles? Ca să cercetăm insulițele 
golfului... toate... 

— Ce-ai spus, unchiule? 

— Nu sunt multe... cinci sau şase... şi chiar de ar fi o sută, de ar 
fi o mie şi tot am să le cercetez pe toate, una după alta! 

—  Unchiule... nu-i cuminte... 

— Ba e foarte cuminte, Juhel! Una din ele este cea în care se 
află comoara... Documentul arată chiar direcţia limbii de pământ 
unde a fost îngropată de Kamylk-Paşa... 

— Să-lia dracu! murmură Gildas Tregomain. 

— Cu voinţă, cu răbdare, reluă jupân Antifer, o să descoperim 
noi în cele din urmă locul însemnat cu dublu K... 

— Şi dacă nu dăm de acest loc?... îl întrebă Juhel. 

— Nu spune asta, Juhel! strigă jupân Antifer. Pe Dumnezeu din 
cer, nu spune asta! 

Şi într-o explozie de furie sfărâmă în dinţi pietricica pe care, 


până atunci, o tot rostogolise între fălci. Niciodată nu fusese mai 
aproape de o congestie cerebrală. 

Juhel nu crezu potrivit să opună rezistenţă unei asemenea 
încăpăţânări. Cercetările, care, după părerea lui, nu aveau să 
ducă la nici un rezultat, nu aveau să le ia mai mult de aproximativ 
cincisprezece zile. Când jupân Antifer se va convinge că nu mai 
are ce să spere, va trebui — vrând-nevrând — să se întoarcă în 
Europa. Aşa că Juhel îi răspunse: 

— Să fim gata a ne urca în barca pescarilor, de cum o acosta... 

— Nu înainte de a fi cercetat insuliţa pe care ne aflăm, 
răspunse jupân Antifer, fiindcă... în sfârşit... de ce nu ar fi chiar 
asta? 

Dealtfel, aşa şi era. Cine ştie dacă neobosiţii căutători ai comorii 
nu-şi atinseseră telul, dacă întâmplarea nu făcuse ceea ce ei, din 
lipsă de sextant şi cronometru, nu mai puteau să facă? Noroc prea 
puţin probabil, veţi spune? Fie! Dar după atât de multe supărări, 
osteneli, pericole, de ce Dumnezeul norocului nu s-ar fi arătat 
binevoitor faţă de statornicii lui adoratori? 

Juhel nu îndrăzni să facă nici o obiecţie; de fapt, aşa era mai 
bine, ca să nu se piardă timp. Cercetarea insuliţei trebuia 
terminată înainte ca barca de pescari să fi ajuns la țărm. Era de 
temut ca echipajul corăbiei să vrea să se îmbarce de îndată ce 
aceasta se va apropia de stânci, grăbit fiind să se ospăteze 
zdravăn într-una din factoriile din Ma-Yumba. Cum să-i sileşti pe 
aceşti oameni la o întârziere a căror pricină nu le-o spui? Cât 
despre a le destăinui existenţa comorii, nici gând, ar fi însemnat 
să le destăinui secretul lui Kamylk-Paşa! 

Nimic mai adevărat, dar în clipa în care jupân Antifer şi 
Zambuco, însoţiţi de Juhel şi Gildas Tregomain, de notar şi de 
Nazim, se vor pregăti să părăsească tabăra, Barroso şi oamenii lui 
nu vor fi oarecum mirati şi ispitiţi să-i urmărească?... 

Era o situaţie foarte grea. Dacă s-ar fi descoperit comoara şi 
dacă echipajul ar fi fost de faţă la dezgroparea celor trei butoiaşe 
cu milioane în aur, diamante şi alte pietre preţioase, ce ar fi făcut 
acest echipaj? Nu ar fi însemnat să provoace la jaf şi violenţă toată 
această adunătură de aventurieri care nu făceau nici cât frânghia 
cu care să fie spânzurați? De două ori mai numeroşi decât 
maluinul şi tovarăşii lui, repede iar fi învins, schingiuit, măcelărit! 
Cu siguranţă că nu căpitanul lor ar fi fost cel care să-i potolească. 
Mai curând i-ar fi aţâţat şi ar fi ştiut ca din toată treaba asta el să 
se aleagă cu partea leului! 

Dar să-l sileşti pe jupân Anitifer să procedeze cu o mai mare 
prudenţă, să-l faci să înţeleagă că era mai bine să piardă câteva 
zile, că trebuia mai întâi să se ducă la Ma-Yumba cu echipajul de 
pe vasul Portalegre, să facă rost acolo de o gazdă, apoi, a doua zi, 
cu o barcă închiriată ad-hoc, să se întoarcă pe insuliţă, după ce s- 
ar fi descotorosit de aceşti oameni pe bună dreptate suspecti, iată 


ceva ce nu era deloc uşor... Unchiul lui Juhel nu ar fi vrut să 
înţeleagă... În nici un chip nu ar fi putut fi convins să părăsească 
insuliţa înainte de a o fi cercetat... Nimic pe lume nu l-ar fi oprit... 

Aşa se făcu că luntraşul, când îi dădu neînduplecatului său 
prieten toate acestea foarte judicioase poveţe, fu trimis la 
plimbare într-un chip nu prea plăcut, jupân Antifer încheindu-şi 
explozia de mânie cu aceste două cuvinte: 

— La drum! 

— Te rog... 

— Dacă vrei, rămâi... N-am nevoie de tine... 

—  Puţină prudenţă... 

— Haide... Juhel. Şi trebuiră să se supună. 

Jupân Antifer şi Zambuco părăsiră tabăra. Gildas Tregomain şi 
Juhel se ridicară să-i urmeze. Oamenii din echipaj nu păreau 
interesaţi a se lua după ei. Barroso însuşi nu părea că vrea să ştie 
care era motivul pentru care călătorii săi plecau de acolo. 

Care să fi fost pricina acestei atitudini? 

Uşor de înţeles: Sauk auzise toată discuţia dintre jupân Antifer 
şi Juhel, şi nevrând nici să împiedice, nici să întârzie cercetările, 
nu avusese a-i spune căpitanului portughez decât un cuvânt. 

Barroso rămăsese deci lângă echipajul lui căruia îi dăduse ordin 
să aştepte acolo, pe loc, sosirea bărcilor de pescari şi să nu se 
îndepărteze de tabără. 

Aceste fiind zise, la un semn al lui Sauk, Ben-Omar se porni la 
drum alăturându-i-se jupânului Antifer, care nu avea de ce să se 
mire că îl vede pe notar însoţit de secretarul lui, Nazim. 


Capitolul X. În care nasul jupanului Antifer şi al 
bancherului Zambuco sfârşesc prin a se lungi nemăsurat 


Judecând după cât se înălţase soarele pe cer, erau aproape 
ceasurile opt de dimineaţă — un "aproape" cu care călătorii noştri 
trebuiau să se mulţumească, ceasornicele lor fiind oprite din 
cauza naufragiului. 

Dacă oamenii lui Barroso nu se luaseră după căutători, nu 
acelaşi lucru se întâmplă cu quadrumanii. 

Cu evidentă intenţie de a-i urmări pe intruşii care îşi permiteau 
să le scotocească insuliţa, o duzină din aceşti cimpanzei se 
desprinse din ceată. Ceilalţi rămaseră în jurul taberei. 

Din mers, luntraşul aruncă priviri piezişe acestor sălbatici 
paznici, care îi răspundeau cu groaznice strâmbături însoţite de 
gesturi amenințătoare şi urlete răguşite. 

"Fără doar şi poate, se gândea el, fiarele astea discută între 
ele... Păcat că nu le pot înţelege... Ar fi o plăcere să poţi discuta în 
limba lor!" 

Minunat prilej, într-adevăr, să faci observaţii filologice; să te 


încredinţezi, aşa cum pretinde în prezent americanul Garner!, 
dacă maimuţele au semnale vocale care le folosesc la exprimarea 
diverselor noţiuni, astfel ca "whouw" pentru hrană, "cheny" pentru 
băutură, "iegk" pentru a lua seama; în sfârşit, dacă în limbajul 
maimuţelor "a" şi "o" lipsesc, dacă "i" este rar, dacă "e" este puţin 
folosit, dacă "u" şi "iu" servesc de vocale fundamentale. 

Nu aţi uitat, desigur, că documentul găsit pe insuliţa din golful 
Oman, care dădea coordonatele insuliţei din golfuleţul Ma-Yumba, 
preciza locul unde trebuia căutat acel semn de dublu K, indicând 
ascunzişul comorii. 

Pe prima insuliţă, cercetările, conform instrucţiunilor, din 
scrisoarea lui Kamylk-Paşa către tatăl jupânului Antifer, trebuiau 
să se facă la vârful unei limbi de pământ meridionale, şi acolo se şi 
făcuseră. 

Pe cea de a doua insuliţă, documentul indica, dimpotrivă, că era 
vorba de una din cotiturile septentrionale; pe una din stânci se 
afla monograma. 

Or, călătorii noştri, după naufragiu, debarcaseră în partea de 
sud. Era deci potrivit să se îndrepte către nord, fapt ce-i silea să 
mărşăluiască aproximativ două mile. 

Cu jupân Antifer şi Zambuco în frunte, Ben-Omar şi Nazim în 
linia a doua şi Gildas Tregomain şi Juhel în ariergardă, grupul se 
îndreptă în această direcţie. 

Nu trebuie să ne mire că cei doi moştenitori se aflau în fruntea 
grupului. Mergeau repede, fără să schimbe un cuvânt, şi nu ar fi 
îngăduit nici unuia din cei ce îi însoțeau să le-o ia înainte. 

Notarul îi arunca din când în când o privire neliniştită lui Sauk. 
Era sigur că acesta, în înţelegere cu căpitanul portughez, pusese 
ceva la cale. Dealtfel, îl chinuia şi un alt gând. Acela că, dacă 
maluinul îşi pierdea comoara, şi comisionul lui se ducea pe acelaşi 
drum. O dată sau de două ori încercă să scoată ceva de la Sauk, 
dar acesta, cu privirea întunecată, chipul crunt, simțindu-se poate 
supravegheat de Juhel, nu-i răspunse. Şi în adevăr, văzând cum se 
purta Ben-Omar cu Nazim, neîncrederea lui Juhel creştea din ce în 
ce mai mult. Chiar şi în notariatele din Alexandria nu era îngăduit 
ca secretarul să fie cel care comandă şi notarul silit să se supună 
— şi fără îndoială că, cu aceste două personaje, aşa stăteau 
lucrurile. 

Cât despre luntraş, el nu se ocupa decât de maimute. Câteodată 
chipul lui blajin şi de treabă încerca să răspundă strâmbăturilor 
lor; închidea ochii, îşi încreţea nasul, îşi ţuguia buzele. Nanon şi 
Enogate nu l-ar fi recunoscut dacă l-ar fi văzut cum se 
schimonoseşte. 

Enogate!... Ah, biata copilă! Desigur că în această clipă ea se 


1 Naturalist american, a studiat la faţa locului limba simiană şi a 
trăit câteva luni, în pădurile Guineei, viaţa maimuţelor. (n.a.) 


gândea la logodnicul ei, fiindcă la el se gândea tot timpul! Dar că, 
tocmai în această zi, naufragiat fiind, mergea în mijlocul unui alai 
de cimpanzei, nu, niciodată nu i-ar fi putut da prin gând un 
asemenea lucru! 

La această latitudine şi în această epocă a anului, soarele 
descrie de la est la vest o jumătate de cerc, ajungând aproape la 
zenit. In felul acesta, el nu proiectează asupra acestor ţinuturi 
raze oblice, ci raze perpendiculare. Este deci potrivită denumirea 
care li se dă de zonă toridă, unde într-adevăr eşti prăjit de soare 
de la răsăritul şi până la apusul lui! 

"Si smecherii ăştia care parcă nici nu se sinchisesc de căldură", 
îşi spunea luntraşul cu ochii la duzina de cimpanzei care se silea 
să ţină pasul cu grupul jupânului Antifer. "Aproape că îţi pare rău 
că nu eşti maimuţă". 

Poate că, pentru a scăpa de potopul de raze solare, ar fi fost mai 
bine să meargă în umbra copacilor? Dar prin aceste desişuri 
alcătuite din trunchiuri cu crengi foarte joase, părea cu neputinţă 
de pătruns. Doar dacă ai fi fost maimuţă — aşa cum îşi dorea 
Gildas Tregomain — să te fi putut strecura printre ramuri, altfel 
era aproape imposibil să-ţi croieşti drum. Aşa că jupân Antifer şi 
tovarăşii lui mergeau de-a lungul țărmului ocolind ochiuri de apă, 
ferindu-se de stâncile înalte ce se ridicau ici şi colo ca nişte 
menhire, poticnindu-se printre uriaşe mormane de piatră atunci 
când nu puteau merge pe plaja nisipoasă, năpădită de fluxul care 
urca. Nu-i aşa că numai un drum greu, amarnic străbătut, istovitor 
pentru picioare duce la bogăţie? 

Îi treceau sudori de sânge, dar, să fim înţeleşi, nimic nu ar fi fost 
prea mult dacă până la urmă, pentru fiecare pas care îi apropia de 
ţintă, aveau să fie plătiţi cu o mie de franci. 

Un ceas mai târziu după ce plecaseră din tabără, nu 
străbătuseră decât o milă, adică jumătate din distanţa pe care o 
aveau de parcurs. De aici se puteau vedea coturile septentrionale 
ale insuliţei: erau trei sau patru. Care să fi fost cel bun? In afară 
de un noroc deosebit, probabil că nu primul pe care îl vor cerceta 
va fi şi cel căutat, şi câte osteneli aveau să le dea aceste cercetări 
sub arşiţa amiezii! 

Luntraşul era la capătul puterilor. 

— Să ne odihnim puţin! se rugă el. 

— Nici un minut! răspunse jupân Antifer. 

—  Unchiule, interveni Juhel, domnul Tregomain este gata-gata 
să se topească!... 

— Ei bine, să se topească! 

— Multumesc, prietene! 

Şi în urma acestui răspuns, Gildas Tregomain, care nu voia să 
rămână în urmă, o porni la drum. Dar, dacă avea să ajungă la 
capătul călătoriei, avea să ajungă în chipul unui râu rostogolindu- 
se clocotitor peste stâncile colțuroase ale insuliței. 


Mai aveau încă o jumătate de oră de mers până să sosească la 
locul unde se desprindeau cele patru coturi. De aici încolo fu însă 
din ce în ce mai greu de mers şi se putea crede că piedicile erau 
de netrecut. Ce haos de pietre de cremene cu muchii ascuţite, pe 
care dacă ai fi căzut te puteai alege cu răni grave! Într-adevăr, 
locul fusese bine ales şi Kamylk-Paşa avusese noroc când îl găsise 
pentru a ascunde o comoară pe care i-ar fi invidiat-o regii din 
Bassora, din Bagdad şi din Samarkand! 

În acest punct se termina partea împădurită a insuliţei. Se vedea 
bine că domnii cimpanzei nu aveau de gând să meargă mai 
departe. Aceste animale nu părăsesc bucuroase adăpostul 
arborilor şi vuietul valurilor nu are darul să le atragă. Probabil că 
naturalistului american Garner nu i-ar fi fost uşor să descopere în 
limbajul lor, şi aşa destul de sărac, cuvântul care înseamnă 
"poezie"! 

Alaiul se opri la marginea pădurii, nu fără a-şi arăta însă deschis 
gândurile prea puţin paşnice, duşmănoase chiar, pe care le 
nutreau faţă de aceşti străini porniţi să-şi continue cercetările 
până la capătul insuliţei. Ce urlete sălbatice urmară! Unul din 
cimpanzei adună pietre şi le aruncă cu o mare forţă! Şi cum alţii 
făcură la fel, jupân Antifer şi tovarăşii lui riscau, nici mai mult, 
nici mai puţin, să fie ucişi cu pietre. Şi aşa s-ar fi întâmplat dacă ar 
fi făcut nechibzuinţa de a răspunde, fiindcă nu se puteau măsura 
nici ca număr, nici ca putere cu agresorii lor. 

— Să nu răspundem!... Să nu răspundem!... strigă Juhel 
văzându-i pe Gildas Tregomain şi Sauk adunând proiectile. 

— Totuşi... făcu luntraşul a cărui pălărie tocmai zburase lovită 
de o piatră. 

— Nu, domnule Tregomain, să ne îndepărtăm şi o să fim în 
siguranţă, fiindcă maimuţele tot n-au să meargă mai departe! 

Era, dealtfel, singurul lucru bun de făcut. Cincizeci de paşi mai 
departe erau la adăpost de loviturile pietrelor. 

Se făcu ora zece şi jumătate. Iată cât timp le luase acest drum 
de două mile de-a lungul litoralului. La nord limbile de pământ 
înaintau în mare cam o sută cincizeci-două sute de metri. Jupân 
Antifer şi Zambuco hotărâră să o cerceteze mai întâi pe cea mai 
lungă, în direcţia nord-vest. 

Greu de găsit pământ mai sterp decât această îngrămădire de 
stânci, unele bine înfipte în pământul nisipos, altele împrăştiate şi 
rostogolite de valurile mării în anotimpul urât. Nici un fel de 
vegetaţie, dealtfel, nici măcar acei licheni care în general 
catifelează stâncile umede. Nici un ciorchine din acel varec atât 
de abundent pe țărmurile zonelor temperate. Aşa că, nimic de 
temut în ceea ce priveşte monograma lui Kamylk-Paşa. Săpată cu 
treizeci şi unu de ani înainte pe una din stâncile de pe această 
limbă de pământ, avea să fie găsită, cu siguranţă, neştirbită. 

Ilată-i deci pe exploratorii noştri reluându-şi căutările, aidoma cu 


cele pe care le făcuseră pe insuliţa din golful Oman. Greu de 
crezut, dar cei doi moştenitori, stăpâniţi cu totul de patima lor, nu 
păreau că suferă de oboselile acestei călătorii, nici de arşiţa 
soarelui. Aşijderea şi Sauk, care, în interesul stăpânului său — se 
putea gândi cineva că lucrează într-al său? — trudea cu un zel 
neobosit. 

Cât despre notar, aşezat între două stânci, nu se mişca, nu 
vorbea. Dacă avea să fie descoperită comoara, o să aibă tot timpul 
să-şi ceară partea ce i se cuvenea, el fiind de faţă, aşa cum era 
obligaţia lui în calitate de executor testamentar. Şi, pe Allah! 
Socotind necazurile îndurate în aceste ultime trei nesfârşite luni, 
de primejdiile din care cu greu scăpase, nu o să fie prea bine 
plătit! 

Se înţelege de la sine că, la porunca lui Pierre-Servan-Malo, 

Juhel, rămas lângă el, se pornise să cerceteze metodic şi foarte 
amănunţit pământul. 
_ "N-aş crede, îşi spunea el, că aici o să găsim groapa cu milioane. 
În primul rând, comoara ar trebui să fi fost îngropată pe această 
insuliţă şi nu pe una din celelalte insulițe din golf. În al doilea 
rând, ar trebui să fie pe această limbă de pământ. În al treilea 
rând, ar trebui ca noi să descoperim, în mijlocul acestei 
învălmăşeli de stânci, pe aceea care să poarte dublul K... Dar... În 
sfârşit... dacă sunt întrunite toate aceste condiţii, dacă nu este 
vreo înşelătorie din partea acestui ticălos de paşă, dacă pun mâna 
pe monogramă, nu ar fi mai cuminte să nu spun nimic?... Unchiul 
meu ar renunţa la acea nefericită idee a lui de a mă căsători pe 
mine cu o oarecare ducesă, pe ea, pe scumpa mea Enogate, cu un 
oarecare duce de pripas! Ei bine, nu! Unchiul nu şi-ar mai reveni 
dintr-o asemenea lovitură... Şi-ar pierde minţile... Aş avea pe 
conştiinţă o faptă rea... Trebuie să merg până la capăt!" 

În timp ce pe Juhel îl frământau fel de fel de gânduri, luntraşul, 
aşezat pe o bucată de stâncă, cu mâinile atârnându-i fără putere, 
cu picioarele tremurând, cu sudoarea şiroindu-i pe faţă, sufla ca o 
focă ieşită la suprafaţă după o lungă scufundare... 

În vremea asta cercetările continuau, fără nici un rezultat însă. 
Jupân Antifer, Zambuco, Juhel şi Sauk priveau, pipăiau acele 
blocuri de piatră care prin aşezarea sau direcţia lor ar fi putut 
purta preţioasa monogramă. Zadarnică trudă timp de două ceasuri 
cât le luă această muncă de cercetare până la marginea limbii de 
pământ. Nimic... nimic!... Şi, de fapt, cum iar fi putut veni cuiva în 
gând să aleagă un asemenea loc, expus eroziunii valurilor sau 
puternicelor talazuri din larg? Nu! Aşa că, după ce vor termina 
aici căutările, vor trebui să le reia pe alte limbi de pământ. Fie! Le 
vor relua... a doua zi... şi jupân Antifer îşi va continua munca şi pe 
altă insuliţă, dacă pe asta nu va reuşi... Nu-şi va părăsi opera, nu, 
pe toţi sfinţii care figurau în actul lui de botez! 

În cele din urmă, negăsind nimic, grupul făcu drumul înapoi, mai 


cercetând ici-colo blocurile de piatră împrăştiate pe nisip... 
Nimic... Nimic!... 

Nu le rămânea decât să se întoarcă, să se îmbarce pe una din 
bărcile care probabil că între timp vor fi ajuns la țărm şi să 
meargă în orăşelul Ma-Yumba, pentru a o lua de la capăt cu 
cercetările pe o altă insuliţă. 

Când jupân Antifer, bancherul Zambuco, Juhel şi Sauk ajunseră 
din nou în punctul unde începea limba de pământ, îi zăriră pe 
luntraş şi pe notar exact în locul în care îi lăsaseră. 

Fără o vorbă, Jupân Antifer şi Zambuco se îndreptară către 
marginea pădurii, aşteptaţi de cimpanzeii dornici a se deda unor 
demonstraţii duşmănoase. 

Juhel se apropie de Gildas 'Tregomain. 

— Ei? Ce se aude?... întrebă acesta. 

— Nici urmă de dublu K şi nici măcar de unul simplu! 

— Atunci... o luăm de la capăt... în altă parte?... 

— Precum spui, domnule Tregomain. Ridică-te şi să ne 
întoarcem în tabără... 

— Să mă ridic?... Bucuros, numai să pot!... Haide... ajută-mă un 
pic, băiete! 

Şi braţului puternic al lui Juhel nu-i fu greu să-l salte pe Gildas 
Tregomain pe picioare. 

Ben-Omar se afla şi el în picioare, lângă Sauk. 

Jupân Antifer şi Zambuco mergeau cu vreo douăzeci de paşi 
înainte. Maimuţele, de la gesturi şi urlete, trecuseră la fapte. 
Pietrele se porniră a zbura, şi ceilalţi trebuiră să se ţină în 
defensivă. 

Nu cumva aceste blestemate de maimute voiau să-l împiedice pe 
jupân Antifer şi pe tovarăşii lui să ajungă la Barroso şi la echipajul 
din tabără?... 

Se auzi deodată un strigăt. Ben-Omar fusese cel care strigase... 
Să fi fost oare lovit de o piatră în vreo parte mai sensibilă a 
persoanei sale?... 

Nu!... Strigătul lui nu era un strigăt de durere... era un strigăt 
de uimire... aproape unul de bucurie. 

Se opresc cu toţii. Notarul, cu gura căscată, mijindu-şi ochii 
întindea mâna către Gildas Tregomain. 

— Acolo... acolo... bâiguia mereu. 

— Ce înseamnă asta? întrebă Juhel. Ai înnebunit, domnule Ben- 
Omar? 

— Nu... acolo... K... dublu K! răspunde notarul cu glasul gâtuit 
de emotie. 

La aceste cuvinte, jupân Antifer şi Zambuco se reped înapoi. 

— K... dublu K?... întreabă ei. 

— Da! 

—  Unde?... 

Şi cu privirile caută stânca pe care — după cele spuse de Ben- 


Omar — este săpată monograma lui Kamylk-Paşa. Nimic... ei nu 
văd nimic! 

— Dar unde... dobitocule!... repetă maluinul pe un ton plin de 
furie şi de nelinişte în acelaşi timp. 

— Acolo! mai spune o dată notarul. 

Şi-l arată cu mâna pe luntraş, care tocmai se întorsese ridicând 
din umeri. 

— Uitaţi-vă... pe spatele lui! strigă Ben-Omar. 

Şi în adevăr, pe bluza de marinar a lui Gildas Tregomain apare 
foarte desluşit desenul unui dublu K. Nu mai încape îndoială, 
stânca de care se rezemase purta monograma a cărei urmă se 
imprimase pe spatele bietului luntraş. Jupân Antifer, dintr-o 
săritură, îl apucă pe luntraş de un braţ şi-l sileşte să se întoarcă la 
locul unde stătuse... Merg cu toţii după el şi în mai puţin de un 
minut se află în faţa unui mare bloc de piatră pe suprafaţa căruia 
monograma atât de căutată se poate citi perfect. Nu numai că 
Gildas Tregomain se rezemase de stânca însemnată cu dublu K, 
dar se şi tolănise pe locul unde se afla comoara... Nimeni nu 
rosteşte un cuvânt. Încep să lucreze. Fără unelte, este sigur că 
treaba nu va fi uşoară. Nişte biete cuțite putea-vor ele să sape în 
pământul ăsta stâncos?... Da... chiar dacă şi-ar rupe unghiile, şi-ar 
răni degetele!... 

Din fericire, pietrele roase de vreme pot fi desprinse fără prea 
mare greutate. Un ceas de muncă şi cele trei butoiaşe vor ieşi la 
lumină... Trebuiesc apoi duse la tabără, apoi la Ma-Yumba... Este 
adevărat, acest transport nu va fi uşor şi cum s-ar putea face fără 
a da loc la bănuieli?... 

Ei şi! Cine se mai gândea la asta?... Mai întâi de toate comoara, 
comoara să fie dezgropată din acest mormânt în care zace de o 
treime de veac... şi pe urmă, mai vedem... 

Jupân Antifer lucra cu mâinile însângerate. Pentru nimic în lume 
n-ar fi vrut să lase altuia bucuria de a simţi, de a pipăi cercurile 
nepreţuitelor butoiaşe... 

— În sfârşit! strigă el în clipa în care cuțitul i se loveşte de o 
suprafaţă metalică... 

Şi ce strigăt sloboade!... Dumnezeule atotputernic! Pe chipul lui 
înspăimântător de palid nu bucuria se citeşte, ci uluirea, 


dezamăgirea... 
În locul butoiaşelor menţionate în testamentul lui Kamylk-Paşa, 
nu era acolo decât o cutie de fier, — cu monogramă — o cutie 


asemănătoare celei care fusese găsită pe insuliţa numărul unu. 

—  larăşi!... nu se putu împiedica Juhel să spună. 

— Asta nu-i decât o păcăleală! murmură Gildas Tregomain. 
Cutia este scoasă din groapă şi jupân Antifer o deschide furios... 
Apare un document, un pergament vechi, îngălbenit de vreme, pe 
care stau scrise câteva rânduri; jupân Antifer le citeşte cu glas 
tare: 


Longitudinea  insuliței numărul trei: cincisprezece grade 
unsprezece minute est. După ce va fi luată de colegatarii Antifer şi 
Zambuco, ea va trebui dusă şi comunicată, în prezenţa notarului 
Ben-Omar, domnului Tyrcomel, esquire, Edinburgh, Scoţia, care 
posedă latitudinea celei de a treia insulițe. 

Aşadar, nu prin împrejurimile golfului Ma-Yumba fusese 
îngropată comoara!... Trebuie căutată pe un alt punct al globului, 
punând laolaltă această nouă longitudine cu latitudinea numitului 
Tyrcomel din Edinburgh!... Şi nu vor mai fi doi cei care să-şi 
împartă moştenirea lui Kamylk-Paşa, ci trei!... 

— Şi de ce, de la această a treia insuliţă, nu ne-ar trimite la alte 
douăzeci... sau la alte o sută? strigă Juhel... Ascultă, unchiule, o să 
fii oare chiar atât de încăpățânat... atât de naiv... ca să cutreieri 
lumea întreagă?... 

— Fără să mai punem la socoteală, adăugă Gildas Tregomain, 
că, dacă Kamylk-Paşa a lăsat moştenitori cu sutele, nu mai merită 
să te osteneşti! 

Unchiul îi priveşte pieziş pe prietenul şi pe nepotul său, îşi 
sfărâmă pietricica în dinţi încleştându-şi fălcile şi răspunde: 

— Linişte în front!... Nu s-a isprăvit! Şi luând din nou 
pergamentul, citi şi ultimele rânduri, astfel ticluite: 

Totuşi, pentru a le răsplăti de pe acum oboseala şi a le acoperi 
cheltuielile, fiecare dintre moştenitori va lua câte unul din cele 
două diamante aflate în această cutie, a cărorvaloare, pe lângă a 
celorlalte pietre prețioase pe care sunt chemaţi să şi le 
însuşească, este cu totul neînsemnată... 

Zambuco se aruncă asupra cutiei pe care o smulge din mâinile 
jupânului Antifer. 

— Diamante! strigă el. 

Şi într-adevăr se află acolo două pietre preţioase extraordinar de 
frumoase, putând să valoreze — bancherul se pricepea — o sută 
de mii de franci fiecare. 

— Tot e ceva! spune el, luând unul din diamante şi lăsându-l pe 
celălalt tovarăşului lui la moştenire, jupânului Antifer. 

— O picătură de apă în mare! răspunde acesta înfundându-şi 
diamantul în buzunarul de la vestă şi pergamentul în buzunar. 

— Măi-măi!... face luntraşul clătinând din cap, asta devine mai 
serios decât credeam!... Să vedem!... Să vedem!... 

Dar Juhel se mulţumeşte să înalțe din umeri. Cât despre Sauk, 
îşi muşcă pumnii la gândul că nu se va mai întâlni niciodată cu un 
prilej atât de prielnic! 

În ceea ce îl priveşte pe Ben-Omar, care nu s-a ales nici cu un 
brienţel, în ciuda celor scrise încă o dată în pergament în legătură 
cu drepturile lui, are faţa trasă, mâinile moi, genunchii înţepeniţi, 
pare un sac pe jumătate gol, gata să cadă grămadă la pământ. 

Este adevărat că nici Sauk, nici el nu se mai găsesc acum în 
aceleaşi condiţii în care se găseau: 1 — când plecaseră din Saint- 


Malo, neştiind că se duc la Mascat; 2 — când plecaseră din 
Mascat, neştiind că se duc la Loango. Împins de o pornire 
nestăpânită, jupân Antifer lăsase să-i scape un secret pe care ar fi 
trebuit să-l tăinuiască cu străşnicie. Au auzit cu toţii această nouă 
longitudine: cincisprezece grade unsprezece minute est... Toţi 
cunosc numele domnului Tyrcomel, care locuieşte la Edinburgh, în 
Scoţia. 

Putem fi siguri că, dacă Ben-Omar nu a făcut-o, Sauk şi-a săpat 
în minte aceste cifre şi această adresă, aşteptând să şi le poată 
trece în carneţel. Aşa că atât jupân Antifer cât şi bancherul 
Zambuco vor trebui să aibă mare grijă să nu-i piardă din vedere 
pe notar şi secretarul său şi să nu-i lase să le-o ia înainte în 
această a doua capitală a Marii Britanii. 

Fără îndoială, se putea crede că Sauk, neştiind limba franceză, 
nu a înţeles, dar tot atât de neîndoielnic era că Ben-Omar îi va 
dezvălui secretul. Şi, dealtfel, Juhel îl şi observase pe Nazim, care 
nu-şi putuse ascunde un soi de mulţumire atunci când cifrele 
longitudinii şi numele de Tyrcomel scăpaseră atât de nechibzuit 
de pe buzele jupânului Antifer. 

La urma urmei, totuna! Ar fi fost cu totul fără rost, după părerea 
lui, să se mai ia pentru a treia oară după fanteziile postume ale lui 
Kamylk-Paşa. Ce aveau de făcut era să se întoarcă la Loango şi să 
se urce în primul vas pe care-l vor găsi, ca să se întoarcă în dragul 
lor oraş Saint-Malo... 

Aceasta e fireasca şi înţeleaptă propunere făcută de Juhel 
unchiului său. 

—  Niciodată!... răspunde jupân Anitifer. Paşa ne trimite în 
Scoţia, ne vom duce deci în Scoţia, chiar dear trebui să-mi petrec 
restul vieţii căutând... 

— Sora mea, Talisma, te iubeşte prea mult ca să nu te aştepte şi 
zece ani!... adaugă bancherul. 

— Drace! gândeşte Gildas Tregomain. Domnişoara asta o să se 
apropie atunci de şaizeci de ani! 

Orice s-a spus, a fost în zadar. Jupân Antifer era hotărât. O să 
continue să alerge după comoară. Cu toate că moştenirea 
bogatului egiptean se va reduce acum de la jumătate la o treime 
pentru fiecare, datorită apariţiei domnului Tyrcomel! 

Ei şi! Enogate se va mulţumi să se mărite cu un conte şi Juhel cu 
o contesă! 


Capitolul XI. În care jupân Antifer şi tovarăşii săi asistă la 
o predică a reverendului Iyrcomel, care nu prea le face 
plăcere 


— Da, fraţii mei, da, surorile mele, avuţia duce pe om, în chip 
fatal, la lăcomie! Ea este principala, ca să nu spun singura cauză a 
tuturor relelor care macină această lume păcătoasă. Pofta de aur 
nu poate duce decât la cea mai regretabilă rătăcire a sufletului! 
închipuiţi-vă o societate în care nu ar fi săraci şi bogaţi! De câte 
nenorociri, întristări, necazuri, tulburări, catastrofe, dezastre, 
prăbuşiri, rătăciri, primejdii, nelinişti, calamităţi nenoroace, 
dezamăgiri, desperări, mâhniri şi ruine ar fi feriţi oamenii! 

Vorbăreţul om al bisericii se ridicase la cea mai înaltă treaptă a 
elocinţei înghesuind acest maldăr de sinonime, care abia ar fi 
ajuns să exprime feluritele posibilităţi ale mizeriei pământeşti. Ar 
mai fi putut înşira şi altele în acest torent oratoric, slobozit din 
înaltul amvonului asupra capului ascultătorilor săi. 

Să-i fim deci recunoscători de a-şi fi îngrădit limbuţia. Măcar 
pentru atâta. 

Era în seara de 25 iunie, la Tron Church — o parte din clădirea 
căreia fusese dărâmată pentru lărgirea pieţii din High-Street — 
unde predica reverendul Tyrcomel de la Biserica liberă a Scoției, 
în faţa unui auditoriu evident copleşit de frazele lui apăsătoare. 
După ce îl vor fi ascultat, fără îndoială, credincioşii îşi vor goli 
casele de bani şi vor arunca tot avutul în apele golfului Forth, ape 
ce udă, la două mile depărtare, malurile  septentrionale ale 
vestitului comitat Mid- 

Lothian, în care Edinburgh, un fel de Atena a Nordului, se 
mândreşte că îi este capitală. 

Trecuse aproape o oră de când reverendul Tyrcomel predica 
despre acest subiect, spre deplina lămurire a enoriaşilor parohiei. 
Nu părea deloc obosit de cât vorbise, şi ascultătorii, nici ei, nu 
păreau că obosiseră ascultându-l. Aşa stând lucrurile, o predică de 
ce ar lua sfârşit? Aceasta nu se sfârşi deci — cel puţin în acest 
moment — şi predicatorul continuă cam aşa: 

— Fraţilor şi surorilor, Evanghelia spune: Beati pauperes 
spiritu, un adevăr profund, al cărui înţeles însă unii glumeţi 
stupizi, pe cât de necredincioşi pe atât de ignoranţi, se străduiesc 
să-l schimbe. Nu! Nu, nu-i vorba despre cei care sunt “săraci cu 
duhul", adică despre idioţi, ci despre cei care vor să fie "săraci din 
suflet" şi dispreţuiesc aceste groaznice bogății, izvorul atâtor rele 
în societatea zilelor noastre. Aşa că, Evanghelia vă porunceşte ca 
faţă de bogăţie să nu simţiţi decât silă şi dispreţ şi dacă, din 
nenorocire, veţi fi copleşiţi de avuţiile acestei lumi, dacă în lăzile 
voastre se îngrămădesc banii, dacă aurul vă curge din plin, 
surorile mele... 

Aici, o imagine puternică stârni fiori pe sub manteluţele 
doamnelor din prea cucernica adunare. 

— ... dacă diamantele, nestematele, se agaţă de gâtul vostru, de 
braţele voastre, de degetele voastre, ca o pecingine nesănătoasă, 


dacă vă numărați printre acelea care se numesc fericitele zilei, eu 
vă spun că sunteţi nenorocite, şi că boala voastră trebuie 
tămăduită prin cele mai energice mijloace, fie chiar fierul sau 
focul! 

Printre cei prezenţi trecu un fior, ca şi când bisturiul chirurgului 
ar fi scormonit rănile scoase la vedere de către orator. 

Dar partea originală în tratamentul pe care îl recomanda tuturor 
bieţilor oameni atinşi de racila bogățiilor, era porunca de a-şi 
arunca averea, altfel spus, de a o nimici. Nu spunea: "împărţiţi 
averea voastră săracilor! Despuiaţi-vă de averi în folosul celor 
care duc lipsă!" Nu! Ceea ce predica el era distrugerea acestui 
aur, a diamantelor, a titlurilor de proprietate, a acţiunilor 
comerciale sau industriale, distrugerea lor totală, chiar de ar fi 
trebuit să le ardă sau să le arunce în mare. 

Pentru a se înţelege asprimea neînduplecată a acestor 
învăţăminte, ar trebui să cunoaştem cărei secte religioase 
aparţinea aprigul reverend Tyrcomel. 

Scoţia, împărţită într-o mie de parohii, cuprinde secţiuni 
ecleziastice, sinoduri şi o curte supremă pentru administrarea şi 
practicarea cultului naţional. Dar, în afara acestei respectabile 
rânduiri, în Regatul Unit sunt îngăduite toate religiile; se mai 
numără încă o mie cinci sute de biserici aparţinând cultelor, 
oricum s-ar numi ele: catolic, baptist, episcopal, metodist etc. Din 
aceste o mie cinci sute de biserici, mai mult de jumătate ţin de 
Biserica liberă a Scoției — Free Church of Scotland — care cu 
douăzeci de ani înainte se despărţise deschis de Biserica 
presbiteriană a Marii Britanii. Şi pentru ce?... Numai şi numai 
fiindcă nu o găsea destul de pătrunsă de adevăratul spirit calvin, 
adică destul de puritană. 

Or, reverendul Tyrcomel predica tocmai în numele celei mai 
cumplite dintre aceste secte, care nu admitea nici un compromis 
în purtări şi moravuri. El se credea trimisul lui Dumnezeu, care îi 
încredinţase o parte din tunetele sale pentru a-i trăsni pe bogaţi 
sau cel puţin bogăţiile lor şi, precum se vede, lovea fără cruţare. 

Era, din punct de vedere moral, un fel de iluminat, la fel de 
aspru cu el însuşi ca şi cu alţii. Era, ca înfăţişare, un om de 
cincizeci de ani, înalt, uscat, slab la faţă, spân, cu flăcări în priviri, 
cu căutătura unui apostol şi glasul pătrunzător al unui predicator. 
Cei din jur îl socoteau inspirat de suflul celui atotputernic. Totuşi, 
deşi credincioşii se îngrămădeau la predicile sale, deşi era 
ascultat cu evlavie, nu însemna că făcuse vreodată mulţi prozeliţi 
şi prea puţini sau chiar nici unul din ei nu se hotărâse să pună 
învăţăturile lui în practică, renunțând la absolut toate bunurile 
pământeşti. 

De aceea reverendul Tyrcomel îşi îndoia sforţările, atrăgând 
asupra capetelor ascultătorilor săi acei nori încărcaţi cu 
electricitate, din care ţâşneau trăsnetele elocinţei sale. 


Predica se desfăşura mai departe şi tropii, metaforele, 
antonimiile, epifonemele, plăsmuite de o imaginaţie scânteietoare, 
mişunau cu o nemaipomenită îndrăzneală. Dar, dacă frunţile se 
plecau, buzunarele nu simțeau, se pare, deloc nevoia de a se goli 
în apele golfului Forth. Desigur că asistenţa care umplea naosul 
bisericii Tron Church nu pierdea nici un cuvânt din predica 
acestui exaltat, şi dacă nu se grăbea nicidecum să se conformeze, 
asta nu era fiindcă nu ar fi înţeles-o. Trebuie totuşi să spunem că 
se aflau acolo cinci ascultători care nu înțelegeau nici o boabă de 
engleză şi care nu ar fi ştiut despre ce vorbea clericul, dacă un al 
şaselea nu le-ar fi tradus, într-o bună franceză, groaznicele 
adevăruri care cădeau din înaltul acestui amvon în chip de ploaie 
evanghelică. 

Inutil să adăugăm că aceşti şase inşi erau jupân Antifer şi 
bancherul Zambuco, notarul Ben-Omar şi Sauk, luntraşul Gildas 
Tregomain şi tânărul căpitan Juhel. 

Îi lăsasem pe insuliţa din golful Ma-Yumba, la 28 mai; îi regăsim 
la Edinburgh la 25 iunie. Ce se petrecuse între aceste două date? 
Iată, foarte pe scurt: 

După descoperirea celui de al doilea document, nu le mai 
rămânea decât să părăsească insula maimuţelor, să se urce în 
barca acelor pescari care, atraşi de semnalele echipajului 
congolez, aveau să acosteze în faţa taberei. Jupân Antifer şi 
tovarăşii lui se întoarseră deci de-a lungul litoralului escortaţi tot 
timpul de ceata cimpanzeilor atât de înverşunaţi împotriva lor, 
continuând să-şi manifeste duşmănia prin urlete, gesturi 
amenințătoare şi pietre aruncate. 

Ajunseră totuşi teferi în tabără. Două cuvinte spuse de Sauk lui 
Barroso îl făcură pe acesta să înţeleagă că lovitura dăduse greş. 
Nu poţi să furi o comoară unor oameni care nu o găsiseră! 

În barca ancorată în fundul unui golfuleţ încăpeau toţi 
naufragiaţii de pe Portalegre. Se îmbarcară, cam claie peste 
grămadă! Fiind vorba însă numai de o călătorie de şase mile, asta 
nu avea mare importanţă. Două ore mai târziu, barca trase la 
ţărmul cel mai adânc al acestei limbi de pământ, pe care se 
întindea orăşelul Ma-Yumba. Personajele noastre fură bine primite 
într-o factorie franceză. Li se făcu destul de repede rost de un 
mijloc de transport până la Loango. Şi putând să se alăture unui 
grup de europeni care se duceau în capitală, nu avură a se teme 
pe drum, nici din partea fiarelor, nici din partea băştinaşilor. Dar 
ce climă necruțătoare, ce căldură de nesuportat! La sosire, orice 
ar fi spus Juhel, luntraşul susţinea că nu mai rămăseseră din el 
decât oasele. Putem crede totuşi că bietul om exagera. Printr-una 
din acele întâmplări, cu care jupân Antifer nu era deloc obişnuit, 
tovarăşii lui şi cu el nu avură mult de aşteptat la Loango. După 
numai două zile, un steamer portughez, plecat din San-Paolo de 
Loango spre Marsilia, ancoră acolo. Escala, silită, nava având 


nevoie de o mică reparaţie la maşini, nu fu decât de douăzeci şi 
patru de ore. Datorită banilor salvaţi din naufragiu, călătorii îşi 
putură reţine locuri pe acest steamer. Pe scurt, la data de 15 
iunie, jupân Antifer şi tovarăşii lui părăsiră în sfârşit aceste 
ţinuturi ale Africii occidentale unde găsiseră, odată cu două foarte 
scumpe diamante, un nou document şi o nouă dezamăgire. Cât 
despre Barroso, Sauk îi făgăduise că o să-l despăgubească de 
îndată ce va pune mâna pe milioanele paşei, şi portughezul nu avu 
încotro, trebuind să se mulţumească cu această făgăduială. 

Juhel nu încercă să-l facă pe unchiul său să-şi schimbe 
gândurile, deşi avea toate temeiurile să creadă că totul se va 
sfârşi printr-o uriaşă păcăleală. Este adevărat că luntraşul cam 
începuse să-şi schimbe părerile. Cele două diamante, preţuind o 
sută de mii de franci fiecare, găsite în cutia de pe insuliţa numărul 
doi, îl cam puseseră pe gânduri. 

— Dacă paşa ne-a dăruit aceste pietre preţioase, spunea el, de 
ce nu s-ar afla şi celelalte pe insuliţa numărul trei? 

Când îl auzea judecând aşa, Juhel înălța din umeri. 

— O să vedem... o să vedem... repeta el. 

Asta era şi părerea lui Pierre-Servan-Malo. Şi fiindcă al treilea 
colegatar, cel care avea latitudinea celei de a treia insulițe, locuia 
la Edinburgh, o să meargă la Edinburgh, nu o să-i lase să i-o ia 
înainte Zambuco şi Ben-Omar, care cunoşteau longitudinea de 
15*11' est ce trebuia comunicată domnului Tyrcomel. Deci nu se 
vor despărţi, au să meargă împreună în capitala Scoției pe cele 
mai rapide căi, şi sus-numitul Tyrcomel o să aibă vizita întregului 
grup. Fireşte că această hotărâre nu-l putea mulţumi pe Sauk. 
Cunoscând secretul, ar fi preferat să acţioneze acum de unul 
singur şi înaintea tuturor, ca să obţină poziţia noii insulițe de la 
personajul citat în ultimul document, să se ducă apoi acolo şi să 
dezgroape averile lui Kamylk-Paşa. Dar ar fi trebuit să plece 
singur, fără să trezească vreo bănuială, şi simţea că Juhel era 
atent la toate mişcările lui. Dealtfel, nici călătoria pe apă nu se 
putea face decât împreună până la Marsilia. Şi cum jupân Antifer 
socotea să ajungă la Edinburgh pe drumul cel mai scurt şi cât mai 
repede, folosind căile ferate ale Franţei şi Angliei, Sauk nu putea 
nădăjdui să i-o ia înainte. Odată ce treaba avea să fie lămurită cu 
domnul Tyrcomel, poate că lovitura care dăduse greş la Loango şi 
la Mascat va reuşi la Edinburgh? 

Călătoria pe apă fu destul de rapidă, steamerul portughez 
nefăcând nici o escală în nici un port de pe litoral. Nu este de 
mirare că Ben-Omar, care nu renunţa cu una, cu două la 
obiceiurile lui, a fost bolnav douăzeci şi patru de ore din douăzeci 
şi patru şi că a coborât pe cheiul de la Joliette în stare de colet. 

Juhel pregătise o lungă scrisoare pentru Enogate. li povestea în 
ce nouă bătălie îi târăşte încăpăţânarea unchiului lor şi cine ştie 
unde amenințau să-i mai trimită pe viitor năstruşniciile paşei? Mai 


adăuga că, după părerea lui, jupân Antifer era dispus să cutreiere 
lumea şi că această dispoziţie a sa nu va lua sfârşit decât când va 
deveni nebun de legat — ceea ce este sigur că se va întâmpla, într- 
atât zdruncinarea creierului său, în urma ultimelor neplăceri, lua 
proporţii îngrijorătoare... 

Toate acestea erau nespus de triste... Şi căsătoria lor mereu 
amânată... şi fericirea lor... şi dragostea lor... etc. 

Juhel abia avu timpul să pună la poştă această scrisoare destul 
de amară. La Marsilia se aruncară în rapidul de Paris, apoi, la 
Paris, în expresul pentru Calais, apoi, de la Calais în vaporul 
pentru Dover, apoi, la Dover în trenul pentru Londra, apoi, la 
Londra în fulgerul pentru Edinburgh, aşa, toţi şase, ca şi când ar fi 
fost legaţi de acelaşi lanţ! Aşa se face că în seara zilei de 25 iunie, 
de îndată ce îşi reţinuseră camere la Gibb's Royal Hotel, porniră în 
căutarea domnului Tyrcomel. 

Şi atunci, mare mirare! Domnul Tyrcomel nu era nici mai mult 
nici mai puţin decât un om al bisericii. Aşa se face că, după ce s-au 
dus la locuinţa acestuia în North-Bridge Street 17 — adresă pe 
care o putuseră afla fără mare greutate, într-atât era de cunoscut 
înfocatul dispreţuitor al bunurilor pământeşti — au venit să-l caute 
la Tron Church, pe când el tuna şi fulgera de la înălţimea 
amvonului. 

Aveau de gând să-i vorbească după predică, să-l însoţească până 
la locuinţa lui, să-l pună la curent, să-i comunice ultimul 
document... Ce dracu', un om căruia îi aduci un respectabil număr 
de milioane nu se poate plânge că îl stinghereşti într-un moment 
nepotrivit! 

Totuşi, în toate acestea era ceva ciudat. Ce legături putuse avea 
Kamylk-Paşa cu acest preot scoţian? Tatăl jupânului Antifer 
scăpase viaţa egipteanului... bine! Bancherul Zambuco îl ajutase 
să-şi salveze averea... iarăşi bine! De aici se trăgea acel 
sentiment de recunoştinţă datorită căruia cei doi ajunseseră 
moştenitorii lui. Se putea oare trage concluzia că reverendul 
Tyrcomel avea aceleaşi drepturi la recunoştinţa paşei? Da, fără 
îndoială. Dar în ce împrejurări neobişnuite un preot îl putuse 
îndatora într-un fel sau altul pe Kamylk-Paşa?... Totuşi, aşa trebuia 
să fi fost, de vreme ce acest preot se afla în posesia celei de a treia 
latitudini, necesară descoperirii celei de a treia insulițe... 

— De data asta... cea bună! îi plăcea jupânului Antifer să repete 
şi ale cărui speranţe... poate că şi ale cărui vise Gildas Tregomain 
le împărtăşea. 

Totuşi, când căutătorii noştri de comori zăriră în amvon un 
bărbat nu mai în vârstă de cincizeci de ani, trebuiră să caute o 
altă explicaţie: reverendul Tyrcomel nu putea avea mai mult de 
douăzeci şi cinci de ani pe vremea când Kamylk-Paşa fusese închis 
în temniţa din Cairo din porunca lui Mehmet-Ali, şi era greu de 
crezut că i-ar fi putut face vreun bine înainte de întemniţare. Să fi 


fost vreun tată, un bunic sau vreun unchi al acestui Tyrcomel, care 
îl îndatorase pe egiptean?... 

Dealtfel, puţin interesa. Important era că preotul avea în posesia 
sa preţioasa latitudine, aşa cum era menţionat în documentul din 
golful Ma-Yumba, şi înainte de a se sfârşi ziua aveau să ştie despre 
ce este vorba. 

Erau deci acolo, la Tron Church, în faţa amvonului — jupân 
Antifer, Zambuco, Sauk — şi-l mâncau din ochi pe înfocatul 
predicator, neînţelegând nici o boabă din cele ce spunea, iar lui 
Juhel nu-i venea să-şi creadă urechilor cele ce auzea. 

Predica continua. Acelaşi subiect, cu aceeaşi furioasă elocvenţă! 
Regii erau poftiţi să-şi arunce în mare listele civile, reginele 
invitate să smulgă pietrele preţioase din gătelile lor, bogătaşii 
poftiţi să-şi distrugă bogățiile. Cu neputinţă, trebuie să 
recunoaştem, să se spună prostii mai mari cu un zel mai 
necruţător! Şi, uluit, Juhel murmura: 

— Altă încurcătură acum!... Hotărât, unchiul nu are noroc! 
Cum, la un asemenea exaltat îl trimite afurisitul de paş ă?... Să-i 
ceară apucatului ăstuia mijloacele de a descoperi o comoară!... 
Unui om care s-ar grăbi — dacă i-ar cădea vreodată în mână — să 
o distrugă! Haida-de! lată un obstacol la care nu ne aşteptam, pe 
care, de data asta, nu-l vom putea trece şi care ar putea foarte 
bine să pună capăt căutărilor noastre. Ne vom lovi de o 
împotrivire hotărâtă, definitivă, o împotrivire care îi va aduce 
reverendului Tyrcomel o imensă popularitate! Aşa ceva îl va da 
gata pe unchiul meu şi este sigur că mintea lui nu va rezista!... El 
şi Zambuco, poate că şi Nazim, au să încerce orice pentru a-i 
smulge taina reverendului... Sunt în stare să-l şi chinuiască... să- 
l... Ei, haide-haide, la rândul meu, am început să o iau razna!... Mă 
rog, n-are decât să-şi păstreze taina acest om! Nu ştiu dacă, aşa 
cum pretinde el, milioanele nu fac fericirea; dar, orice ar spune, 
fuga după milioanele egipteanului ameninţă să o întârzie la 
nesfârşit pe a mea!... Şi fiindcă Tyrcomel nu va consimţi niciodată 
să încrucişeze latitudinea lui cu longitudinea pe care noi am 
cucerit-o cu preţul atâtor osteneli, nu ne mai rămâne decât să ne 
întoarcem liniştiţi în Franţa şi... 

— Când porunceşte Dumnezeu, trebuie să ne supunem! spunea 
în acea clipă predicatorul. 

"Asta-i şi părerea mea", gândi Juhel, "şi va trebui ca unchiul meu 
să se supună!" 

Dar predica nu se sfârşea şi nu avea nici un motiv să nu ţină o 
veşnicie. Jupân Antifer şi bancherul îşi cam pierduseră răbdarea. 
Sauk îşi rodea mustaţa. 

Notarului, de vreme ce nu se afla pe puntea unei corăbii, nu-i 
păsa de nimic. Gildas Tregomain, cu gura căscată, dând din cap, 
ciulind urechea, încerca să prindă ici şi colo câteva cuvinte pe 
care în zadar căuta să le înţeleagă. Şi cu toţii îşi îndreptau 


privirile nedumerite către tânărul căpitan, ca şi când ar fi vrut să-l 
întrebe: "Ce tot îndrugă nebunul ăsta cu atâta foc?" 

Şi când credeai că s-a isprăvit, o lua de la început. 

— Ei doamne! Despre ce tot vorbeşte ăsta, Juhel? izbucni jupân 
Antifer cu un glas nerăbdător, stârnind indignarea ascultătorilor. 

— O să-ţi spun eu, unchiule. 

— Dacă ar şti ce noutăţi îi aduc, acest turuie-n vânt ar cobori 
repede din amvon ca să ne întâmpine... 

— Hm... hm!... făcu Juhel pe un ton atât de ciudat încât 
sprânceana jupânului Antifer se încruntă cumplit. 

Totuşi, orice are un sfârşit pe lumea asta, chiar şi o predică a 
unui preot din Biserica liberă a Scoției. Era vădit că reverendul 
Tyrcomel era pe cale să treacă la peroraţie. Debitul devenea mai 
năvalnic, gesturile mai nestăvilite, metaforele mai îndrăzneţe, 
dojenile mai amenințătoare. O ultimă lovitură de măciucă şi o 
ultimă lovitură de satâr celor ce deţineau averi, stăpânitorii acelui 
josnic metal, cu porunca de a-l arunca în foc, pe lumea asta, dacă 
nu vor să fie ei înşişi aruncaţi în foc pe lumea cealaltă. Şi atunci, 
într-un suprem avânt oratoric, în numele bisericii ce răsuna de 
frazele lui tunătoare, spuse: 

— Şi aşa cum în acest loc, unde altădată era un cântar public, 
la care se ţintuiau urechile notarilor necinstiţi şi ale altor 
răufăcători, tot aşa în balanţa judecății de apoi veţi fi cântăriţi fără 
îndurare şi greutatea aurului vostru va cobori talerul ei până în 
iad! 

Nu ar fi putut încheia cu o imagine mai cutremurătoare. 

Reverendul Tyrcomel schiţă un ultim gest de rămas bun, ce ar fi 
putut fi un gest de binecuvântare din înălţimea unui amvon 
catolic. Apoi, deodată, se făcu nevăzut. 

Jupân Antifer, Zambuco şi Sauk se hotărâseră să-l aştepte la 
ieşirea din biserică, să-l prindă din zbor şi să-l descoase hic et 
nunc. Ar mai fi putut ei să aibă răbdare până a doua zi, să amâne 
interogatoriul lor până la orele şapte sau opt dimineaţa? Ar fi mai 
putut ei să suporte încă o noapte întreagă în chinurile nerăbdării? 
Nu! Se repeziră deci către tinda centrală, îmbrâncindu-i pe 
credincioşi, care protestau împotriva unei brutalităţi atât de 
nepotrivite într-un asemenea loc! 

Gildas Tregomain, Juhel şi notarul îl urmară, cerând scuze celor 
din jur. Totul fu în zadar. Fără îndoială că reverendul Tyrcomel, 
dornic să evite onorurile ce i se cuveneau — singurul rezultat, 
dealtfel, al predicii sale asupra dispreţului pentru bogății — ieşise 
pe o uşă laterală a bisericii. 

Zadarnic Pierre-Servan-Malo şi tovarăşii săi îl aşteptară pe 
treptele bisericii, îl căutară în mijlocul credincioşilor, întrebând pe 
unul şi pe altul... Preotul nu lăsase nici o urmă prin mulţime, 
dispăruse precum peştele în apă sau pasărea în văzduh. 

Erau acolo cu toţii înciudaţi şi furioşi, ca şi când vreun duh rău 


le-ar fi smuls o pradă aprig jinduită. 

— Bine... atunci în North-Bridge Street, numărul 17! strigă 
jupân Antifer. 

— Dar, unchiule... 

— Şi, înainte de a se fi culcat, adăugă bancherul, o să ştim noi 
să-i smulgem... 

— Dar, domnule Zambuco... 

— Fără nici un "dar", Juhel!... 

— Bada... ba da, unchiule! 

— În legătură cu ce?... întrebă jupân Antifer, în culmea furiei. 

— În legătură cu cele spuse de acest Tyrcomel în predica lui. 

— Ei, şi ce ne pasă nouă de asta?... 

— Mult, unchiule. 

— Îţi baţi joc, Juhel? 

— Deloc, este chiar foarte serios, aş adăuga chiar că nimic n-ar 
putea fi mai rău pentru dumneata! 

— Pentru mine?... 

— Dal... Ascultă! 

Şi Juhel îi povesti în câteva cuvinte starea de spirit a 
reverendului Tyrcomel, ce teză susţinuse el în nesfârşita lui 
predică, încât, dacă ar fi fost după el, toate miliardele din lume ar 
fi trebuit să fie înghiţite de prăpăstiile fără fund ale oceanelor! 

Bancherul rămase înmărmurit, Sauk aşijderea, cu toate că, în ce- 
l priveşte, ar fi trebuit să nu priceapă nimic. Gildas Tregomain 
schiţă o strâmbătură de dezamăgire. Era evident că o altă pacoste 
le cădea pe cap! 

Şi cu toate acestea, nu arăta ca un om doborât jupân Antifer, 
când îi răspunse nepotului său, pe un ton adânc ironic: 

— Idiot... idiot... idiot!... Nu predici asemenea lucruri decât 
atunci când n-ai o lescaie!... Plimbă-i pe la nas cele treizeci de 
milioane ce i se cuvin şi o să vezi dacă Tyrcomel al tău o să mai 
aibă chef să le arunce în apă! 

Fireşte că răspunsul dovedea o profundă cunoaştere a sufletului 
omenesc. Oricum, ei hotărâră să-l lase în pace în acea seară pe 
reverend în casa lui din North-Bridge Street şi cele şase personaje 
ale noastre se întoarseră liniştiţi la Gibb's Royal Hotel. 


Capitolul XII. În care se vede cât de greu faci pe un om al 
bisericii să vorbească, atunci când este hotărât să tacă 


Casa  reverendului Tyrcomel se afla în cartierul străzii 
Canongate, cea mai cunoscută stradă din oraşul vechi, "Bătrâna 
afumată" cum îl numesc hrisoavele. Casa se învecina cu cea a lui 
John Knox, a cărui fereastră s-a deschis atât de des, către 
jumătatea secolului XVII, pentru a-i îngădui binecunoscutului 
reformator scoţian să cuvânteze mulţimii. Această apropiere, mai 


bine zis această vecinătate nu putea decât să fie pe placul 
reverendului Tyrcomel. Şi el, la rândul lui, ar fi vrut să-şi impună 
reformele. Este adevărat că nu cuvânta de la înălţimea ferestrei, 
fiindcă nu ar fi putut-o face. 

În adevăr, fereastra odăii pe care el o ocupa în această casă nu 
dădea în stradă. Răspundea în spate, spre vechiul vad din nord, 
brăzdat de linii de cale ferată şi transformat în grădină publică. 
Dacă fereastră dinspre stradă era la al treilea etaj, nu tot aşa era 
cea dinspre grădină. Diferenţa de nivel a solului o urca la etajul 
opt, şi de la această înălţime cum să se facă auzit? 

Era, de fapt, una din acele case mohorâte şi lipsite de confort, 
situate pe ulite murdare şi nesănătoase cărora li se spune 
"fundătură". Aşa sunt cele mai multe ulicioare ce dau în această 
istorică Canongate, care, sub diferite nume, urcă de la castelul 
Holyrood la castelul Edinburgh, una din cele patru fortărețe ale 
Scoției căreia tratatul Uniunii i-a impus să fie totdeauna pe picior 
de apărare. 

În faţa porţii mai suspomenitei case s-au oprit a doua zi, 26 
iunie, jupân Antifer şi bancherul Zambuco întovărăşiţi de Juhel, în 
clipa în care suna ora opt la biserica vecină. Ben-Omar nu fusese 
rugat să li se alăture, prezenţa lui nefiind necesară la această 
primă întrevedere. Ca urmare, nici Sauk, spre marea lui supărare, 
nu putuse veni cu ceilalţi. Şi dacă preotul le dezvăluia secretul, el 
nu avea să fie acolo pentru a-l afla, lucru ce făcea să-i fie cu 
neputinţă să o ia înaintea maluinului în căutarea insuliţei numărul 
trei. 

Cât despre luntraş, el rămăsese la Gibb's Royal Hotel şi, în 
aşteptarea celorlalţi, contempla minunăţiile de pe Prince's Street 
şi eleganța pretențioasă a monumentului lui Walter Scott. In ce-l 
priveşte pe Juhel, fusese nevoit să-şi însoţească unchiul, măcar ca 
interpret. Dealtfel, este uşor de închipuit cât de grăbit era să afle 
în sfârşit unde era situată această nouă insuliţă şi dacă nu cumva 
fantezia lui Kamylk-Paşa nu avea să-i expedieze într-o plimbare 
până în mările noului continent. Trebuie să notăm însă aici că, 
văzându-se dat la o parte, Sauk fusese cuprins de o cumplită furie 
şi, ca de obicei, furia lui se revărsă asupra lui Ben-Omar. Ce ploaie 
de înjurături, de ameninţări îngrozitoare trebui să îndure 
nefericitul notar după plecarea colegatarilor! 

— Da, este vina ta, striga Sauk răsturnând mobilele din odaie, 
şi tare aş avea poftă să-ţi plătesc nepriceperea cu lovituri de nuia! 

— Excelenţă, am făcut tot ce am putut... 

— Nu, n-ai făcut!... Trebuia să ştii să te faci ascultat de acest 
afurisit de marinar, să-i spui că trebuie să fii de faţă, obligatoriu, 
şi cel puţin ai fi fost acolo... ai fi aflat cele ce mă interesează în 
legătură cu noua insuliţă... şi poate că aş fi izbutit să ajung la ea 
înaintea celorlalţi... Mahomed să te sugrume! Planurile mele au 
dat greş prima dată la Mascat, a doua oară la Ma-Yumba şi acum, 


pentru a treia oară!... Şi asta numai fiindcă tu stai înţepenit pe 
propriile tale labe, ca un bătrân ibis împăiat... 

— Vă rog, excelenţă... 

— Şi eu îţi jur că, dacă dau greş, va fi vai de pielea ta! 

Cearta urmă tot aşa, ba deveni atât de violentă încât luntraşul le 
auzi strigătele. Se duse atunci până la uşa camerei şi norocul lui 
Sauk a fost că vorbea în limba egipteană. Dacă l-ar fi beştelit pe 
Ben-Omar în franceză, Gildas Tregomain ar fi aflat groaznicele lui 
planuri, ar fi descoperit ce personaj sinistru se ascundea sub 
numele de Nazim, tratându-l apoi aşa cum ar fi meritat. 

Dar chiar dacă nu şi-a dat seama de realitate, fu uluit de violenţa 
cu care Ben-Omar era bruftuluit de secretarul lui. Cât de 
îndreptăţite erau bănuielile tânărului căpitan! 

După ce au trecut pragul casei preotului, jupân Antifer, 
Zambuco şi Juhel începură să urce treptele unei scări de lemn, 
ţinându-se de o frânghie slinoasă, prinsă de zid. Niciodată 
luntraşul — deşi o parte din pântecul lui se topise — nu ar fi putut 
să se caţere pe o asemenea spirală, întunecoasă şi îngustă. 

Vizitatorii ajunseră pe palierul etajului trei, care, dealtfel, era 
ultimul în această parte a casei. În fund, o uşă mică, tăiată ca o 
arcadă ascuţită, cu un nume: Reverend Tyrcomel. 

Jupân Antifer scoase un puternic "uf" de mulţumire. Apoi 
ciocăni. 

Răspunsul întârzia. Să nu fi fost acasă preotul?... Şi cu ce drept, 
mă rog?... Un om căruia i se aduc milioane... 

O a doua bătaie, puţin mai tare. 

De data aceasta, un uşor zgomot în interiorul odăii, şi dacă nu 
uşa, măcar o ferestruică se deschise sub numele înscris pe uşă. 

La ferestruică apăru un cap, acela al preotului, uşor de 
recunoscut sub pălăria înaltă pe care o purta. 

— Ce doriţi?... întrebă Tyrcomel, şi după cum îi suna glasul se 
vedea bine că nu-i place să fie deranjat. 

— Am vrea să stăm de vorbă câteva minute cu dumneata, 
răspunse Juhel în engleză. 

— Ín legătură cu ce?... 

— Este vorba de o afacere importantă... 

— Nu am afaceri... importante sau nu. 

— Ce face, deschide sau nu acest reverend? izbucni jupân 
Antifer, plictisit de atâtea mofturi. 

Dar, îndată ce-l auzi, preotul îi răspunse în aceeaşi limbă, pe 
care o vorbea ca şi cum ar fi fost a lui: 

— Sunteţi francezi?... 

— Francezi... răspunse Juhel. 

Şi închipuindu-şi că asta le va înlesni intrarea la preot, adăugă: 

— Francezi care au asistat ieri la predica dumitale din Tron 
Church... 

— Şi care au de gând să îmbrăţişeze învăţăturile mele?... 


întrebă repede preotul. 

— Poate, domnule preot... 

— Ba, dimpotrivă, o să o îmbrăţişeze el pe a noastră! murmură 
jupân Antifer. Dealtfel, dacă o să vrea să ne lase partea lui... 

Uşa se deschise şi aşa-zişii neofiti se aflară în prezenţa 
reverendului Tyrcomel. 

O singură încăpere, luminată în fund de fereastra care dădea 
spre nord. Într-un colţ un pat de fier, cu o saltea de paie şi o 
pătură, în altul o masă cu câteva obiecte de toaletă. Ca scaun, un 
taburet. Ca mobilă, un dulap închis, folosit desigur pentru 
păstrarea hainelor. Pe un raft, câteva cărţi printre care se zărea 
tradiționala biblie, cu o legătură roasă pe la colţuri, şi de 
asemenea diverse alte hârtii, condeie şi călimări. Perdele, nicăieri. 
Pereţii goi, văruiţi. Pe măsuţa de noapte, o lampă cu abajurul lăsat 
foarte jos. Era în acelaşi timp odaie de culcare şi de lucru, 
cuprinzând doar strictul necesar. Preotul îşi lua masa în oraş, într- 
un restaurant din vecinătate, care fiţi sigur că nu era un cabaret la 
modă. 

Reverendul Tyrcomel, îmbrăcat de sus până jos în negru, bine 
încorsetat în strânsoarea lungii sale redingote al cărei guler lăsa 
să se vadă dunga albă a cravatei, îşi scoase pălăria la intrarea 
străinilor şi dacă nu-i pofti să ia loc, asta numai fiindcă nu le putea 
oferi decât un singur taburet. 

Într-adevăr, dacă vreodată nişte milioane ar fi venit la timp, oare 
nu aici ar fi fost potrivit să vină, în această chilie de pustnic în 
care nu ai fi putut aduna nici treizeci de şilingi?... 

Jupân Antifer şi bancherul Zambuco se priviră. Cum să deschidă 
focul? Deoarece colegatarul lor vorbea franceza, amestecul lui 
Juhel nu mai era necesar şi tânărul căpitan urma să fie numai un 
simplu spectator. Prefera, dealtfel, această situaţie şi, nu fără 
oarecare curiozitate, se pregătea să asiste la bătălie. Care va 
învinge?... Poate că nu ar fi pariat pentru unchiul Antifer! 

La început acesta se simţi mai încurcat decât ar fi crezut. 
Potrivit celor ce ştia despre neînduplecatul preot, despre părerile 
lui asupra bunurilor lumeşti, se gândi să procedeze cu băgare de 
seamă, să o ia mai domol, să tatoneze terenul, să-l facă pe 
reverendul Tyrcomel să-i comunice cu binişorul acea scrisoare pe 
care o avea de la Kamylk-Paşa, scrisoare care cuprindea, nu avea 
nici o îndoială, cifrele noii — şi să sperăm că şi ultimei — 
latitudini. 

De aceeaşi părere era şi Zambuco, el neîncetând dealtfel a-l 
sfătui în acest sens pe cumnatul său. Dar oare va putea 
năbădăiosul maluin să se stăpânească şi, în starea de nervi în care 
se găsea, nu avea să se înfurie la cea mai mică împotrivire, să 
spargă geamurile? E 

În orice caz, nu el fu cel care luă primul cuvântul. În timp ce toţi 
cei trei vizitatori ai săi formau un grup în fundul odăii, reverendul 


Tyrcomel se opri în faţa lor luându-şi obişnuita atitudine de 
predicator. Convins că aceşti oameni veniseră din propria lor 
voinţă să-şi însuşească învăţăturile sale, nu se gândea decât cum 
să le împrospăteze aceste învățături printr-o vorbire aleasă. 

— Fraţilor, începu el împreunându-şi mâinile într-un elan de 
recunoştinţă, mulţumesc Ziditorului tuturor lucrurilor de a mă fi 
înzestrat cu darul convingerii, care mi-a îngăduit să fac să 
pătrundă până în adâncul sufletelor voastre disprețul pentru avere 
şi desprinderea de bunurile pământeşti... 

Merita să vezi chipurile celor doi moştenitori la auzul acestei 
cuvântări. 

— Fraţilor, continuă preotul, distrugând comorile pe care le 
aveţi... 

“Pe care nu le avem încă !” fu ispitit să-i strige jupân Antifer. 

— „veţi da o minunată pildă, care va fi urmată de toţi cei al 
căror spirit este în 


Merita să vezi chipurile celor doi moştenitori... 


stare să se ridice deasupra nimicniciilor vieţii... 

Printr-o bruscă mişcare a fălcii, jupân Antifer îşi mută pietricica 
de la un obraz la altul, în timp ce Zambuco părea că-i şopteşte: 
“Nu ai de gând să-i explici acestui flecar de ce suntem aici?” 

Maluinul îi răspunse cu un semn afirmativ, gândind în sinea lui: 
“Ba bine că nu! N-am să-l las eu pe acest pisălog să o ia de la 
capăt cu predica lui!“ 

Reverendul Tyrcomel, deschizându-şi braţele ca şi când ar fi vrut 
să-i primească pe păcătoşii cuprinşi de căinţă, spuse cu o voce 
plină de dulceaţă: 

— Numele voastre, fraţilor, ca să... 

— Numele noastre, domnule Tyrcomel, îl întrerupse jupân 
Antifer, iată-le şi, odată cu ele, calitatea noastră: eu, jupân Antifer, 
Pierre-Servan-Malo, căpitan de cabotaj în retragere; Juhel Antifer, 
nepotul meu, căpitan de cursă lungă; domnul Zambuco, bancher la 
Tunis... 

Preotul se apropie de masă ca să înscrie aceste nume, spunând: 

— Şi, desigur, îmi aduceţi averile voastre pieritoare, lepădându- 
vă de ele... milioane poate?... 

— În adevăr, domnule Tyrcomel, despre milioane este vorba, şi 
când vă veţi primi partea o să fiţi liber să o distrugeţi cum o să 
vreţi... În ceea ce ne priveşte, însă, asta-i cu totul altceva... 

Hait!... Jupân Antifer este gata să o ia razna. Juhel şi Zambuco 
pricepură de ăndată acest lucru, după felul în care se schimbă 
înfăţişarea preotului. Fruntea i se increţi, ochii priviră intr-o parte, 
braţele pe care le deschisese larg se strânseră la piept, aşa cum s- 
ar închide uşa unei case de bani. 

— Despre ce este vorba, domnilor?... întrebă el dându-se un pas 
inapoi. 

— Despre ce este vorba?... răspunse jupân Antifer. Juhel, vino 
şi-i spune tu toată povestea, fiincă eu nu aş mai putea să-mi măsor 
cuvintele. A 

Şi Juhel îi spuse toată “povestea” amănunţit. li povesti toate câte 
ştia despre Kamylk-Paşa, serviciile pe care bătrânul unchi, 
Thomas Antifer, i le făcuse, obligaţiile paşei faţă de bancherul 
Zambuco, sosirea la Saint-Malo a executorului testamentar Ben- 
Omar, notar în Alexandria, călătoria în golful Oman, unde se afla 
insuliţa numărul unu, urmată de cea la golful Ma-Yumba, unde se 
afla insuliţa numărul doi, descoperirea celui de al doilea 
document, care îi trimetea pe cei doi moştenitori la un al treilea, 
care nu era altul decât reverendul Tyrcomel din Edinburg, etc... 

Pe când vorbea Juhel, preotul îl asculta fără să clintească, fără 
să îngăduie privirii sale să se aprindă, muşchilor săi să tresară. O 
statuie de bronz sau de marmură nu ar fi fost mai nemişcată. Şi 
când tânărul căpitan îşi termină povestirea, îl întrebă pe 
reverendul Tyrcomel dacă a avut vreodată legături cu Kamylk- 
Paşa. 


— Nu, răspunse omul bisericii. 

— Dar tatăl dumneavoastră?... 

— Poate. 

— “Poate” nu este un răspuns, spuse Juhel, încercând să-şi 
potolească unchiul care se sucea şi răsucea de parcă dăduse 
strechea în el. 

— Este singurul care-mi convine... rāspunse foarte sec preotul. 

— Insistă, domnule Juhel, insistă... spuse bancherul. 

— Atât cât pot, domnule Zambuco, răspunse Juhel. 

Şi adresându-se reverendului, a cărui atitudine arăta hotărârea 
lui de a vorbi cât mai puţin, zise: 

— Îmi este îngăduit să pun o întrebare... una singură? 

— Desigur... aşa cum mie Îmi este ingăduit să nu răspund. 

— Ştiţi cumva dacă tatăl dumneavoastră a fost vreodată în 
Egipt?... 

= NU 

— Dacă nu în Egipt, poate în Siria, şi, mai precis, la Alep?... 

Să nu uităm că în acest oraş Kamylk-Paşa a locuit câţiva ani 
înainte de a se întoarce la Cairo. 

După o clipă de şovăială, reverendul 'Tyrcomel recunoscu că 
tatăl său locuise la Alep, unde fusese în legătură cu Kamylk-Paşa. 
Deci, nu mai încăpea îndoială că, datorită acestor legături, 
egipteanul rămăsese îndatorat numitului Tyrcomel, aşa cum 
rămăsese lui Thomas Antifer şi bancherului Zambuco. 

— V-aş mai întreba acum, reluă Juhel, dacă tatăl 
dumneavoastră a primit o scrisoare de la Kamylk-Paşa?... 

— Da. 

— O scrisoare în care era vorba de poziţia unei insulițe în care 
era îngropată o comoară. 

— Da. 

— Si în scrisoarea asta nu era menţionată latitudinea 
insuliţei?... 

— Da. 

— Şi nu spunea că, într-o zi, un oarecare Antifer şi un oarecare 
Zambuco au să vină să-l viziteze în legătură cu aceasta?... 

— Da. 

"Da'"-urile preotului cădeau ca tot atâtea lovituri de ciocan, din 
ce în ce mai puternice. 

— Ei bine, continuă Juhel, jupân Antifer şi bancherul Zambuco 
sunt aici, de faţă, şi dacă vreţi să le arătaţi scrisoarea paşei, nu le 
va mai rămâne — după ce îi vor fi aflat cuprinsul — decât să o 
pornească la drum ca să aducă la îndeplinire dorinţele 
testatorului, ai cărui moştenitori sunteţi toţi trei. 

Pe măsură ce Juhel vorbea, jupân Antifer se străduia din 
răsputeri să rămână locului, stacojiu la faţă când sângele îi 
năvălea în obraz, palid, când i se retrăgea la inimă. 

Preotul se lăsă puţin aşteptat cu răspunsul şi în cele din urmă 


spuse strângând din buze: 

— Şi atunci când veţi ajunge acolo, unde se află comoara, ce 
planuri aveţi? 

— Să o dezgropăm, ce dracu! izbucni jupân Antifer. 

— Şi când o veţi fi dezgropat?... 

— Să o împărţim în trei părţi! 

— Şi părţile voastre cum o să le folosiţi? 

— Cum o să vrem, domnule reverend! 

Încă o ieşire nepotrivită a maluinului, care îi dădu din nou apă la 
moară prea cucernicului. 

— Asta-i, domnilor! le răspunse el, în timp ce privirile lui 
aruncau parcă flăcări. Vreţi să folosiţi aceste bogății pentru a vă 
satisface instinctele voastre, poftele, patimile voastre, adică să 
îngroşaţi grămada de nelegiuiri ale acestei lumi!... 

— Ími daţi voie!... îl întrerupse Zambuco. 

— Nu, nu dau voie şi vă somez să răspundeţi la această 
întrebare: Dacă încape pe mâinile voastre această comoară, vă 
luaţi angajamentul să o distrugeţi? 

— Fiecare va face cu moştenirea sa ce o să creadă de cuviinţă, 
răspunse bancherul, oarecum în doi peri. 

Pierre-Servan-Malo izbucni: 

— Nu-i vorba de asta, strigă el. Ai vreo îndoială, domnule 
reverend, în ceea ce priveşte valoarea acestei comori?... 

— Nu mă interesează! 

— Este de o sută milioane de franci... o sută de milioane... din 
care o treime, adică treizeci şi trei de milioane, pentru 
dumneata... 

Preotul ridică din umeri. 

— Dealtfel, ştii bine, domnule reverend, reluă jupân Antifer, că 
nu-ti este îngăduit să refuzi comunicarea datelor, impusă de 
testator?... 

— Zău? 

— Ştii că nu ai dreptul să laşi neproductive o sută de milioanei 
aşa cum nu ai avea dreptul să le furi? 

— Nu sunt de aceeaşi părere. 

— Ştii dumneata că, dacă stărui în refuzul dumitale, urlă jupân 
Antifer ajuns în ultimul grad de furie, nu vom şovăi să te urmărim 
în justiţie, să te denunţăm ca pe un moştenitor incorect, ca pe un 
răufăcător... 

— Ca pe un răufăcător! repetă preotul, cuprins şi el de o furie 
rece. În adevăr, domnilor, îndrăzneala dumneavoastră este tot 
atât de mare ca şi prostia dumneavoastră! Credeţi că voi fi de 
acord să răspândesc aceste o sută de milioane pe suprafaţa 
pământului, să ofer muritorilor cu ce să-şi plătească o sută de 
milioane de păcate în plus, că o să-mi trădez toate învăţăturile, 
dând credincioşilor Bisericii libere din Scoţia, puritană şi 
necruțătoare, dreptul a-mi arunca în obraz cele o sută de 


milioane? 

Să recunoaştem că era cu adevărat falnic reverendul Tyrcomel, 
impresionant în această izbucnire grăitoare! Juhel nu se putea 
împiedica să nu admire pe acest exaltat, în timp ce unchiul său, în 
culmea turbării, era gata să se arunce asupra lui. 

— Da sau nu? strigă acesta înaintând cu pumnii strânşi, da sau 
nu, vrei să ne dai scrisoarea paşei? 

~= INJUR 

Jupân Antifer spumega. 

— Nu?... repetă el. 

— Nu! 

— Ah, ticălosule!... Am să izbutesc eu să-ţi smulg scrisoarea 
asta! 

Juhel trebui să sară ca să-l împiedice pe unchiul său să treacă la 
fapte. Dar acesta îl dădu cu putere la o parte... Voia să-l strângă 
de gât pe preotul care rămânea pe cât de hotărât,pe atât de 
nepăsător... Ar fi vrut să scotocească prin această odaie, să 
cotrobăie în dulap, să-i răscolească hârtiile, şi trebuie să 
recunoaştem că această percheziţie nu i-ar fi luat prea mult timp. 
Dar îl opri acest simplu şi de necrezut răspuns al reverendului 
Tyrcomel: 

— De prisos să căutaţi această scrisoare... 

— Şi de ce?... întrebă bancherul Zambuco. 

— Fiindcă nu o mai am. 

— Şi ce-ai făcut cu ea? 

— Am ars-o. 

— În foc... a aruncat-o în foc! răcni jupân Antifer. Mizerabilul!... 
O scrisoare conţinând un secret de o sută de milioane... un secret 
care nu o să mai poată fi aflat! 

Şi acesta era adevărul. Este sigur că pentru a nu fi cumva ispitit 
să o folosească — o folosire care ar fi fost cu totul opusă 
principiilor sale— reverendul Tyrcomel arsese scrisoarea încă cu 
câţiva ani mai înainte. 

— Şi acum... ieşiţi, le spuse el oaspeţilor, arătându-le uşa. 

Pe jupân Antifer parcă îl lovise cu o măciucă în cap. 
Documentul... distrus... Cu neputinţă să mai reconstituie vreodată 
poziţia insuliţei!... La fel şi bancherul Zambuco, care plângea ca 
un copil căruia i se luase jucăria!... 

Juhel trebui să-i împingă pe cei doi moştenitori, mai întâi pe 
scară, apoi în stradă şi toţi trei se îndreptară către Gibb's Royal 
Hotel 

După plecarea lor, reverendul Tyrcomel îşi înălţă braţele, 
mulţumind Cerului de a-l fi ales pe el ca să zăgăzuiască această 
avalanşă de păcate pe care cele o sută de milioane ar fi prăvălit-o 
pe pământ! 


Capitolul XIII. La sfârşitul căruia vom vedea dispărând al 


treilea rol, si anume al "trădătorului", din această 
tragicomică povestire 


Hotărât lucru, atâtea emoţii, zdruncinări, spaime, tulburări şi 
zguduiri, când nădejdi, când desperări era mai mult decât putea 
să îndure jupân Antifer. Puterile, fizice şi morale, chiar acelea ale 
unui căpitan de mare cabotaj, au şi ele margini dincolo de care nu 
se poate trece. Prea mult încercatul unchi al lui Juhel se aşternu la 
pat îndată ce ajunse la hotel. Făcu temperatură — o temperatură 
foarte mare, cu aiurări, a cărei urmări puteau să fie foarte grave. 
Ce dezamăgiri îi chinuiau creierul! Această călătorie întreruptă 
exact în momentul în care erau pe punctul să ajungă la liman, 
zădărnicia unor noi cercetări, acea uriaşă comoară al cărei loc nu- 
l vor afla niciodată, acea de a treia insuliţă pierdută undeva prin 
ţinuturi neştiute, singurul document, care ar fi putut să le dea 
poziţia exactă, distrus, nimicit ars de acest îngrozitor preot, acea 
latitudine pe care nici chiar tortura nu l-ar face să o 
mărturisească, fiindcă intenţionat, tâlhăreşte, o uitase!... Da, era 
de temut că mintea prea zdruncinată a maluinului nu o să mai 
reziste la această ultimă lovitură şi medicul, adus în grabă, crezu 
că ar fi foarte posibil să se ivească o alienaţie mintală. 

Oricum, aveau să i se dea toate îngrijirile. Prietenul lui, Gildas 
Tregomain, şi nepotul Juhel nu-l vor părăsi nici o clipă şi dacă se 
va face bine, lor li se va cuveni toată recunoştinţa lui. 

De îndată ce s-au întors la hotel, Juhel îl informă pe Ben-Omar, şi 
prin el pe Sauk, de refuzul reverendului Tyrcomel. Uşor de 
închipuit în ce hal se înfurie falsul Nazim. Dar, de data aceasta, el 
nu se manifestă vărsându-şi ca totdeauna focul asupra 
nefericitului notar. Se stăpâni, poate cu gândul că acest secret, pe 
care jupân Antifer nu-l obținuse, va izbuti să-l afle el şi, fireşte, să- 
l folosească numai în interesul lui. Dealtfel către acest scop îşi 
îndreptă el strădaniile şi nimeni nu-l mai zări în hotel nici în ziua 
aceea, mei în cele următoare. 

Cât despre luntraş, după ce Juhel îi povesti vizita la preot, 
spusese: 

— Cred că acum, într-adevăr, s-a pus cruce comorii... Tu nu 
crezi, băiete?... 

— Cam aşa, domnule Tregomain, şi cred că pe un încăpățânat e 
greu să-l faci să vorbească... 

—  Caraghios, totuşi, acest popă căruia îi aduci milioane... şi el 
nu le primeşte! 

— [i aduci milioane!... replică tânărul căpitan clătinând din cap. 

— Nu crezi că ele există, Juhel?... Poate că greşeşti!... 

— Cum te-ai schimbat, domnule 'Tregomain! 

— Vezi bine... de când cu diamantele! Desigur, eu nu spun că 
milioanele sunt pe cea de a treia insuliţă, dar în sfârşit... s-ar 
putea totuşi să fie acolo... Din nefericire, preotul nevrând să audă 


de aşa ceva, nu o să ştim niciodată unde zac!... 

— Nu, domnule Tregomain, şi chiar cu cele două diamante din 
Ma-Yumba, nimic nu o să-mi scoată din cap că acest paşă ne-a 
pregătit o păcăleală grozavă. 

— În orice caz, poate că asta o să-l coste scump pe bietul tău 
unchi, Juhel. Cel mai important, deocamdată, este să-l scoatem din 
încurcătură. Numai de i-ar rezista mintea! Să-l îngrijim ca nişte 
surori de caritate şi când l-om pune pe picioare, când o avea 
putere să călătorească, s-ar putea să vrea să se întoarcă în 
Franţa... să-şi reia viaţa liniştită de altădată! 

— Ah, domnule Tregomain, de ce nu se află el acum în casa de 
pe Hautes-Salles?... 

— Şi tu lângă mica noastră Enogate, băiatule!... Dar, fiindcă 
veni vorba, nu-i scrii?... 

— Îi scriu chiar astăzi, domnule Tregomain, şi de data asta cred 
că pot anunţa în sfârşit întoarcerea noastră! 

Trecură câteva zile; starea bolnavului nu se înrăutăţise. După ce 
la început febra fusese foarte mare, acum tindea să coboare. Dar 
doctorul se arăta mai puţin liniştit în privinţa minţii bietului om. 
Categoric, o lua razna. Cu toate acestea, îl recunoştea pe 
prietenul său Gildas Tregomain, pe nepotul său Juhel şi de 
asemenea pe viitorul său cumnat... Cumnat?... Intre noi fie zis, 
dacă o persoană a sexului frumos risca să rămână la nesfârşit 
fecioară, nu era oare domnişoara Talisma Zambuco, în pragul 
celor cincizeci de ani ai ei şi pândind nerăbdătoare, în cuibul ei 
din Malta, sosirea soţului făgăduit? Or, dacă nu era comoară, nu 
era nici soţ, unul fiind complementul celuilalt! 

Aşa stând lucrurile, nici luntraşul, nici Juhel nu puteau părăsi 
hotelul. Bolnavul nu se putea lipsi de ei nici o clipă. Pretindea ca 
zi şi noapte să fie în odaia lui, să-i asculte plângerile, acuzaţiile şi 
mai ales amenințările împotriva oribilului preot. Nu vorbea decât 
de darea lui în judecată, urmărirea lui în faţa judecătorilor de 
pace sau a şerifilor până în faţa Curţii supreme, Curtea 
"Justiciary" care îşi are sediul la Edinburgh... Judecătorii au să 
ştie să-l facă să vorbească... Nu-i este îngăduit să tacă, atunci 
când cu un singur cuvânt poţi să arunci pe piaţa unei ţări o sumă 
de o sută de milioane... Trebuie să existe pedepse pentru o 
asemenea crimă, cele mai aspre, cele mai cumplite, şi dacă 
spânzurătoarea din Tyburn sau altele nu sunt destinate unor astfel 
de răufăcători, cine oare ar merita să fie spânzurat?... etc. 

Şi de dimineaţă până seara jupân Antifer nu mai contenea. 
Gildas 'Tregomain şi Juhel făceau cu schimbul la căpătâiul lui, 
afară doar dacă vreo criză violentă nu-i silea să rămână amândoi. 
Bolnavul voia să sară din pat, să iasă din odaie, să alerge la 
reverendul Tyrcomel, să-i sfărâme capul cu revolverul şi numai 
tăria pumnului luntraşului putea să-l potolească. 

Aşa că, deşi dorea din suflet să viziteze această minunată cetate 


a Edinburgh-ului, clădită din piatră şi marmură, Gildas Tregomain 
fu silit să renunţe. Poate că mai târziu, când prietenul lui va fi pe 
cale de a se vindeca sau măcar ceva mai liniştit, atunci o să se 
despăgubească şi el... O să se ducă să viziteze palatul Holyrood, 
vechea reşedinţă a suveranilor Scoției, apartamentele regale, 
camera de culcare a Mariei Stuart, aşa cum arăta pe vremea 
nefericitei regine... O să o ia în sus, pe Canongate până la Castle, 
atât de falnic înfipt pe stânca lui de bazalt, unde se mai vede încă 
odăiţa în care s-a născut copilul care avea să devină mai târziu 
Iacob al VI-lea al Scoției şi Iacob I al Angliei. Se va urca apoi pe 
acel deluşor "Arthur-sear", care seamănă, dacă îl priveşti dinspre 
apus, cu un leu culcat şi de unde, de la două sute patruzeci şi 
şapte metri deasupra nivelului mării, vederea poate cuprinde 
întreg oraşul, cu cocoaşele colinelor amintind cetatea Cezarilor, 
până la Leith, care este adevăratul port al 

Edinburgh-ului, situat în golful Forth, apoi la coasta Fife, până la 
vârfurile Ben Lomond, Ben Ledi, Lammermuir-Hills şi până la 
marea fără hotare... 

Ce de frumuseți naturale, câte minunăţii datorate mâinii omului, 
pe care luntraşul, deşi îi părea rău după comoara pierdută din 
încăpăţânarea preotului, ardea de nerăbdare să le admire, dar pe 
care nu le putea cerceta fiind deocamdată țintuit lângă patul de 
suferinţă al poruncitorului său bolnav! 

De aceea, minunatul om se mulțumea să privească pe fereastra 
întredeschisă a hotelului celebrul monument al lui Walter Scott, 
ale cărui vârfuri gotice se avântă aproape la două sute de picioare 
în văzduh, cu firide care aşteaptă să fie populate cu cei cincizeci şi 
şase de eroi plăsmuiţi de închipuirea marelui romancier scoţian. 

Apoi, când privirea lui Gildas Tregomain cobora din nou pe 
îndepărtata perspectivă a Prince's Street-ului către Calton-Hill, el 
pândea înainte de amiază acea mare sferă aurită cocoţată pe 
stâlpul Observatorului şi a cărei cădere arată exact clipa în care 
soarele trece la meridianul capitalei. 

Ce vreţi!... Asta era! 

În acest timp, un zvon, având darul să crească şi mai mult 
popularitatea de care se bucura reverendul Tyrcomel, se 
răspândise mai întâi în cartierul Canongate, apoi în întreg oraşul. 
Se vorbea că celebrul predicator, ca unul care prin faptele sale 
nu-şi dezminte învăţăturile propovăduite, refuzase o moştenire 
necrezut de mare. Se vorbea de mai multe milioane, chiar de mai 
multe sute de milioane pe care voia să le sustragă lăcomiei 
omeneşti. S-ar fi putut ca preotul să fie cel care să fi ajutat la 
răspândirea acestor zvonuri, care nu puteau decât să-i folosească 
şi al căror secret nu avea nici un interes să-l păstreze. Ziarele, 
aflând întâmplarea, o dădură publicităţii şi nu se mai vorbea decât 
de comoara lui Kamylk-Paşa, îngropată sub stâncile unei insulițe 
necunoscute. Cât despre a afla locul unde se găsea această 


insuliţă, dacă s-ar fi dat crezare afirmațiilor presei — pe care, 
dealtfel, reverendul Tyrcomel nu le dezminţea — asta nu atârna 
decât de el, deşi, de fapt, fără ceilalţi doi colegatari nu ar fi putut 
face nimic. Nu se cunoşteau însă toate amănuntele acestei afaceri 
şi numele lui jupân Antifer nu era nici măcar pomenit. Se înţelege 
de la sine că, printre aceste ziare, unele aprobau superba 
atitudine a unuia dintre doctorii Bisericii libere a Scoției, în timp 
ce altele o blamau, fiindcă, totuşi, aceste milioane, puse la 
dispoziţia nevoiaşilor din Edinburgh — şi numai Dumnezeu ştie 
cât de mulţi erau! — ar fi uşurat viaţa multora, în loc să doarmă în 
groapa lor, fără să folosească nimănui. Dar reverendul Tyrcomel 
nu se sinchisea nici de hulă, nici de laudă şi era hotărât să nu ţină 
seama nici de una, nici de alta. 

Este uşor de închipuit succesul primei predici rostite la Tron 
Church, a doua zi,după ştirile de mai sus. În seara zilei de 30 
iunie, credincioşii alergaseră buluc. Se striveau pur şi simplu în 
biserica de trei ori prea mică pentru o asemenea mulţime, precum 
şi la răscrucea străzilor din faţa intrării. Predicatorul, când se 
arătă în amvon, fu întâmpinat cu tunete de aplauze. Te puteai 
crede la teatru în clipa când se ridică cortina şi apare artistul 
chemat şi rechemat de uralele entuziaste ale sălii. O sută de 
milioane, două sute de milioane, trei sute de milioane — în cele 
din urmă au să ajungă la un miliard! — iată ce reprezenta acest 
Tyrcomel fenomenal şi lui nici nu-i păsa! Işi începu predica 
obişnuită în care se făcu auzită această frază, al cărei efect fu 
uriaş: 

— Se află aici un om care, cu un singur cuvânt, ar putea scoate 
din măruntaiele pământului milioane cu sutele! Dar acest cuvânt 
el nu-l va rosti! 

De data aceasta, şi nu întâmplător, jupân Antifer şi tovarăşii lui 
nu se aflau printre ascultători. Dar, după unul din stâlpii tindei, se 
putea observa un bărbat arătând a străin, pe care nu-l cunoştea 
nimeni, între treizeci şi cel mult treizeci şi cinci de ani, cu părul şi 
barba neagră, cu trăsături aspre, un chip nu prea liniştitor. Să fi 
înţeles el limba vorbită de reverendul Tyrcomel? N-am putea 
spune. Oricum, stând în picioare, ascuns în penumbră, îl cerceta 
pe predicator. Ochii lui, care păreau că aruncă flăcări, nu-l 
slăbeau o clipă. 

Rămase în această atitudine până la sfârşitul predicii şi când 
ultimele cuvinte fură acoperite de aplauzele ascultătorilor, îşi croi 
drum prin mulţime cu scopul de a se apropia de preot. Să fi vrut el 
să-l urmărească, să-l însoţească de la ieşirea din biserică până la 
locuinţa lui din Canongate? Asta era sigur, fiindcă îşi făcu loc, 
dând voiniceşte din coate pe treptele intrării. 

În seara aceea, reverendul Tyrcomel nu avea să se întoarcă 
singur acasă. O mie de oameni îl duceau cu alai, gata să-l poarte 
în triumf. Personajul pomenit mai sus se ţinea după el fără a-şi 


amesteca strigătele cu ale celorlalţi entuziaşti. Când prea- 
cunoscutul orator ajunse în faţa casei sale, urcă una din trepte şi 
rosti către credincioşii săi câteva cuvinte, care stârniră o nouă 
explozie de "ura!" şi de "hip!" Apoi se făcu nevăzut în întuneric, 
fără să bage de seamă că un nepoftit se luase după el. Mulțimea 
nu se împrăştie decât încetul cu încetul, făcând să răsune strada 
de aclamaţiile ei entuziaste. 

Pe când reverendul Tyrcomel urca scara îngustă care ducea la 
etajul al treilea, necunoscutul urca cu paşi neauziţi şi atât de uşor, 
încât nici o pisică nu ar fi atins mai încet treptele. 

Preotul, ajuns pe palier, intră în odaie şi închise uşa. 

Celălalt se opri pe palier, se ghemui într-un ungher foarte 
întunecat şi aşteptă. Ce s-a mai întâmplat? 

A doua zi, locatarii casei fură foarte miraţi că nu-l văzură pe 
preot ieşind la ora obişnuită, când se lumina de ziuă. Nu-l zăriră 
deloc nici în cursul dimineţii. Câteva persoane, care veniseră să-l 
vadă, ciocăniră zadarnic în uşa lui. 

Toate acestea părură atât de ciudate încât unul din vecini crezu 
de datoria lui să anunţe poliţia. Comisarul şi agenţii lui veniră la 
locuinţa preotului, urcară scara, bătură în uşă, şi cum nu primeau 
nici un răspuns, o sparseră cu o lovitură de umăr la care numai 
oamenii forţei publice se pricep. 

Ce privelişte! Era evident că uşa fusese forţată... cineva intrase 
în odaie... o răscolise de la un capăt la altul... Dulapul era deschis 
şi golit de cele câteva haine care fuseseră aruncate pe jos... Masa 
era răsturnată... lampa azvârlită într-un colţ... Cărţi şi hârtii 
risipite pe duşumea... Şi acolo, lângă patul pe jumătate sfărâmat, 
cu pătura aruncată cât colo, legat solid, cu un căluş mare în gură, 
era reverendul Tyrcomel... 

Se grăbiră să-i dea ajutor... Abia mai respira din pricina 
căluşului... Îşi pierduse cunoştinţa... De cât timp oare?... Numai el 
ar fi putut să spună, dacă şi-ar fi recăpătat-o cumva... 


Ce privelişte!... 


Trebuiră să-l fricţioneze din răsputeri fără să fie nevoie să-l 
dezbrace, el fiind aproape gol, cu cămaşa smulsă, cu pieptul şi 
umerii dezgoliţi. 

Şi în clipa când unul din agenţi se pregătea să-l fricţioneze după 
toate regulile, inspectorul nu-şi putu stăpâni un strigăt de mirare. 
Nu zărise el oare litere şi cifre imprimate pe umărul stâng al 
reverendului Tyrcomel?... 

Ba da, un tatuaj, foarte citeţ încă, forma o inscripţie cafenie pe 
pielea albă a preotului... şi această inscripţie arăta astfel: 

Aţi înţeles, desigur, că era latitudinea atât de căutată!... Nu mai 
încăpea nici o îndoială, tatăl preotului, pentru a fi sigur că nu o să 
o piardă, o întipărise pe umărul fiului lui, tânăr pe atunci, ca şi 
când ar fi notat-o într-un carnet... Un carnet se poate pierde, dar 
un umăr, nul... lată cum, şi cu toate că într-adevăr arsese 
scrisoarea adresată de Kamylk-Paşa tatălui său, reverendul 
Tyrcomel era în posesia acestei inscripţii atât de ciudat plasate — 
inscripţie pe care, dealtfel, nu avusese niciodată curiozitatea să o 
citească ajutându-se de o oglindă. Dar cu siguranţă că 
răufăcătorul, care se furişase în odaie pe când preotul dormea, o 
citise... Probabil că preotul îl surprinsese pe ticălos scotocindu-i în 
dulap, uitându-i-se prin hârtii... În zadar încercase el să lupte... 
După ce îl legase şi-i pusese şi căluşul, nemernicul fugise, 
lăsându-l pe jumătate sufocat... 

Acestea au fost amănuntele aflate chiar din gura reverendului 
Tyrcomel după ce îngrijirile, date de un medic chemat în grabă, îl 
aduseră în simţiri. El povesti cele întâmplate... După părerea lui, 
acest atac nu avusese alt scop decât să-i smulgă secretul insuliţei 
cu milioane, pe care el refuza să-l dezvăluie... 

Cât despre răufăcător, îl putuse vedea pe când se lupta cu el. 
Putea deci să le dea semnalmentele exacte. Şi cu această ocazie le 
vorbi şi de vizita a doi francezi şi a unui maltez, veniţi din 
Edinburgh să se intereseze de moştenirea lui Kamylk-Paşa. 

Era un indiciu pentru inspector, care îşi începu numaidecât 
ancheta. După două ceasuri, poliţia descoperea că străinii despre 
care era vorba trăseseră de câteva zile la Gibb's Royal Hotel. 

Şi, pe legea mea, mare noroc pentru jupân Antifer, bancherul 
Zambuco, Gildas Tregomain, Juhel şi Ben-Omar că putuseră 
prezenta un alibi întemeiat. Maluinul nu se dăduse jos din pat; 
luntraşul şi tânărul căpitan nu părăsiseră odaia; bancherul 
Zambuco şi notarul nu ieşiseră nici o clipă din hotel. Şi, dealtfel, 
nici unul din ei nu semăna cu cel descris de preot. 

Aşa fiind, căutătorii noştri de comori nu fură arestaţi şi cine nu 
ştie că puşcăriile Regatului Unit nu-şi eliberează bucuroase 
musafirii cărora le oferă casă şi masă gratuit! 

Este drept, mai era şi Sauk... 

Da, Sauk fusese cel care făptuise nelegiuirea... El dăduse 


această lovitură pentru a-i fura reverendului Tyrcomel secretul... 
Şi acum, având cifrele pe care le putuse citi pe umărul preotului, 
era stăpân pe situaţie. Pe de altă parte, cunoscând longitudinea 
din pergamentul găsit în insuliţa din golful Ma-Yumba, avea toate 
datele pentru a calcula poziţia celei de a treia insulițe. 

Nefericit Antifer! Numai lovitura asta îţi mai lipsea ca să ajungi 
nebun de legat!... 

În adevăr, după semnalmentele publicate în ziare, jupân Antifer, 
Zambuco, Gildas Tregomain şi Juhel nu se mai puteau îndoi: 
reverendul 'Tyrcomel avusese de a face cu Nazim, cu acel secretar 
al lui Ben-Omar. Când mai aflară că şi dispăruse, ştiură că: 1 — 
Nazim cunoştea cifrele tatuajului; 2 — că plecase către noua 
insuliţă pentru a intra în posesia imensei comori. 

Cel mai puţin mirat dintre toţi fu Juhel, ale cărui bănuieli în 
privinţa lui Nazim le cunoaştem, şi, în afară de el, Gildas 
Tregomain, căruia tânărul căpitan i le împărtăşise. Cât despre 
furia jupânului Antifer şi a lui Zambuco, împinsă până la culme, se 
dezlănţui din fericire asupra bietului notar. 

Se înţelege de la sine că Ben-Omar era mai sigur decât oricine 
că Sauk era vinovatul. Şi cum s-ar fi putut îndoi, cunoscându-i 
intenţiile, ştiindu-l că nu se dă înapoi de la nimic, nici chiar de la o 
crimă. 

Ce i-a fost dat să îndure! Şi câte alte înfruntări îndurase, numai 
notarul ştia! Din porunca jupânului Antifer, Juhel s-a dus să-l 
caute şi l-a adus în camera bolnavului! Bolnav!... Cum să mai fii 
bolnav în faţa unor asemenea întâmplări! Şi apoi, aşa cum spusese 
şi medicul, dacă jupân Antifer suferea de tulburări ale fierei, ei 
bine! avea acum un prilej foarte bun să-şi verse fierea şi să se 
vindece în sfârşit! 

Renunţăm să descriem felul în care a fost tratat nenorocitul Ben- 
Omar. Fu silit să recunoască mai întâi că atentatul săvârşit asupra 
preotului, furtul... — da, mizerabile Omar!... — furtul era opera lui 
Nazim! Aşa, deci?... Aşa îşi alegea acest notăraş funcţionarii?... 
lată omul pe care îl adusese pentru a-l ajuta în treburile de 
executor testamentar!... lată şnapanul, pungaşul, ticălosul a cărui 
prezenţă nu s-a temut să o impună jupânului Antifer şi tovarăşilor 
săi!... Şi acum, această canalie... da! această canalie... fugise... şi 
cunoştea poziţia insuliţei numărul trei... şi o să pună mâna pe 
milioanele lui Kamylk-Paşa... şi o să fie cu neputinţă să-l prindă!... 
incearcă şi aleargă după un tâlhar de origine egiptean, care 
dispune de sume enorme pentru a-şi asigura liniştea şi a fi la 
adăpost de orice pedeapsă. 

— Ah!... Sauk!... Sauk!... 

Acest nume îi scăpă notarului buimăcit... Toate bănuielile lui 
Juhel se dovediră îndreptăţite... Nazim nu era Nazim... Era Sauk, 
fiul lui Murad,  dezmoştenit de  Kamylk-Paşa în folosul 
colegatarilor... 


— Cum... chiar Sauk? exclamă Juhel. Ben-Omar încercă să nege 
numele ce-i scăpase fără voia lui... Toată înfăţişarea lui, spaima, 
desperarea care i se citeau pe chip arătau limpede că Juhel nu se 
înşela. 

— Sauk! repetă jupân Antifer, care dintr-un salt sări din pat. 

Şi când rosti acest nume blestemat, în mişcarea pe care o făcu 
maxilarul lui, pietricica, scăpată ca din puşcă, îi ţâşni din gură 
lovindu-l pe notar drept în piept. 

Dacă acest proiectil nu fu în stare să-l dea jos, în schimb îl 
aşternu la podea o lovitură de picior — o lovitură de picior cum, 
dealtfel, nici un notar din Egipt sau de aiurea nu a primit vreodată 
sub şale. Şi Ben-Omar rămase tot atât de prostit cum poate să 
rămână un om care abia îşi mai duce zilele. 

Aşadar, Nazim era Sauk, care jurase să pună prin orice mijloace 
mâna pe comoară şi de a cărui uneltire criminală trebuia jupân 
Antifer să se ferească!... 

Dealtfel, după revărsarea bogatului repertoriu de înjurături 
marinăreşti pe care îl are la îndemână un căpitan de mare cabotaj, 
jupân Antifer simţi o mare uşurare şi când Ben-Omar, cu umerii 
aduşi, cu burta suptă, ieşi din odaie ducându-se să se închidă în a 
lui, parcă arăta mai bine. Să ne grăbim a spune că ceea ce l-a pus 
de-a binelea pe picioare a fost ştirea dată după câteva zile de un 
ziar din oraş. 

Este cunoscut de ce lucruri sunt în stare reporterii şi gazetarii!... 
De orice, să o recunoaştem!... Pe vremea aceea ei începeau să se 
amestece în treburile obşteşti şi particulare cu un zel, o pricepere 
şi o îndrăzneală care făceau din ei factorii unei noi puteri 
executive. 

Şi iată că unul din ei a fost destul de îndemânatic ca să afle 
cifrele tatuajului cu care tatăl reverendului Tyrcomel împodobire 
umărul fiului său. Puse să se facă un facsimil şi acesta fu reprodus 
într-un ziar cotidian al cărui tiraj se ridică în acea zi de la zece la o 
sută de mii. 

Apoi Scoţia, apoi Marea Britanie, apoi Regatul Unit, apoi 
Europa, în sfârşit lumea întreagă află de faimoasa latitudine a 
celei de a treia insuliţă: şaptezeci şi şapte grade, nouăsprezece 
minute nord. 

În realitate, asta nu spunea mare lucru curioşilor, fiindcă tot nu 
ar fi putut să dezlege ceea ce se şi numea "problema comorii", 
deoarece din cele două elemente necesare, le lipsea unul... 
longitudinea. 

Dar el, jupân Antifer, ştia această longitudine — dealtfel ca şi 
Sauk — şi când Juhel îi aduse ziarul despre care a fost vorba, când 
luă cunoştinţă de facsimil, îşi aruncă cât-colo păturile, sări din 
pat... Era vindecat... vindecat aşa cum niciodată vreun bolnav nu a 
fost de chirurgii de la College Royal sau de medicii de la 
Universitatea din Edinburgh! 


Bancherul Zambuco, Gildas Tregomain, tânărul căpitan în zadar 
ar fi încercat, unindu-şi puterile, să-l potolească pe jupân Antifer. 
Se spune că o credinţă arzătoare poate săvârşi minuni... Ei bine, 
de ce nu ar putea face asemenea minuni şi credinţa în dumnezeul 
aurului? 

— Juhel, ai cumpărat un atlas?... 

— Da, unchiule. 

—  Longitudinea celei de a treia insuliţă, aflată pe documentul 
din golful Ma-Yumba, este de cincisprezece grade unsprezece 
minute est?... 

— Da, unchiule. 

— Latitudinea tatuată pe umărul preotului este în adevăr 
şaptezeci şi şapte grade nouăsprezece minute nord? 

— Da, unchiule. 

— Ia vezi... caută unde este situată insuliţa numărul trei. 

Juhel se duse şi-şi luă atlasul, îl deschise la harta mărilor 
septentrionale, calculă exact cu compasul punctul de întretăiere a 
paralelei şi meridianului indicat şi răspunse: 

—  Spitzberg, capătul de sud al marii insule. Spitzberg?... 
Cum... Acolo, în ţinuturile acelea hiperboreene îşi alesese 
Kamylk-Paşa insuliţa în care îşi îngropase diamantele, pietrele lui 
preţioase, aurul lui... Dacă măcar ar fi fost ultima... 

— La drum, strigă jupân Antifer, şi chiar azi, dacă o să găsim o 
corabie gata de plecare! 

—  Unchiule!... exclamă Juhel. 

— Nu trebuie să-i dăm timp lui Sauk să ne-o ia înainte... 

— Ai dreptate, prietene, spuse luntraşul. 

— La drum! repetă poruncitor Pierre-Servan-Malo. Apoi 
adăugă: 

—  Daţi-i de veste şi acelui tont de notar, deoarece Kamylk-Paşa 
a vrut să fie de faţă la descoperirea comorii! 

Nu le mai rămânea decât să se supună voinţei jupânului Antifer, 
sprijinită de aceea a bancherului Zambuco. 

— Tot avem noroc, spuse tânărul căpitan, că acest glumet de 
paşă nu ne trimite la antipozi! 


Capitolul XIV. În care jupân Antifer culege un nou 
document semnat cu monograma lui Kamylk-Paşa 


Lui jupân Antifer şi celor patru tovarăşi ai săi — cu Ben-Omar cu 
tot — nu le mai rămânea decât să se ducă la Bergen, unul din 
principalele porturi ale Norvegiei occidentale. 

Hotărâre grabnic luată şi tot grabnic dusă la îndeplinire. Dat 
fiind că Nazim, adică Sauk, câştigase patru-cinci zile, nu mai 
puteau pierde nici un ceas. Globul amiezii încă nu căzuse la 
Observatorul din Edinburgh, când cele cinci persoane coborau din 


tramvai la Leith, unde trăgeau nădejde să găsească un steamer 
gata de plecare, Bergen fiind prima etapă nimerită dintr-o 
călătorie care trebuia să ia sfârşit la Spitzberg. Distanţa dintre 
Edinburgh şi portul Bergen nu este decât de aproximativ patru 
sute de mile. Din acest punct puteau să ajungă uşor în portul cel 
mai septentrional al Norvegiei, Hammerfest, cu steamerul care 
face curse la Capul Nord pentru turiştii din timpul verii. 

De la Bergen la Hammerfest nu sunt mai mult de opt sute de 
mile şi aproape şase sute de mile de la Hammerfest până la 
extremitatea meridională a Spitzbergului, a cărui latitudine era 
întipărită pe umărul reverendului Tyrcomel. Pentru a străbate 
această ultimă etapă, ar fi trebuit să închirieze o navă rezistentă. 
Dar erau într-o perioadă a anului în care vremea rea nu bântuie 
încă ţinuturile Oceanului Arctic. Rămânea problema banilor. 
Această a treia călătorie de cercetări avea să fie, fără îndoială, 
foarte costisitoare, mai ales pe distanţa dintre Hammerfest şi 

Spitzberg, fiindcă trebuiau să închirieze un vas. Punga lui Gildas 
Tregomain începea să se subţieze; după atâtea cheltuieli de la 
plecarea din Saint-Malo. Din fericire, semnătura bancherului 
preţuia aur. Sunt unii oameni deosebit de norocoşi, care îşi pot 
vâri mâinile în orice vistierie din Europa. Zambuco era din aceştia. 
El îşi puse creditul la dispoziţia colegatarului său. Cei doi cumnaţi 
aveau să se socotească la urmă. Comoara, sau, în lipsa ei, 
diamantul unuia putea să îngăduie înapoierea sumei împrumutate 
de la celălalt. 

Deci, înainte de a pleca din Edinburgh, bancherul făcuse o vizită 
rodnică la Banca Scoției, unde i se făcu o foarte bună primire. 
Astfel înarmaţi, călătorii noştri puteau să meargă până la capătul 
lumii şi cine ştie dacă, aşa cum se prezentau lucrurile, nu se vor 
duce şi acolo! 

La Leith, situat la o milă şi jumătate în golful Forth, sunt 
totdeauna vase. Nu cumva era vreunul gata de plecare către 
coasta Norvegiei? 

În adevăr, era unul. De data asta se părea că norocul este de 
partea lui Pierre-Servan-Malo. 

Şi chiar dacă sus-numitul vas nu pleca în acea zi, tot avea să 
ridice ancora peste două zile. Era o obişnuită navă de comerţ, 
steamer-ul Viken care, pentru un preţ bun, se învoi să ia călători 
pentru Bergen. Dar trebuiau să aştepte treizeci şi şase de ore, 
timp în care unchiul lui Juhel stătea ca pe jeratic. El nu le dădu 
nici măcar voie, lui Gildas Tregomain şi Juhel, să hoinărească prin 
Edinburgh — lucru ce îl mâhni foarte tare pe luntraşul nostru, cu 
toate că şi lui i se deschisese pofta pentru milioanele paşei. 

În sfârşit, în dimineaţa de 7 iulie, Viken ieşi din bazinul docurilor 
luându-i cu el pe jupân Antifer şi pe tovarăşii lui, dintre care unul, 
la prima legănare de ruliu, se îmbolnăvi — nu-i greu de ghicit 
cine. 


Pe scurt, după două zile, călătoria neîntâmpinând greutăţi, 
steamerul întrezări pământurile Norvegiei şi către orele trei din 
noapte intră în portul Bergen. 

Se înţelege de la sine că, înainte de a pleca din Edinburgh, Juhel 
cumpărase un sextant, un cronometru şi "Cunoaşterea timpului", 
menite să înlocuiască instrumentele şi cărţile pierdute în 
naufragiul vasului Portalegre prin apele Ma-Yumba. 

Desigur că dacă s-ar fi putut închiria la Leith un vas care să 
meargă la Spitzberg, aceasta i-ar fi ajutat să câştige timp, dar nu 
se ivise nici un prilej. La Bergen, răbdarea jupânului Antifer — 
mai mult ca oricând chinuit de amintirea lui Sauk — nu fu pusă la 
o prea grea încercare. Pachebotul care făcea curse la Capul Nord 
era aşteptat peste două zile. Cu toate acestea, cele treizeci şi şase 
de ore îi părură nesfârşite, ca şi bancherului Zambuco, dealtfel. 
Nici unul, nici celălalt nu vru să-şi părăsească odaia de la Hotel 
Scandinavia. Dealtfel, ploua; se pare că ploua în fiecare zi la 
Bergen, care se află ca într-un fel de lighean adânc, format din 
munţii care îl înconjoară. Cei din Bergen s-au obişnuit. 

Asta nu i-a împiedicat pe luntraş şi Juhel să-şi folosească timpul 
liber cutreierând oraşul. Jupân Antifer, cu totul vindecat de 
friguri, nu le poruncise să stea lângă el. La ce ar fi folosit? Pentru 
droaia de blesteme cu care îl copleşeau pe acest nemernic de 
Sauk, care le-o luase înainte pe drumul comorii, cei doi colegatari 
nu mai aveau nevoie de altcineva. 

Deci, Gildas 'Tregomain şi Juhel cutreierară destul oraşul şi 
împrejurimile acestuia când, în primele ore ale zilei de 11 iulie, 
pachebotul făcu escală la Bergen. 

La orele zece plecă din nou cu încărcătura lui de turişti, dornici 
să contemple soarele la miezul nopţii pe orizontul Capului Nord. 

Iată un fenomen care îl va lăsa indiferent pe jupân Antifer, de 
asemenea pe bancherul Zambuco şi de asemenea pe notarul Ben- 
Omar, întins pe patul din cabină ca un morun golit de măruntaie! 

Era totuşi minunată cursa pe care o făcea Viken dea lungul 
coastei norvegiene, cu fiordurile ei adânci, cu ghețarii sclipitori 
dintre care unii coborau până la nivelul mării, cu munţii mai 
îndepărtați ale căror piscuri se pierdeau în unduirea ceţurilor 
hiperboreene. 

Ce îl scotea din fire pe jupân Antifer erau opririle pachebotului 
rânduite pentru a satisface curiozitatea turistului; erau escalele în 
anumite puncte, hotărâte de itinerar. Gândul că Sauk le-o luase 
înainte cu câteva zile îl făcea să fie tot timpul încordat, o stare 
foarte neplăcută pentru cei din jurul lui. Dojenile lui Gildas 
Tregomain şi Juhel nu foloseau la nimic şi dacă maluinul puse 
totuşi capăt ieşirilor lui asta se datora numai căpitanului 
pachebotului, care îl ameninţă că îl debarcă imediat dacă va 
continua să tulbure liniştea celor de pe bord. 

Astfel stând lucrurile, jupân Antifer, vrând-nevrând, trebui să se 


oprească la Drontheim, vechea cetate a sfântului Olaf, mai puţin 
însemnată ca Bergen, dar poate că mai interesantă. 

Nu-i de mirare că atât jupân Antifer, cât şi Zambuco nu au vrut 
să coboare. Cât despre Gildas Tregomain şi Juhel, ei nu scăpară 
prilejul de a vizita oraşul. 

La Drontheim dacă într-o anumită măsură turiştii pot fi 
mulţumiţi, nu acelaşi lucru se întâmplă cu picioarele lor. Îţi vine 
să crezi că străzile au fost pavate cu cioburi de sticlă, într-atât de 
ascuţite sunt pietrele caldarâmului. 

—  Cizmarii trebuie că se îmbogăţesc repede în această ţară, 
spuse pe bună dreptate luntraşul, care în zadar încerca să-şi 
ferească pingelele. 

Cei doi prieteni nu găsiră un sol neted decât sub bolțile 
catedralei, în care suveranii, după ce au fost încoronați ca regi ai 
Suediei, la Stockholm, veneau să se încoroneze ca regi ai 
Norvegiei, la Drontheim. 

După ce au vizitat cu atenţie catedrala, apoi cimitirul vast care o 
înconjoară, după ce au mers de-a lungul malurilor largului Nid ale 
cărui ape cresc sau descresc odată cu fluxul sau refluxul şi udă 
oraşul între prelungi cheiuri de lemn, după ce respirară duhoarea 
mai mult decât sărată a târgului de peşte, care nu-i cu nimic mai 
prejos decât cea din Bergen, după ce străbătură piaţa de legume 
aprovizionată aproape în întregime cu mărfuri trimise din Anglia, 
în sfârşit, după ce se aventurară de cealaltă parte a Nidului până 
la cartierul străjuit de o veche cetăţuie, Gildas Tregomain şi Juhel 
se întoarseră la bord istoviţi. In aceeaşi seară fu pusă la poştă o 
scrisoare pentru Enogate, căreia i se adăugase un prietenesc post- 
scriptum scris cu litere uriaşe de mâna mare a luntraşului. 

A doua zi, când se crăpa de ziuă, Viken porni din nou la drum, 
având la bord câţiva noi călători îndreptându-se către latitudinile 
înalte. Aceleaşi opriri, aceleaşi escale împotriva cărora blestema 
jupân Antifer! La trecerea cercului arctic, închipuit printr-un fir pe 
puntea pachebotului, refuză să sară peste el, în timp ce Gildas 
Tregomain se conformă acestei tradiţii. În sfârşit, înaintând către 
nord, steamerul ocoli faimosul Maelstrom ale cărui ape urlă 
învârtindu-se într-un vârtej uriaş. Apoi se iviră la vest insulele 
Loffoten, acest arhipelag atât de căutat de pescarii norvegieni, şi 
în ziua de 17 Viken ancoră în portul Tromsd. 

Dacă am spune că în timpul acestei călătorii plouase şaisprezece 
ore din douăzeci şi patru, nu ar fi adevărat decât pentru cifre. 
Verbul "a ploua" nu dă decât o mică idee despre asemenea potop. 
Oricum ar fi fost, aceste cumplite averse nu-i supărau pe călătorii 
noştri, deoarece dovedeau că temperatura se menţine relativ 
ridicată. Or, tot ce era mai de temut pentru oamenii, care încercau 
să ajungă la paralela şaptezeci şi şapte erau gerurile arctice care 
ar fi putut îngreuna, dacă nu ar fi făcut chiar cu neputinţă, 
apropierea de Spitzberg. La această epocă a anului, în iulie este 


destul de târziu ca să pleci pe mare spre aceste locuri. Marea 
poate îngheţa deodată din pricina unei neaşteptate schimbări de 
vânt. Oricât de puţin ar fi fost jupân Antifer reţinut la Hammerfest 
până în momentul când primele sloiuri ar fi pornit către sud, nu ar 
fi nesăbuit să le înfrunte pe o şalupă de pescuit? 

Aceasta era una din grijile şi una din cele mai serioase temeri 
ale lui Juhel. 

— Şi dacă marea îngheaţă pe neaşteptate?... îl întrebă într-o zi 
Gildas Tregomain. 

— Dacă o să îngheţe, unchiul ar fi în stare să ierneze la Capul 
Nord, ca să aştepte primăvara. 

— Ei, băiatule, nu poţi totuşi să arunci nişte milioane!... 
răspunse luntraşul. 

Hotărât lucru, o ţinea una şi bună marinarul de pe Rance!... Ce 
vreţi!... Nu-i mai ieşeau din minte diamantele din golful Ma- 
Yumba! Şi totuşi, după ce te-ai prăjit sub soarele din Loango, să 
vii să îngheţi pe sloiurile din Norvegia septentrională!... Afurisit 
paşă!... 

De ce i-o fi dat prin gând să-şi îngroape comoara în regiuni atât 
de nepotrivite! 

Viken nu poposi decât câteva ore la Tromsd, când călătorii, 
pentru prima dată, putură lua legătura cu băştinaşii din Laponia. 
Apoi, în dimineaţa zilei de 21 iulie, intră în îngustul fiord al 
Hammerfestului. 

Acolo debarcară în sfârşit jupân Antifer şi bancherul Zambuco, 
Gildas Tregomain şi Juhel şi de asemenea Ben-Omar, turtit ca o 
scrumbie uscată. A doua zi Viken avea să-i ducă pe turişti până la 
Capul Nord, punctul cel mai avansat al Norvegiei septentrionale. 
Dar lui Pierre-Servan-Malo puţin îi păsa de Capul Nord! Nu 
această piatră, atât de cunoscută din punct de vedere geografic, 
putea sta în mintea lui, alături de insuliţa numărul trei din 
regiunea spitzbergiană! 

Cum era de aşteptat, la Hammerfest se afla un Hotel Nord Polen 
şi acolo se duseră să locuiască maluinul cu toţi cei ce îl însoțeau. 

Iată-i acum în oraşul care se află la marginea tinuturilor locuite, 
în jur de două mii de oameni locuiesc în căsuțe de lemn, 
aproximativ treizeci dintre ei fiind catolici, restul protestanți. 
Norvegienii, sunt de felul lor oameni frumoşi, mai ales marinarii şi 
pescarii, din păcate însă înclinați spre băutură. Cât despre laponi, 
sunt mici de statură — lucru pentru care nu li se poate face o vină 
— dar foarte muncitori şi harnici, trebuie să o recunoaştem. 

De îndată ce-şi reţinură odăile la Hotelul Nord Polen, jupân 
Antifer şi tovarăşii lui, dornici să nu piardă nici măcar un ceas, 
porniră în căutarea unui vas care ar fi putut să-i ducă la Spitzberg. 
Se îndreptară către portul alimentat de apele limpezi ale unui 
drăguţ pârâiaş mărginit de cheiuri pe care se înalţă case şi 
magazine — totul otrăvit de duhoarea uscătoriilor de peşte. 


La intrarea în port, jupân Antifer şi însoțitorii lui se opriră la 
picioarele unei coloane de granit, în vârf cu un capitel de bronz 
purtând stema norvegiană şi deasupra un glob pământesc. 
Această columnă a fost ridicată în timpul domniei regelui Oscar I, 
în cinstea lucrărilor întreprinse pentru măsurarea meridianului 
între gurile Dunării şi Hammerfest. De acolo, călătorii noştri se 
îndreptară spre cheiurile în josul cărora stau priponite vase de 
orice tonaj, care se duc să pescuiască peşte mare sau mic în apele 
mărilor polare. 

Dar, vă veţi întreba, cum aveau ei să se facă înţeleşi?... Ştia 
vreunul din ei norvegiana?... Nu, dar Juhel ştia engleza şi datorită 
acestei limbi cosmopolite ai sorţi de a te face înţeles în ţările 
scandinave. 

Şi în adevăr, nu trecuse încă ziua când, în schimbul unui preţ 
într-adevăr foarte mare — şi de ce s-ar fi tocmit? — un vas de 
pescuit Kroon, cu un deplasament de o sută de tone, comandat de 
căpitanul Olaf, cu un echipaj de unsprezece oameni, a fost 
închiriat pentru Spitzberg. Trebuia să-i ducă acolo pe călători, să-i 
aştepte în timpul căutărilor lor, să încarce apoi mărfurile care vor 
fi de încărcat şi să-i aducă din nou la Hammerfest. 

O fericită întâmplare pentru jupân Antifer! S-ar fi părut că 
începe să-i surâdă norocul. În afară de asta, Juhel se interesase 
dacă, cu câteva zile mai înainte, nu cumva fusese văzut un străin 
la Hammerfest, dacă nu se îmbarcase nimeni pentru Spitzberg... 
La amândouă aceste întrebări i se răspunsese negativ. Deci, se 
părea că Sauk — oh, acest mizerabil Omar! — nu o luase înaintea 
colegatarilor lui Kamylk-Paşa, doar dacă se dusese pe un alt drum 
la insuliţa numărul trei... Dar cum să-ţi dea în gând aşa ceva, când 
acesta era drumul cel mai scurt?... 

Restul zilei şi-l petrecură în plimbări. De data asta, jupân Antifer 
şi bancherul Zambuco erau convinşi că îşi ating telul. 

Către orele unsprezece, când fiecare se duse să se culce, era 
încă lumină şi amurgul nu avea să se stingă decât pentru a face 
imediat loc zorilor. La orele opt dimineaţa, vasul Kroon, ajutat de 
un vântuleţ prielnic din sud-est, ieşea din port cu pânzele întinse 
şi se îndrepta către nord. 

Dacă ar fi avut timp bun în această ultimă parte a călătoriei, cele 
aproximativ şase sute de mile ar fi putut fi parcurse în cel mult 
cinci zile. N-aveau a se teme că vor întâlni ghețari plutind la 
întâmplare către sud şi nici că ţărmul va fi prins de aisfilduri. 
Temperatura se menținea la o medie normală, iar vânturile care 
băteau nu prevesteau un îngheţ brusc. De asemenea, cerul 
brăzdat de nori, care se transformau uneori în ploaie, dar nu în 
zăpadă, nu avea darul să-i neliniştească. Câteodată scurte 
înseninări lăsau să străbată razele soarelui. Juhel putea deci să 
spere că discul strălucitor se va arăta pe boltă când, cu sextantul 
la ochi, îl va cerceta pentru a calcula poziţia celei de a treia 


insulițe. 

Hotărât lucru, norocul continua să fie de partea lor şi nimic nu-i 
îndreptăţea să creadă, după ce îşi trimisese moştenitorii până la 
capătul Europei, că acel Kamylk-Paşa ar fi avut fantezia să-i 
trimită pentru a patra oară la câteva mii de leghe de Spitzberg. 

Vasul Kroon înaintase tot timpul destul de repede, cu vântul 
bătându-i în plin pânzele. Căpitanul Olaf mărturisea că niciodată 
nu făcuse o călătorie atât de fericită. Astfel că în ziua de 26 iulie, 
începând de la ora patru dimineaţa, către nord, la orizontul unei 
mări fără nici un fel de gheţuri, se semnalară înălţimi. 

Erau primele împrejurimi ale Spitzbergului şi Olaf le cunoştea 
foarte bine fiindcă pescuise adesea prin aceste locuri. 

Spitzberg — numele în sine vorbeşte despre insule presărate cu 
stânci ascuţite, râpoase, greu de străbătut. Dacă englezul 
Willoughby a fost cel care le-a descoperit în 1553, cei doi olandezi, 
Barentz şi Cornelius, le-au dat acest nume. Nu numai că 
arhipelagul cuprinde trei insule principale, dar aceste insule sunt 
înconjurate de numeroase alte insulițe. 

După ce îşi însemnase pe hartă longitudinea 15*11' est şi 
latitudinea 77*19' nord a locului indicat, Juhel îi dădu dispoziţii 
căpitanului Olaf să se apropie de insula de la sud-est, cea mai 
meridională din arhipelag. 

Kroon înainta rapid, mânat de un vânt prielnic. Cele patru sau 
cinci mile care îl mai despărţeau de insulă au fost străbătute în 
mai puţin de o oră. 

Vasul ancoră la aproximativ patru sute de metri de o insuliţă 
străjuită de un promontoriu abrupt, ce se înălța la marginea ei. 

Era douăsprezece şi un sfert. Jupân Antifer, Zambuco, Ben- 
Omar, Gildas Tregomain şi Juhel se îmbarcară pe şalupa vasului şi 
se îndreptară către insuliţă. 

Sosirea lor stârni un imens zbor de pescăruşi, ghilimote şi alte 
păsări polare, care fugiră scoțând ţipete asurzitoare. O turmă de 
foci se grăbi să cedeze locul intruşilor, nu fără a protesta prin 
scâncete plângăreţe. 

Precum se vedea, comoara era bine păzită! 

Abia sosiți pe insuliţă, jupân Antifer, în lipsa unui tun şi a unui 
steag, luă în primire printr-un pas voinicesc acest pământ plin de 
milioane. 

Ce noroc neaşteptat după atâtea necazuri! Nici nu avură măcar 
de ales în mijlocul acestei îngrămădiri de stânci! Din prima clipă 
căutătorii debarcaseră exact în locul de pe glob unde bogatul 
egiptean îşi îngropase averile. 

Insuliţa era, fireşte, pustie. Nici o suflare omenească pe 
suprafaţa ei... Nici măcar unul din eschimoşi, care pot locui 
nestingheriţi aceste regiuni hiperboreene... Dinspre larg, nici o 
corabie în zare... Nimic decât nemărginirea mării arctice! 

Jupân Antifer şi bancherul Zambuco nu-şi mai puteau stăpâni 


emoția. Până şi în privirea de peşte leşinat a notarului se 
aprinsese o flăcăruie! Gildas Tregomain, mai emoţionat ca 
niciodată de la plecare, adus de spate, cu picioarele răşchirate, nu 
mai era de recunoscut. La urma urmei de ce nu ar fi fost el fericit 
de fericirea prietenului lui?... 

Şi ceea ce se adăugă la bucuria acestei izbânzi era faptul că pe 
solul acestei insulițe nu se vedea nici o urmă de pas. Cu siguranţă 
că nu debarcase nimeni aici de curând. Pământul, înmuiat de 
ploaie, ar fi păstrat semne. Deci, în privinţa acestui mizerabil de 
Sauk, nici o îndoială. Cumplitul fiu al lui Murad nu o putuse lua 
înaintea moştenitorilor legali ai comorii. Sau fusese arestat pe 
drum, sau  întâmpinase unele greutăţi care aveau să-i 
zădărnicească cercetările, dacă sosea după jupân Antifer. 

Aşa cum primul document dăduse lămuriri în ceea ce priveşte 
prima insuliţă, al doilea spunea că cercetările trebuiau făcute pe 
una din limbile de pământ meridionale. Grupul se îndreptă acum 
către capătul cel mai alungit în mare. Conturul țărmului era foarte 
desluşit schiţat, neacoperit cu varec sau de zăpadă, lucru ce uşura 
căutările. 

Când norocul te ia de mână, nu trebuie decât să te laşi dus de el; 
şi astfel Pierre-Servan-Malo nimeri în faţa unei stânci ce se 
înălța ca unul din acele monumente funerare cu care este 
presărat drumul navigatorilor arctici. 

— Aici... aici!... strigă el cu glas gâtuit de emoție. Alergară... 
priviră... 

Pe faţa dinspre insulă a acestei stânci apărea monograma lui 
Kamylk-Paşa: dublul său K era atât de adânc săpat, încât asprimea 
climei polare nu izbutise să-i şteargă liniile. Rămaseră cu toţii 
tăcuţi şi cu toţii — trebuie s-o mărturisim — se descoperiră ca în 
faţa mormântului unui erou. Şi, într-adevăr, chiar dacă nu era 
decât o simplă groapă, în acea groapă erau înmormântate o sută 
de milioane... Dar, pentru onoarea firii omeneşti, să nu mai 
stăruim!... 

Se puseră pe treabă. De data asta, târnăcopul şi cazmaua au 
făcut repede să sară în ţăndări bucăţile de piatră de la temelia 
stâncii. La fiecare lovitură se aşteptau ca fierul uneltelor lor să se 
lovească de cercurile de metal ale unui butoiaş sau să-i spargă 
doagele... 

Deodată se auzi de sub vârful târnăcopului mânuit de jupân 
Antifer un scrâşnet. 

— Ín sfârşit! strigă el, dând la o parte bucata de stâncă ce mai 
acoperea groapa cu comoara. 

Dar, acestui strigăt de bucurie îi urmă unul de desperare — un 
strigăt atât de sălbatic încât ar fi putut fi auzit de la un kilometru. 

Cel care răcnise lăsând să-i cadă târnăcopul din mână nu era 
altul decât principalul personaj al povestirii noastre. 

În groapă se afla o cutie, o cutie de fier, însemnată cu un dublu 


K, o cutie întru totul asemănătoare celorlalte două găsite pe 
insuliţele din golful Oman şi Ma-Yumba! 

— Iarăşi! gemu luntraşul înălţându-şi braţele către cer. 

Era cel mai potrivit cuvânt... da!... iarăşi!... Şi iarăşi va trebui, 
fără îndoială, să pornească la descoperirea unei a patra insulițe... 

Jupân Antifer, cuprins de o furie turbată, ridică târnăcopul şi 
dădu cutiei o lovitură atât de cumplită încât o sparse... 

Căzu din ea o foaie de pergament murdară, îngălbenită, într-o 
stare jalnică din pricina apei şi zăpezii care pătrunsese înăuntru. 

De data asta nici urmă de diamant sorocit reverendului 
Tyrcomel, care, dealtfel, nici nu avusese cheltuielile colegatarilor 
săi. Din fericire! Un diamant acelui exaltat... care s-ar fi grăbit să-l 
facă praf şi pulbere! 


— Iarăşi! gemu luntraşul... 


Dar să ne întoarcem la pergament! Juhel, fiind singurul care îşi 
păstrase sângele rece, îl luă repede şi-l desfăcu cu băgare de 
seamă ca să nu se rupă. 

Jupân Antifer amenințând cerul cu pumnul, Zambuco plecându- 
şi capul, Ben-Omar prăbuşit, Gildas Tregomain numai ochi şi 
urechi, toţi păstrau o tăcere adâncă. 

Pergamentul se compunea dintr-o singură foaie a cărei parte de 
sus nu fusese atinsă de umezeală. Pe această foaie, mai multe 
rânduri scrise, ca şi cele din notele precedente, în limba franceză, 
erau încă destul de citeţe. 

Juhel putu deci să le citească aproape dintr-o dată şi iată 
cuprinsul: 

— Există trei oameni cărora le sunt îndatorat şi cărora vreau să 
le las dovada recunoştinței mele. Dacă am depus aceste trei 
documente pe trei insulițe diferite, am făcut-o pentru că tineam ca 
aceşti trei oameni, puşi rând pe rând în legătură unul cu altul de-a 
lungul călătoriilor lor, să se unească printr-o nezdruncinată 
prietenie... 

Ce să spunem, grozav o nimerise minunatul paşă! 

Dealtfel, dacă pentru a ajunge să intre în stăpânirea acestei 
averi au trecut prin câteva necazuri şi oboseli, ei nu vor fi îndurat 
niciodată atâtea cât am îndurat eu ca să le păstrezi 

Aceşti trei oameni sunt: francezul Antifer, maltezul Zambuco, 
scoțianul Tyrcomel. În lipsa lor, dacă moartea i-a răpit acestei 
lumi, moştenitorii lor se vor bucura de aceleaşi drepturi la 
moştenirea mea. Aşadar, în prezenţa notarului Ben-Omar, pe care 
l-am numit executorul meu testamentar, cutia aceasta fiind 
deschisă şi luând cunoştinţă cu toţii de conținutul acestui 
document — CARE ESTE ULTIMUL — colegatarii se vor putea 
duce direct la a patra insuliță unde cele trei butoiaşe cu aur, 
diamante şi pietre prețioase au fost îngropate prin grija mea. 

Cu toată neplăcerea pe care o încerca jupân Antifer gândindu-se 
la o nouă călătorie, atât el cât şi ceilalţi lăsară să le scape un oftat 
de uşurare. În sfârşit, această a patra insuliţă va fi ultima! Nu mai 
rămânea decât să-i cunoască poziţia. 

Pentru a găsi această insuliță, continuă Juhel, este de ajuns să 
duci... 

Din nefericire, partea de jos a pergamentului era ferfeniţă. 
Frazele nu se mai puteau citi... Cele mai multe cuvinte lipseau... 

În zadar încerca să le descifreze tânărul căpitan: 

Insuliţă... situată... lege... geometrică... 

— Hai, hai odată!... strigă jupân Antifer. 

Juhel însă nu putea citi mai departe. Partea de jos a 
pergamentului cuprindea numai câteva cuvinte răzlețe, cărora în 
zadar încerca să le dea un înţeles. Cât despre cifrele latitudinii şi 
longitudinii, nu mai rămăsese din ele nici urmă... 

Juhel luă din nou de la capăt fraza începută: 


Situată... lege... geometrică... 

În sfârşit, era acolo şi un ultim cuvânt, cuvântul "pol", pe care 
izbuti să-l citească... 

—  Pol?... exclamă el. Cum... să fie oare... la Polul Nord?... 

— Dacă nu o fi cumva la Polul Sud! murmură desperat 
luntraşul. Hotărât lucru, asta era păcăleala aşteptată!... Polul, 
acum polul... ! 

Pusese vreodată o fiinţă omenească piciorul la pol?... 

Jupân Antifer se repezi la nepotul lui, îi smulse documentul din 
mână, încercă la rândul lui să-l citească, îngăimând cele câteva 
cuvinte pe jumătate şterse... Nimic... nimic din care să se poată 
reconstitui coordonatele celei de a patra insulițe... N-aveau 
încotro, trebuiau să renunţe la descoperirea ei!... 

Şi când îşi dădu seama că orice nădejde era definitiv pierdută, 
jupân Antifer, lovit ca de trăsnet, căzu ţeapăn la pământ. 


Capitolul XV. în care vom vedea degetul Enogatei 
descriind o circumferință si urmările acestei nevinovate 
distracţii 


În ziua de 12 august, casa din strada Hautes-Salles, din Saint- 
Malo, strălucea de bucurie. Plecaseră din ea, de dimineaţă, către 
ora zece, în mijlocul unui alai de prieteni şi cunoştinţe, gătiţi în 
hainele lor de sărbătoare, doi logodnici. 

Întâi făcuse o bună primire acestui cortegiu primăria, apoi 
biserica. La primărie, un drăguţ de discurs al ofițerului stării 
civile, la biserică, o gingaşă predică asupra unuia din 
emoţionantele subiecte pe care reverendul Tyrcomel nu le aborda 
niciodată. Apoi întreg alaiul condusese la locuinţa lor pe cei doi 
logodnici deveniți soţ şi soţie, prin îndoita ceremonie civilă şi 
religioasă. 

Şi de teamă ca nu cumva cititorul să se înşele, dat fiind 
greutăţile de necrezut prin care trecuseră cei doi logodnici până 
la căsătorie, vom spune că cei doi soţi erau Enogate şi Juhel. 

Aşadar, Juhel nu se căsătorise nici cu o prinţesă, nici cu o 
ducesă, nici cu o baroană! Enogate nu se căsătorise nici cu un 
prinţ, nici cu un duce, nici cu un baron! Din lipsa unui important 
număr de milioane, dorinţa unchiului lor nu se realizase. Suntem 
totuşi încredinţaţi că cei doi tineri nu vor fi mai puţin fericiţi. 

Fără a-i pune la socoteală pe cei doi principali interesaţi, mai 
erau încă alte două fiinţe care străluceau de bucurie: de o parte 
Nanon, care în sfârşit vedea cu ochii fericirea fetei ei, de alta 
Gildas Tregomain a cărui frumoasă redingotă, frumoşi pantaloni, 
pălăria de mătase şi mănuşile albe mărturiseau rolul lui de 
martor al tânărului său prieten. 

Foarte bine!... Şi de jupân Antifer, de el de ce nu vorbiţi? 


Ba să vorbim, de asemenea şi de cei care îl însoţiseră în 
obositoarea şi păgubitoarea călătorie, în goana după o comoară- 
fantomă. 

Un ceas după descoperirea ultimului pergament pe insuliţa 
numărul trei şi care le pricinuise cea mai mare dezamăgire şi o 
nesfârşită deznădejde, călătorii de pe Kroon s-au întors pe vas. 
Jupân Antifer a fost purtat pe braţe de către marinarii chemaţi 
pentru această treabă. 

Cine mai putea crede că după o asemenea lovitură maluinul mai 
rămăsese cu mintea întreagă?... Ei bine, da, această nenorocire îl 
ocoli totuşi, deşi poate că pentru el ar fi fost mai bine să nu mai 
ştie pe ce lume trăieşte! Dealtfel, era atât de abătut, atât de 
doborât încât nici Gildas Tregomain, nici Juhel nu-i putură smulge 
o vorbă. 

Călătoria de întoarcere au făcut-o cât au putut de repede, pe 
mare şi pe uscat. Kroon şi-a adus călătorii la Hammerfest; apoi, 
pachebotul de la Capul Nord i-a debarcat la Bergen. Intre 
Drontheim şi Christiania nu era încă pe atunci cale ferată şi au 
trebuit să pornească spre capitala Norvegiei cu trăsura. Un 
steamer i-a dus la Copenhaga şi, în sfârşit, drumurile de fier ale 
Danemarcei, Germaniei, Olandei, Belgiei şi Franţei i-au 
transportat mai întâi la Paris, apoi la Saint-Malo. Jupân Antifer şi 
bancherul Zambuco se despărţiră la Paris, foarte nemulţumiţi unul 
de altul. Pesemne, domnişoara Talisma va rămâne toată viaţa fată 
bătrână. La urma urmelor, era scris acolo, sus, că nu Pierre- 
Servan-Malo va fi cel care o va salva din această neplăcută 
situaţie, împotriva căreia lupta de atâţia ani. De prisos să 
adăugăm că toate cheltuielile de călătorie făcute de Zambuco, în 
ceea ce priveşte partea de contribuţie a jupânului Antifer, i-au fost 
restituite şi vă rog să credeţi că se ridicau la o sumă destul de 
frumuşică. Dar vânzarea diamantului îi îngădui totuşi să mai pună 
în buzunar o sumă rotunjoară. În această privinţă nu avea ce să 
regrete. 

Cât despre notarul Ben-Omar, nu mai avu nici o pretenţie. 

— Şi acum, du-te la dracu!... îi spuse jupân Antifer în chip de 
rămas bun. 

— Şi încearcă să te ai bine cu el! crezu de cuviinţă să adauge 
Gildas Tregomain, în chip de consolare. 

Ben-Omar se duse ca din puşcă la Alexandria, jurând că nu o să 
se mai lase atras în căutarea de comori. 

A doua zi, jupân Antifer, Gildas Tregomain şi Juhel erau înapoi la 
Saint-Malo. Şi ce primire le făcură compatrioţii lor?... Primirea a 
fost destul de plăcută, chiar dacă unii, mai răi de gură, nu i-ar fi 
luat oarecum în zeflemea pe aceşti năzdrăvani călători, întorşi cu 
buzele umflate, sau cam aşa ceva. 

Nanon şi Enogate nu avură decât cuvinte duioase pentru fratele, 
unchiul, vărul şi prietenul lor. După ce s-au îmbrățișat mai să-şi 


piardă răsuflarea, casa şi-a reluat ritmul obişnuit. 

Abia atunci, văzând că nu poate să le dea o zestre de milionari 
nepotului şi nepoatei sale, jupân Antifer îşi dădu consimţământul 
la căsătoria lor, într-un chip puţin plăcut dealtfel: 

— Pentru Dumnezeu, să facă ce or vrea şi să mă lase în pace! 

Trebuiră să se mulţumească cu această încuviinţare. Au început 
pregătirile de nuntă.. Jupân Antifer nu se amestecă deloc. Nu mai 
ieşea din odaia lui, unde îşi măcina necazul şi în acelaşi timp un 
mare număr de pietricele, mereu pradă unei furii care putea să 
explodeze la cel mai neînsemnat cuvânt. Căsătoria s-a săvârşit 
fără a-l fi putut hotărî să ia şi el parte. Rugăminţile lui Gildas 
Tregomain au fost zadarnice şi în cele din urmă acesta nu s-a sfiit 
să-i spună: 

Greşeşti, prietene! 

— Se poate. 

— li amărăşti pe aceşti copii... te rog... 

— Şi eu te rog să mă laşi în pace, luntraşule! 

În sfârşit, Enogate şi Juhel erau căsătoriţi şi în loc de două 
camere în casa din strada Hautes-Salles, ocupau acum numai una. 
O părăseau doar pentru a se duce să petreacă cu Nanon câteva 
ceasuri plăcute la cel mai bun dintre oameni, prietenul lor Gildas 
Tregomain. Acolo, de cele mai multe ori vorbeau de jupân Antifer, 
mâhniţi că îl vedeau atât de abătut şi de nervos. Nu mai ieşea din 
casă, nu se mai întâlnea cu nimeni. Se isprăvise cu plimbările 
zilnice pe metereze sau pe cheiuri, cu pipa în gură! S-ar fi spus că 
îi este ruşine să se arate după un eşec atât de mare şi, în fond, 
cam aşa era... 

— Mi-e teamă pentru sănătatea lui, spunea Enogate ai cărei 
frumoşi ochi se întristau ori de câte ori vorbea de unchiul ei. 

— Mi-e şi mie teamă, fetiţo, îi răspundea Nanon, şi în fiecare zi 
mă rog lui Dumnezeu pentru liniştea fratelui meu! 

— Ticălos paşă!... striga Juhel. Era nevoie neapărat să-şi vâre 
milioanele în viaţa noastră?... 

— Mai ales nişte milioane care nu au fost găsite! răspundea 
Gildas Tregomain. Şi totuşi... ele sunt acolo... undeva... şi dacă am 
fi putut citi ultimele însemnări până la capăt!... 

Într-una din zile, luntraşul îi spuse lui Juhel: 

— Ştii la ce mă gândesc, băiatule?... 

— La ce, domnule Tregomain? 

— Poate că unchiul tău ar fi fost mai puţin trist dacă ar fi aflat 
unde se găseşte comoara, chiar dacă nu ar fi pus niciodată mâna 
pe ea! 

— Poate că ai dreptate, domnule Tregomain. Ceea ce îl scoate 
din sărite este faptul de a fi avut în mână acest document în care 
era indicată poziţia insuliţei numărul patru şi de a nu fi putut citi 
rândurile de la sfârşit. 

— De data asta ar fi fost ultima! răspunse luntraşul. 


Documentul era categoric în această privinţă... 

— Dealtfel, unchiul meu l-a păstrat, îl are mereu în faţă şi tot 
timpul şi-l petrece citindu-l şi recitindu-l... 

— Degeaba, băiatule, şi ar trebui, din nefericire, să se 
resemneze!... Comoara lui Kamylk-Paşa nu o să mai fie niciodată 
găsită... niciodată! 

Era foarte probabil. 

Trebuie să spunem că, numai la câteva zile după căsătorie, 
fuseseră informaţi de cele ce i se întâmplaseră ticălosului de Sauk. 
Dacă şnapanul nu-i putuse lua înainte jupânului Antifer şi 
celorlalţi la Spitzberg, pricina era că fusese înşfăcat la Glasgow, în 
momentul când se îmbarca pentru ţinuturile arctice. Cititorul nu a 
uitat, desigur, răsunetul pe care îl avusese afacerea Tyrcomel, 
atacul din care reverendul abia scăpase cu viaţă şi cum de 
putuseră fi citite cifrele faimoasei latitudini pe umărul lui. Aşa 
stând lucrurile, mare fierbere la poliţia din Edinburgh şi toate 
măsurile luate pentru urmărirea tâlharului, despre care preotul 
dăduse semnalmente foarte precise. 

Or, Sauk, fără să se mai întoarcă la Gibb's Royal Hotel, chiar în 
dimineaţa atacului, se aruncase în trenul pentru Glasgow. 
Nădăjduia ca în acest port să găsească o corabie pentru Bergen 
sau Drontheim. În loc să se îmbarce pe coasta de est a Scoției aşa 
cum făcuse jupân Antifer, avea de gând să plece de pe coasta de 
vest. Drumul ar fi fost aproape la fel de lung şi el trăgea nădejde 
să-şi atingă scopul înaintea moştenitorilor lui Kamylk-Paşa. 

Din nefericire pentru el, a fost silit să aştepte la Glasgow o 
săptămână până să se ivească o navă gata de plecare şi, din 
fericire pentru dreptatea omenească, fusese recunoscut tocmai 
când era să se îmbarce. Arestat pe loc, fusese condamnat la mai 
mulţi ani de închisoare, ceea ce l-a scutit de o călătorie la 
Spitzberg, călătorie din care, dealtfel, nu s-ar fi ales cu nici un 
folos. 

Concluzia acestui şir de fapte, de la primele cercetări făcute în 
golful Oman şi până la ultimele făcute în marea arctică, este că 
această comoară va rămâne fără îndoială îngropată acolo unde 
neinspiratul ei stăpân o încredinţase măruntaielor unei insulițe. 
De acestea, un singur om nu ar fi avut de ce să se plângă, unul 
singur, ba chiar putea să mulţumească Cerului: era reverendul 
Tyrcomel. Numai un franc bucata dacă ar fi fost plătite, câte 
milioane de păcate s-ar fi săvârşit pe acest pământ, dacă bogăţiile 
paşei ar fi încăput pe mâna slabei noastre omeniri! 

Dar zilele treceau. Juhel şi Enogate s-ar fi bucurat de o fericire 
fără umbre, dacă nu ar fi fost starea de plâns a unchiului lor. Pe 
de altă parte, tânărul căpitan vedea cu o strângere de inimă clipa 
în care va trebui să-şi părăsească scumpa soţie, familia, prietenii. 
Construcţia corăbiei cu trei catarge a casei Baillif înainta şi era 
hotărât că Juhel avea să fie secund pe acest vas. Pentru vârsta lui 


era o situaţie bună şi frumoasă. Încă şase luni şi va pleca pe mare 
într-o călătorie spre India. Juhel discuta deseori cu Enogate 
despre toate astea. Tânăra femeie se întrista la gândul că va 
trebui să se despartă de soţul ei. Dar, în porturi, familiile nu sunt 
obişnuite cu asemenea despărţiri? Enogate, nevrând să-şi arate 
propria ei mâhnire, punea totul pe socoteala unchiului Antifer... 
Ce mare durere pentru nepotul lui să-l părăsească în asemenea 
stare şi cine ştie dacă îl va mai găsi la întoarcere? 

În acest timp, Juhel se gândea mereu la acel document 
incomplet, cu ultimele rânduri aproape neciteţe pe vechiul 
pergament. Da... era în aceste rânduri un început de frază la care 
el nu înceta să se gândească. 

Suna aşa: ...este de ajuns să duci... Să duci... ce?... 

Şi apoi aceste cuvinte: ...insuliță... situată... lege... geometrică... 
pol... 

Despre ce lege geometrică era vorba?... Lega oare diversele 
insulițe între ele?... Deci, paşa nu le alesese la întâmplare?... Nu 
fusese doar o fantezie care îl purtase pe rând în golful Oman, de 
acolo la Ma-Yumba, la Spitzberg?... Doar dacă bogatul egiptean, 
înclinat cum era spre fantezii matematice... nu voise să le dea vreo 
problemă de dezlegat?... Cât despre cuvântul pol puteai crede 
oare că se referă la extremitățile axei pământului?... Nu, de o sută 
de ori nu!... Dar atunci ce ar putea să însemne?... 

Juhel îşi spărgea capul ca să dea de o dezlegare şi nu izbutea. 

"Pol... pol... poate că aici este nodul?"... îşi spunea el. 

Discuta adesea cu luntraşul şi Gildas Tregomain îl încuraja să 
stăruie în descifrarea acestei şarade... mai ales de când, în ceea ce 
îl privea, nu mai punea la îndoială existenţa milioanelor. 

— Totuşi, băiatule, îl sfătui el, nu trebuie să te îmbolnăveşti 
căutând să dezlegi cimilitura... 

__— Vai, domnule Tregomain, nu o fac pentru mine, te asigur!... 
Îmi pasă de comoara asta cât de un cui ruginit!... E pentru 
unchiul... 

— Da... ştiu, pentru unchiul tău, Juhel!... Vezi bine că este 
greu!... Să ai... sub ochi... documentul... şi să nu fii în stare... 
Aşadar... nu-i poţi da de rost?... 

— Nu, domnule Tregomain, şi totuşi în frază este cuvântul 
geometric şi nu fără motiv documentul menţionează existenţa unui 
raport geometric... Şi apoi este de ajuns să duci... ce? 

— Într-adevăr... ce?... repeta luntraşul. 

— Şi mai ales cuvântul pol, al cărui înţeles nu-l pot prinde!... 

— Ce păcat, băiatule, că nu pricep boabă din toate astea!... Te- 
aş fi putut ajuta să ieşi la mal. 

Trecură două luni. Nici o schimbare în starea sufletească a 
jupânului Antifer şi nici în ceea ce privea dezlegarea problemei. 

Într-o zi, era 15 octombrie, Enogate şi Juhel se aflau în odaia lor 
înainte de prânz. Era cam frig. În cămin ardea un foc bun. Tânăra 


femeie, cu mâinile în mâinile lui Juhel, îl privea în tăcere. 
Văzându-l atât de îngândurat, vru să-i abată gândurile în altă 
parte. 

— Dragă Juhel, îi spuse ea, în timpul acelei nefericite călătorii 
care ne-a făcut atâta rău, mi-ai scris de nenumărate ori! Citesc şi 
recitesc mereu aceste scrisori pe care le-am păstrat cu sfinţenie... 

—  Scumpa mea, dar ele nu ne amintesc decât lucruri triste... 

— Este adevărat... eu însă am ţinut să le păstrez... Şi o să le 
păstrez toată viaţa!... Dar scrisorile astea nu au putut să-mi spună 
tot ce vi s-a întâmplat, şi călătoria voastră nu mi-ai povestit-o 
niciodată mai amănunţit... Poate mi-o povesteşti acum?... 

— La ce bun?... 

— Mi-ar face plăcere!... Mi s-ar părea că sunt cu tine pe vapor... 
în tren... în caravană... 

— Micuța mea, mi-ar trebui o hartă pe care să-ţi pot arăta, 
punct cu punct, itinerariul nostru... 

— Avem în schimb un glob pământesc... Nu ajunge?... 

— Ba da! 

Enogate se duse şi luă de pe biroul lui Juhel o sferă prinsă pe un 
picior de metal, pe care o puse pe masă în faţa căminului. 

Văzând că îi face atâta plăcere iubitei sale Enogate, se aşeză 
lângă ea, roti globul în partea Europei şi, arătând cu degetul 
oraşul Saint-Malo, spuse: 

— La drum! 

Capetele lor aplecate se atingeau şi nu trebuie să ne surprindă 
unele sărutări schimbate între diferitele etape ale călătoriei. 

Dintr-un prim salt, Juhel sări din Franţa în Egipt, acolo unde 
jupân Antifer şi însoțitorii se opriseră la Suez. Apoi degetul lui 
traversă Marea Roşie, Oceanul Indian şi veni să se aşeze pe statul 
imamului din Mascat. 

— Aşadar... Mascat este aici... spuse Enogate, şi insuliţa 
numărul unu este foarte aproape?... 

— Da... ceva mai în largul golfului! 

Apoi, rotind din nou globul, Juhel ajunse la Tunis, unde se 
întâlniseră cu bancherul Zambuco. Parcurse toată Mediterana, se 
opri la Dakar, tăie ecuatorul, cobori pe coasta africană şi se opri în 
golful Ma-Yumba. 

— Acolo este insuliţa numărul doi?... întrebă Enogate. 

— Da, micuța mea soţie. 

Apoi trebui să meargă de-a lungul Africii, de-a curmezişul 
Europei, să se oprească la Edinburgh unde luaseră legătura cu 
reverendul Tyrcomel. În sfârşit, îndreptându-se către nord, cei doi 
tineri căsătoriți puseră degetul pe stâncile pustii ale 
Spitzbergului. 

— Asta-i insuliţa numărul trei!... spuse Enogate. 

— Da, scumpa mea, insuliţa numărul trei unde ne aştepta cea 
mai neplăcută dezamăgire dintre toate câte le încercasem în 


această prostească aventură, 

Enogate rămase pe gânduri privind globul. 

— Dar de ce acest paşă al vostru o fi ales, aceste trei insulițe... 
una după alta?... întrebă ea. 

— Este exact ceea ce nu ştim şi fără îndoială că nu vom şti 
niciodată! 

— Niciodată! 

— Şi totuşi, aceste trei insulițe sunt probabil legate între ele 
printr-o lege geometrică, dacă ţinem seama de ultimul document... 
Şi apoi mai este şi acest cuvânt pol care mă sâcâie... 

Şi tot vorbind, răspunzându-şi, ca să spunem aşa, unor întrebări 
pe care şi le tot pusese, Juhel căzu pe gânduri. S-ar fi părut că în 
această clipă toată agerimea minţii lui era concentrată asupra 
dezlegării acestei încâlcite probleme. 

Or, pe când stătea el aşa, gânditor, Enogate luând globul 
pământesc mai aproape, se juca urmărind în glumă, cu degetul, 
itinerariul pe care i-l arătase Juhel. Arătătorul ei se oprise mai 
întâi la Mascat, apoi, făcând o curbă, revenise către Ma-Yumba şi, 
tot continuând curba, se îndreptase către Spitzberg, apoi, tot 
urmărind aceeaşi curbă, se întorsese la punctul de plecare. 

— la te uită, spuse ea zâmbind, ăsta-i ca un cerc... Voi aţi 
călătorit ca pe un rotocol... 

—  Rotocol?... 

— Da... dragul meu... o circumferință... o călătorie circulară... 

—  Circulară? strigă Juhel. 

Se ridicase... Făcu câţiva paşi prin odaie, repetând acest cuvânt: 

— ...O circumferință... o circumferință... 

Se întoarce apoi la masă... ia globul... urmăreşte la rândul lui 
curba itinerarului lor pe glob şi lasă să-i scape un strigăt... 

Înspăimântată, Enogate se uită la el. A înnebunit oare şi el ca şi 
unchiul lui?... Tremură de teamă... cu ochii în lacrimi... 

În cele din urmă, Juhel scoate al doilea strigăt. 

— Am găsit... am găsit!... 

— Ce? 

—  Insuliţa numărul patru! 

Cu siguranţă că tânărul căpitan nu mai este teafăr la minte... 
Insuliţa numărul patru?... Cu neputinţă! 

— Domnule Tregomain... domnule Tregomain! strigă Juhel care 
a deschis fereastra, chemându-şi vecinul... 

Apoi se întoarce din nou la glob, îl cercetează... S-ar spune că 
discută cu această minge de carton... După numai un minut, 
luntraşul a şi apărut în odaie şi tânărul căpitan îi aruncă în obraz: 

— Am găsit... 

— Ce ai găsit, băiatule? 

— Am găsit în ce chip sunt legate geometric între ele cele trei 
insulițe şi care este locul în care se află cea de a patra... 

— Dumnezeule, este cu putinţă? replică Gildas Tregomain. 


Şi uitându-se la Juhel, se întreabă ca şi Enogate, dacă nu cumva 
tânărul căpitan a înnebunit. 

— Nu, răspunde Juhel pricepându-i gândul, nu... să nu ai nici o 
grijă, sunt în toate minţile!... Ascultă... 

— Ascult! 

— Cele trei insulițe se află pe circumferința aceluiaşi cerc. Ei 
bine, să presupunem că se află toate pe acelaşi plan, să le unim, 
două câte două, printr-o linie dreaptă, linie care "este de ajuns să 
o duci", cum spune documentul, şi să ridicăm o perpendiculară în 
mijlocul fiecărei din aceste două linii... Aceste două 
perpendiculare se vor întâlni în centrul cercului şi numai în acest 
punct, în acest "pol", fiind vorba de o calotă sferică, poate şi 
trebuie să se afle insuliţa numărul patru! 

După cum se vede, o foarte simplă problemă de geometrie şi pe 
care un simplu capriciu al lui Kamylk-Paşa, în înţelegere cu 
căpitanul Z6, voise să o pună în practică... Şi dacă această 
rezolvare nu-i dăduse mai repede în gând lui Juhel, asta era numai 
din pricină că el nu băgase de seamă că cele trei insulițe se aflau 
în trei puncte ale aceleiaşi circumferinţe şi numai drăgălașul 
deget al Enogatei, care urmărise această de trei ori binecuvântată 
circumferință, rezolvase problema. 

— Nu e cu putinţă! repeta luntraşul. 

— Aşa este cum îţi spun, domnule Tregomain, şi priveşte bine 
ca să te convingi! 

Şi aşezând globul în faţa luntraşului, schiţă circumferința pe 
care erau situate cele trei insulițe, trecând şi prin punctele 
următoare, pe care tot Kamylk-Paşa le-ar fi putut alege: Mascat, 
strâmtoarea Bab-el-Mandeb, Ecuator, Ma-Yumba, insulele Capului 
Verde, Tropicul Racului, Capul Farewell în Groenlanda, insula 
sud-estică din Spitzberg, insulele Amiralității, Marea Kara, 
Tobolsk în Siberia, Herat în Persia. Deci, dacă Juhel avea dreptate, 
insuliţa numărul patru trebuia să se afle în punctul central al 
circumferinței, fiindcă ceea ce este adevărat pentru un cerc 
descris pe un plan, este adevărat şi pentru o calotă sferică, al 
cărei pol alcătuieşte centrul. 

Lui Gildas Tregomain nu-i venea să creadă. Tânărul căpitan se 
agita într-un du-te-vino prin odaie, nemaiputându-se stăpâni, 
îmbrăţişând globul pământesc, sărutând-o în acelaşi timp şi pe 
Enogate pe amândoi obrajii, mai îmbietori decât acest carton 
mâzgălit, şi repetând: 

— Ea este cea care a găsit-o, domnule Tregomain... şi fără ea... 
mie nu mi-ar fi dat niciodată în gând)... 

Şi în timp ce se lăsă în voia bucuriei, iată că şi Gildas Tregomain 
se simte de asemenea cuprins de un fel de delirium jubilons. Saltă 
când pe un picior, când pe altul, îşi leagănă trunchiul, îşi arcuieşte 
grațios braţele, aidoma unei zâne care ar cântări două sute de 
kilograme, şi pendulează de la tribord la babord, aşa cum nu se 


legănase niciodată Fermecătoarea Amelie între malurile râuleţului 
Rance, sau chiar Portalegre cu încărcătura sa de elefanţi, 
repetând cu un glas tunător cântecul lui Pierre-Servan-Malo: 

Am lon... Lon la! Am gi... 

Lon li! 

Am gi... am longitudinea mea! 

În cele din urmă în odaie se făcu linişte. 

— Trebuie să-l anunţăm pe unchiul! spuse Enogate. 

—  Să-l anunţăm? exclamă Gildas Tregomain, oarecum surprins 
de această propunere. O fi bine oare să-i spunem?... 

— Trebuie să ne mai gândim! răspunse Juhel. 

Fu chemată şi Nanon. În câteva cuvinte bătrâna bretonă află 
despre ce este vorba şi când Juhel o întrebă ce ar fi de făcut în 
privinţa fratelui ei, răspunse: 

— Nu trebuie să-i ascundem nimic. 

— Dar dacă şi de această dată îl aşteaptă o dezamăgire, spuse 
Enogate, bietul nostru unchi crezi că o să mai poată îndura? 

— O dezamăgire?... strigă luntraşul. Nu, de data asta, nu!... 

— Din ultimul document reiese că faimoasa comoară este într- 
adevăr îngropată pe insuliţa numărul patru, adăugă Juhel, şi 
insuliţa numărul patru se află în centrul cercului pe care l-am 
schiţat noi, de data asta sânt sigur... 

— Mă duc să-l caut pe fratele meu, se mulţumi să răspundă 
Nanon. 

Numai o clipă mai târziu, jupân Antifer intra în odaia lui Juhel. 
Neschimbat, cu ochii rătăciţi, cu chipul întunecat, cu fruntea grea 
de gânduri. 

— Ce s-a întâmplat? 

Întrebase cu un glas sinistru în care se simţea fierbând o veşnică 
furie. 

Juhel îi povesti tot ce se întâmplase, cum tocmai descoperise 
legătura geometrică dintre cele trei insulițe şi pentru ce insuliţa 
numărul patru trebuia numaidecât să se afle în centrul respectivei 
circumferinţe. 

Spre marea uimire a celor din jur, jupân Antifer nu se lăsă în 
voia agitaţiei sale obişnuite. Nici măcar nu clipi. S-ar fi spus că se 
aştepta la această ştire, că mai devreme sau mai târziu trebuia să 
vină, că altfel nici nu s-ar fi putut! 

— Unde este acest punct central, Juhel? se mărgini el să spună. 

De fapt, întrebarea respectivă era dintre cele mai importante. 

Juhel aşeză globul în mijlocul mesei. Cu o linie flexibilă şi un 
creion în mână, ca şi când ar fi lucrat pe o suprafaţă plană, reuni 
printr-o linie Mascat cu Ma-Yumba, şi printr-o a doua linie Ma- 
Yumba cu Spitzberg. Pe aceste două linii, în mijlocul fiecăreia, 
ridică două perpendiculare a căror întretăiere se făcu exact în 
centrul cercului. 

Acest centru cădea în Mediterană, între Sicilia şi Capul Bon, 


foarte aproape de insula Pantelleria. 

— Aici... unchiule... aici! spuse Juhel. 

Şi după ce stabili cu grijă meridianul şi paralela, adăugă 
răspicat: 

— Treizeci şi şapte grade douăzeci şi şase minute latitudine 
nordică şi zece grade treizeci şi trei minute longitudine la est de 
meridianul Parisului. 

— Dar se află acolo vreo insuliţă?... întrebă Gildas Tregomain. 

— Trebuie să fie una, răspunse Juhel. 

— Dacă se află una?... Te cred, luntraşule, spuse şi jupân 
Antifer, te  cred!... Ah, mii de milioane de miliarde de 
catralioane de blesteme!... Asta mai lipsea!!! 

Şi urlând o înjurătură cu un glas atât de cumplit încât se 
cutremurară geamurile, ieşi din odaia Enogatei, se închise în a lui 
şi toată ziua nu-l mai văzu nimeni. 


Capitolul XVI. Capitol urmând a fi consultat de către acei 
strănepoţi ai noştri care vor trăi peste câteva sute de ani 


Dacă nu era cu totul şi cu totul nebun, ce să fi însemnat această 
purtare a lui în clipa când aflase adevărata poziţie a insuliţei 
numărul patru, aceea pe care era îngropată comoara lui Kamylk- 
Paşa? 

În zilele următoare — cu totul şi de necrezut schimbat — Pierre- 
Servan-Malo îşi reluase obiceiurile, plimbările pe metereze şi pe 
cheiuri, fumându-şi pipa, sfărâmând pietricele în dinţi. Un fel de 
zâmbet drăcesc îi îngheţase parcă pe buze. Nu pomenea în nici un 
chip de comoară, nici de călătoriile făcute, nici de vreuna viitoare, 
ultima, pentru a pune mâna pe milioanele atât de căutate! 

Gildas Tregomain, Nanon, Enogate şi Juhel nu se puteau dumeri. 
Se aşteptau ca în fiecare clipă el să le poruncească "La drum!" şi 
nu le poruncea!... 

— Ce-i cu el? întreba Nanon. 

— S-a schimbat, răspundea Juhel. 

— Poate că-i e teamă de căsătoria cu domnişoara Talisma 
Zambuco! îşi dădu cu părerea luntraşul. Dar... Nu poţi să dai cu 
piciorul la atâtea milioane!... 

Pe scurt, se vedea bine o răsturnare neaşteptată în gândurile 
maluinului şi acum Gildas Tregomain era cel care "o făcea pe 
Antiferul". El era acum cel chinuit de pofta aurului! Era firesc, 
dealtfel... Adică cum?... Atunci când nu ştiai dacă găseşti sau nu o 
insuliţă, alergai să o cauţi şi de când ştii unde îi este locul, nici 
gând să porneşti la drum!... 

Luntraşul îl bătea tot timpul la cap pe Juhel. 

— La ce bun? îi răspundea tânărul căpitan. li spunea blajinei 
Nanon: 


— Ei, lăsaţi mai bine comoara aia acolo unde este! Îi spunea şi 
Enogatei: 

— Zău, micuţo, treizeci şi trei de milioane în buzunarul tău! 

— Uite, domnule Tregomain, treizeci şi trei de sărutări!... Astea 
valorează mai mult!... 

În cele din urmă se hotărî să-l întrebe pe jupân Antifer şi aşa şi 
făcu, exact la două săptămâni de la ultima întâlnire. 

— Ei... şi insuliţa?... îi spuse el. 

— Care insuliţă, luntraşule? 

—  Insuliţa din Mediterană!... Eu cred că există!... 

— Dacă există, luntraşule?... Există... De asta sunt mai sigur 
decât de existenţa ta şi a mea! 

— Atunci de ce nu o pornim?... 

— S-o pornim, marinar de apă dulce?... Să aşteptăm atunci să 
ne crească mai întâi înotătoare! 

Ce să fi însemnat un asemenea răspuns? Gildas Tregomain îşi 
frământa mintea să înţeleagă. Dar nu pierdea speranţa! La urma 
urmelor, cele treizeci şi trei de milioane nu erau pentru el, erau 
pentru  copii!?... Îndrăgostiţii... îndrăgostiţii nu se gândesc 
niciodată la ziua de mâine!... Tu trebuie să te gândeşti pentru ei! 

Pe scurt, îi bătu atât de mult la cap pe toţi, încât într-o bună zi 
jupân Antifer îi spuse: 

— Aşadar, tu eşti cel care vrei să plecăm?... 

— Da, prietene, eu. 

— Părerea ta este că "trebuie"... 

— Trebuie... şi mai bine azi decât mâine! 

— Fie... să plecăm! 

Şi cu ce ton rosti maluinul acest ultim cuvânt! 

Dar înainte de plecare, se cuvenea să ia o hotărâre în privinţa 
bancherului Zambuco şi a notarului Ben-Omar. Calitatea lor de 
colegatar şi executor testamentar îl obliga pe jupân Antifer: 1 — 
să le dea de ştire că a descoperit unde se află insuliţa numărul 
patru; 2 — să-i poftească să fie prezenţi în cutare zi pe sus-numita 
insuliţă, unul pentru a-şi primi partea, celălalt comisionul. 

Jupân Antifer fu cel care, şi mai mult decât luntraşul, ţinu ca 
totul să se petreacă corect. Ca urmare, neîntârziat fură expediate 
două telegrame la Tunis şi Alexandria, dând întâlnire celor 
interesaţi în ziua de 23 octombrie în Sicilia, la Girgenti, oraşul cel 
mai apropiat de locul unde se afla această ultimă insuliţă, pentru 
a-şi lua în primire comoara. Cât despre reverendul Tyrcomel, 
partea ce i se cuvenea avea să-i fie trimisă la timpul şi locul 
potrivit, şi dacă îi era teamă că o să-i ardă mâinile, nu avea decât 
să-şi arunce milioanele în Forth! 

De Sauk nu era cazul să se ocupe. Nu-i datorau nimic şi merita 
să-şi sfârşească liniştit cei câţiva ani de puşcărie în temniţele din 
Edinburgh. Călătoria odată hotărâtă, nimeni nu se miră că, de 
data asta, Gildas Tregomain fu cel care vru să meargă. Mai ciudat 


ar fi părut dacă Enogate nu ar fi mers. Era limpede că Juhel nu s- 
ar fi despărţit — la numai două luni de la căsătorie — de soţia lui, 
şi nici Enogate nu ar fi stat la îndoială o clipă să-l urmeze. 

Cât va ţine această nouă cercetare? Oh, cu siguranţă că foarte 
puţin timp! Doar se duceau şi veneau. Nu era vorba să caute un al 
cincilea document. Era sigur că bogatul paşă nu mai adăugase şi 
alte verigi la lanţul lui de insulițe, destul de lung şi aşa. Nu! 
Documentul spunea răspicat că întreaga comoară era îngropată 
sub una din stâncile de pe insuliţa numărul patru şi această 
insuliţă, din punct de vedere matematic, se situa în punctul 
calculat, adică între coasta Siciliei şi insula Pantelleria. 

— Totuşi, trebuie că este cu totul neînsemnată dacă nu 
figurează pe hărţi, remarcă Juhel. 

— S-ar putea! răspunse jupân Antifer rânjind drăceşte. Era de 
neînțeles! 

Hotărâră, în primul rând, să călătorească cu cele mai rapide 
mijloace de locomoţie, adică pe cât era cu putinţă cu trenul. Exista 
încă de pe atunci o linie directă, străbătând Franţa şi Italia, de la 
Saint-Malo până la Neapole. Nu trebuiau să se gândească la 
cheltuieli, fiindcă aveau să pună mâna cam pe treizeci de 
milioane. 

În dimineaţa zilei de 16 octombrie călătorii, care plecau cu 
primul tren, îşi luară rămas bun de la Nanon. La Paris, unde nici 
măcar nu făcură un popas, luară rapidul Paris-Lyon, trecură 
frontiera franco-italiană, nu văzură absolut nimic din Milano, nici 
din Florenţa, nici din Roma, şi ajunseră la Neapole în seara zilei 
de 20 octombrie. Gildas Tregomain era tot atât de încrezător în 
reuşita acestei noi călătorii, pe cât era de istovit de cele o sută de 
ore de hurducătură într-un vagon de cale ferată. 

Chiar de a doua zi, părăsind hotelul Victoria, jupân Antifer şi 
Gildas Tregomain, Juhel şi Enogate s-au îmbarcat pe un vas care 
pleca la Palermo, şi după o plăcută călătorie de o zi debarcară în 
capitala Siciliei. 

Să nu vă închipuiţi că a fost cumva vorba de vizitarea unor 
minunăţii! De data aceasta lui Gildas Tregomain nici prin gând nu- 
i mai dădea să ducă cu el din această călătorie vreo amintire, nici 
să ia cucernic parte la acele vestite vecernii siciliene de care 
auzise vorbindu-se. Nu, pentru el, în gândul lui, Palermo nu era 
vestita cetate cucerită pe rând de normanzi, francezi, spanioli, 
englezi... Era doar punctul de plecare a trăsurilor publice, al 
diligenţelor sau poştalioanelor care merg de două ori pe 
săptămână, în nouă ore, la Corleone şi tot de două ori pe 
săptămână, în douăsprezece ore, de la Corleone la Girgenti. 

Or, călătorii noştri la Girgenti aveau treabă şi acolo, în acea 
veche cetate, pe numele ei Agrigente, situată pe coasta 
meridională a insulei, dăduseră întâlnire bancherului Zambuco şi 
notarului Ben-Omar. 


Poate că,totuşi, acest mijloc de călătorie nu era ferit de unele 
greutăţi sau accidente? Drumurile diligenţelor nu sunt totdeauna 
prea sigure. Mai sunt încă tâlhari în Sicilia şi au să fie totdeauna. 
Răsar ca măslinii sau ca aloeşii... 

Oricum, diligenţa a plecat a doua zi şi călătoria s-a desfăşurat 
fără piedici. Au sosit la Girgenti în seara zilei de 24 octombrie, şi 
chiar dacă nu ajunseseră la capăt, nu mai erau departe... 

Bancherul şi notarul sosiseră la întâlnire, unul din Alexandria, 
celălalt din Tunis. O, nestinsă sete de aur, de câte eşti tu în stare! 

Când s-au văzut, cei doi colegatari nu şi-au spus decât atât: 

— De data asta, este sigur?... 

— Sigur! 

Dar cât de tăios răspunsese jupân Antifer şi ce priviri ironice în 
ochii lui! Ca să găseşti un vas la Girgenti, nu trebuia nici să te 
osteneşti, nici să pierzi vremea. În acest port nu era lipsă de 
pescari, nici chiar de vase de cabotaj — balanse, tartane, feluci, 
speronare şi alte felurite mostre ale marinei mediteraneene. 

Dealtfel, nu era vorba decât de o scurtă plimbare pe mare, 
asemănătoare unei excursii de patruzeci de mile la vest de coastă. 
Cu un vânt prielnic, plecând chiar în seara aceea, ar fi putut fi a 
doua zi la locul respectiv, exact la timp pentru a face calculul 
înainte de prânz. 

Au închiriat un vas care se numea Providenza. Era o felucă — 
mică ambarcaţie de pe Mediterana, uşoară şi îngustă, cu pânze şi 
vâsle, cu un tonaj de treizeci tone, comandată de un bătrân lup de 
mare — lupus maritimus — care bătea aceste ţinuturi de cincizeci 
de ani. Dacă le cunoştea?... Ar fi putut pluti cu ochii închişi de la 
Sicilia până la Malta, de la Malta până la litoralul tunisian! 

— Este absolut de prisos să-i spunem ce o să facem, Juhel. 

Şi Juhel socoti părerea luntraşului foarte cuminte! 

Comandantul felucii se numea Jacopo Grappa. Şi hotărât lucru, 
fiindcă norocul trecuse de partea moştenitorilor lui Kamylk-Paşa, 
chiar dacă acest Jacopo Grappa nu vorbea curgător franţuzeşte, o 
rupea destul de binişor pentru a înţelege şi a se face înţeles. 

Şi apoi, o altă fericire, o fericire care parcă sfida! Era în 
octombrie, aproape în iarnă... Existau o mie de motive ca timpul 
să fie nefavorabil călătorilor noştri... marea frământată... cerul 
acoperit... Ei bine, nu! Frigul pişca puţin, aerul era uscat, dinspre 
țărm adia un vânticel, şi când Providenza porni la drum, o lună 
minunată îşi revărsa razele peste înalții munţi ai Siciliei. 

Jacopo Grappa nu avea decât cinci oameni în echipaj, echipaj 
care se pricepea la manevrarea felucii. Vasul, destul de uşor, 
aluneca lin pe întinsul liniştit al apei, atât de liniştit încât nici Ben- 
Omar nu suferi de rău de mare. Nu avusese niciodată parte de o 
atât de norocoasă călătorie! 

Noaptea trecu fără întâmplări deosebite şi zorile vesteau o zi 
minunată! 


Uluitor acest Pierre-Servan-Malo! Se plimba pe punte cu mâinile 
în buzunare, cu luleaua în gură, părând cu totul indiferent la cele 
din jur. Când îl vedea aşa, lui Gildas Tregomain, care fierbea, nu-i 
venea să-şi creadă ochilor. El stătea în faţă; Enogate şi Juhel, unul 
lângă altul. Tânăra femeie trăia din plin farmecul acestei călătorii. 
Ah, dacă ar fi putut să-şi urmeze soţul peste tot unde aveau să-l 
ducă îndatoririle meseriei lui de căpitan de cursă lungă! 

Din când în când, Juhel se apropia de timonier, cerceta direcţia 
pe care o urmau, adică dacă Providenza mergea într-adevăr către 
vest. 

Ţinând seama de viteză, socotea că pe la orele unsprezece feluca 
trebuia să ajungă în locurile atât de dorite. Apoi se întorcea lângă 
Enogate, din care pricină Gildas Tregomain îl certă de câteva ori. 

— Nu pierde atâta timp cu nevastă-ta, Juhel, şi vezi ceva mai 
mult de treburile noastre! 

Luntraşul spunea acum "treburile noastre", şi — vai — cât era de 
schimbat! Dar oare nu în interesul acestor copii? 

La orele zece, nici urmă de uscat. Şi, dealtfel, în această parte a 
Mediteranei, între Sicilia şi Capul Bon, nu întâlneşti o altă insulă, 
cât de cât mai mare, decât Pantelleria. Dar nu era vorba de o 
insulă ci de o insuliţă, o simplă insuliţă, şi în larg nu se vedea nici 
măcar o fărâmă de aşa ceva! 

Când îl priveau pe jupân Antifer, bancherul şi notarul abia dacă 
puteau să-i zărească, prin vălătucii de fum albăstrui ai pipei 
umplute până la refuz, ochii fulgerând, gura rânjind până la 
urechi! 

Jacopo Grappa nu pricepea încotro îi îndreaptă călătorii vasul. 
Aveau de gând oare să meargă către litoralul Tunisului? De fapt, 
puţin îl interesa. Îl plăteau bine ca s-o ia către vest, deci o s-o ia 
într-acolo, până când o să-i spună să întoarcă. 

— Atunci, îi spuse el lui Juhel, merge mereu vest, mereu aşa?... 

— Da. 

— Va bene! Şi mergea bene. 


i 


Juhel se cătără în vîrful catargulu 


La orele zece şi un sfert, Juhel, cu sextantul lui în mână, făcu 
primul calcul şi îşi dădu seama că feluca se afla la 37*30' 
latitudine nordică şi 10*33' longitudine estică. Pe când calcula, 
jupân Antifer îl privea pieziş, clipind din ochi. 

— Fi, Juhel?... 

— Suntem chiar pe longitudine, unchiule, şi nu trebuie decât să 
coborâm câteva mile spre sud! 

— Atunci să coborâm, nepoate, să coborâm!... Cred, dealtfel, că 
nu vom cobori niciodată destul! 

Înţelegeţi ceva, dacă puteţi, din spusele celui mai de seamă 
dintre maluinii trecuţi, prezenţi şi viitori! 

Feluca se întoarse în aşa fel încât să se poată apropia de 
Pantelleria. 

Cu ochii mijiţi, buzele strânse, bătrânul căpitan făcea fel de fel 
de presupuneri. Astfel că, aflându-l pe Gildas Tregomain lângă el, 
nu se putu stăpâni şi îl întrebă încetişor ce căutau prin acele 
locuri. 

— O batistă pe care am pierdut-o pe aici! răspunse luntraşul, ca 
un om care începe să-şi iasă din răbdări, oricât de potolit ar fi fost. 

— Va bene, signor! 

La douăsprezece fără un sfert încă nu apărea în zare nici o 
îngrămădire de stânci. Şi totuşi, Providenza se afla fără îndoială 
pe locul insuliţei numărul patru. 

Şi cât vedeai cu ochii... nimic... nimic!... 

Pe şarturile de la tribord, Juhel se căţără în vârful catargului. De 
acolo putea cuprinde cu privirea un orizont de aproximativ 
douăsprezece-cincisprezece mile... 

Nimic... şi iar nimic! 

Când cobori, îl întâmpină Zambuco, cu notarul lângă el, şi 
întrebă îngrijorat: 

—  Insuliţa numărul patru?... 

— Nu se vede! 

— Eşti sigur de calculele pe care le-ai făcut?... adăugă jupân 
Antifer cam în zeflemea. 

— Absolut sigur, unchiule! 

— Atunci, am putea crede, nepoate, că nu mai ştii nici măcar să 
faci nişte calcule... 

Tânărul căpitan se simţi jignit şi văzând cum i se urcă sângele în 
obraz, Enogate îl potoli cu un gest rugător. 

Crezând că trebuie să spună ceva, Gildas Tregomain se adresă 
bătrânului comandant: 

—  Grappa?... 

— La ordinele dumneavoastră. 

— Căutăm o insuliţă... 

— Si, signor. 

— Este vreuna prin părțile astea?... 

— Una insuliţa?... 


— Da. 

— Una insuliţa, spuneaţi voi?... 

— O insuliţă... o insuliţă! repetă jupân Antifer ridicând din 
umeri, înţelegi?... O drăguță de insuliţă!... insu... insuliţică... ! Tot 
nu pricepi? 

—  Iertaţi la mine, excelenţă... Adevărat... căutaţi... voi una 
insuliţa?... 

— Da... răspunse apăsat Gildas Tregomain. Este pe aici 
vreuna?... 


— Nu, signor. 

— Nu?... 

— Nu!... Dar una fost... şi văzut la mine... chiar debarcat a sua 
suprafaţa!... 


— Pe suprafaţa ei?... repetă luntraşul. 

— Darela dispărute. 

—  Dispărut?... strigă Juhel. 

— Si, signor... de treizeci şi unu ani... la zi di Santa Lucia!... 

— Şi ce insulă era asta? întrebă Gildas Tregomain. 

— Ei, mii de luntri, luntraşule, strigă jupân Antifer, era insuliţa, 
mai bine zis, insula Iulia! 

Insula Iulia!... Abia acum se dumeri Juhel. 

Da, într-adevăr, insula Iulia sau Ferdinandea sau Hotham sau 
Graham, sau Nerita — cum vă place să-i spuneţi — apăruse în 
acest loc la 28 iunie 1831. Cum te-ai fi putut îndoi de existenţa ei? 
Căpitanul napolitan Corrao era de faţă la erupția marină care o 
scosese la iveală. Prinţul Pignatelli văzuse şi el coloana care 
strălucea în mijlocul insulei nou-născute, ca o jerbă de focuri de 
artificii. La rândul lor, căpitanul Irton şi doctorul John Davy 
fuseseră martori la acest extraordinar fenomen. Timp de două 
luni, insula, acoperită de zgură şi nisip fierbinte, nu putu fi călcată 
de picior omenesc. Era de fapt, numai fundul submarin, împins de 
o forţă plutonică la suprafaţa apelor, prin eruptie. 

Apoi, în luna decembrie 1831, masivul stâncos se scufundase, 
insula dispăruse şi nu mai rămăsese nici o urmă din ea în această 
parte a mării. 

Tocmai în acest timp, atât de scurt, ghinionul îi adusese pe 
Kamylk-Paşa şi pe căpitanul Z6 în această parte a Mediteranei. Ei 
căutau o insulă necunoscută şi, cerule!... dăduseră tocmai peste 
cea care apăruse în iunie, pentru ca să dispară în decembrie! Şi 
acum, preţioasa comoară zăcea în fundul unei prăpăstii, la o 
adâncime de o sută de metri. Milioanele pe care reverendul 
Tyrcomel avusese de gând să le distrugă, fuseseră distruse, natura 
împlinind această operă moralizatoare, şi nu mai era de temut că 
aurul acela răufăcător se va răspândi vreodată în lume! 

Dar trebuie să spunem că jupân Antifer ştia! Când cu trei 
săptămâni mai înainte Juhel îi spusese că insuliţa numărul patru 
se afla între Sicilia şi Pantelleria, îşi dăduse numaidecât seama că 


era vorba de insula Iulia. Pe când era încă începător în ale 
marinei, cutreierase destul de mult aceste locuri şi cunoştea 
foarte bine dublul fenomen care se întâmplase în 1831, apariţia şi 
dispariţia unei insulițe efemere, scufundată acum la o adâncime 
de trei sute de picioare!... Acest lucru odată şi definitiv stabilit, 
după un acces de năprasnică furie, cea mai cumplită din viaţa lui, 
se resemnase, îşi luase gândul pentru totdeauna de la comoara lui 
Kamylk-Paşa!... lată de ce nu mai pomenea de o ultimă călătorie 
de cercetare. Şi dacă, împins de Gildas Tregomain, intrase la 
cheltuieli pentru o nouă călătorie, era numai din amor-propriu, 
numai ca să nu rămână el cel mai păcălit dintre toţi în această 
afacere... Şi dacă dăduse bancherului Zambuco şi notarului Ben- 
Omar întâlnire la Girgenti, o făcuse tocmai ca să le dea o lecţie, pe 
care o meritau, dealtfel, pentru necinstea lor faţă de el... 

Aşa că, întorcându-se către bancherul maltez şi notarul 
egiptean, le spuse: 

—  Desigur!... Milioanele sunt aici... sub picioarele noastre, şi 
dacă vreţi să vă luaţi partea, nu aveţi de făcut decât un salt!... 
Haideţi! Poftim în apă, Zambuco!... În apă, Ben-Omar! 

Şi abia în această clipă cele două personaje îşi dădură seama şi 
le păru rău că se lăsaseră prinşi în cursă de invitaţia jupânului 
Antifer, acum, când neînduplecatul maluin îi copleşea cu ironiile 
lui, uitând că şi el se arătase tot atât de lacom ca şi ei în goana 
după comoară!... 

— Acum, direcţia spre est, strigă Pierre-Servan-Malo, şi în 
drum spre casă! 

— Unde o să trăim atât de fericiţi... spuse Juhel. 

— Chiar şi fără milioanele paşei! spuse Enogate. 

— Păi... dacă nu mai avem încotro! adăugă Gildas Tregomain, 
pe un ton de caraghioasă resemnare. 

Înainte de a pleca, tânărul căpitan, numai din curiozitate, vru să 
arunce sonda în acel loc... 

Jacopo Grappa îi dădu ascultare clătinând din cap, şi când 
frânghia atinse o lungime de trei sute-trei sute cincizeci picioare, 
plumbul se izbi de o masă rezistentă... 

Era insula Iulia... Era insuliţa numărul patru, pierdută la acea 
adâncime! 

La ordinul lui Juhel, feluca îşi schimbă direcţia. Vântul fiindu-i 
potrivnic, trebui să plutească toată noaptea, cam în zigzag, până 
ajunse în port, fapt ce prilejui nefericitului Ben-Omar ultimele 
optsprezece ore de rău de mare. 

Era destul de târziu dimineaţa când Providenza ancoră la cheiul 
din Girgenti, după această păguboasă căutare. 

În clipa însă în care pasagerii erau pe punctul de aşi lua rămas 
bun de la bătrânul căpitan, acesta se apropie de jupân Antifer şi îi 
spuse: 

—  Excelenţă!... 


— Ce doreşti?... 

— Am... unul lucru să vă spun... 

— Spune... prietene... spune... 

— Signor, nu este orice speranța perduta!... Pierre-Servan-Malo 
se îndreptă din şale şi un fulger de nemăsurată lăcomie îi aprinse 
privirea. 

— Orice speranță?... răspunse el. 

— Da... excelență!... Insula Iulia a dispăruta la finele de la anul 
1831, dar... 

— Dar... 

— Din ano 1850 începe să urce... 

— La fel ca barometrul meu când se îndreaptă vremea! strigă 
jupân Antifer izbucnind într-un puternic hohot de râs. Din 
nefericire, când insula Iulia o să... apară din nou... cu milioanele 
ei... cu milioanele noastre, ... noi nu vom mai fi de mult... nici 
măcar tu, luntraşule, chiar de ai muri de mai multe ori centenar!... 

— Ceea ce n-aş crede! replică fostul căpitan al Fermecătoarei 
Amelie. 

Şi pare-se că spusele bătrânului marinar erau adevărate. Insula 
Iulia urcă încet-încet la suprafaţa Mediteranei... 

Aşa fiind, cu câteva secole mai târziu am fi putut, poate, da un 
alt deznodământ acestor uimitoare peripeții ale jupânului Antifer! 

